# śrī-sādhanā-dīpikā

vṛndāvana-vāstavyaiḥ śrī-govinda-mandirasya sevādhikāribhiḥ

śrī-śrī-rādhā-kṛṣṇa-gosvāmibhir viracitā |

This is a valuable Gaudiya text from the early 17th century. Radha Krishna Goswami was the mahanta of the Govindaji temple in Vrindavan, and there is some important historical information in this work.

There appear to be many original verses sprinkled throughout it, some of which are either incomplete or corrupt. Some verses are likely quotes, but I haven’t been able to trace them.

I have used Haridas Shastri’s edition (Vrindavan Kalidaha, undated), and have not had access to another. It would be worth finding other manuscripts in order to produce a true critical, or at least more correct edition.

Updated a few things (2004-05-22)

# śrī-sādhanā-dīpikā

### prathama-kakṣā

amandaṁ vṛndāvana-mandirodare

suhema-ratnāvali-citra-kuṭṭime |

sahopaviṣṭaṁ priyayā samānayā

govinda-sākṣād-bhagavantam āśraye ||1||

saṁsāra-kūpe patitān aśeṣān

uddhartu-kāmaḥ kali-kāla-lokān |

yaḥ prādurāsīt kila gauḍa-deśe

caitanya-candraṁ tam ahaṁ prapadye ||2||

śrī-caitanya-priyatamaḥ śrīmad-rādhā-gadādharaḥ |

tat-parīvara-rūpasya śrī-govinda-prasevanam ||

tayoḥ sat-prema-sat-pātraṁ śrī-rūpaḥ karuṇāmbudhiḥ |

tat-pāda-kamala-dvandve ratir me syād vraje sadā ||3||

tadīya-sevādhipatiṁ mahāśayaṁ

samasta-kalyāṇa-gauṇaika-mandiram |

vārendra-viprānvaya-bhūṣaṇaṁ guruṁ

bhaje’niśaṁ śrī-hari-dāsa-saṁjñakam ||4||

yat-sevayā vaśaḥ śrīmad-govindo nanda-nandanaḥ |

payasā saṁyutaṁ bhaktaṁ yācate karuṇāmbudhiḥ ||5||

kiṁ cāsmin kadācid vasanta-vāsarāvasare rātrau rāsa-maṇḍale bhramati sati saṁcāriṇyāḥ śrī-vṛṣabhānu-sutāyā āścaryaṁ rūpaṁ dṛṣṭvā tamālasya mūle mūrcchitavān iti mahatī prasiddhiḥ |

tasyaiva kāntā-paricārako’sau

tayoś ca dāsaḥ kila ko’pi nāmnā |

svakīya-lokasya tadīya-dāsye

mati-praveśāya karoti yatnam ||6||

śrīmad-rādhā-prāṇa-bandhor naityikaṁ caritaṁ hi yat |

śrīmat-kṛṣṇa-kavīndreṇa kṛpayā prakaṭīkṛtam ||7||

śrīmad-rūpājñayā teṣāṁ paramāpta-vareṇa tu |

kṛtaṁ tasmin mayā bhāṣye teṣāṁ vākya-pramāṇataḥ ||8||

atha tasmāt pṛthaktvena sākṣād-bhagavato hareḥ |

mantra-mayyāṁ samāsena sevā kiñcid vilikhyate ||9||

tat-tat-prasaṅga-saṅgatyā siddhānto’pi ca likhyate |

tasya madhye na likhito grantha-vistāra-bhītitaḥ |

kakṣā-daśama-saṁpūrṇo grantho’yaṁ sambhaviṣyati |10||

tatra prathama-kakṣāyāṁ śrīmat-sevā-prakāśanam |

dvitīye śrīla-govinda-sākṣād-bhagavataḥ kathā ||11||

tṛtīye madhya-kaiśore rasotkarṣa-nirūpaṇam |

caturthe’ṣṭādaśārṇasya mantrasyārtho vilikhyate ||12||

pañcame’sya vraja-bhuvo māhātmyaṁ parikīrtitam |

ṣaṣṭhe śrībhānu-nandinyāḥ prakāśasya kathā śubhā ||13||

śrīman-mahāprabhos tasya bhakta-vṛndasya caiva hi |

tattvātmikā-kathā proktā tat-tad-grantha-pramāṇataḥ ||14||

saptame tv aṣṭame proktā punaḥ śrī-rūpa-sat-kathā |

rāgātmikā tathā rāgānugā-bhakti-nirūpaṇam ||15||

kakṣāyā navame lekhyaṁ daśame likhyate punaḥ |

śrīmad-bhagavatas tat-tad-bhaktyādes tattva-varṇanam ||16||

atha śrīmad-rūpa-sanātanābhyāṁ śrīla-paṇḍita-gosvāmi-śiṣya-śrī-paramānanda-gosvāminā ca śrīmad-vṛndāvana-yoga-pīṭhādiṣu sarvaṁ svarūpa-rāja-svayaṁ-bhagavataḥ śrīmad-govinda-devasya śrīman-madana-gopāla-gopīnāthayoś ca sevā śrīmad-īśvarecchayā sva-sva-sthāne sva-sva-sevāḥ prakāśitāḥ | prakāśas tu na bhedeṣu gaṇyate sa hi na pṛthak [Laghubhāg. 1.18] iti |

svayaṁ bhagavataḥ śrīmad-govindasya sukhādhikaḥ |

vṛndāvane yoga-pīṭhe sevā tu prakaṭīkṛtā |

śrī-caitanya-kṛpā-rūpa-rūpeṇa karuṇā-kṛtā ||17||

sevā gopāla-devasya parmānanda-dā śubhā |

śrī-sanātana-rūpeṇa tatraiva prakaṭīkṛtā ||18||

paramānanda-de śrīman-nīpa-pādapa-bhū-tale |

kālindī-jala-saṁsargi-śītalānala-kalpite ||19||

rādhā-gadādhara-cchātraḥ paramānanda-nāmakaḥ |

yas tenāśu prakaṭito gopīnātho dayāmbudhiḥ |

vaṁśī-vaṭa-taṭe śrīmad-yamunopataṭe śubhe ||20||

tataḥ sarvasva-rūpaṁ jānatā śrīla-rūpeṇa śrī-sanātanena ca mūla-svarūpa-śakti-śrī-rādhā-gadādhara-parivāre śrīman-mahāprabhor ājñānusāreṇa sva-sva-sthāne sva-sva-sevā samarpitā | tatrāpi śrī-paṇḍita-gosvāmi-śiṣyaḥ premi-kṛṣṇa-dāsa-gosvāmine samarpitā śrī-rūpeṇa | tathā hi,

śrīmad-gadādharasyāsya svarūpaṁ pūrva-lakṣaṇam |

jānatā śrīla-rūpeṇa sevā tasmai samarpitā ||21||

śrīla-sanātana-gosvāminā svasyātīvāntaraṅgāya śrī-kṛṣṇa-dāsa-brahmacāriṇe śrī-madana-gopāla-devasya seva samarpitā | evaṁ śrīmad-rūpādvaita-rūpeṇa śrīmad-raghunāthena śrī=yuta-kuṇḍa-yugala-paricaryā tat-parisara-bhūmiś ca śrī-govindāya samarpitā | evaṁ śrī-gopīnāthasya sevā śrī-paramānanda-gosvāminā śrīmadhu-paṇḍita-gosvāmine samarpitā | kiṁ ca trayāṇāṁ śrī-vigrahāṇāṁ preyasī kila śrī-hari-dāsa-gosvāmi-śrī-kṛṣṇa-dāsa-brahmacāri-gosvāmi-śrī-madhu-paṇḍita-gosvāmibhiś ca prakāśitā ||

### iti prathama-kakṣā

(2)

### dvitīya-kakṣā

atha śrī-vṛndāvanottamāṅga-yoga-pīṭhāṣṭa-dala-kamala-karṇikā-rāja-siṁhāsana-virājamānaḥ sarvasva-rūpa-rājaḥ sarva-prakāśa-mūla-bhūtaḥ svayaṁ bhagavat-śrī-vrajendra-nandano madhya-kaiśorāvasthitaḥ śrī-govinda-deva eva śrī-vṛndāvanādhirājaḥ | yathā bahūnāṁ rāja-putrāṇāṁ rāja-putratve sāmye tathāpy eko rāja-siṁhāsanārho rājā bhavati śruti-smṛti-purāṇādāv asyaiva prādhānyāt, yathā vraje mahā-rāse dhāmno’bhede’pi parikara-bhedena sarveṣu yūtheṣu pūrṇatama-prakāśena sthitaḥ san śrī-rādhikāyāḥ pārśve svayam eva virājate, tathā | ataeva mauna-mudrādikaṁ prakāśya vigrahaval-līlā-kāle sarveṣāṁ śrī-kṛṣṇa-prakāśānāṁ tatraivānyatra sthitaḥ san śrī-kṛṣṇa-caitanya-mahāprabhos tat pārṣadānāṁ ca niratiśaya-kṛpā prakāśa-rūpa-śrī-rūpa-sevām aṅgīkṛtya śrī-govinda-devaḥ svayam eva virājate | tathā hlādinī-śakti-sārāṁśa-mahābhāva-svarūpayā śruti-smṛti-purāṇādiṣu vṛndāvanādhīśātvena prasiddhayā śrī-rādhayā saha virājamānatvenāsyaiva prasiddheḥ, yathā brahma-saṁhitāyām (5.37)—

ānanda‑cinmaya‑rasa‑pratibhāvitābhis

tābhir ya eva nija‑rūpatayā kalābhiḥ |

goloka eva nivasaty akhilātma‑bhūto

govindam ādi‑puruṣaṁ tam ahaṁ bhajāmi ||

yathā hari-vaṁśe—

 ahaṁ kilendro devānāṁ tvaṁ gavām indratāṁ gataḥ |

 govinda iti lokās tvāṁ stoṣyanti bhuvi śāśvatam ||

śrī-bhāgavate ca (10.21.23)—

indraḥ surarṣibhiḥ sākaṁ codito deva-mātṛbhiḥ |

abhyasiñcata dāśārhaṁ govinda iti cābhyadhāt ||

ṭīkā ca—deva-mātṛbhir iti | gāḥ paśūn gāṁ svargaṁ vā indratvena vindatīti kṛtvā ca govinda ity abhyadhāt nāma kṛtavān |

punas tatraiva daśama-skandhe (10.27.28)—

iti go-gokula-patiṁ govindam abhiṣicya saḥ |

anujñāto yayau śakro vṛto devādibhir divam ||

padyāvalyāṁ[[1]](#footnote-2)—

kālindī-tīra-kalpa-druma-tala-vilasat-padma-pādāravindo

mandāndolāṅgulībhir mukharita-muralī manda-gītābhinandaḥ |

rādhā-vaktrendu-manda-smita-madhura-sudhāsvāda-sandoha-sāndraḥ

śrīmad-vṛndāvanendraḥ prabhavatu bhavatāṁ bhūtaye kṛṣṇa-candraḥ ||

skānde mathurā-khaṇḍe nāradoktau—

tasmin vṛndāvane puṇyaṁ govindasya niketanam |

tat-sevaka-samākīrṇaṁ tatraiva sthīyate mayā ||

bhuvi govinda-vaikuṇṭhaṁ tasmin vṛndāvane nṛpa |

yatra vṛndādayo bhṛtyāḥ santi govinda-lālasāḥ ||

vṛndāvane mahā-sadma yair dṛṣṭaṁ puruṣottamaiḥ |

govindasya mahīpāla te kṛtārthā mahī-tale ||

tathā hi śrī-kṛṣṇa-sandarbhe śrī-bhāgavata-ṣaṣṭha-skandhe (6.8.20)—māṁ keśvavo gadayā prātar avyād govinda āsaṅgavam ātta-veṇuḥ iti |

ṭīkā ca—tau hi śrī-mathurā-vṛndāvanayoḥ suprasiddha-mahā-yogapīṭhayos tat-tan-nāmnaiva sahitau prasiddhau tau ca tatra tatra prāpañcika-loka-dṛṣṭyā śrīmat-pratimākāreṇa bhātaḥ | svajana-dṛṣṭyā sākṣād-bhūtau ca | tatrottara-rūpaṁ brahma-saṁhitā-govinda-stavādau prasiddham | ataevātrāpi sākṣād-rūpa-vṛnda-prakaraṇa evaitau paṭhitau ity ādi-sandarbha-ṭīkety arthaḥ |

tathā hi—sākṣād bhagavataḥ śrīmad-govindasya sukhādhikā | tathā hi śrī-caitanya-caritāmṛte (1.8.50-51)—

vṛndāvane kalpa-vṛkṣa suvarṇa-sadana

mahā-yoga-pīṭha tāṅhā ratna-siṁhāsana

tāte basi āchena sākṣāt vrajendra-nandana

śrī-govinda nāma sākṣāt manmatha-madana

nau sarvatra deśe yathā śrī-kṛṣṇa-prakāśādīnāṁ navīna-prācīnā-dhātu-śīlādy-ākārāḥ kvacid bhakta-vatsalatayā calac-chakti-prakāśikā arcāyamānāḥ kvacit sāmānyākārāś ca śrī-nanda-nandana-prakāśā dṛśyante | tathāsau svayaṁ bhagavān śrī-govinda-devo’pi (iti cet) ? na, kiṁ tv asau tathātve dṛśyamāno’py arcāyamāna-viśeṣaḥ svayaṁ prakāśaḥ sākṣād vrajendra-nandana eva |

atra yukti-sudṛṣṭāntāṁ prācīna-paurāṇikāṁ kathām āha—prema-nagarāpara-paryāye pratiṣṭhāna-pure ko’pi rājāsīt | sa ca pañca-putraḥ | vārdhaka-daśāyāṁ manasi evaṁ vicāritavān—mat-putreṣu yo rājyādi-pālanen samartho mayi premavāṁś ca bhavet | tasmin rājyādi samarpayiṣyāmi | iti manasi kṛtvā bahir jaḍavad ācaritavān | taṁ dṛṣṭvā sarve janā manasi duḥkhitā abhavan | putrāṇāṁ madhye tu ye duṣṭācārās te manasi hṛṣṭā rājyādikaṁ netuṁ viṣaya-sukhaṁ ca kartuṁ pravṛttā abhavan | teṣu ko’pi paṇḍito jñānavān pūrvato’pi pitroḥ prītiṁ kṛtvā sevāyāṁ pravṛttaḥ | rājā tu tasya bhaktiṁ dṛṣṭvā tasmin rājyādi-bhāraṁ samarpitavān | anye putrās tu tac chrutvā tad-upari daṇḍādikaṁ kṛtavantaḥ | tān dṛṣṭvāmātyāḥ sarve tad-vṛttāntaṁ rājñi niveditavantaḥ |

rājā tu tac chrutvā kṛtrima-jaḍa-svabhāvādikaṁ tyaktvā tān putrān nirasya tasmin putre svacchandam abhiṣekaṁ kṛtavān | tathāyaṁ śrī-govinda-devaḥ sākṣād vrajendra-kumāro’py ādhunika-bhaktānāṁ prema-tāratamyaṁ kartuṁ mauna-mudrādikam aṅgīkṛtya rādhikayā saha virājate | atrāpi śruti-smṛti-purāṇādi-pramāṇāni bahūni santi | tatra śrī-gopāla-tāpanyāṁ (1.9-10)—

sat-puṇḍarīka-nayanaṁ meghābhaṁ vaidyutāmbaram |

dvi-bhujaṁ jñāna-mudrāḍhyaṁ vana-mālinam īśvaram ||9||

gopa-gopī-gavāvītaṁ sura-druma-talāśritam || ity ādi |

tam ekaṁ govindaṁ sac-cid-ānanda-vigraham ity ādi |

gopālāya govardhanāya gopī-jana-vallabhāya namo namaḥ |

tathā hi ūrdhvāmnāye—

gopāla eva govindaḥ prakaṭāprakaṭaḥ sadā |

vṛndāvane yoga-pīṭhe sa eva satataṁ sthitaḥ ||

asau yuga-catuṣke’pi śrīmad-vṛndāvanādhipaḥ |

pūjito nanda-gopādyaiḥ kṛṣṇenāpi supūjitaḥ ||

cīra-hartā vraja-strīṇāṁ vrata-pūrti-vidhāyakaḥ |

cid-ānanda-śilākāro vyāpako vraja-maṇḍale ||

tatra—

candrāvalī-durādharṣaṁ rādhā-saubhāgya-mandiram ||

tathā hi atharva-vede—gokulāraṇye mathurā-maṇḍale vṛndāvana-madhye sahasra-dala-padme ṣoḍaśa-dala-madhye’ṣṭa-dala-keśare govindo’pi śyāmaḥ pītāmbaro dvibhujo mayūra-puccha-śiro veṇu-vetra-hasto nirguṇaḥ sa-guṇo nirākāraḥ sākāro nirīhaḥ sa-ceṣṭo virājate iti |

 dve pārśve candrāvalī rādhā ca ity ādi |

tathā ca saṁmohana-tantroktiḥ—

govinda-sahitāṁ bhūri-hāva-bhāva-parāyaṇām |

yoga-pīṭheśvarīṁ rādhāṁ praṇamāmi nirantaram ||

tathā hi skānde—

govinda-svāmi-nāmātra vasaty arcātmako’cyutaḥ |

gandarvair apsarobhiś ca krīḍamānaḥ sa modate ||

tathā hi brahma-saṁhitāyāṁ (5.1)—

īśvaraḥ paramaḥ kṛṣṇaḥ saccidānanda-vigrahaḥ |

anādir ādir govindaḥ sarva-kāraṇa-kāraṇam ||

atra śloke kṛṣṇoḥ viśeṣyaḥ | anyatrāpi govindasya viśeṣyatvam | yathā—

vraje govinda-nāmā yaḥ paśūnām indratāṁ gataḥ |

sa eva kṛṣṇo bhavati mano-netrādi-karṣaṇāt ||

brahma-saṁhitāyāṁ ca (5.39)—

rāmādi‑mūrtiṣu kalā‑niyamena tiṣṭhan

nānāvatāram akarod bhuvaneṣu kintu |

kṛṣṇaḥ svayaṁ samabhavat paramaḥ pumān yo

govindam ādi‑puruṣaṁ tam ahaṁ bhajāmi ||

ṭīkā ca—yo govindo rāmādi-mūrtiṣu kalā-niyamena tiṣṭhan san nānāvatāram akarot, sa devaḥ svayaṁ kṛṣṇaḥ samabhavan taṁ bhajāmīti |

śrī-gopāla-tāpanyāṁ (1.35, 39-42, 45)—

kṛṣṇāya gopīnāthāya govindāya namo namaṁ ||

tathā hi—

veṇu-vādana-śīlāya gopālāyāhi-mardine |

kālindī-kūla-lolāya lola-kuṇḍala-dhāriṇe ||

vallavī-vadanāmbhoja-māline nṛtya-śāline |

namaḥ praṇata-pālāya śrī-kṛṣṇāya namo namaḥ ||

namaḥ pāpa-praṇāśāya govardhana-dharāya ca |

pūtanā-jīvitāntāya tṛṇāvārtāsu-hāriṇe ||

niṣkalāya vimohāya śuddhāyāśuddha-vairiṇe |

advitīyāya mahate śrī-kṛṣṇāya namo namaḥ ||

keśava kleśa-haraṇa nārāyaṇa janārdana |

govinda paramānanda māṁ samuddhara mādhava || ity ādi |

tatra ūrdhvāmnāye—

śrīman-madana-gopālo’py atraiva supratiṣṭhitaḥ | iti |

śrī-daśame (10.19.16)—

gopīnāṁ paramānanda āsīd govinda-darśane || iti |

tathā hi (10.21.10)—

vṛndāvane sakhi bhuvo vitanoti kīrtiṁ

yad devakī-suta-padāmbuja-labdha-lakṣmi |

govinda-veṇum anu matta-mayūra-nṛtyaṁ

prekṣādri-sānv-aparatānya-samasta-sattvam || iti |

tathā hi śrī-govinda-līlāmrte (21.28) ca—

śrī-govinda-sthalākhyaṁ taṭam idam amalaṁ kṛṣṇa-saṁyoga-pīṭhaṁ

vṛndāraṇyottamāṅgaṁ krama-natam abhitaḥ kūrma-pīṭha-sthalābham |

kuñja-śreṇī-dalāḍhyaṁ maṇimaya-gṛha-sat-karṇikaṁ svarṇa-rambhā-

śreṇī-kiñjalkam eṣā daśa-śata-dala-rājīva-tulyaṁ dadarśa ||

śrī-padma-purāṇe (5.69.79-85)—

pārvaty uvāca

govindasya kim āścaryaṁ saundaryākṛta-vigraha |

tad ahaṁ śrotum icchāmi kathayasva dayā-nidhe ||

īśvara uvāca

madhye vṛndāvane ramye-mañju-mañjīra-śobhite |

yojanāśrita-sad-vṛkṣa-śākhā-pallava-maṇḍite ||

tan-madhye mañju-bhavane yoga-pīṭhaṁ samujjavalam |

tad-aṣṭa-koṇa-nirmāṇaṁ nānā-dīpti-manoharam ||

tasyopari ca māṇikya-ratna-siṁhāsanaṁ śubham |

tasmin naṣṭa-dalaṁ padmaṁ karṇikāyāṁ sukhāśrayam ||

govindasya paraṁ sthānaṁ kim asya mahimocyate |

śrīmad-govinda-mantra-stha-ballavī-vṛnda-sevitam ||

divya-vraja-vayo-rūpaṁ kṛṣṇaṁ vṛndāvaneśvaram |

vrajendraṁ santataiśvaryaṁ vraja-bālaika-vallabham ||

yauvanodbhinna-kaiśoraṁ vayasādbhuta-vigraham |

varāha-saṁhitāyāṁ ca—

vṛndāvane tu govindaṁ ye paśyanti vasundhare |

na te yama-puraṁ yānti yānti puṇya-kṛtāṁ gatim ||

asya ṭīkā ca—atha sarvāsām arcānāṁ darśana-māhātmyaṁ vadan upary upari sphūrtyā śrīmad-arcā-viśeṣāyamāṇasya sākṣād-bhagavataḥ śrī-govinda-devasya darśana-māhātmyam āha vṛndāvana iti |

tathā hi varāha-tantre pañcama-paṭale, yathā—

śrī-varāha uvāca—

karṇikā tan mahad dhāma govinda-sthānam avyayam |

tatropari svarṇa-pīṭhe maṇi-maṇḍapa-maṇḍitam ||

tathā hi—

karṇikāyāṁ mahā-līlā tal-līlā-rasa-tad-girau |

yatra kṛṣṇo nitya-vṛndā-kānanasya patir bhavet ||

kṛṣṇo govindatāṁ prāptaḥ kim anyair bahu-bhāṣitaiḥ |

dalaṁ tṛtīyakaṁ ramyaṁ sarva-śreṣṭhottamottamam ||

tathā hi—

govindasya priya-sthānaṁ kim asya mahimocyate |

govindaṁ tatra saṁsthaṁ ca vallavī-vṛnda-vallabham ||

divya-vraja-vayo-rūpaṁ vallavī-prīti-vardhanam |

vrajendraṁ niyataiśvaryaṁ vraja-bālaika-vallabham ||

tathā hi—

pṛthivy uvāca—

paramaṁ kāraṇaṁ kṛṣṇaṁ govindākhyaṁ parātparam |

vṛndāvaneśvaraṁ nityaṁ nirguṇasyaika-kāraṇam ||

varāha uvāca—

rādhayā saha govindaṁ svarṇa-siṁhāsane sthitam |

pūrvokta-rūpa-lāvaṇyaṁ divya-bhūṣaṁ susundaram ||

tribhaṅga-mañju-susnigdhaṁ gopī-locana-tārakam |

tatraiva yoga-pīṭhe ca svarṇa-siṁhāsanāvṛte ||

pratyaṅga-rabhasāveśāḥ pradhānāḥ kṛṣṇa-vallabhāḥ |

lalitādyāḥ prakṛtayo mūla-prakṛtī rādhikā ||

saṁmukhe lalitā devī śyāmalāpi ca vāyave |

itare śrī-madhumatī dhanyaiśānyāṁ hari-priyā ||

viśākhā ca tathā pūrve śaivyā cāgnau tataḥ param |

padmā ca dakṣiṇe bhadrā nairṛte kramaśaḥ sthitāḥ ||

yoga-pīṭhasya koṇāgre cāru-candrāvalī priyā |

prakṛty aṣṭau tad anyāś ca pradhānāḥ kṛṣṇa-vallabhāḥ ||

pradhānā prakṛtiś cādyā rādhikā sarvathādhikā |

citrarekhā ca vṛndā ca candrā madana-sundarī ||

supriyā ca madhumatī śaśīrekhā haripriyā |

saṁmukhādi-krame dikṣu vidikṣu ca tathā sthitāḥ ||

ṣoḍaśī prakṛti-śreṣṭhā pradhānā kṛṣṇa-vallabhā |

vṛndāvaneśvarī rādhā tavad tu lalitā priyā ||

gautamīya-tantre—

ratna-bhūdhara-saṁlagna-ratnāsana-parigraham |

kalpa-pādapa-madhyastha-hema-maṇḍapikā-gatam ||

ity anena govindasyaiva viśeṣaṇam iti vivecanīyam | tāpanī ca— tam ekaṁ govindaṁ sac-cid-ānanda-vigraham iti |

śrī-jayadeva-caraṇaiś ca (Gg 2.19)—

govindaṁ vraja-sundarī-gaṇa-vṛtaṁ paśyāmi hṛṣyāmi ca ||

śrī-bhakti-rasāmṛta-sindhau (2.1.43)—

līlā premṇā priyādhikyaṁ mādhuryaṁ veṇu-rūpayoḥ |

ity asādhāraṇaṁ proktaṁ govindasya catuṣṭayam ||

tatraiva (1.2.239)—

smerāṁ bhaṅgī-traya-paricitāṁ sāci-vistīrṇa-dṛṣṭiṁ

vaṁśī-nyastādhara-kiśalayām ujjvalāṁ candrakeṇa |

govindākhyāṁ hari-tanum itaḥ keśi-tīrthopakaṇṭhe

mā prekṣiṣṭhās tava yadi sakhe bandhu-sange’sti raṅgaḥ ||

śrī-dāna-keli-kaumudyāṁ –

arjunaḥ: bisāhe | idaṁ bi thoa ccea | tā suṇāhi | so kira assuda-ara-sāhammo sammohaṇa-māhurā-bhara-ṇabbo sabbobari virehanto pia-baassassa saala-goula-baittaṇeṇa goindāhisea-mahūsabo kassa bā gabbaṁ ṇa kkhu khabbedi ? |[[2]](#footnote-3)

ity evambhūtasya mauna-mudrādikaṁ prakāśya vigrahavat sthitasya śrī-govinda-devasya prakaṭa-līlā-kāle mauna-mudrādikam ācchāditam abhavat | tathā ca—prakaṭa-līlā-kāle bhaktānāṁ bhakti-sadarśanārthaṁ prakaṭitam eva | tatra śrī-gopāla-tāpanyādi-prasiddhaṁ—kadācit prakaṭībhūya (1.10) dvibhujaṁ mauna-mudrāḍhyaṁ iti ca |

kiṁ ca śrī-kṛṣṇa-sandarbhe (153)—

tad evaṁ tatra śrī-kṛṣṇa-līlā dvividhā aprakaṭa-rūpā prakaṭa-rūpā ca | prāpañcika-lokāprakaṭatvāt tat-prakaṭatvāc ca | tatrāprakaṭā –

yatrāsau saṁsthitaḥ kṛṣṇas tribhiḥ śaktyā samāhitaḥ |

rāmāniruddha-pradyumnai rukmiṇyā sahito vibhuḥ || [GTU 2.36] iti |

mathurā-tattva-pratipādaka-śrī-gopāla-tāpany-ādau – cintāmaṇi-prakara-sadmasu-kalpa-vṛkṣa [BhP 5.40] ity ādi vṛndāvana-tattva-pratipādaka-brahma-saṁhitādau ca prakaṭa-līlātaḥ kiñcid vilakṣaṇatvena dṛṣṭā, prāpañcika-lokais tad-vastubhiś cāmiśrā, kālavad-ādi-madhyāvasāna-pariccheda-rahita-sva-pravāhā, yādavendratva-vraja-yuvarājatvādy-ucitāharahar-mahā-sabhopaveśa-gocāraṇa-vinodādi-lakṣaṇā | prakaṭa-rūpā tu śrī-vigrahavat kālādibhir aparicchedyaiva satī bhagavad-icchātmaka-svarūpa-śaktyaiva labdhārambha-samāpanā prāpañcikāprāpañcika-loka-vastu-saṁvalitā tadīya-janmādi-lakṣaṇā |

**tatrāprakaṭā dvividhā** | **mantropāsanāmayī svārasikī ca** | prathamā yathā tat-tad-ekatara-sthānādi-niyata-sthitikā tat-tan-mantra-dhyāna-mayī | yathā bṛhad-dhyāna-ratnābhiṣekādi-prastāvaḥ krama-dīpikāyām | yathā vā --

atha dhyānaṁ pravakṣyāmi sarva-pāpa-praṇāśanam |

pītāmbara-dharaṁ kṛṣṇaṁ puṇḍarīka-nibhekṣaṇam || ity ādi gautamīya-tantre **|**

yathā vā –

veṇuṁ kvaṇantam aravinda‑dalāyatākṣam‑

barhāvataṁsam asitāmbuda‑sundarāṅgam |

kandarpa‑koṭi‑kamanīya‑viśeṣa‑śobhaṁ

govindam ādi‑puruṣaṁ tam ahaṁ bhajāmi ||

ālola‑candraka‑lasad‑vanamālya‑vaṁśī‑

ratnāṅgadaṁ praṇaya‑keli‑kalā‑vilāsam |

śyāmaṁ tri‑bhaṅga‑lalitaṁ niyata‑prakāśaṁ

govindam ādi‑puruṣaṁ tam ahaṁ bhajāmi || iti brahma-saṁhitāyām [5.39-40] |

homas tu pūrvavat kāryo govinda-prītaye tataḥ ity-ādy-anantaraṁ –

govindaṁ manasā dhyāyet gavāṁ madhye sthitaṁ śubham |

barhāpīḍaka-saṁyuktaṁ veṇu-vādana-tat-param ||

gopī-janaiḥ parivṛtaṁ vanya-puṣpāvataṁsakam || iti bodhāyana-karma-vipāka-prāyaścitta-smṛtau |

tad u hovāca hairaṇyo gopa-veśam abhrābhaṁ taruṇaṁ kalpa-drumāśritam | tadiha ślokā bhavanti --

sat-puṇḍarīka-nayanaṁ meghābhaṁ vaidyutāmbaram |

dvi-bhujaṁ mauna-mudrāḍhyaṁ vanamālinamīśvaram ||

gopa-gopī-gavāvītaṁ sura-druma-talāśritam |

divyālaṅkaraṇopetaṁ rakta-paṅkaja-madhyagam ||

kālindī-jala-kallola-saṅgi-māruta-sevitam |

cintayaṁś cetasā kṛṣṇaṁ mukto bhavati saṁsṛteḥ ||

iti śrī-gopāla-tāpanyām [1.11-15] – govindaṁ gokulānandaṁ sac-cid-ānanda-vigraham [GTU 1.37] ity ādi ca |

**atha svārasikī** ca yathodāhṛtam eva skānde --

vatsair vatsatarībhiś ca sadā krīḍati mādhavaḥ |

vṛndāvanāntaragataḥ sa-rāmo bālakaiḥ saha || ity ādi |

tatra ca-kārāt śrī-gopendrādayo gṛhyante | rāma-śabdena rohiṇy api | tathā tenaiva krīḍatīty ādinā vrajāgamana-śayanādi-līlāpi | krīḍā-śabdasya vihārārthatvād vihārasya nānā-sthānānusāraṇa-rūpatvād eka-sthāna-niṣṭhāyā mantropāsanāmayyā bhidyate’sau | yathāvasara-vividha-svecchāmayī svārasikī | evaṁ brahma-saṁhitāyām --

cintāmaṇi‑prakara‑sadmasu kalpa‑vṛkṣa‑

lakṣāvṛteṣu surabhir abhipālayantam

lakṣmī‑sahasra‑śata‑sambhrama‑sevyamānaṁ

govindam ādi‑puruṣaṁ tam ahaṁ bhajāmi || [BrahmaS 5.28] iti |

atra kathā gānaṁ nātyaṁ gamanam api vaṁśī [BrahmaS 5.52] ity atrānusandheyam | tatra nānā-līlā-pravāha-rūpatayā svārasikī gaṅgeva |

**athāprakaṭāyāṁ mantropāsanā-mayīm** āha --

māṁ keśavo gadayā prātar avyād

govinda āsaṅgavam ātta-veṇuḥ | [BhP 6.8.2] iti |

ātta-veṇur iti viśeṣeṇa govindaḥ śrī-vṛndāvana-mathurā-prasiddha-mahā-yoga-pīṭhayos tan-nāmnaiva sahitau prasiddhau | tau ca tatra tatra prāpañcika-loka-dṛṣṭyāṁ śrīmat-pratimākāreṇābhātaḥ svajana-dṛṣṭyāṁ sākṣād-rūpa-vṛnda-prakaraṇa eva etau paṭhitau | tataś ca nārāyaṇa-varmākhya-mantropāsya-devatātvena (śrī-gopāla-tāpanyādi-prasiddha-svatantra-mantrāntaropāsya-devatātvena) ca mantropāsanā-mayyām idam udāhṛtam ||

tathā hi lalita-mādhave (7.33f)—

rādhikā (śrī-kṛṣṇa-mukhendum avalokya): hanta ! hanta ! ṇibbha-rūkkaṇḍidā e mama muddhattaṇaṁ, jaṁ goindassa paḍimaṁ jebba goindaṁ maṇṇemi |

tathā rādhikā (7.35)—

puro dhinvan ghrāṇaṁ parimilati so’yaṁ parimalo

ghana-śyāmā seyaṁ dyuti-vitatir ākarṣati dṛśau |

svaraḥ so’yaṁ dhīras taralayati karṇau mama balād

aho govindasya prakṛtim upalabdhā pratikṛtiḥ ||

skānde—

dolāyamānaṁ govindaṁ mañcasthaṁ madhusūdanam |

rathe ca vāmanaṁ dṛṣṭvā punar janma na vidyate ||

dvārakāyāṁ śrī-puruṣottame ca | etat-padya-dvaye govinda-śabdas tu sarva-prakāśa-mūla-bhūtasya śrī-vṛndāvana-nāthasya govindasya prakāśāpekṣayā | sa ca prakāśas tu na bhedeṣu gaṇyate sa hi na pṛthak iti (LBhāg 1.1.20) |

dakṣiṇābhimukhaṁ devaṁ dolārūḍhaṁ sureśvaram |

sakṛd dṛṣṭvā tu govindaṁ mucyate brahma-hatyāyāḥ |

vartamānaṁ ca yat pāpaṁ yad bhūtaṁ yad bhaviṣyati |

tat sarvaṁ nirdahaty āśu govindānala-kīrtanāt |

govindeti yathā proktaṁ bhaktyā vā bhakti-varjitam |

dahate sarva-pāpāni yugāntāgnir ivotthitaḥ ||

govinda-nāmā yaḥ kaścin naro bhavati bhūtale |

tan nāsti karmajaṁ loke vāṅ-mānasam eva vā |

yan na kṣapayate pāpaṁ kalau govinda-kīrtanam ||

kiṁ tatra vedāgama-śāstra-vistarais

tīrthair anekair api kiṁ prayojanam |

yady ānanenechasi mokṣa-kāraṇaṁ

govinda govinda iti sphuṭaṁ raṭa ||

śrī-caitanya-caritāmṛte (1.8.50-51)

vṛndāvane kalpa-vṛkṣa suvarṇa-sadana |

mahā-yoga-pīṭha tāṅhā ratna-siṁhāsana ||

tāte basi āchena sākṣāt vrajendra-nandana |

śrī-govinda nāma sākṣāt manmatha-madana ||

(1.5.221, 225-6)

yāṅra dhyāna nija-loke kare padmāsana

aṣṭādaśākṣara-mantre kare upāsana

sākṣāt vrajendra-suta ithe nāhi āna

yebā ajñe kare tāṅre pratimā-hena jñāna

sei aparādhe tāra nāhika nistāra

ghora narakete paḍe ki baliba āra

brahma-vaivarte—

prāpyāpi durlabhataraṁ mānuṣyaṁ vibudhepsitam |

yair āśrito na govindas tair ātmā vañcitaś ciram ||

draṣṭuṁ na yogyā vaktuṁ vā triṣu lokeṣu te’dhamāḥ |

śrī-govinda-pāda-dvandve vimukhā ye bhavanti hi ||

asau rasika-śekharo govinda-devaḥ kadācid ṛtu-bhedena sva-sevā-kāle yathocita-bhojanādi-nimittāya svādhikāra-niyuktena kenāpi saha-gopa-kiśora-rūpeṇa rātrau svapna-sphūrtyā sākṣād rūpeṇa vā kathopakathanaṁ kurute | etac ca loka-paramparayā śrūyate | kintu atīva-rahasyatvāt ācārya-vacanādy-anurodhāc ca prakāśya na likhyate ity ādi |

atha ūrdhvāmnāya-tantra-vākyāny āha—

śrī-pārvaty uvāca—

ko’sau govinda-devo’sti yas tvayā sūcitaḥ purā |

kīdṛśaṁ tasya māhātmyaṁ kiṁ svarūpaṁ ca śaṅkara ||

śrī-mahādeva uvāca—

gopāla eva govindaḥ prakaṭāprakaṭaḥ sadā |

vṛndāvane yoga-pīṭhe sa eva satataṁ sthitaḥ ||

asau yuga-catuṣke’pi śrīmad-vṛndāvanādhipaḥ |

pūjito nanda-gopādyaiḥ kṛṣṇenāpi supūjitaḥ ||

cīra-hartā vraja-strīṇāṁ vrata-pūrti-vidhāyakaḥ |

cid-ānanda-śilākāro vyāpako vraja-maṇḍale ||

kiśoratām upakramya vartamāno dine dine |

tāmbūla-pūrita-mukho rādhikā-prāṇa-daivataḥ ||

ratna-baddha-catuḥ-kūlaṁ haṁsa-padmādi-saṅkulam |

brahma-kuṇḍa-nāma kuṇḍaṁ tasya dakṣiṇato diśi ||

ratna-maṇḍapam ābhāti madnāra-tarubhir vṛtam |

tan-madhye yoga-pīṭhākhyaṁ sāmrājya-padam uttamam ||

vṛndāvaneśvarī-prājya-sāmrājya-rasa-rañjitaḥ |

ihaiva nirjitaḥ kṛṣṇo rādhayā prauḍha-hāsayā ||

tasyāṁ go śrīḥ sadā vṛndā vīrā cākhila-sādhanā |

yoga-pīṭhasya pūrvatra nāmnā līlāvatī sthitā |

dakṣiṇasyāṁ sthitā śyāmā kṛṣṇa-keli-vinodinī ||

paścime saṁsthitā devī bhoginī nāma sarvadā |

uttaratra sthitā nityaṁ siddheśī nāma devatā |

pañca-vaktraḥ sthitaḥ pūrve daśa-vaktraś ca dakṣiṇe ||

paścime ca caturvaktraḥ sahasra-vaktra uttare |

suvarṇa-vetra-hastā ca sarvataḥ śāsane sthitā ||

madanonmodinī nāma rādhikāyāḥ priyā sakhī |

pādayoḥ pātayaty eva govindaṁ māna-vihvalam ||

rati-pati-mati-mānade’pi sākṣād

iha yugalākṛti-dhāma-kāma-dambhe |

hari-maṇi-nava-nīla-madhurībhiḥ

padi padi manmatha-saudham uccinoti ||

manmatha-dvitayaṁ paścāt śrī-kṛṣṇāyeti sat-padam |

govindāya tataḥ paścāt svāhāyaṁ dvādaśākṣaraḥ ||

govindasya mahā-mantraḥ kāle pūrvānurāga-bhāk |

tataḥ paraṁ pravakṣyāmi govindaṁ yugalātmakam ||

lakṣmī-manmatha-rādheti govindābhyāṁ namaḥ padam |

etasya jñāna-mātreṇa rādhā-kṛṣṇau prasīdataḥ ||

anayos tu ṛṣiḥ kāmo virāṭ chanda udāhṛtaḥ |

devatā nitya-govindo rādhā-govinda eva ca ||

yoga-pīṭheśvarī śaktiḥ ṣaḍ-aṅgaṁ kāma-bījakaiḥ |

dhyāyed govinda-devaṁ nava-ghana-madhuraṁ dviya-līlā-naṭantam

visphūrjan-malla-kacchaṁ kara-yuga-muralī-ratna-daṇḍāśritaṁ ca |

asaṁnyastāccha-pītāmbara-vipula-daśā-dvandva-gucchābhirāmaṁ

pūrṇa-śrī-mohanendraṁ tad-itara-caraṇākrānta-dakṣāṅghri-nālam ||

evaṁ dhyātvā japen mantraṁ yāval-lakṣa-catuṣṭayam |

tilājya-havanasyānte yoga-pīṭheśvarau yajet ||

campakāśoka-tulasī-kahlāraiḥ kamalais tathā |

rādhā-govinda-yugalaṁ sākṣāt paśyati cakṣuṣā ||

śrīman-madana-gopālo’py atraiva supratiṣṭhitaḥ |

kaiśora-rūpī gopālo govindaḥ prauḍha-vigrahaḥ |

ubhayos tāratamyena gopīnātho’tisundaraḥ ||

dhīroddhatas tu gopālo dhīrodāttayocyate |

govindo gopikānātho yo dhīra-lalitākṛtiḥ ||

siṁha-madhyas tu gopālas tribhaṅga-lalitākṛtiḥ |

govindo gopikānāthaḥ pīna-vakṣaḥ-sthalo viṭaḥ ||

trisandhyam anyad anyad dhi mādhuryaṁ govidāṁ patau |

govardhana-darī-dhātu-pallavādi-vicitrite |

bālyataḥ samatikrāntaḥ kaiśorāt parato gataḥ ||

vagāhamānaḥ kandarpaḥ śrī-govindo virājate |

nānā-ratna-manohārīny etasmin yoga-pīṭhake |

sahajo hi prabhāvo’yaṁ nācirāt parituṣyati ||

anyeṣu siddha-pīṭheṣu yā siddhir bahu-hāyanaiḥ |

vṛndāvane yoga-pīṭhe saikenāhnā prajāyate ||

prātar bālārka-saṅkāśaṁ saṅgave maṅgala-cchavi |

madhyāhne taruṇārkābhaṁ parāhne padma-patravat ||

sāyaṁ sindūra-pūrābhaṁ rātrau ca śaśi-nirmalam |

tamasvinīṣv indranīla-mayūkha-mecaka-prabham ||

varṣāsu ca sadābhāti harit-tṛṇa-maṇi-prabham |

śarat-sucandra-bimbābhaṁ hemante padma-rāgavat ||

śiśire hīraka-prakhyaṁ vasante pallavāruṇam |

grīṣme pīyūṣa-pūrābhaṁ yoga-pīṭhaṁ virājate ||

mādhurībhiḥ sadācchannam aśoka-lalitādṛtam |

aghaś cordhvaṁ mahā-ratna-mayūkhaiḥ parito vṛtam ||

candrāvalī-durādharṣaṁ rādhā-saubhāgya-mandiram ||

śrī-ratna-maṇḍapaṁ nāma tathā śṛṅgāra-maṇḍapam ||

saubhāgya-maṇḍapaṁ nāma mahā-mādhurya-maṇḍapam |

sāmrājya-maṇḍapaṁ nāma tathā kandarpa-maṇḍapam ||

ānanda-maṇḍapaṁ nāma tathā surata-maṇḍapam |

ity aṣṭau yoga-pīṭhasya nāmāni śṛṇu pārvati ||

nāmāṣṭakaṁ yaḥ paṭhati prabhāte

śrī-yoga-pīṭhasya mahattamasya |

govinda-devaṁ vaśayet sa tena

premānam āpnoti parasya puṁsaḥ ||

atha mantra-mayyāṁ sad-ācāra-vidhir likhyate | mantra-mayī dvidhā | tatra śrī-bhāgavatādi-varṇita-janma-karma-go-cāraṇādi-līlā eka-vidhā | sā tu smaraṇa-maṅgala-śrī-govinda-līlāmṛtādy-anusāreṇa kartavyā | dvitīyā tu arcāyamāna-viśeṣa-mauna-mudrāḍhya-śrī-vigraha-viśeṣa-sevā | sā ca sarva-smṛti-saṁmatā śrī-hari-bhakti-vilāse likhitāsti | tad-anusāreṇa prema-yuktayā bhaktyā kartavyā | tasmāt kiñcit prakāśya likhyate |

brāhma-muhūrtād utthāya pūjakādayaḥ sarve pārṣadāḥ sevānāmāparādha-rahitā bhagavat-paricaryāṁ vinā prasādānnam apy asvīkurvantaḥ | kiṁ punar bhagavad-dravyaṁ svecchayā balātkāreṇa vā | vidhivat gurvādi-praṇāma-danta-dhāvana-yathocita-snānādi-vidhiṁ kṛtvā sva-sevāyāṁ sāvadhānāḥ śrī-mandire praviśanti | pūjakas tu vidhivat ghaṇṭādi-vādyaṁ kṛtvā prabhoḥ śrīmad-īśvaryāś ca prabodhanaṁ kārayet | grīṣma-śīta-varṣādy-anusāreṇa devādi-durlabha-sevāṁ [**Additional text?** yathā sādhakaḥ siddha-rūpeṇa mānasīṁ līlāṁ daṇḍātmikāṁ bhāvayet tathā tenaiva guru-paramparayā rāgānugā-matena mauna-mudrāḍhyaḥ | daṇḍātmikā-līlā-sevā caikā nāmnā bhedaḥ pṛthag bhavet | atas tayor aikya-sevanaṁ ca |]

tataḥ śrī-mukha-prakṣālanādikaṁ, yathā śrī-govinda-līlāmṛte (1.24?) (probably KAK)

sa-muṣṭi-pāṇi-dvayam unnamayya

vimoṭayan so’tha rasālasāṅgam |

jṛmbhā-visarpad-daśanāṁśu-jālas

tamāla-nīlaḥ śayanād udasthāt ||

tad yathā—

utthāya talpa-varataḥ sa varāsana-stho

dattair jalaiḥ kanaka-jharjhari-nālito’pi |

sarakās taḥ patita-patra-vinirmitena

vīṭī-vareṇa parimamārja sudivya-dantān ||

evaṁ śrīmad-īśvaryāś ca (śrī-kṛṣṇāhnika-kaumudyāṁ 2.49,52)

utthāya talpa-talataḥ kanakāsana-sthā

nidrāvasāna-vigalan-niyata-vyavasthā |

sā pāda-pīṭham adhidatta-padāravindā

reje tadā parjanair vihitābhinandā ||

āmṛjya sūkṣma-vasanena sitena kāntān

sā danta-kāṣṭha-śakalena vighṛṣṭa-dantān |

tāmbūla-rāga-para-bhāgavatīṁ manojñāṁ

jihvāṁ viśodhanikayā vyalikhad rasajñām ||

tataḥ susvādu-miṣṭa-dadhi-samarpaṇam | tato maṅgalārātrikam | tatra dhyānam—

karpūrāvali-nindi cāru-vasanaṁ bibhran-nitambe vahann

uṣṇīṣaṁ vara-mūrdhni kāntam aruṇaṁ nidrā-vimiśrekṣaṇam |

svīkurvan sukhadaṁ manoratha-karaṁ māṅgalyārātrikaṁ

govindaḥ kuśalaṁ karoti bhavato rātry-anta-kāle sadā ||

tato haimante phalgulā-dhāraṇaṁ—

kauśeya-vastra-parinirmita-phalgulākhyaṁ

prāleya-vāraṇakaṁ bahu-mūlya-labhyam |

sauvarṇa-citra-paricitrita-sarva-deśam

ā-mastakāt pada-yugāvadhi śobhamānam ||

govindam ādi-puruṣaṁ vraja-rāja-putraṁ

paśyantam agnim amalaṁ bhagavantam īḍe |

varṇenāruṇam atulaṁ

bahu-ratna-citra-vicitrita-phalgulakam |

bibhrāṇaṁ govindaṁ

vihasad vadanaṁ kadā paśye ||

atha grīṣme taniyā-dhāraṇam—

sūkṣma-vastra-nirmitaṁ tribhāga-rūpa-khaṇḍitam |

sarva-prānta-deśa-svarṇa-sūtra-mauktikāñcitam ||

kṛṣṇa-deva-madhya-deśa-rājitaṁ virājitam |

grīṣma-tāpa-śoṣakaṁ suśīta-vastram āśraye ||

mukulita-kañcuka-dhāraṇam—

uṣṇīṣaṁ dadhad aruṇaṁ dhaṭīṁ

vicitrāṁ tad-upari ca bibhrāṇaḥ |

mukulita-kañcuka-bandhaḥ

śrī-govindo hṛdi sphuratu ||

tataḥ sarve militvā ārātrika-darśanam | evaṁ deva-munīndrādayo’pi gītāvādya-kīrtanādi kurvanti | yathā padyāvalyāṁ (22)—

ceto‑darpaṇa-mārjanaṁ bhava‑mahā‑dāvāgni‑nirvāpaṇaṁ

śreyaḥ‑kairava‑candrikā‑vitaraṇaṁ vidyā‑vadhū‑jīvanam |

ānandāmbudhi‑vardhanaṁ prati‑padaṁ pūrṇāmṛtāsvādanaṁ

sarvātma‑snapanaṁ paraṁ vijayate śrī-kṛṣṇa‑saṅkīrtanam ||

atha darśana-phalam—

sarvābhīṣṭa-pradaṁ śrīman maṅgalārātri-darśanam |

prema-bhakti-pradaṁ sarva-duḥsvapnādi-nivartakam ||

evaṁ pācakādayaḥ sarve sva-sva-sevāyāṁ parama-bhaktyā ca sāvadhānā vartiṣyante | sevāyāṁ mukho’dhikārī tu sva-pratinidhiṁ karma-cāriṇam uddiśya tasmin sva-sarva-karma samarpya sevāyāṁ sāvadhānaḥ svayaṁ kariṣyati abhāve pūjakādi-dvārā ca | evaṁ śrīmad-īśvaryā dadhi-bhojanaṁ maṅgala-nīrājanaṁ ca kartavyam |

atha **śṛṅgārārātri-vidhir** likhyate | tataḥ sugandha-tailādibhir mardanon-mārjanādikaṁ hima-grīṣma-varṣādi-kālocitam uṣṇa-śītala-jalādibhiḥ snānaṁ ca, sūkṣma-vastreṇa śrīmad-aṅga-saṁmārjanaṁ, yathā śrī-govinda-līlāmṛte (4.8-12)—

tam āgataṁ snāpana-vedikāntaraṁ

bhṛtyaḥ samuttārya vibhūṣaṇaṁ tanoḥ |

sukuñcitaṁ cīna-navīnam aṁśukaṁ

sāraṅga-nāmā laghu paryadhāpayan ||8||

abhyajya nārāyaṇa-taila-lepaiḥ

pratyaṅga-nānā-mṛdu-bandha-pūrvam |

subandha-nāmā kṣurita-sūnur asya

premṇāṅga-saṁmardanam ātatāna ||9||

udvartanenāsya mudā sugandhaḥ

śītena pītena sadā suśītam |

snigdhena mugdho navanīta-piṇḍād

udvartayāmāsa śanais tad-aṅgam ||10||

dhātrī-phalārdra-kalkena keśān śīta-sugandhinā |

snigdhaḥ snigdhena susnigdhān karpūro’pi samaskarot ||11||

manda-pakva-parivāsita-kumbha-

śreṇi-saṁbhṛta-jalair atha dāsāḥ |

śatakumbha-ghaṭikātta-vimuktaiḥ

sveśvaraṁ pramuditāḥ snapayanti ||12||

iti śrī-govinda-devasya sākṣād vrajendra-nandanatvena pūjakādibhir bhāva-yuktena manasā snānādikaṁ kartavyam | tataḥ pītāruṇādi-nānā-vidha-svarṇa-citra-vastrādi | evaṁ svarṇa-rūpya-mauktika-ratna-jaṭita-nānālaṅkāra-guñjā-mālādi-vidagdha-pūjakena paridhāpanīyam | kadācit sevāvasare lokottara-camatkāra-svāda-pakvānnādikaṁ prema-yuktena manasā tat-sevā-sukha-parādhīno’rpayet |

tatra kañcukādi-dhāraṇaṁ, yathā (BRS 2.1.351)—

smerāsyaḥ parihita-pāṭalāmbara-śrīś

channāṅgaḥ puraṭa-rucoru-kañcakena |

uṣṇīṣaṁ dadhad aruṇaṁ dhaṭīṁ ca citrāḥ

kaṁsārir vahati mahotsave mudaṁ naḥ ||

kvacic ca naṭa-vara-veśaṁ, yathā (BRS 2.1.353)—

akhaṇḍita-vikhaṇḍitaiḥ sita-piśaṅga-nīlāruṇaiḥ

paṭaiḥ kṛta-yathocita-prakaṭa-sanniveśojjvalaḥ |

ayaṁ karabha-rāṭ-prabhaḥ pracura-raṅga-śṛṅgāritaḥ

karoti karabhoru me ghana-rucir mudaṁ mādhavaḥ ||

ūrdhvāmnāye—

dhyāyed govinda-devaṁ nava-ghana-madhuraṁ divya-līlā-naṭantaṁ

visphūrjan-malla-kacchaṁ kara-yuga-muralī-ratna-daṇḍāśritaṁ ca |

asaṁnyastāccha-pītāmbara-vipula-daśā-dvandva-gucchābhirāmaṁ

pūrṇa-śrī-mohanendraṁ tad-itara-caraṇākrānta-dakṣāṅghri-nālam ||

evaṁ dhyātvā japen mantraṁ yāval-lakṣa-catuṣṭayam |

tilājya-havanasyānte yoga-pīṭheśvarau yajet ||

campakāśoka-tulasī-kahlāraiḥ kamalais tathā |

rādhā-govinda-yugalaṁ sākṣāt paśyati cakṣuṣā ||

śrīman-madana-gopālo’py atraiva supratiṣṭhitaḥ |

evaṁ śrī-tāpanyāṁ—

kṛṣṇāya gopīnāthāya govindāya namo namaḥ ||

tatra ākalpaḥ (BRS 2.1.354)—

keśa-bandhanam ālepo mālā-citra-viśeṣakaḥ |

tāmbūla-keli-padmādir ākalpaḥ parikīrtitaḥ ||

yathā (2.1.358)—

tāmbūla-sphurad-ānanendur amalaṁ dhaṁmillam ullāsayan

bhakti-ccheda-lasat-sughṛṣṭa-ghusṛṇālepa-śriyā peśalaḥ |

tuṅgoraḥ-sthala-piṅgala-srag alika-bhrājiṣṇu-patrāṅguliḥ

śyāmāṅga-dyutir adya me sakhi dṛśor dugdhe mudaṁ mādhavaḥ ||

atha maṇḍanam (2.1.359-360)–

kirīṭaṁ kuṇḍale hāraś catuṣkī valayormayaḥ |

keyūra-nūpurādyaṁ ca ratna-maṇḍanam ucyate ||

yathā –

kāñcī citrā mukuṭam atulaṁ kuṇḍale hāri-hīre

hāras tāro valayam amalaṁ candrā-cāruś catuṣkī |

ramyā cormir madhurima-pūre nūpure cety aghārer

aṅgair evābharaṇa-paṭalī bhūṣitā dogdhi bhūṣām ||

yathā stavāvalyāṁ mukundāṣṭake (3) –

kanaka-nivaha-śobhānandi pītaṁ nitambe

tad-upari navaraktaṁ vastram itthaṁ dadhānaḥ |

kanaka-nicitam uṣṇīṣaṁ daddhac cottamāṅge

vraja-nava-yuva-rājaḥ ko’pi kuryāt sukhaṁ te ||[[3]](#footnote-4)

etad-upalakṣaṇaṁ samaya-krame ṛtu-krame nānāveśa-bhūṣādi-mukulita-bandha-kañcukādikaṁ jñeyam, yathā—

uṣṇīṣaṁ dadhad aruṇaṁ dhaṭīṁ

vicitrāṁ tad-upari ca bibhrāṇaḥ |

mukulita-kañcuka-bandhaḥ

śrī-govindo hṛdi sphuratu ||

yathā—

puṣpaiś cūḍāṁ mukuṭam atulaṁ kuṇḍale cāru-hīre

vakṣasy ārohayantīr vividha-sukusumair vanya-mālāṁ vahantam |

jānuny ārohayantīṁ bhramara-karṣiṇīṁ bibhrataṁ kāntayānyāṁ

nāmnā tāṁ vaijayantīṁ nija-priyatamayā paśya govinda-devam ||

govinda karṇa-yuga-kuṇḍala-yugma-madhye

kaṇṭha-sthale kara-yugāṅguli-parva-madhye |

pādābjayor upari cāṅguliṣu prabhātitān

hīrakān sukṛtino hṛdi cintayanti ||

muktādi-hema-jaṭita uṣṇīṣa-savye mukhyopariṣṭāc ca |

hari-hṛdaya-sthe sundari hīraka-rāje mano lagnam ||

śrī-govinda-līlāmṛte (4.14)

bhakti-cchedāḍhya-carcāṁ malayaja-ghusṛṇair dhātu-citrāṇi bibhrad

bhūyiṣṭhaṁ navya-vāsaḥ śikhi-dala-mukuṭaṁ mudrikāḥ kuṇḍale dve |

guñjāhāraṁ suratna-srajam api taralaṁ kaustubhaṁ vaijayantīṁ

keyūre kaṅkaṇe śrī-yuta-padaka-kaṭakau nūpurau śṛṅkhalāṁ ca ||

śrī-kṛṣṇāhnika-kaumudyāṁ (3.18)—

cūḍā-cumbita-cāru-candra-kalasad-guñjālataḥ karṇayoḥ

punnāga-stavakī lavaṅga-latikā śrī-kuṇḍalā pūrṇayoḥ |

śrī-vakṣaḥ pratimukta-mauktika-latā śrī-rañji-guñjā saraḥ

krīḍā-kānana-yāna-kautuka-manā reje sa pītāmbaraḥ ||

atha paruṇamāsyādi-yugala-darśanaṁ—

vidyud-ghanāṅgau ghana-vidyud-ambarau

nisarga-manda-smita-sundarānanau |

mithaḥ kaṭākṣāśuga-kīlitāntarau

rādhā-mukundau praṇamāmi tau mudā ||

evaṁ śrīmad-īśvaryā dvādaśābharaṇa-ṣoḍaśa-śṛṅgārādikaṁ kartavyam | tad yathā (UN 4.9-10)—

snātā nāsāgra-jāgran-maṇi-rasita-paṭā sūtriṇī baddha-veṇī

sottaṁsā carcitāṅgī kusumita-cikura sragviṇī padma-hastā |

tāmbūlāsyoru-bindu-stavakita-cibukā kajjalākṣī sucitrā

rādhālaktojjvalāṅghriḥ sphuriti tilakinī ṣoḍaśā-kalpinīyam ||

dvādaśābharaṇaṁ yathā—

divyaś cūḍāmaṇīndraḥ puraṭa-viracitāḥ kuṇḍala-dvandva-kāñci-

niṣkāś cakrī-śalākā-yuga-valaya-ghaṭāḥ kaṇṭha-bhūṣormikāś ca |

hārās tārānukāra bhuja-kaṭaka-tulākoṭayo ratna-kḷptās

tuṅgā pādāṅgurīya-cchavir iti ravibhir bhūṣaṇair bhāti rādhā ||

yathā—

saṅgopyāṅgābharaṇa-paṭalīṁ rakta-citrāntarīyaṁ

śroṇau celaṁ tad-upari varaṁ daṇḍikākhyaṁ ca nīlam |

sarvāṅgānāvarayitum aye devi kiṁ te prayojyaṁ

dṛṣṭvā cāntar muditamanasotphullatām eti nāthaḥ ||

(vilāpa-kusumāñjalyāṁ 28)—

yā te kañculir atra sundari mayā vakṣojayor arpitā

śyāmācchādana-kāmyayā kila na sāsatyeti vijñāyatām |

kintu svāmini kṛṣṇa eva sahasā tat tām avāpya svayaṁ

prāṇebhyo’py adhikaṁ svakaṁ nidhi-yugaṁ saṁgopayaty eva hi ||

(bhakti-rasāmṛta-sindhau 3.5.8)—

mada-cakita-cakorī-cārutā-cora-dṛṣṭir

vadana-damita-rākārohiṇī-kānta-kīrtiḥ |

avikala-kala-dhautoddhūti-dhaureyaka-śrīr

madhurima-madhu-pātrī rājate paśya rādhā ||

evaṁ samayānurūpa-vastrādi-paridhāpanaṁ kartavyaṁ, tathā svarṇa-raupya-mauktika-ratna-jaṭita-nānālaṅkārādikaṁ ca |

atha tilakādi-darśanārtham ādarśa-darśanaṁ, yathā (śrī-govinda-līlāmṛte 2.104-105) śrīmad-īśvaryāḥ—

tadaiva samayābhijñā purastān maṇi-bandhanam |

ādarśaṁ darśayāmāsa sugandhā nāpitātmajā ||

sā kṛṣṇa-netra-kutukocita-rūpa-veṣaṁ

varṣmāvalokya mukure pratibimbitaṁ svam |

kṛṣṇopasatti-taralāsa varāṅganānāṁ

kāntāvalokana-phalo hi viśeṣa-veṣaḥ ||

atha śrīmad-īśvarasya śrī-bhāgavate (10.35.10)—

darśanīya-tilako vana-mālā-

divya-gandha-tulasī-madhu-mattaiḥ |

ali-kulair alaghu gītam abhīṣṭam

ādriyan yarhi sandhita-veṇuḥ ||

atha rāgānugīya-vidhivat pūjā-tulasī-samarpaṇaṁ yathā (10.30.1)—

kaccit tulasi kalyāṇi govinda-caraṇa-priye |

tad yathā—

mātas tulasi govinda-hṛdayānanda-kāriṇī ity ādi |

tato dhūpa-dīpādi-nivedanam—

sa dhūpa-dīpakaṁ śrīmad-govinda-mukha-paṅkajam |

śṛṅgāre ye tu paśyati te yānti paramaṁ padam |

tenāpi saha divyanti tal-loke śāśvatīḥ samāḥ ||

tataḥ pakvānna-nivedanaṁ | tataḥ karpūrādi-saṁskṛta-tāmbūlā-samarpaṇam | tato nānā-vidhānna-vyañjana-piṣṭa-pūpa-pāyasa-sarasa-rasālādi-nivedanam |

atraiva śrī-govindaḥ priya-pūjāri-gosvāminaṁ prati dadhi-kaḍamānnaṁ svayaṁ yācitavān | yathā—

 dadhi-kaḍamānnaṁ miṣṭaṁ govinda-priya-pūjakaṁ svasya |

 yācitvā yena nītaṁ taṁ vande svayaṁ bhagavantam ||

tata ārātrikaṁ, sarve militvā tad-darśanam | athārātrika-darśana-phalaṁ—

śṛṅgārātrikaṁ nāma govindasya sukhāvaham |

prema-bhakti-pradātāraṁ darśanāt pāpa-nāśakam ||

atha **rājabhoga-vidhir** likhyate | vastra-bhūṣādikaṁ samarpya tathaiva mandira-sevakas tu tata āgatya mandira-dhautādikaṁ kṛtvā tato dhūpa-dīpaṁ ca nivedayet | tat tu saṅgopanam | tataḥ pācakāḥ parama-rasikāḥ parama-sāvadhānā niyatendriyā nānā-prakāra-śākādy-anna-vyañjana-roṭikā-pūpa-pāyasa-piṣṭakādi-śikhariṇī-rasālādikaṁ lehya-coṣya-peya-carvya-ṣaḍ-rasa-nirmitaṁ suvarṇa-pātrādiṣu pariveṣayanti | sva-sva-rtu-bhavaṁ phalādikaṁ ca | evam ekādaśyādi-vrata-dināni, sad-ācārānusāreṇa śrī-prabhoḥ śrīmad-īśvaryā nitya-niyamita-pāka-racanādi kartavyam | pūjako niyatendriyaḥ sāvadhānaḥ san bhojana-sāmagrīṁ vidhivad rāgānugīya-matena daśa-ghaṭikāntaḥ samaprya samayān nivarti nivaset | pūjakasya tu naivedya-samarpaṇe vijñaptir, yathā śrī-rūpa-gosvāmi-pādaiḥ śrī-padyāvalyāṁ (118)—

kṣīre śyāmalayārpite kamalayā viśrāṇite phāṇite

datte laḍḍūni bhadrayā madhurase sobhābhayā lambhite |

tuṣṭiryā bhavatas tataḥ śataguṇāṁ rādhā-nideśān mayā

naste’smin puratas tvam arpaya hare ramyopahāre ratim ||

āhnika-kaumudyāṁ (3.9-10)—

śākādi-kramato’bhitoṣa-vaśataḥ sarvāṇi sad-vyañjanāny

ādaṁ mātṛ-mude bhaved api yathā paktrī-mano-rañjanā |

tān sarvān saha-bhojinaḥ sarasayā vācā sahan hāsayan

bhuñjadhvaṁ na parityajan kim apīty ekāntam āhlādayan ||

annaṁ vyañjanavat kiyat kiyad adaṁś cakre’nnavad vyañjanaṁ

paryāptaṁ na tathāpi lālasatayā vābhūd anuvyañjanam |

pratyekaṁ ca tad iṣṭa-piṣṭaka-kulaṁ tāṁ gorasānāṁ bhidām

ekaikāṁ ca kṛtābhinandanam adan saṁpipriye sarvadā ||

pūjakas tu śītala-jalādi samarpya mandirān nirgatya niyama-japādi kuryāt | japa-niyamānte ca vidhivad ghaṇṭādi-vādyaṁ kṛtvā śrī-mandire praviśya tato jala-sevakena datta-pāṭalādi-parivāsitayamunā-jalenācamanaṁ dattvā sukṣma-vastreṇa mukha-mārjanādikaṁ kuryāt | tato mahā-prasādānayanaṁ tato mandira-sevakena mandiramārjanaṁ | tatas tāmbūlādi-samarpaṇaṁ, yathā—

elā-lavaṅga-paripūrita-pūga-cūrṇaiḥ

karpūra-pūra-parivāsita-cūrṇa-vṛndaiḥ |

parṇaḥ sukartari –vikhaṇḍita-pārśva-bhāgais

tāṁ vīṭikāṁ sa bubhuje vara-nāgavallyāḥ ||

tato grīṣmārtau nānā-vidha-suvāsita-jala-nānā-vidha-jala-yantrādinā secanam | evaṁ mantramaya-nānā-vījanādikaṁ ca | evaṁ sugandha-dravyādi purato dhāraṇam | evaṁ sugandha-puṣpādibhir mālā-kuñja-kuṭīra-racanam | evaṁ varṣādiṣu yathā-yogyaṁ jñeyam | tata ārātrikasya sarve militvā darśanam | tato darśana-phalaṁ, yathā—

svayaṁ bhagavataḥ śrīmad-govindasya kṛpāmbudheḥ |

mahārājopacārākhyam ārātrikam anuttamam ||

ya idaṁ śraddhayā devi paśyen mantrī subhaktimān |

sa sarva-kāmān labhate bhaktiṁ tat-pādayoḥ parām ||

evaṁ śrīmad-īśvaryā bhojanācamana-tāmbūlādi-samarpaṇaṁ ca | tathā hi—

tābhyaḥ pariviveśānnaṁ tulasyā rūpa-mañjarī |

snehena mohinī yadvad devatābhyo’mṛtaṁ kramāt ||

tato ratna-khaṭṭopari śayyādi-racanaṁ tatra bhāva-yuktena manasā śayanaṁ kārayet |

tataḥ sevāyāṁ mukhyo’dhikārī pūjaka-pācakādi-sarvāṁs tathākiñcanān vaiṣṇavān ānīya tair militvā mahā-prasādasya mahad-bhaktyā ca—

anādi purato nyastaṁ cakṣuṣā gṛhyate mayā |

rasaṁ dāsasya jihvāyām aśnāmi kamalodbhava ||

bhuktaṁ yan nikhilāgha-saṅgha-śamanaṁ sarvendriyāhlādikaṁ |

saṁsārād vinivartakaṁ haripada-dvandve punaḥ prāpakam |[[4]](#footnote-5)

śrī-govindas tat prasādaś caraṇāmṛtam eva ca |

vastra-candana-mālyādi tulasī caika-rūpakam ||

sa ca punar madhyamādhikāri-guṇam āśritya teṣu vaiṣṇava-vargeṣu yathocita-maryādā-mārga-rakṣaṇāya kṛpāpekṣā ity ādi-diśā tatra bhagavad-bhaktāya ca vastrādi-vārṣikaṁ dattvā sneha-yuktena śrī-śrī-sevāyāṁ sāvadhānaṁ kṛtavān | tataḥ sarve pūjakādayaḥ sva-sva-dehādi-vyāpāraṁ kṛtvā śrī-bhagavat-kathā-śravaṇaṁ kuryuḥ | tataḥ sarve snānādikaṁ kṛtvā sva-sva-sevāyāṁ sāvadhānā bhavanti |

tato’parāhne vidhivad dvārodghāṭanaṁ kṛtvā śrī-bhagavat-prabodhanaṁ tataḥ śrī-mukha-prakṣālanādikaṁ tasmāt pakvānna-bhojanaṁ tasmād elā-lavaṅga-karpūrādi-saṁskṛta-tāmbūlādi-samarpaṇam | tato dhūpa-dīpādi-samarpaṇaṁ ca tad-darśana-phalaṁ ca –

utthāpane dhūpa-dīpaṁ ye paśyanti narā bhuvi |

te yānti paramaṁ viṣṇoḥ padaṁ śāśvatam avyayam ||

kanaka-nivaha-śobhā ity ādi | evaṁ śrīmad-īśvaryāś ca |

atha **sandhyāratrika-vidhir** likhyate | sandhyāyāṁ pakvānna-nivedanaṁ, tataḥ śītala-jala-susaṁskṛta-tāmbūlādikaṁ ca | tato nīrājanaṁ mahā-maṅgalaṁ ca | tataḥ paśyatāṁ deva-munīndra-manuṣyādīnāṁ gīta-vādyaiḥ saha jaya-jaya-śabdaḥ | tathā hi ānanda-vṛndāvana-campvāṁ (13.141)—

go-dhūlī dhūmra-kamrālaka-lasad-alikas tiryag-uṣṇīṣa-bandhaḥ

preṅkholat kaiṅkarāta-stavaka-nava-kalo barhi-barhaṁ dadhānaḥ |

ābalāt kuṇḍala-śrīr dina-maṇi-kiraṇa-krānta-karṇotpalānto

niryan kiñjalka-rekhāc-churita-mṛdutara-svinna-gaṇḍānta-lakṣmīḥ ||

śrī-bhāgavate (10.35.15)—

savanaśas tad-upadhārya sureśāḥ

śakra-śarva-parameṣṭhi-purogāḥ |

kavaya ānata-kandhara-cittāḥ

kaśmalaṁ yayur aniścita-tattvāḥ ||

tato darśana-māhātmyam—

sandhyāyāṁ kṛṣṇa-devasya sārātrika-mukhaṁ narāḥ |

ye paśyanti tu te yānti tad-dhāma param avyayam ||

evaṁ śrīmad-īśvaryāś ca |

tataḥ **śayanārātrika-vidhir** likhyate | tataḥ pūjakaḥ śṛṅgāra-maṇi-maṇḍanādikam uttārya yathā-rahaḥ yugma-vastrādi-paridhāpanam | evaṁ mālya-lepanādeś ca | tataḥ kiyat-kṣaṇaṁ darśanārthaṁ virāmaṁ ca |

karpūrāvali-nindi cāru-vasanaṁ bibhran-nitambe vahann

uṣṇīṣaṁ vara-mūrdhni kāntam aruṇaṁ nidrā-vimiśrekṣaṇam |

svīkurvan sukhadaṁ manoratha-karaṁ māṅgalyārātrikaṁ

govindaḥ kuśalaṁ karoti bhavato rātry-anta-kāle sadā ||

tato **bhojana-saṁskaraṇaṁ** sumiṣṭa-susvādu-durdarśanīya-loka-praśaṁsya-svātma-rocaka-bhagavad-rocaka-nānā-prakārānna-vyañjana—pakvānna-dugdhānna-piṣṭakādi-samarpaṇam tatra gopanīya-dhūpa-dīpam | tato bhojana-nimittaṁ samayāpekṣaṇam |

yat-sevayā vaśaḥ śrīmad-govindo nanda-nandanaḥ |

payasā saṁyutaṁ bhaktaṁ yācate karuṇāmbudhiḥ || iti pūrvaṁ darśitavān |

tasmād ācamanaṁ mukha-mārjanārthaṁ vastra-samarpaṇaṁ | tato mahā-prasādānayanaṁ, tato mandira-sevakena bhojana-sthala-mārjanaṁ | tasmād elā-lavaṅga-jātiphala-karpūrādi-saṁskṛta-tāmbūlādi-samarpaṇam |

tato **haimante phalgulā-dhāraṇaṁ**—

kauśeya-vastra-parinirmita-phalgulākhyaṁ

prāleya-vāraṇakaṁ bahu-mūlya-labhyam |

sauvarṇa-citra-paricitrita-sarva-deśam

ā-mastakāt pada-yugāvadhi śobhamānam ||

govindam ādi-puruṣaṁ vraja-rāja-putraṁ

paśyantam agnim amalaṁ bhagavantam īḍe |

varṇenāruṇam atulaṁ

bahu-ratna-citra-vicitrita-phalgulakam |

bibhrāṇaṁ govindaṁ

vihasad vadanaṁ kadā paśye ||

atha grīṣme taniyā-dhāraṇam—

sūkṣma-vastra-nirmitaṁ tribhāga-rūpa-khaṇḍitam |

sarva-prānta-deśa-svarṇa-sūtra-mauktikāñcitam ||

kṛṣṇa-deva-madhya-deśa-rājitaṁ virājitam |

grīṣma-tāpa-śoṣakaṁ suśīta-vastram āśraye ||

mukulita-kañcuka-dhāraṇam—

uṣṇīṣaṁ dadhad aruṇaṁ dhaṭīṁ

vicitrāṁ tad-upari ca bibhrāṇaḥ |

mukulita-kañcuka-bandhaḥ

śrī-govindo hṛdi sphuratu ||

evaṁ karpūra-parivāsita-śītala-jalaṁ yamunāyā nānā-vidha-sugandha-dravyaṁ vījanādikaṁ ca |

tato daśa-ghaṭikāntarārātrikaṁ tad-darśana-phalaṁ—

ye paśyanti janāḥ śreṣṭhaṁ śayanārātrikaṁ hareḥ |

te tu govinda-devasya kṛpā-pūrṇā na saṁśayaḥ ||

tatra ratna-khaṭṭopari śayyādi-nirmāṇam | tatra khaṭṭādho rātri-sevanārthaṁ suvāsita-śītala-jala-pakvānna-tāmbūlādi-sthāpanam | tato mandirān niṣkṛṣya bhāva-yuktena manasā śayana-samayāpekṣaṇam | evaṁ śrīmad-īśvaryāś ca | grantha-vistāra-bhiyā vistārya na likhyate | evaṁ pañca-vidhārātrika-darśana-phalam—

maṅgalārātrim ārabhya cānte ca śayanāvadhi |

evam ārātrikaṁ pañca ye paśyanti janā bhuvi ||

te sarve vāñchitaṁ prāpya putraṁ pautraṁ dhanaṁ tathā |

ante govinda-devasya kṛpayā yānti tat-padam ||

śrī-vijaya-govindo, yathā—

śrī-rādhikā-mādhavikā-tamālaṁ

sakhī-tatī-valli-vasanta-vāyum |

rādhā-supadmāli-saroja-bandhuṁ

govindam īḍe vijayādi-varṇam ||

garbha-janmavatāṁ teṣāṁ kaṁsādīnāṁ jayāj jayaḥ |

mano-janma-kāma-jayād vijayaḥ parikīrtitaḥ ||

tvaṁ gavām indra ity āder govinda iti kathyate |

tasmād vijaya-govindaṁ budhā evaṁ vadanti hi ||

athavā yasya bhajanāt kāmādy-ari-jayāt tu tam |

kṛtvā vijaya-govindaṁ pravadanti manīṣiṇaḥ ||

vande vijaya-govindaṁ govindādvaita-vigraham |

mano lagati govinde yasya sandarśanād dhruvam ||

atha śrī-mahāprabhoḥ śrī-vṛndāvanāgamana-kathā prācīnā—

śrīmat-kāśīśvaraṁ vande yat-prīti-vaśataḥ svayam |

caitanya-devaḥ kṛpayā paścimaṁ deśam āgataḥ ||

atha śrī-mahāprabhu-pārṣada-śrīmukha-śruta-kathā—ekadā śrī-mahāprabhuḥ śrī-kāśīśvaraṁ kathitavān – bhavān śrī-vṛndāvanaṁ gatvā śrīla-rūpa-sanātanayor antikaṁ nivasatu iti | sa tu tac chrutvā harṣa-vismito’bhūt | sarvajña-śiromaṇis tad-dhṛdayaṁ jñātvā punaḥ kathitavān – śrī-jagannātha-pārśva-vartinaṁ śrī-kṛṣṇa-vigraham ānīya kathitavān svayaṁ bhagavatānena mamābhedaṁ jānīhi | ata enaṁ sevasva | tac chrutvā sa tūṣṇīṁ babhūva | tato vigrahasya gaura-vapuṣā śrī-kṛṣṇena mahā-prabhunā ca ekatra bhojanaṁ kṛtam | tataḥ śrī-kāśīśvaro daṇḍavat praṇamya gaura-govinda-vigrahaṁ śrī-vṛndāvnaaṁ prāpitavān | so’yaṁ śrī-govinda-pārśvarti-śrī-mahāprabhuḥ | ato yathā śrī-govindasya sevā-vidhiḥ śrī-mahāprabhor api tathā grantha-vistāra-bhiyā vistārya na likhyate |

pada-kāntyā jita-madano

mukha-kāntyā maṇḍita-kamala-maṇi-garvaḥ |

śrī-rūpāśrita-caraṇaḥ

kṛpayatu mayi gaura-govindaḥ ||

evaṁ śrī-mahāprabhor janma-yātrādi kartavyam | tathā śrī-mahāprabhoḥ pārṣadānāṁ sevā | mukhyādhikāriṇām aprakaṭa-tithi-pālanaṁ ca kartavyam |

atha **śrī-vṛndādevī-māhātmyam –**

vṛndā vandita-caraṇā netrādibhir vṛndādika-vane |

yad vācā vṛkṣa-latāḥ kāle’kāle puṣpitāḥ syuḥ ||

cūḍāyāṁ cāru-ratnāmbara-maṇi-mukuṭaṁ bibhratīṁ mūrdhni devīṁ

karṇa-dvandvaṁ ca dīpte puraṭa-viracite kuṇḍale hāri-hīre |

niṣkaṁ kāñcīṁ suhārān bhuja-kaṭaka-tulākoṭikādīṁś ca vande

vṛndāṁ vṛndāvanāntaḥ surucira-vasanāṁ śrīla-govinda-pārśve ||

śrī-vṛndāyāś caraṇa-kamalaṁ sarva-lokaika-vandyaṁ

bhaktyā saṁsevyamānaṁ kali-kaluṣa-haraṁ sarva-vāñchāa-pradaṁ ca |

vaktavyaṁ cātra kiṁ vā yad anubhajanato durlabhe deva-lokaiḥ

śrīmad-vṛndāvanākhye nivasati manujaḥ sarva-duḥkhair vimuktaḥ ||

asyāḥ sva-prājñā likhyate – ekadā rātrau suptaṁ śrīmat-prabhuṁ śrī-haridāsa-gosvāminaṁ prati vṛndayādideśe – aye śrīmad-rādhā-govinda-sevādhikārin ! mat-prabhoḥ śrīmahā-prasādānnaṁ dātum arhasi | evaṁ sevā-vastra-bhūṣādikaṁ śrīmad-īśvaryāś ca |

**atha vārṣikā-yātrā-vidhir likhyate |**

bhaktānāṁ vyadadhan mahotsavam ayaṁ netrārbudānāṁ param

svīkurvan prathamaṁ sumaṅgalataraṁ snānaṁ ca pañcāmṛtaiḥ ||[[5]](#footnote-6)

dadhi-madhu-khaṇḍa-dhṛtādīn śirasi dadhato devasya |

kim indra-nīla-śailopari śata-dhārā jāhnavī sarati ||[[6]](#footnote-7)

pañcamyāṁ prathame vasanta-samaye govinda-devo hariḥ |

yaṁ dṛṣṭvā bhava-padma-japa-prabhṛtayaḥ sadyaḥ kṛtārthaṁ gatāḥ ||[[7]](#footnote-8)

chalato brahmādi-devāś caraṇāmṛta-pānato lobhāt |

dhṛta-manuja-rūpa-veśaḥ pārṣada-bhaktān saṁyācate ||[[8]](#footnote-9)

pītaṁ kañcukam atulaṁ coṣṇīṣaṁ citra-dhaṭīṁ dhṛtaṁ devam |

dīvyantaṁ nija-priyayā śrī-govindaṁ sakhe paśya ||

yadyapi māgha-śrī-pañcamītaḥ phālgunī-paurṇamāsī-paryantaṁ vasantotsavaḥ pravartate | tathā hi, phālguna-śukla-daśamītaḥ caitra-kṛṣṇa-pratipat-paryantaṁ mukhyo vidhiḥ | teṣu pañca-dineṣu prabhuḥ priyayā sahitaḥ sadā virājate |

brahmādi-devatāḥ sarve paramānanda-nirvṛtāḥ |

indrādibhir militvātra vasanti vraja-maṇḍale ||

sarva-vraja-maṇḍala-mukhyatve śrī-govinda-sthalaṁ jñeyam | vasanta-vastrādikaṁ ca paridadhāti |

divyai ratnair jaṭita-mukuṭaṁ kuṇḍale cāru-hāraṁ

niṣkaṁ kāñcīṁ supada-kaṭakāv aṅgade kaṅkaṇe ca |

pītaṁ vāsaś catuṣkaṁ maṇi-gaṇa-ghaṭitā mudrikāś cāṅguliṣu

bibhrāṇaṁ vāma-pārśve nija-priyatamayā sevitaṁ devam īḍe ||

tathā—

cūḍā-ratnaṁ sudivyaṁ maṇimaya-mukuṭaṁ kuṇḍale tāra-hārān

niṣkaṁ kāñcī-śalākā yuga-valaya-ghaṭā nūpurān mudrikāś ca |

śroṇau raktaṁ dukūlaṁ tad-uparama-tulaṁ cāru-nīlaṁ dadhānāṁ

divyantīṁ vāma-pārśve vraja-kumuda-vidho rādhikām āśraye’ham ||

atha **vasantotsavaḥ**—

nānā-prakāra-paṭa-vāsa-cayān kṣipantaḥ

pauṣpādi-kanduka-gaṇān mṛdu-kūpikāś ca |

premṇā sugandha-salilair jala-yantra-muktaiḥ

śrī-pūjaka-prabhṛtayaḥ siṣicuḥ sva-devam ||

nānā-varṇair gandha-cūrṇaiḥ prapūrṇair

ādau bhūr dyau vyānaśe dik vidik ca |

gandhāmbūnāṁ vṛṣṭi-saṁchinna-mūlair

lebhe paścāc citra-candrātapatvam ||

**atha śrī-rāma-navamī**—

uccasthe graha-pañcake suraguro sendau navamyāṁ tithau

lagne karkaṭake punar vasu-yute meṣaṁ gate pūṣaṇi |

nirgagdhuṁ nikhilāḥ palāśa-samidho medhyād ayodhyārāme

āvirbhūtam abhūd apūrva-vibhavaṁ yat kiñcid ekaṁ mahaḥ ||

vandāmahe maheśānaṁ hara-kodaṇḍa-khaṇḍanam |

jānakī-hṛdayānanda-candanaṁ raghunandanam ||

**atha dolotsavaḥ**—

śrīmad-vṛndāraṇya-kalpāga-mūle

nānā-puṣpair divya-hindola-madhye |

śrīmad-rādhā-śrīla-govinda-devau

bhaktālībhiḥ sevitau saṁsmarāmi ||

puṣpaiś cūḍāṁ mukuṭam atulaṁ kuṇḍale cāru-hīre

vakṣasy ārohayantīr vividha-sukusumair vanya-mālāṁ vahantam |

jānuny ārohayantīṁ bhramara-karṣiṇīṁ bibhrataṁ kāntayānyāṁ

nāmnā tāṁ vaijayantīṁ nija-priyatamayā paśya govinda-devam ||

puṣpaiḥ kuñjāvali-viracanā puṣpa-candrātapaś ca

dolā nānā-kusuma-racitā puṣpa-vṛndaiś ca veṇuḥ |

puṣpāraṇyaṁ lasati paritaḥ kṛtrimaṁ deva-sṛṣṭaṁ

cetthaṁ dole priya-parijanaiḥ sevyate deva-devaḥ ||

agrataḥ pṛṣṭhataḥ pārśve govindaṁ priyayā yutam |

hindole dolayāmāsus tat-sevaka-janā mudā ||

dolāyām atilolāyāṁ sā kāntā bhaya-vepitā |

kāntam āliṅgya hṛṣṭā taiḥ prema-bhaktais tadojjvalaiḥ |

jaya vṛndāvanādhīśa jaya vṛndāvaneśvari |

jaya nandānanda-kanda sarvānanda-vidhāyaka ||

iti brahmādayo devā gāyanto divi harṣataḥ |

puṣpa-varṣaṁ vikurvanti sva-sva-sevana-tat-parā ||

gandharva-vidyādhara-caraṇādayo

munīndra-devendra-gaṇāḥ samāhitāḥ |

tāṁ dolikāṁ dolayituṁ samutsukāḥ

svāyogyatām etya tato’vatasthire ||

ye mānavā bhāgya-bhājo divi devās tathaiva ca |

tair dṛṣṭaḥ priyayā yukto govindo dolanotsave ||

**atha candanotsavaḥ** (āryā-cchandaḥ)—

mama kurute mudam atulaṁ vaiśākhī śukla-tṛtīyā śubhadā |

yasyāṁ śrī-govindaś candana-paṅkaiḥ sevito bhaktaiḥ ||

divyaiś candana-paṅkaiḥ kuṅkuma-ghana-sāra-miśritair devam |

sarvāṅgeṣu viliptaṁ vande śrī-gaura-govindam ||

mastakopari coṣṇīṣe sarvāṅge kañcukopari

ghana-sārāñci-ghusṛṇa-candana-drava-carvitaḥ |

abhito bhakta-vṛndena gītā-vāditra-maṅgalaiḥ

sevito gaura-kṛṣṇo’yaṁ karotu tava maṅgalam ||

yathā—

vaiśākhaṁ tu samārabhya cāśvināvadhi yatnataḥ |

suvījanaṁ tu kartavyaṁ bhaktair yantrādinā hareḥ ||

gandha-candana-saṁmiśrair jalair atyanta-śītalaiḥ |

niṣecanaṁ prabhor agre jala-yantra-viniḥsṛtaiḥ ||

**atha śrī-nṛsiṁha-caturdaśī—**

āyāti śrī-nṛsiṁhasya śubhā jyaiṣṭhī caturdaśī |

dhinot cāntaraṁ sā me mahotsava-vidhānataḥ ||

sarvāvatāra-bījasya svayaṁ bhagavato hareḥ |

śrīmad-govinda-devasya nṛsiṁhāder abhedataḥ ||

tat-taj-janma-dineṣv eva sarveṣu vidhi-pūrvataḥ |

utsavaḥ kriyate bhaktair gīti-vāditra-nisvanaiḥ ||

caturdaśīṁ samārabhya divyānnam atiyatnataḥ |

nāmnā paryuṣitaṁ yat tu dadhyādika-samāyutam ||

**athāṣāḍhe rathārūḍha-vidhiḥ—**

āṣāḍhīyā tithiḥ śukla-dvitīyā śubha-dāyinī |

unmādayati devasya rathārūḍa-pariṣkriyā ||

atra bhojana-sāmagrī dviguṇīkṛtya kartavyā | bhūṣāveśādikaṁ sarvaṁ mahārāja-kumāratvena kartavyam |

āyātā sakhi rādhe tava sukhadā śrāvaṇa-tṛtīyeyam |

kāraya bahu-maṇi-maṇḍanam atulaṁ dolāṁ samārabhya ||

ato vraja-maṇḍala-prasiddhāyāṁ śrāvaṇa-śukla-tṛtīyāyāṁ śrī-vṛṣabhānu-nandinyāḥ śrīmad-īśvaryā dolārūḍha-mahotsavo yatnataḥ kartavyaḥ | evaṁ pavitrā dvādaśī saubhāgya-paurṇamāsī ca |

**atha bhādre śrī-janmāṣṭamī—**

yasmin dine prasūyeta devakī tvāṁ janārdana |

tad dinaṁ brūhi vaikuṇṭha kurmas te tatra cotsavam ||[[9]](#footnote-10)

sphurati kathaṁ mama satataṁ vāma-netraṁ vicāraya sakhi tvam |

jñātaṁ cāyatīdaṁ janma-dinaṁ kṛṣṇa-candrasya ||

bhadre tu bhadradā ceyaṁ śrī-harer janmanas tithiḥ |

lokato vidhitas tatra cotsavaḥ kriyate budhaiḥ ||

nardanto dadhi-dhṛta-kardameṣu bhaktāḥ

kūrdantaḥ punar api tat kṣipanta ārāt |

anyon’nyaṁ śirasi mukhe ca pṛṣṭha-deśe

ānandāmṛta-jaladhau lipanti magnāḥ ||

janma-vāsaram ājñāya vraja-rāja-sutasya hi |

vraja-maṇḍalataḥ sarve āgatā vraja-vāsinaḥ ||

nānā-dig-deśataś caiva govinda-priya-kiṅkarāḥ |

divya-mālyāmbara-dharāḥ putra-dāra-samanvitāḥ ||

vandino gāyakāś caiva nartakā vādakāś ca ye |

divya-veśa-dharās te tu nanṛtuḥ papaṭhur jaguḥ ||

gāyanto mṛdu-madhuraṁ vandi-gaṇāḥ paṭhanti bhṛśam uccaiḥ |

vṛttiṁ vināpi te te yācante pāritoṣikaṁ tebhyaḥ ||

evaṁ janma-kṣaṇe prāpte pañcāmṛta-jalair mudā |

jaya-śabdaṁ prakurvantaḥ snāpayanti nijaṁ prabhum ||

bhaktānāṁ vyadadhan mahotsavamayaṁ netrārbudānāṁ paraṁ

svīkurvan prathamaṁ sumaṅgalataraṁ snānaṁ ca pañcāmṛtaiḥ |

aṣṭamyāṁ sutithau niśārdha-samaye govinda-devo harir

yaṁ dṛṣṭvā bhava-padmaja-prabhṛtayaḥ sadyaḥ kṛtārthaṁ gatāḥ ||

chalato brahmādi-devāś caraṇāmṛta-pānato lobhāt |
dhṛta-manuja-rūpa-veśāḥ pārṣada-bhaktān saṁyācante ||

iti brahmādayo devā gāyanto divi harṣataḥ |

puṣpa-vṛṣṭiṁ vikurvanti sva-sva-sevana-tatparāḥ ||

divi deva-gaṇāḥ sarve āgatās tad-dine śubhe |

tad ye paśyanti tad-rātrau te kṛtārthās tu bhūtale ||

cakṣuṣmantas tu te proktāḥ prabhoḥ pārśvaṁ vrajanti ca ||

ānanda-vṛndāvana-campvāṁ dvitīya-stavake (17-19)—

evaṁ paripūrṇa-maṅgala-guṇatayā dūṣaṇa-dvāparānte dvāparānte nirantarāla-bhādrapade bhādrapade māsi māsite pakṣe’pakṣepa-rahite hite rasamaye guṇa-gaṇa-rohiṇīṁ rohiṇīṁ sarati sudhākare sudhākare yoge yogeśvareśvaro madhye kṣaṇadāyāḥ kṣaṇadāyāḥ pūrṇānandatayā jīvavaj-jananī-jaṭhara-saṁbandhābhāvād bandhābhāvāc ca kevalaṁ vilasat-karuṇayāruṇayā tathāvidha-līlālī-lāsikayā kayācana purandara-dig-aṅganotsaṅga iva rajanīkaraḥ sva-prakāśatayā prādurbhāvam eva bhāvayan agre pūrva-pūrvajani janita-tapaḥ saubhāgya-phalenopalabdhi-pitṛ-mātṛ-bhāvayoḥ śrī-vasudeva-devakyor vāsudeva-svarūpeṇāvirbhāvaṁ bhāvayitvā stanandhayatvābhimānam eva kṣaṇaṁ tayoḥ prakaṭayya paścān nitya-siddha-pitṛ-mātṛ-bhāvayoḥ śrī-nanda-yaśodayor api śrī-govinda-priya-ramaṇī-gaṇeṣu mukhyā rādheyaṁ trijagati rājate svayaṁ śrīḥ priyāli-premonnā janimāpa jananyāḥ |

**atha śrī-vāmanābhiṣekādi |**

**atha śarat-paurṇamāsyāṁ**, yathā—

ghana-praṇaya-medurau śarad-amanda-candrānanau

kirīṭa-mukuṭe dhṛtau vidhṛta-nīla-pītāmbarau |

śrat-sukhada-kānane sarasa-yoga-pīṭhāsane

puraḥ kalaya nāgaro madhura-rādhikā-mādhavau ||

śarac-candramasau rātrau śrīmantaṁ nandanandanam |

śrama-yuktaṁ rāsa-lāsyāt priyayā ca sakhī-gaṇaiḥ ||

divya-mālyāmbara-dharaṁ naṭa-veśocitaṁ harim |

dhyāyed vṛndāvane ramye yamunā-puline vane ||

prapānakādi-śītānnaṁ nānā-pakvānna-saṁyutam |

sādhako bhojayitvā taṁ santuṣṭaḥ sa-sakhī-gaṇam |

śeṣānnaṁ cādareṇātha gṛhṇīyād vaiṣṇavaiḥ saha ||

**athāmāvasyā dīpa-dānaṁ**, yathā—

amāvāsyā kārttikīyaṁ viśeṣāt śubha-dāyinī |

yatra dīpa-pradānena tuṣṭo bhavati keśavaḥ ||

cala cala naya naya bho bho govinde copaḍhaukanam |

divyaṁ paśyāmo mukha-padmaṁ dāsyāmo dīpa-mālikās tatra ||

iti kṛtvā pragāyanti pralapanti punaḥ punaḥ |

puravāsi-janāḥ sarve viśeṣād vraja-vāsinaḥ ||

agrataḥ pṛṣṭhataḥ pārśve muṇḍakopari veśmani |

dīpa-mālāḥ pradāsyanti govinda-prīti-dāyikāḥ ||

yamunāyās taṭe kecit tīrthe kecij jale tathā |

vṛndāvane prakurvanti dīpamālā-mahotsavam ||

divi deva-gaṇāḥ sarve prabhor ājñā-parāyaṇāḥ |

dāsyanti vāñchitān teṣāṁ dīpa-mālāṁ prakurvatām ||

vande’haṁ śrīla-govindaṁ bhaktānugraha-vigraham |

darśanād dīpa-mālāyāḥ prasannānanda-locanam ||

**[atha anna-kūṭam –]**

anna-kūṭaṁ samāyāntaṁ kārttike paramotsavam |

jñātvā samutsukāḥ sarve govinda-priya-pārṣadāḥ ||

kartuṁ bhojana-sāmagrīṁ paramānanda-dāyinīm |

śrīmad-govinda-devasya govardhana-dharasya ca ||

nānānna-vyañjanaṁ pūpa-piṣṭakair bahudhā kṛtam |

tat-tad-dravyādi-bhedena caturaiḥ pācakādibhiḥ ||

tair anna-kūṭaṁ saṁsthāpya yathā govardhano giriḥ |

tasya pārśve dhṛtaṁ sarvaṁ vyañjanādikam uttamam ||

pakvānnāni tathānyāni bahu-yatna-kṛtāni ca |

go-rasānāṁ bahuvidhaṁ rasālādika-bhedataḥ ||

śrīmad-bhagavato’gre tat kūṭaṁ yatna-kṛtaṁ kṛtam |

yad anna-kūṭaṁ saṁvīkṣya santuṣṭo bhavati prabhuḥ ||

bhuṅkte bahu-prīta-manā devānāṁ janayan sukham |

prabhor agre tu tat kūṭaṁ ye paśyanti narā bhuvi ||

bhāgya-bhājas tu te loke triṣu lokeṣu durlabhāḥ |

dadhy-ādinānna-pūpais tad anna-kūṭaṁ śubhaṁ mahat ||

parikramaṇakaṁ kṛtvā tato bandhu-janaiḥ saha |

mahad-ārātrikaṁ nāma ye paśyanti janā bhuvi ||

teṣāṁ bhāgyaṁ na vaktavyaṁ sahasra-vadanair api |

dhana-dhānyādi-saṁyuktāḥ putra-dāra-samanvitāḥ ||

mahad-bhogaṁ bhuri kṛtvā cānte vaikuṇṭham āpnuyuḥ |

prasādam anna-kūṭasya ye janāḥ param ādarāt |

vaiṣṇavān bhojayanto vai bhuñjeyur bhakti-tat-parāḥ ||

teṣāṁ vrata-phalaṁ devi koṭi-koṭi-guṇaṁ bhavet |

svalaṅkṛtānāṁ tu gavāṁ pūjā kāryā tataḥ śubhā ||

atha **gopāṣṭamī-darśanaṁ**, yathā (10.21.5)—

barhāpīḍaṁ naṭavara-vapuḥ karṇayoḥ karṇikāraṁ

bibhrad-vāsaḥ kanaka-kapiśaṁ vaijayantīṁ ca mālām |

randhrān veṇor adhara-sudhayā pūrayan gopa-vṛndair

vṛndāraṇyaṁ sva-pada-ramaṇaṁ prāviśad gītakīrtiḥ ||

tad-darśana-phalam—

gopāṣṭmyāṁ tu devasya ye paśyanti harer mukham |
dūrān naśyanti pāpāni tasmin bhaktiś ca jāyate ||

dhyāyed govinda-devaṁ nava-ghana-madhuraṁ divya-līlāṁ naṭantam ity ādi pūrvavat |

**prabodhanyāṁ yugala-darśanaṁ**, yathā—

prabodhanyās tu govindaṁ ye paśyanti priyāyutam |

narāṇāṁ kṣīṇa-pāpānāṁ tad-bhaktir acalā bhavet ||

yathā (Premendu 12)—

prabodhinī niśānṛtya-māhātmya-bhara-darśinī |

candrakānti-carī sarva-gāndharva-bakula-pāvanī ||

dvādaśyāṁ kārttikādi-vrata-mahotsavaḥ kartavyaḥ | mārga-śīrṣe pauṣe khecaḍānnaṁ, yathā—

pauṣe tuṣāra-ghore’smin rasikaiḥ kṛṣṇa-pārṣadaiḥ |

suvicārya kṛtaṁ tatra khecaḍānnaṁ prabhu-priyam ||

divya-vāsam atīdhānya-taṇḍulaṁ mudgakaṁ tathā |

samabhāgaṁ tu kiñcid vā viṣamaṁ parikalpitam ||

himartau vihitaṁ yuktaṁ loka-śāstra-vidhānataḥ |

hiṅguṁ trijātaṁ maricaṁ lavaṇaṁ cādrakaṁ tathā ||

loka-prasiddhaṁ yac cānyad viśeṣāc chuddha-go-ghṛtam |

caturaiḥ karmakāraiś ca tathā catura-pācakaiḥ ||

yathāyogyaṁ tu tair dravyaiḥ pacyate bahu-yatnataḥ |

sudarśanīya sukhadaṁ rocakaṁ puṣṭi-kārakam ||

sumiṣṭaṁ dadhikaṁ caiva tathānyad vyañjanādikam |

prītito loka-paryāyam ati praṇayakaṁ hareḥ |

lavaṅgailendu-maricaiḥ saṁyutaiḥ śarkarā-cayaiḥ |

nānā-deśa-bhavair nānā-phala-śasya-cayais tathā ||

kṛtaṁ laḍḍu-varaṁ yatnād bahu-prema-bhareṇa ca |

yad dṛṣṭvā bhojanāt kṛṣṇo jāyate hy atiharṣitaḥ ||

prabhor harṣāt tu bhaktānām atiharṣaiḥ prajāyate |

kurvann anudinaṁ tat tu govinda-prīti-dāyakam ||

tulyāntarīya-vastrādi tathā caivāgni-sevanam ||

vande’haṁ śrīla-govindaṁ trikāle nitya-vigraham |

bhajanād yasya nityatvaṁ nityatve tasya kā kathā ||

draṣṭuṁ na yogyā vaktuṁ vā triṣu lokeṣu te’dhamāḥ |

śrī-govinda-pada-dvandve vimukhā ye bhavanti hi ||

govinda-pārṣadān vande tadvat kāla-traye sthitān |

yeṣāṁ smaraṇa-mātreṇa sarvābhīṣṭa-phalaṁ labhet ||

yeṣāṁ govinda-devasya naityikī vārṣikī tathā |

sevā saṁkṣepato mukhyā mayātra parikīrtitā ||

kiṁ ca (BRS 2.1.49)—

rāgaḥ saptasu hanta ṣaṭsv api śiśor aṅgeṣv alaṁ tuṅgatā

vistāras triṣu kharvatā triṣu punar gambhīratā ca triṣu |

dairghyaṁ pañcasu kiṁ ca pañcasu sakhe saṁprekṣyate sūkṣmatā

dvātriṁśad-vara-lakṣaṇaḥ katham asau gopeṣu sambhāvyate ||

rāga iti vrajeśvaraṁ prati kvacit tat-sama-vayaso gopasya vākyam idam | saptasu netrānta-pādaka-rata-latālpa-dharoṣṭha-jihvā-nakheṣu | ṣaṭsu vakṣaḥ skandha-nakha-nāsikā-kaṭi-mukheṣu | pañcasu nāsā-bhuja-netra-hanū-jānuṣu | punaḥ pañcasu tvak-keśāṅguli-dantāṅguli-parvasu | tathaiva mahā-puruṣa-lakṣaṇaṁ sāmudraka-prasiddheḥ | dvātriṁśad varāṇi tal-lakṣaṇebhyo’nyebhyo’pi śreṣṭhāni lakṣaṇāni yasya saḥ | gopeṣu katham iti bhagavad-avatārādiṣu etādṛśīatvāśravaṇād iti bhāvaḥ |

karayoḥ kamalaṁ tathā rathāṅgaṁ

sphuṭa-rekhāmayam ātmajasya paśya |

pada-pallavayoś ca vallavendra

dhvaja-vajrāṅkuśa-mīna-paṅkajāni || (BRS 2.1.51)

karayor iti kasyāścid vṛddha-gopyā vacanam | upalakṣaṇāny evaitāni cihnāni padma-purāṇādi-dṛṣṭyānyāny apy asādhāraṇāni jñeyāni | tāni yathā padma-purāṇe—

śṛṇu nārada vakṣyāmi padayoś cihna-lakṣaṇam |

bhagavan kṛṣṇa-rūpasya hy ānandaika-sukhasya ca ||

avatārā hy asaṅkhyātāḥ kathitā me tavāgrataḥ |

paraṁ samyak pravakṣyāmi kṛṣṇas tu bhagavān svayam ||

devānāṁ kārya-siddhy-artham ṛṣīṇāṁ ca tathaiva ca |

āvirbhūtas tu bhagavān svānāṁ pirya-cikīrṣayā ||

yair eva jñāyate devo bhagavān bhakta-vatsalaḥ |

tāny ahaṁ veda nānyo’pi satyam etan mayoditam ||

ṣoḍaśaiva tu cihnāni mayā dṛṣṭāni tat-pade |

dakṣiṇenāṣṭa-cihnāni itare sapta eva ca ||

dhvajāḥ padmaṁ tathā vajram aṅkuśo yava eva ca |

svastikaṁ cordhva-rekhā ca aṣṭa-koṇas tathaiva ca ||

saptānyāni pravakṣyāmi sāmprataṁ vaiṣṇavottama |

indra-cāpaṁ trikoṇaṁ ca kalasaṁ cārdha-candrakam ||

ambaraṁ matsya-cihnaṁ ca goṣpadaṁ saptamaṁ smṛtam |

aṅkāny etāni bho vidvan dṛśyante tu yadā kadā ||

kṛṣṇākhyaṁ tu paraṁ brahma bhuvi jātaṁ na saṁśayaḥ |

dvayaṁ vātha trayaṁ vātha catvāraḥ pañca eva vā ||

dṛśyante vaiṣṇava-śreṣṭha avatāre kathañcana ||

ṣoḍaśaṁ tu tathā cihnaṁ śṛṇu devarṣi-saptam |

jambū-phala-samākāraṁ dṛśyate yatra kutracit ||

śāstrāntare tu śaṅkha-cakra-cchatrāṇi jñeyāni |

atha **kara-dhyānam**—

śaṅkhārdhendu-yavāṅkuśair ari-gadā-chatra-dhvajaiḥ svastikair

yūpābja-siṁhalair dhanuḥ pavighaṭeḥ śrī-vṛkṣamīneṣubhiḥ |

nandāvarta-cayais tathāṅguli-gatair etair nijair lakṣaṇaiḥ

bhrātaḥ śrī-puruṣottamatva-gamakair jānīhi rekhāṅkitaiḥ ||

atha **manda-hāsyaṁ** (kṛṣṇa-karṇāmṛte 99)—

akhaṇḍa-nirvāṇa-rasa-pravāhair

vikhaṇḍitāśeṣa-rasāntarāṇi |

ayantritodvānta-sudhārṇavāni

jayanti śītāni tava smitāni ||

padmādi-divya-ramaṇī-kamanīya-gandhaṁ

gopāṅganā-nayana-bhṛṅga-nipīyamānam |

kṛṣṇasya veṇu-ninadārpita-mādhurīkam

āsyāmbuja-smita-marandam ahaṁ smarāmi ||

(brahma-saṁhitāyāṁ 5.31)—

ālola‑candraka‑lasad‑vanamālya‑vaṁśī‑

ratnāṅgadaṁ praṇaya‑keli‑kalā‑vilāsam |

śyāmaṁ tri‑bhaṅga‑lalitaṁ niyata‑prakāśaṁ

govindam ādi‑puruṣaṁ tam ahaṁ bhajāmi ||

śrī-hari-bhakti-vilāse (18.31-37)—

evaṁ purāṇa-tantrādi dṛṣṭvātredaṁ vilikhyate |

lalāṭāc civukāntaṁ syāt śrīmukhaṁ dvādaśāṅgulam ||

tatrānanaṁ bhāga ekas tatraiva caturaṅgulam |

lalāṭaṁ nāsikā tadvad gulpham ardhāṅgulaṁ bhavet ||

ardhāṅgulo’dharas tūrdhvo’paraś caikāṅgulo mataḥ |

dvy-aṅgulaṁ cibukaṁ cātha grīvā syāt caturaṅgulā ||

vakṣo-bhogo bhaved anyas tasmān nābhy-avadhiḥ paraḥ |

tato’paraś ca meḍhrāntas tasmād uru-vibhāgakau ||

tathā dvibhāgike jaṅghe jānunī caturaṅgule |

pādau ca tat-samāv itthaṁ dairghya-bhāgā navoditāḥ ||

kutrāpy uccāt lalāṭasyopariṣṭātry-aṅgulaṁ śiraḥ |

tadvad grīvā jānu-pādās tathāpi syur navaiva te ||

iti syāt sarvato dairghye sāṣṭottara-śatāṅgulāḥ ||

tad yathā idam eva rahasyam—yadyapi tiryaṅ-narādiṣu bhagavato janma, tathāpi svecchayā gauḍa-deśe tad-deśīyān brāhmaṇān sarva-śreṣṭhān vijñāya teṣāṁ kule śrī-kṛṣṇa-caitanya-nityānandādvaitādayo janma svīkurvantaḥ | ato mahāprabhuṇāṅgīkṛteṣu gauḍotkala-dākṣiṇātya-pāścātyeṣu gauḍa-deśa-nivāsina eva bahavaḥ pārṣadāḥ | te khalu mahat-kula-prasūtās teṣāṁ bhojanādi-vyavahāraḥ sat-kula-prasūtān gauḍīyān brāhmaṇān vinā na sambhavati | tathā hi—nijatve gauḍīyān iti jñātvā sarvajña-śiromaṇir mahāprabhuḥ śrī-rūpa-sanātanau nijāntaraṅgau vijñāpya tayoḥ sarva-śaktiṁ saṁcārya paścima-deśe svīya-vitaraṇa-bhakta-bhūpatvena sthāpitavān | tad-dvārā nija-prakaṭana-hetu-bhūtaṁ vāñchā-traya-samullasita-paramāntaraṅga-rūpasyātula-bhajana-ratnasya lupta-tīrthādeś ca prakaṭanāt, svayaṁ prakāśa-śrī-govindādi-svarūpa-rāja-sevā prakāśāc ca |

tābhyāṁ ca punaḥ śrī-vṛndāvanaṁ gatvā śrī-śrī-sevādikaṁ parivāre tat samarpitam | na tu nija-pārśva-vartiṣu śrī-gopāla-bhaṭṭa-śrī-raghunātha-dāsādiṣu svato bhagavan-mantra-gṛhīta-sva-bhrātuṣputra-śrī-jīva-gosvāmiṣu ca | aho parama-bhāgavatānāṁ maryādā-rakṣaṇa-svabhāvaḥ svayaṁ caite sevā-samaye mandire na praviśanti ca | kim utānyat | etat tu śrī-caitanya-caritāmṛtādau prasiddhaṁ vartate |

iti śrī-govinda-deva-sevādhipati-śrī-haridāsa-gosvāmi-caraṇānujīvi-rādhākṛṣṇa-dāsodīritā sādhana-dīpikā dvitīyā kakṣā

||2||

(3)

### tṛtīya-kakṣā

atha dhīra-lalitasya śrīmad-govinda-devasya (BRS 2.1.63)—

vayaso vividhatve’pi sarva-bhakti-rasāśrayaḥ |

dharmī kiśora evātra nitya-nānā-vilāsavān ||

tad yathā (BRS 2.1.308-312)—

vayaḥ kaumāra-paugaṇḍa-kaiśoram iti tat tridhā ||

kaumāraṁ pañcamābdāntaṁ paugaṇḍaṁ daśamāvadhi |

ā-ṣoḍaśāc ca kaiśoraṁ yauvanaṁ syāt tataḥ param ||

aucityāt tatra kaumāraṁ vaktavyaṁ vatsale rase |

paugaṇḍaṁ preyasi tat-tat-khelādi-yogataḥ ||

śraiṣṭhyam ujjvala evāsya kaiśorasya tathāpy adaḥ |

prāyaḥ sarva-rasaucityād atrodāhriyate kramāt ||

ādyaṁ madhyaṁ tathā śeṣaṁ kaiśoraṁ trividhaṁ bhavet ||

tatra madhyaṁ yathā (BRS 2.1.320-324)

ūru-dvayasya bāhvoś ca kāpi śrīr urasas tathā |

mūrter mādhurimādyaṁ ca kaiśore sati madhyame ||

yathā –

spṛhayati kari-śuṇḍā-daṇḍanāyoru-yugmaṁ

garuḍa-maṇi-kavāṭī-sakhyam icchaty uraś ca |

bhuja-yugam api dhitsaty argalāvarga-nindām

abhinava-taruṇimnaḥ prakrame keśavasya ||

mukhaṁ smita-vilāsāḍhyaṁ vibhramottarale dṛśau |

tri-jagan-mohanaṁ gītam ity ādir iha mādhurī ||

yathā –

anaṅga-naya-cāturī-paricayottaraṅge dṛśau

mukhāmbujam udañcita-smita-vilāsa-ramyādharam |

acañcala-kulāṅganā-vrata-viḍambi-saṅgītakaṁ

hares taruṇimāṅkure sphurati mādhurī kāpy abhūt ||

vaidagdhī-sāra-vistāraḥ kuñja-keli-mahotsavaḥ |

ārambho rāsa-līlāder iha ceṣṭādi-sauṣṭhavam ||

ṭīkā śrīmaj-jīva-gosvāmi-caraṇānāṁ madhye śeṣa-vayasa-prāyaḥ sarvatra samānatvam | iha madhye ceṣṭādi-sauṣṭhavaṁ, yathā (BRS 2.1.325)–

vyaktālakta-padaiḥ kvacit pariluṭhat-piñchāvataṁsaiḥ kvacit

talpair vicyuta-kāñcibhiḥ kvacid asau vyākīrṇa-kuñjotkarā |

prodyan-maṇḍala-bandha-tāṇḍava-ghaṭālakṣmollasat-saikatā

govindasya vilāsa-vṛndam adhikaṁ vṛndāṭavī śaṁsati ||

dhīra-lalita-lakṣaṇam (BRS 2.1.230-2) –

vidagdho nava-tāruṇyaḥ parihāsa-viśāradaḥ |

niścinto dhīra-lalitaḥ syāt prāyaḥ preyasī-vaśaḥ ||

yathā --

vācā sūcita-śarvarī-rati-kalā-prāgalbhyayā rādhikāṁ

vrīḍā-kuñcita-locanāṁ viracayann agre sakhīnām asau |

tad-vakṣo-ruha-citra-keli-makarī-pāṇḍitya-pāraṁ gataḥ

kaiśoraṁ saphalī-karoti kalayan kuñje vihāraṁ hariḥ ||

govinde prakaṭaṁ dhīra-lalitatvaṁ pradarśyate |

udāharanti nāṭya-jñāḥ prāyo’tra makara-dhvajam ||

ataeva dhīra-lalita-lakṣaṇasthāyika-śrī-govinda-deve madhya-kaiśoraṁ vyakaṁ dṛśyate |

antaḥpuras tu devasya madhye pūryā manoharam |

maṇi-prākāra-saṁyuktaṁ vara-toraṇa-śobhitam ||

vimānair gṛhamukhyaiś ca prāsādair bahubhir vṛtam |

divyāpasarogaṇaiḥ strībhiḥ sarvataḥ samalaṅkṛtam ||

madhye tu maṇḍapaṁ divyaṁ rājasthānaṁ mahotsavam |

māṇikya-stambha-sahasra-juṣṭaṁ ratna-mayaṁ śubham ||

nitya-muktaiḥ samākīrṇaṁ sāma-gānopaśobhitam |

madhye siṁhāsanaṁ ramyaṁ sarva-veda-mayaṁ śubham ||

dharmādi-daivatair nityair vṛtaṁ vedamayātmakaiḥ |

dharma-jñāna-mahaiśvarya-vairāgyaiḥ pāda-vigrahaiḥ ||

vasanti madhyame tatra vahni-sūrya-sudhāṁśavaḥ |

kūrmaś ca nāgarājaś ca vainateyas trayīśvaraḥ ||

chandāṁsi sarva-mantrāś ca pīṭha-rūpatvam āsthitāḥ |

sarvākṣara-mayaṁ divyaṁ yoga-pīṭham iti smṛtam ||

tan-madhye’ṣṭa-dalaṁ padmam udayārka-sama-prabham |

tan-madhye karṇikāyāṁ tu sāvitryāṁ śubha-darśane ||

īśvaryā saha deveśas tatrāsīnaḥ paraḥ pumān |

indīvara-dala-śyāmaṁ sūrya-koṭi-sama-prabhaḥ ||

### iti tṛtīya-kakṣā

||3||

(4)

### caturtha-kakṣā

atha śrī-gopāla-deva-mantra-māhātmyam |

mantrās tu kṛṣṇa-devasya sākṣād bhagavato hareḥ |

sarvāvatāra-bījasya sarvato vīryavattamā ||

tathā ca bṛhad-gautamīye śrī-govinda-vṛndāvanākhye—

sarveṣāṁ mantra-varyāṇāṁ śreṣṭho vaiṣṇava ucyate |

viśeṣāt kṛṣṇa-manavo bhoga-mokṣaika-sādhanam ||

yasya yasya ca mantrasya yo yo devas tathā punaḥ |

abhedāt tan-manūnāṁ ca devatā saiva bhāṣyate ||

kṛṣṇa eva paraṁ brahma saccidānanda-vigrahaḥ |

smṛti-mātreṇa teṣāṁ vai bhukti-mukti-phala-pradaḥ ||

tatrāpi bhagavattāṁ svāṁ tanvato gopa-līlayā |

tasya śreṣṭhatamā mantrās teṣv apy aṣṭādaśākṣaraḥ ||

athāṣṭādaśākṣara-māhātmyaṁ tāpanī-śrutiṣu

oṁ munayo ha vai brahmāṇam ūcuḥ | kaḥ paramo devaḥ | kuto mṛtyur bibheti | kasya jñānenākhilaṁ jñātaṁ bhavati | kenedaṁ viśvaṁ saṁsaratīti | tān u hovāca brāhmaṇaḥ -- kṛṣṇo vai paramaṁ daivatam | govindān mṛtyur bibheti | gopī-jana-vallabha-jñānenākhilaṁ jñātaṁ bhavati | svāhayedaṁ saṁsaratīti | tam u hocuḥ | kaḥ kṛṣṇo govindaḥ ko’sau gopī-jana-vallabhaḥ kaḥ kā svāheti | tān uvāca brāhmaṇaḥ pāpa-karṣaṇo go-bhūmi-veda-vidito veditā gopī-janāvidyā-kalā-prerakas tan-māyā ceti | sakalaṁ paraṁ brahmaiva tat | yo dhyāyati rasati bhajati so’mṛto bhavati so’mṛto bhavatīti | te hocuḥ -- kiṁ tad-rūpaṁ kiṁ rasanaṁ kathaṁ vāho tad-bhajanaṁ | tat sarvaṁ vividiṣatām ākhyāhīti | tad u hovāca hairaṇyaḥ -- gopa-veśam abhrābhaṁ taruṇaṁ kalpa-drumāśritam || (GTU 1.2-8)

**kiṁ ca, tatraivāgre --**

bhaktir asya bhajanam | tad ihāmutropādhi-nairāsyenaivāmuṣmin manaḥ-kalpanam | etad eva ca naiṣkarmyam |

kṛṣṇaṁ taṁ viprā bahudhā yajanti

govindaṁ santaṁ bahudhārādhayanti |

gopījana-vallabho bhuvanāni dadhre

svāhāśrito jagad ejayjat sva-retāḥ ||161|| (GTU 1.14-15)

vāyur yathaiko bhuvanaṁ praviṣṭo

janye janye pañca-rūpo babhūva |

kṛṣṇas tathaiko’pi jagad-dhitārthaṁ

śabdenāsau pañca-pado vibhāti ||162|| iti | (GTU 1.16)

**kiṁ ca tatraivopāsana-vidhi-kathanānantaram –**

eko vaśī sarvagaḥ kṛṣṇa īḍya

eko’pi san bahudhā yo vibhāti |

taṁ pīṭhasthaṁ ye’nubhajanti dhīrās

teṣāṁ sukhaṁ śāśvataṁ netareṣām ||163|| (GTU

nityo nityānāṁ cetanaś cetanānām

eko bahūnāṁ yo vidadhāti kāmān |

taṁ pīṭhagaṁ ye’nubhajanti dhīrās

teṣāṁ siddhiḥ śāśvatī netareṣām ||164||

etad viṣṇoḥ paramaṁ padaṁ ye

nitya-muktāḥ saṁyajante na kāmān |

teṣām asau gopa-rūpaḥ prayatnāt

prakāśayed ātma-padaṁ tadaiva ||165||

yo brahmāṇaṁ vidadhāti pūrvaṁ

yo vidyās tasmai gopāyati sma kṛṣṇaḥ |

taṁ ha daivam ātma-buddhi-prakāśaṁ

mumukṣur vai śaraṇam anuvrajeta ||166||

japa-saṅkhyā yathā gautamīya-tantre (15.4)—anena lakṣa-jāpena kṛṣṇaṁ paśyati cakṣuṣā | aneneti pratyakṣeṇa svarūpeṇa svapnena vā kṛṣṇa-sākṣātkāro bhavatīty arthaḥ |

puraścaraṇādi-vidhis tu śrī-brahma-saṁhitā-gopāla-tâpanī-hari-bhakti-vilāsa-ṭīkāyāṁ draṣṭavyaḥ | sa tu viśeṣato yoga-pīṭhe draṣṭavyaḥ |

oṁkāreṇāntaritaṁ ye japanti

govindasya pañcapadaṁ manum |

teṣām asau darśayed ātma-rūpaṁ

tasmān mumukṣur abhyasen nitya-śāntyai ||167||

tasmād anye pañcapadād abhūvan

govindasya manavo mānavānām |

daśārṇādyās te’pi saṅkrandanādyair

abhyasyante bhūti-kāmair yathāvat ||168||

kiṁ ca tatraiva—

tad u hovāca brāhmaṇo’sāv anavarataṁ me dhyātaḥ stutaḥ parārdhānte so’budhyata | gopa-veśo me puruṣaḥ purastād āvirbabhūva | tataḥ praṇatena mayā’nukūlena hṛdā mahyam aṣṭādaśārṇaṁ svarūpaṁ sṛṣṭaye dattvāntarhitaḥ | punaḥ sisṛkṣā me prādurabhūt | teṣv akṣareṣu bhaviṣyaj-jagad-rūpaṁ prakāśayat | tad iha kād āpo | lāt pṛthivī | īto’gniḥ | bindor induḥ | tan-nādād arka iti klīṁ-kārād asṛjam | kṛṣṇād ākāśaṁ yad vāyur ity uttarāt surabhiṁ vidyāṁ prādurakārṣam | tad-uttarāt tad-uttarāt strī-pumādi cedaṁ sakalam idaṁ iti ||169||

tathā ca gautamīye—

klīṁ-kārād asṛjad viśvam iti prāha śruteḥ śiraḥ |

la-kārāt pṛthivī jātā ka-kārāj jala-sambhavaḥ ||170||

ī-kārād vahnir utpanno nādād āyur ajāyata |

bindor ākāśa-sambhūtir iti bhūtātmako manuḥ ||

svā-śabdena ca kṣetrajño heti cit-prakṛtiḥ parā |

tayor aikya-samudbhūtir mukha-veṣṭana-varṇakaḥ ||

ataeva hi viśvasya layaḥ svāhārṇake bhavet ||171||

punaś ca sā śrutiḥ --

etasyaiva yajanena candra-dhvajo gata-moham ātmānaṁ vedayitvā oṁkārāntarālakaṁ manum āvartayat saṅga-rahito’bhyānayat | tad viṣṇoḥ paramaṁ padaṁ sadā paśyanti sūrayaḥ | divīva cakṣur ātatam | tasmād enaṁ nityam abhyaset ||172|| ity ādi |

tatraivāgre --

yasya pūrva-padād bhūmir dvitīyāt salilodbhavaḥ |

tṛtīyāt teja udbhūtaṁ caturthād gandha-vāhanaḥ ||173||

pañcamād ambarotpattis tam evaikaṁ samabhyaset |

candra-dhvajo’gamad viṣṇuḥ paramaṁ padam avyayam ||174||

tato viśuddhaṁ vimalaṁ

viśokam aśeṣa-lobhādi-nirasta-saṅgam |

yat tat padaṁ pañca-padaṁ tad eva

sa vāsudevo na yato’nyad asti ||175||

tam ekaṁ govindaṁ sac-cid-ānanda-vigraham pañca-padaṁ vṛndāvana-sura-bhūruha-talāsīnaṁ satataṁ sa-marud-gaṇo’haṁ paramayā stutyā toṣayāmi ||176|| iti |

kiṁ ca stuty-anantaram --

amuṁ pañcapadaṁ mantram āvartayed yaḥ sa yāty anāyāsataḥ kevalaṁ tat padaṁ tat | anejad ekaṁ manaso javīyo naitad devā āpnuvan pūrvam arśāt |

tasmāt kṛṣṇa eva paro devas taṁ dhyāyet taṁ raset taṁ yajed iti oṁ tat sad iti |

trailokya-saṁmohana-tantre ca, devīṁ prati śrī-mahādevoktāṣṭādaśākṣara-prasaṅga eva –

dharmārtha-kāma-mokṣāṇām īśvaro jagad-īśvaraḥ |

santi tasya mahābhāgā avatārāḥ sahasraśaḥ ||

teṣāṁ madhye’vatārāṇāṁ bālatvam atidurlabham |

amānuṣāṇi karmāṇi tāni tāni kṛtāni ca ||

śāpānugraha-kartṛtve yena sarvaṁ pratiṣṭhitam |

tasya matnraṁ pravakṣyāmi sāṅgopāṅgam anuttamam ||

yasya vijñāna-mātreṇa naraḥ sarvajñatām iyāt |

putrārthī putram āpnoti dharmārthī labhate dhanam ||

sarva-śāstrārtha-pārajño bhavaty eva na saṁśayaḥ |

trailokyaṁ ca vaśīkuryāt vyākulīkurute jagat ||

mohayet sakalaṁ so’pi mārayet sakalān ripūn |

bahunā kim ihoktena mumukṣur mokṣam āpnuyāt ||

yathā cintāmaṇiḥ śreṣṭho yathā gauś ca yathā satī |

yathā dvijo yathā gaṅgā tathāsau mantra uttamaḥ ||

yathāvad akhila-śreṣṭhaṁ yathā śāstraṁ tu vaiṣṇavam |

yathā susaṁskṛtā vāṇī tathāsau mantra uttamaḥ ||

kiṁ ca --

ato mayā sureśāni pratyahaṁ japyate manuḥ |

naitena sadṛśaḥ kaścid jagaty asmin caracare ||

sanatkumāra-kalpe’pi –

gopāla-viṣayā mantrās trayastriṁśat prabhedataḥ |

teṣu sarveṣu mantreṣu mantra-rājam imaṁ śṛṇu ||

suprasannam imaṁ mantraṁ tantre sammohanāhvaye |

gopanīyas tvayā mantro yatnena muni-puṅgava ||

anena mantra-rājena mahendratvaṁ purandaraḥ |

jagāma deva-deveśo viṣṇunā dattam añjasā ||

durvāsasaḥ purā śāpād asaubhāgyena pīḍitaḥ |

sa eva subhagavatvaṁ vai tenaiva punar āptavān ||

bahunā kim ihoktena puraścaraṇa-sādhanaiḥ |

vināpi japa-mātreṇa labhate sarvam īpsitam ||

prabhuṁ śrī-kṛṣṇa-caitanyaṁ taṁ nato’smi gurūttamam |

kathañcid āśrayād yasya prākṛto’py uttamo bhavet ||

iti śrī-hari-bhakti-vilāse mantra-māhātmya-kathane śrī-gopāla-mantra-māhātmya-kathanam | tatra mantroddhāraṇaṁ ca yathā brahma-saṁhitāyāṁ (5.24) ca—

kāmaḥ kṛṣṇāya govinda ṅe gopī‑jana ity api |

vallabhāya priyā vahner mantram te dāsyati priyam ||

ka-kāro līlā-śaktiḥ | la-kāro bhū-śaktiḥ | ī-kāraḥ śrī-śaktiḥ ma-kāras tattva-viśiṣṭaḥ | kṛṣṇāyeti sarva-cittākarṣakāyeti | athavā—

kṛṣi-śabdaś ca sattārtho ṇaś cānanda-svarūpakaḥ |

sukha-rūpo bhaved ātmā bhāvānanda-mayatvataḥ || iti |

govindāyeti pūrvavat | gām indriya-kulaṁ vindatīti govindaḥ | gāṁ govardhanam uddhṛtya paramaiśvarya-pradatvena rakṣati pālayatīti govindas tasmai | gopī-jana-vallabhāyeti—

gopīti prakṛtiṁ vidyāj janas tattva-samūhakaḥ |

anayor āśrayo vyāptyā kāraṇatvena ceśvaraḥ |

pūrvārthe svāhety asya tathā-tathābhūtāyātmānaṁ samarpayāmi | tatra krama-dīpikāyām (1.1)—

kalātta-māyā-lavakātta-mūrtiḥ

kala-kvaṇad-veṇu-nināda-ramyaḥ |

śrito hṛdi vyākulayaṁs trilokī

śriye’stu gopī-jana-vallabho vaḥ ||

atha saṁmohana-tantroddhāraṇam—

vāg-bhavaṁ madana-śaktim indirā-

saṁyutaḥ sakala-vidyayāñcitaḥ |

mantra eṣa bhuvanārṇa īrito

vyatyayena sakala iṣṭa-sādhakaḥ ||

atha **mantra-siddhi-lakṣaṇaṁ**—

ādāv ṛṣy-ādi-nyāsaḥ syāt kara-śuddhis tataḥ param |

aṅgulī-vyāpaka-nyāso hṛdādi-nyāsa eva ca ||

tāla-trayaṁ ca dig-bandhaḥ prāṇāyāmas tataḥ param |

dhyāna-pūjā japaś caiva sarva-tantreṣv ayaṁ vidhiḥ ||

**nyāsa-vidhiḥ**—śrī-vrajācārya-śrīmad-rūpa-gosvāmi-bhajanānusāreṇa | ahaṅkārādhiṣṭhātṛtvād bhūta-śuddher adhidevāya saṅkarṣaṇāya namaḥ | he saṅkarṣaṇa-deva prasīda kṛpāṁ kuru | asya janasya deha-rūpeṇa pariṇataṁ bhūta-pañcakaṁ yathā sadyaḥ śudhyed upāsanopayuktaṁ syāt tathā kṛpāṁ kuru |

atha **mātṛkā-dhyānam**—

cikura-kalita-piñchāṁ pīna-tuṅga-stanābhyāṁ

kara-jala-ruhi vidyāṁ dakṣiṇe padma-rūpām |

dadhi-ghaṭam api savye bibhratīṁ tuṅga-vidyām

amṛta-kiraṇa-kāntiṁ mātṛkā-mūrtim īḍe ||

**keśava-kīrtikādi-dhyānam**—

koṇenākṣṇoḥ pṛthu-ruciḥ mitho hāriṇā lihyamānāv

ekaikena pracura-pulakenopaguḍhau bhujena |

gaurī-śyāmau va sana-yugalaṁ śyāma-gauraṁ vasānau

rādhā-kṛṣṇau smara-vilasitoddāma-tṛṣṇau smarāmi ||

tat-tan-māsasya vāsudevo’dhiṣṭhātā | sa stoka-kṛṣṇo’tra jñeyaḥ | tasya dhyānam ucyate—

abhra-śyāmaṁ vidyud-udyad-dukūlaṁ

smeraṁ līlāmbhoja-vibhrāji-hastam |

piñchottaṁsaṁ vāsudeva-svarūpaṁ

kṛṣṇa-preṣṭhaṁ stoka-kṛṣṇaṁ namāmi ||

ānanda-ghanaṁ smaren manasvī | tatra kuṭṭima-vare sphuṭa-dīpta-yoga-pīṭhaṁ vicintya—

tasmāj jvalāyām urukarṇikāyāṁ

virājitāyāṁ sthiti-saukhya-bhājo |

navyāmbuda-svarṇa-viḍambi-bhāsau

kṛṣṇaṁ ca rādhāṁ ca vicintayāmi ||

mantrārthaṁ mantra-caitanyaṁ yoni-mudrāṁ na vetti yaḥ |

śata-koṭi-japenāpi tasya siddhir na jāyate ||

punaś ca mantroddhāraṇe yathā daśa-saṁskārāḥ (sāradā-tilake)—

jananaṁ jīvanaṁ ceti tāḍanaṁ rodhanaṁ tathā |

athābhiṣeko vimalīkaraṇāpyāyane punaḥ |

tarpaṇaṁ dīpanaṁ guptir daśaitā mantra-saṁskriyāḥ ||

punaś ca—

upāyās tatra kartavyāḥ sapta śaṅkara-bhāṣitāḥ |

bhrāmaṇaṁ rodhanaṁ vaśyaṁ pīḍanaṁ poṣa-śoṣaṇe ||

dahanāntaṁ kramāt kuryāt tataḥ siddho bhaven manuḥ |

japāt siddhir japāt siddhir japāt siddhir na saṁśayaḥ ||

aharniśaṁ japed yas tu mantrī niyata-mānasaḥ |

sa paśyati na sandeho gopa-veśa-dharaṁ harim ||

atha **khaṇḍa-puraścaraṇa-vidhiḥ**—

sūryodayāt samārabhya yāvat sūryodayāntaram |

tāvat kālaṁ manuṁ japtvā sarva-siddhīśvaro bhavet ||

prathamam udayodayam | dvitīye udayāstam | tṛtīye niṣkāmāṇāṁ prati satodayam | caturthe astāstam | tatra—

niṣkāmāṇām anenaiva sākṣātkāro bhaviṣyati |

artha-siddhiḥ sakāmānāṁ sarvā vai bhaktim ālabhet ||

pañcāṅgam etat kurvīta yaḥ puraścaraṇaṁ budhaḥ |

sa vai vijayate loke vidyaiśvarya-sutādibhiḥ ||

evaṁ grāsād vimukti-paryantam ityādi-khaṇḍa-karoparāgādi-puraścaraṇādi-prayogam āha |

**vaiśākha-kṛtyaṁ** bṛhad-gautamīye—

anena lakṣa-jāpena kṛṣṇaṁ paśyati cakṣuṣā |

vaiśākha-kṛṣṇa-pratipady ārabhya paurṇamāsī-paryantam ||

atha **pañca-divasī-prayogam** āha—

caitre’thavā vaiśākhe śuklaikādaśyām

ārabhya paurṇamāsī-paryantam |

japa-niyamam ayuta-dvayaṁ manau

tathā catvariṁśat sahasraṁ daśārṇe || iti |

**pūrva-sevākhya-puraścaraṇa-prayogam** āha krama-dīpikāyāṁ (5.49-69)—

sāyāhne vāsudevaṁ yo nityam eva yajen naraḥ |

sarvān kāmān avāpyānte sa yāti paramāṁ gatim ||

rātrau cen manmathākrānta-mānasaṁ devakī-sutam |

yajed rāsa-pariśrāntaṁ gopī-maṇḍala-madhyagam ||

pṛthuṁ suvṛttaṁ masṛṇaṁ vitasti-

mātronnataṁ kau vinikhanya śaṅkum |

ākramya padbhyām itaretarātta-

hastair bhramo’yaṁ khalu rāsa-goṣṭhī ||51||

sthala-nīraja-sūna-parāga-bhṛtā

laharī-kaṇa-jāla-bhareṇa satā |

marutā paritāpahṛtādhyuṣite

vipule yamunā-puline vimale ||52||

aśarīra-niśānta-śaronmathita-

pramadā-śata-koṭibhir âkulite |

uḍunātha-karir viśadīkṛta-dik-

prasare vicarad-bhramarī-nikare ||53||

vidyādhara-kinnara-siddha-suraiḥ

gandharva-bhujaṅgama-cāraṇakaiḥ |

dāropahitaiḥ suvimāna-gataiḥ

svasthair abhivṛṣṭa-supuṣpa-cayaiḥ ||54||

itaretara-baddha-kara-pramadā-

gaṇa-kalpita-rāsa-vihāra-vidhau |

maṇi-śaṅku-gam apy amunāvapuṣā

bahudhā vihita-svaka-divya-tanum ||55||

sudṛśām ubhayoḥ pṛthag-antaragaṁ

dayitā-gaṇa-baddha-bhuja-dvitayam |

nija-saṅga-vijṛmbhad-anaṅga-śikhi-

jvalitāṅga-lasat-pulakāli-yujām ||56||

vividha-śruti-bhinna-manojñatara-

svarasaptaka-mūrcchana-tāla-gaṇaiḥ |

bhramamāṇam amūbhir udāra-maṇi-

sphuṭa-maṇḍana-śiñjita-cārutaram ||57||

iti bhinna-tanuṁ maṇibhir militaṁ

tapanīya-mayir iva bhārakatam |

maṇi-nirmita-madhyaga-śaṅku-lasad-

vipulāruṇa-paṅkaja-madhya-gatam ||58||

atasī-kusumābha-tanuṁ taruṇaṁ

taruṇāruṇa-padma-palāśa-dṛśam |

nava-pallava-citra-suguccha-lasac-

chikhi-piccha-pinaddha-kaca-pracayam ||59||

caṭula-bhruvam indu-samāna-mukhaṁ

maṇi-kuṇḍala-maṇḍita-gaṇḍa-yugam |

śaśa-rakta-sadṛk-daśana-cchadanaṁ

maṇi-rājad-aneka-vidhābharaṇam ||60||

asana-prasava-cchadanojjvalasad-

vasanaṁ suvilāsa-nivāsa-bhuvam |

nava-vidruma-bhadra-karāṅghri-talaṁ

bhramarākula-dāma-virāji-tanum ||61||

taruṇī-kuca-yuk-parirambha-milad-

ghusṛṇāruṇa-vakṣasam ukṣa-gatim |

śiva-veṇu-samīrita-gāna-paraṁ

smara-vihvalitaṁ bhuvanaika-gurum ||62||

prathamodita-pīṭha-vare vidhivat

prayajed iti rūpam arūpam ajam |

prathamaṁ paripūjya tad-aṅga-vṛttiṁ

mithunāni yajed rasagāni tataḥ ||63||

dala-ṣoḍaśake svaram ūti-gaṇaṁ

saha-śaktikam uttama-rāsa-gatam |

saramā-madanam sva-kalā-sahita-

mithunāhvam athendrapa-vipra-mukhān ||64||

iti samyag amuṁ paripūjya hariṁ

caturāvṛti-saṁvṛtam ārdra-matiḥ |

rajatāracite caṣake sa-sitaṁ

suśṛtaṁ supayo’sya nivedayatu ||65||

vibhave sati k¸aṁsyamayeṣu pṛthak

caṣakeṣu tu ṣoḍaśasu kramaśaḥ |

mithuneṣu nivedya payaḥ sa-sitaṁ

vidadhīta purovad atho sakalam ||66||

sakala-bhuvana-mohnaṁ vidhiṁ yo

niyatam amuṁ niśi niśy udāra-cetāḥ |

bhajati sa khalu sarva-loka-pūjyaḥ

śriyam atulāṁ samavāpya yāty anantam ||67||

niśi vā dinānta-samaye

prapūjayen nityaśo’cyutaṁ bhaktyā |

samapahalam ubhayaṁ hi tataḥ

saṁsārābdhiṁ samuttitīrṣati yaḥ ||68||

ity evaṁ manu-vigrahaṁ madhu-ripuṁ yo vā trikālaṁ yajet

tasyaivākhila-jantu-jāta-dayitasyāmbhodhijā-veśmanaḥ |

haste dharma-sukhārtha-mokṣa-taravaḥ sad-varga-samprārthitāḥ

sāndrānanda-mahā-rasa-drava-muco yeṣāṁ phala-śreṇayaḥ ||69||

**nitya-kṛtya-prayogam āha—**

oṁ namaḥ śrī-kṛṣṇāya |

om asya śrī-bhagavad-gītā-mālā-matrasya bhagavān veda-vyāsa ṛṣor anuṣṭup-chandaḥ śrī-kṛṣṇaḥ paramātmā devatā jape viniyogaḥ |

aśocyān anvaśocas tvaṁ prajñāvādāṁś ca bhāṣase (2.11) iti bījam |

sarva-dharmān parityajya mām ekaṁ śaraṇaṁ vraja (18.66) iti śaktiḥ |

ahaṁ tvā sarvapāpebhyo mokṣayiṣyāmi mā śucaḥ (18.66) iti kīlakam |

ūrdhva-mūlam adhaḥ-śākham aśvatthaṁ prāhur avyayam (15.1) iti kavacam| amuka-karmaṇi viniyogaḥ |

nainaṁ chindanti śastrāṇi nainaṁ dahati pāvakaḥ (2.27) ity aṅguṣṭābhyāṁ namaḥ |

na cainaṁ kledayanty āpo na śoṣayati mārutaḥ (2.27) iti tarjanībhyāṁ namaḥ |

acchedyo’yam adāhyo’yam akledyo’śoṣya eva ca (2.24) iti madhyamābhyāṁ namaḥ |

nityaḥ sarvagataḥ sthāṇur acalo’yaṁ sanātanaḥ (2.24) iti anāmikābhyāṁ namaḥ |

paśya me pārtha rūpāṇi śataśo’tha sahasraśaḥ (11.5) iti kaniṣṭhābhyāṁ namaḥ |

nānāvidhāni divyāni nānāvarṇākṛtīni ca (11.5) iti kara-tala-pṛṣṭhābhyāṁ namaḥ |

nainaṁ chindanti śastrāṇi iti hṛdayāya namaḥ |

na cainaṁ kledayanty āpo iti śirase svāhā |

acchedyo’yam adāhyo’yam iti śikhāyai vaṣaṭ |

nityaḥ sarvagataḥ sthāṇuḥ iti kavacāya hūṁ |

paśya me pārtha rūpāṇi iti netra-trayāya vauṣaṭ |

nānāvidhāni divyāni ity astrāya phaṭ | śrī-kṛṣṇa-prīty-arthaṁ jape viniyogaḥ |

(**śrī-gītā-māhātmyam**)—

pārthāya pratibodhitāṁ bhagavatā nārāyaṇena svayaṁ

vyāsena grathitāṁ purāṇa-muninā madhye mahābhārate |

advaitāmṛta-varṣiṇīṁ bhagavatīm aṣṭādaśādhyāyinīṁ

amba tvām anusandadhāmi bhagavad-gīte bhava-dveṣiṇīm ||

namo’stu te vyāsa viśāla-buddhe

phullāravindāyātapatra-netre |

yena tvayā bhārata-taila-pūrṇaḥ

prajvalito jñānamayaḥ pradīpaḥ ||

prapanna-parijātāya totra-vetraika-pāṇaye |

jñāna-mudrāya kṛṣṇāya gītāmṛta-duhe namaḥ ||

sarvopaniṣado gāvo dogdhā gopāla-nandanaḥ |

pārtho vatsaḥ sudhīr bhoktā dugdhaṁ gītāmṛtaṁ mahat ||

vasudeva-sutaṁ devaṁ kaṁsa-cāṇūra-mardanam |

devakī-paramānandaṁ kṛṣṇaṁ vande jagad-gurum ||

bhīṣma-droṇa-taṭā jayadratha-jalā gāndhārī-nīlotpalā

śalya-grāhavatī kṛpeṇa vahinī karṇena velākula |

aśvattāma-vikarṇa-ghora-makarā duryodhanāvartinī

sottīrṇā khalu pāṇḍavārṇava-nadī kaivartakaḥ keśvaḥ ||

pārāśarya-vacaḥ sarojam amalaṁ gītārtha-gandhotkaṭaṁ

nānākhyānaka-keśaraṁ hari-kathā-sambodhanābodhitam |

loke sajjana-ṣaṭpadair aharahaḥ pepīyamānaṁ mudā

bhūyād bhārata-paṅkajaṁ kalimala-pradhvaṁsanaṁ śreyase ||

mūkaṁ karoti vācālaṁ paṅguṁ laṅghāyate girim |

yat-kṛpā tam ahaṁ vande paramānanda-mādhavam ||

yaṁ brahmā varuṇendra-rudra-marutaḥ stunvanti divyaiḥ stavair

vedaiḥ sāṅga-pada-kramopaniṣadair gāyanti yaṁ sāma-gāḥ |

dhyānāvasthita-tad-gatena manasā paśyanti yaṁ yogino

yasyāntaṁ na viduḥ surāsura-gaṇā devāya tasmai namaḥ || (12.13.1)

iti nyāsa-vidhiḥ |

kārpaṇya-doṣopahata-svabhāvaḥ

pṛcchāmi tvāṁ dharma-saṁmūḍha-cetāḥ |

yac chreyaḥ syān niścitaṁ brūhi tan me

śiṣyas te’haṁ śādhi māṁ tvāṁ prapannam || (2.7)

japa-niyama-saṅkhyā aṣṭottara-śatam | athavā sahasram | prayogam āha—

**(śrī-gopāla-kavacam |)**

pulastya uvāca—

bhagavan sarva-dharmajña kavacaṁ yat prakāśitam |

trailokya-maṅgala nāma kṛpayā brahmaṇe purā ||

brahmaṇā kathitaṁ mahyaṁ paraṁ snehād vadāmi te |

atiguhyatamaṁ tattvaṁ brahma mantrogha-vigraham ||

yad dhṛtvā paṭhanād brahmā sṛṣṭiṁ vitanute sadā |

yad dhṛtvā paṭhanād pāti mahā-lakṣmīr jagat trayam ||

paṭhanād dhāraṇāc chambhuḥ saṁhartā sarva-tattva-vit |

trailokya-jananī durgā mahiṣādi-mahāsurān ||

vara-dṛptān jaghānaiva paṭhanād dhāraṇād yataḥ |

evam indrādayaḥ sarve sarvaiśvaryam avāpnuyuḥ ||

śiṣyāya bhakti-yuktāya sādhakāya prakāśayet |

śaṭhāya para-śiṣyāya nindakāya tathaiva hi ||

haribhakti-vihīnāya para-dāra-ratāya ca |

kṛpaṇāya kuśīlāya dattvā mṛtyum avāpnuyāt ||

trailokya-maṅgalasyāpi kavacasya prajāpatiḥ |

ṛṣiś chandaś ca gāyatrī devo nārāyaṇaḥ svayam ||

dharmārtha-kāma-mokṣeṣu viniyogaḥ prakīrtitaḥ |

oṁ praṇavo me śiraḥ pātu namo nārāyaṇāya ca |

bhālaṁ pāyān netra-yugmam aṣṭārṇo bhakti-muktidaḥ ||

klīṁ pāyāc chrotra-yugmaṁ caikākṣaraḥ sarva-mohanaḥ |

klīṁ kṛṣṇāya sadā ghrāṇaṁ govindāyeti jihvikām |

gopī-jana-padaṁ vallabhāya svāhānanaṁ mama ||

aṣṭādaśākṣaro mantraḥ kaṇṭhaṁ pāyād daśākṣaraḥ |

gopī-jana-padaṁ vallabhāya svāhā bhuja-dvayam ||

klīṁ glauṁ klīṁ karau pāyāt klīṁ kṛṣṇāyāṅgajo’vatu |

hṛdayaṁ śrī-bhuvaneśaḥ klīṁ kṛṣṇāya klīṁ stanau mama ||

gopālāyāgnijāyāṁ taṁ kukṣi-yugmaṁ sadāvatu |

klīṁ kṛṣṇāya sadā pātu pārśva-yugmaṁ manūttamaḥ |

kṛṣṇa-govindakau pātāṁ smarādyau ṅe-yutau manū ||

aṣṭādaśākṣaraḥ pātu nābhiṁ kṛṣṇeti dvy-akṣaro manuḥ |

pṛṣṭhaṁ klīṁ kṛṣṇa-kaṅkālaṁ klīṁ kṛṣṇāya dvi-ṭhāntakaḥ |

sakthinī satataṁ pātu śrīṁ hrīṁ klīṁ ṭha-dvayam ||

urū saptākṣaraḥ pātu trayodaśākṣaro’vatu ||

śrīṁ hrīṁ klīṁ padato gopī-jana-padaṁ tataḥ |

vallabhāya svāheti pātu klīṁ hrīṁ śrīṁ ca daśārṇakaḥ ||

jānunī ca sadā pātu hrīṁ śrīṁ klīṁ ca daśākṣaraḥ |

trayodaśākṣaraḥ pātu jaṅghe cakrādyudāyudhaḥ |

aṣṭādaśākṣaro hrīṁ-śrīṁ-pūrvako viṁśad-arṇakaḥ ||

sarvāṅgaṁ me sadā pātu dvārakā-nāyako balī |

namo bhagavate paścād vāsudevāya tat-param ||

tārād yo dvādaśārṇo’yaṁ prācyāṁ māṁ sarvadāvatu |

śrīṁ hrīṁ klīṁ daśavarṇas tu klīṁ hrīṁ śrīṁ ṣoḍaśākṣaraḥ ||

gadādyadāyudho viṣṇur mām agner diśi rakṣatu |

hrīṁ śrīṁ daśākṣaro mantro dakṣiṇe māṁ sadāvatu ||

tāraṁ namo bhagavate rukmiṇī-vallabhāya ca |

svāheti ṣoḍaśārṇo’yaṁ nairṛtyāṁ diśi rakṣatu ||

klīṁ padaṁ hṛṣīkeśāya namo māṁ vāruṇ’vatu |

aṣṭādaśārṇaḥ kāmānto vāyavye māṁ sadāvatu |

śrīṁ māyā kāma-kṛṣṇāya hrīṁ govindāya dvi-ṭho manuḥ |

dvādaśārṇātmako viṣṇur uttare māṁ sadāvatu ||

vāg bhavaṁ kāma-kṛṣṇāya hrīṁ govindāya tataḥ param ||

śrīṁ gopī-jana-vallabhāya svāhā iti tataḥ param |

dvātriṁśad-akṣaro mantro mām aiśānye sadāvatu |

kālīyasya phaṇā-madhye divyaṁ nṛtyaṁ karoti tam |

namāmi devakī-putraṁ nitya-rājānam acyutam ||

dvātriṁśad-akṣaro mantro’py ādyo’dho māṁ sarvato’vatu |

klīṁ kāma-devāya vidmahe puṣpa-bāṇāya dhīmahi |

tan no’naṅgaḥ pracodayād eṣa māṁ pātu cordhvataḥ ||

trailokya-maṅgalaṁ nāma kavacaṁ brahma-rūpiṇam |

iti te kathitaṁ vipra sarva-mantrauṣadha-vigraham |

brahmeśa-pramukhādhīśair nārāyaṇa-mukhāc chrutam ||

tava snehān mayākhyātaṁ pravaktavyaṁ na kasyacit |

guruṁ praṇamya vidhivat kavacaṁ prapaṭhed yadi ||

sakṛd-dis-trir-yathā-jñānaṁ so’pi sarva-tapomayaḥ |

mantreṣu sakaleṣv eva deśiko nātra saṁśayaḥ ||

śatam aṣṭottaraṁ sāsya puraścaryā-vidhiḥ smṛtaḥ |

havanādīn daśāṁśena kṛtvā tat sādhayed dhruvam |

yadi cet siddhi-kavaco vibhur eva bhavet svayam ||

mantra-siddhir bhavet tasya puraścaryā-vidhānataḥ |

śraddhā-śuddha-mates tasya lakṣmī-vāṇī vasen mukhe ||

puṣpāñjaly-aṣṭakaṁ dattvā mūlenaiva paṭhet sakṛt |

daśa-varṣa-sahasrāṇāṁ pūjāyāḥ phalam āpnuyāt ||

bhūrje vilikhya guṭikāṁ svarṇasthāṁ dhārayed yadi

kaṇṭhe vā dakṣiṇe bāhau so’pi viṣṇur na saṁśayaḥ ||

aśvamedha-sahasrāṇi vājapeya-śatāni ca |

mahā-dānāni yāny eva prādakṣiṇye bhavas tathā ||

kalāṁ nārhanti tāny eva sakṛd uccādaṇādataḥ |

kavacasya prasādena jīvan-mukto bhaven naraḥ ||

trailokyaṁ kṣobhayaty eva trailokya-vijayī bhavet |

idaṁ kavacam ajñātvā bhajed yaḥ puruṣottamam |

śata-lakṣa-prajapto’pi na mantraḥ siddhi-dāyakaḥ ||

iti sanat-kumāra-tantre navama-paṭale śrī-nārada-pañcarātre (4.5)

trailokya-maṅgalaṁ nāma śrī-gopāla-kavacaṁ samāptam |

**atha puraścaraṇa-saṅkalpādi-vidhiḥ |** śrī-viṣṇur viṣṇur namo’sya amuka-māse amuka-pakṣe bhāskare amuka-tithau amuka-gotro’muka-dāsas trailokya-saṁmohana-tantrokta-śrī-kṛṣṇa-devatāyās trailokya-saṁmohana-kavaca-siddhi-kāmas tat kavacasyāṣṭottara-śata-japa-tad-daśāṁśa-homa-tad-daśāṁśa-tarpaṇa-tad-daśāṁśābhiṣeka-tad-daśāṁśa-brāhmaṇa-bhojana-rūpa-puraścaraṇam ahaṁ kariṣye | eka-divase kārya-siddhiḥ | prayogaḥ śrīmad-bhāgavatānusāreṇa daśārṇa-mantra-prathame śrī-bhāgavata-maṅgalācaraṇe |

[The following section is perhaps not in all manuscripts.]

atha **chāyā-puruṣa-darśana-phalam** āha—

pūrvāhne sūrya-bimbārkaṁ pṛṣṭhe kṛtvā naraḥ śuciḥ |

animiṣo hi sva-cchāyāṁ galād ūrdhvaṁ vilokayet ||

tatra cchāyā-samudbhūtaṁ puruṣaṁ yadi paśyati |

sarvāvayava-saṁyuktaṁ śubhaṁ varṣāvadhiṁ smṛtam ||

adṛṣṭe hasta-karṇasya pārayāṁ hṛdaye naraḥ ||

jīvasyārkāśva-dik-candra-vahni-netra-samāḥ kramāt |

śirasy ādṛṣṭe ṣaṇmāsaṁ sarandhre hṛdi saptakam ||

etaj-jñānaṁ mahā-divyaṁ duṣṭa-śiṣyāya no vadet ||

iti śrī-kaṁsāri-miśra-yaśodhara-viracita-daivajña-cintāmaṇau tṛtīya-prakāśaḥ samāptaḥ |

gāyatrī-mantro rādhāyā mantraḥ kṛṣṇasya tat-param |

mahāprabhor mantra-varo hari-nāma tathaiva ca |

mānasī vara-sevā ca pañca-saṁskāra-saṁjñakaḥ ||

ahaṅkārādhiṣṭhātṛtvād bhūta-śuddher adhidevāya saṅkarṣaṇāya namaḥ he saṅkarṣaṇa sadyaḥ śudhyed upāsanopayuktaṁ syāt tathā kṛpāṁ kuru |

atha **mātṛkā-dhyānam**—

cikura-kalita-piñchāṁ pīna-tuṅga-stanābhyāṁ

kara-jala-ruhi vidyāṁ dakṣiṇe padma-rūpām |

dadhi-ghaṭam api savye bibhratīṁ tuṅga-vidyām

amṛta-kiraṇa-kāntiṁ mātṛkā-mūrtim īḍe ||

**keśava-kīrtikādi-dhyānam**—

koṇenākṣṇoḥ pṛthu-ruciḥ mitho hāriṇā lihyamānāv

ekaikena pracura-pulakenopaguḍhau bhujena |

gaurī-śyāmau vasana-yugalaṁ śyāma-gauraṁ vasānau

rādhā-kṛṣṇau smara-vilasitoddāma-tṛṣṇau smarāmi ||

tatra nyāsasya vāsudevo’dhiṣṭhātā sa stoka-kṛṣṇo’tra jñeyas tad-dhyānam ucyate |

abhra-śyāmaṁ vidyud-udyad-dukūlaṁ

smeraṁ līlāmbhoja-vibhrāji-hastam |

piñchottaṁsaṁ vāsudeva-svarūpaṁ

kṛṣṇa-preṣṭhaṁ stoka-kṛṣṇaṁ namāmi ||

prāṇāyāme nijābhīṣṭa-devau tau paricintayet |

anyo’nya-skandha-vandīkṛta-pulaki-bhujau hiṅgula-svarṇa-varṇaṁ

kauśeyānāṁ catuṣkaṁ dhṛta-ruci dadhatau phulla-vaktrāravindau |

ācinvānau vihāraṁ parijana-ghaṭayā saṁbhṛtāraṇya-bhūṣau

gaura-śyāmāṅga-bhāsau smita-madhura-mukhau naumi rādhā-mukundau ||

kara-kacchapikāṁ kṛtvā tato dhyāyet sva-devate |

iddhaiḥ[[10]](#footnote-11) siddha-tridaśa-munibhiḥ praṣṭum apy apragalbhair

dūre svasthair vihita-natibhiḥ sambhramaiḥ stūyamānā |

vaikuṇṭhādyair api parijanaiḥ saspṛhaṁ prekṣita-śrīr

mādhuryeṇa tirbhuvana-camatkāra-vistāra-dīkṣā ||

navīna-yavasāṅkura-prakara-saṅkula-droṇibhiḥ

parisphurita-mekhalair akhila-dhātu-lekhā-śriyā |

upaskṛta-guhāgṛhair giribhir uccalan nirjharaiḥ

kvacit kvacid alaṅkṛtāsphuṭam anuṣṭhānīva sthalā ||

vikaca-kamala-ṣaṇḍotkūja-kāraṇḍavānāṁ

niravadhi dadhi-dugdhoḍhāti-mugdhāmbu-bhājām |

laghu-lahari-bhujāgronmṛṣṭatīva drumāṇāṁ

vighaṭita-ghana-dharmāṁ nimnagānāṁ ghaṭābhiḥ ||

mada-valgita-valgu-sārasaiḥ

sarasānāṁ muhur añjasā rasaiḥ |

sarasī-ruha-rūḍha-rociṣāṁ

sarasīnāṁ visareṇa rājitā ||

phullābhir nava-vallibhir valayita-skandhaiḥ prasūnāvalī-

gandhānandita-sindhujā-sahacarī-vṛndaiḥ kṣaṇād vīkṣitaiḥ |

bālārka-pratima-pravāla-suṣamā-pūrṇaiḥ sudhā-mādhurī

darpa-dhvaṁsi-phalaiḥ palāśibhir atisphītair niruddhātapā ||

madhūlībhir mādyan-madhukara-vadhū-jhaṅkṛti-ghaṭā-

kṛtānanṅgārāti-pramada-vana-bhaṅgī-jaḍimabhiḥ |

samantād utphulla-stavaka-bhara-labdhāvanatibhir

latā-viñcholībhiḥ pṛthubhir abhito lāñchita-taṭā ||

kapiñjala-valākikā-caṭaka-cātakopayaṣṭikaiḥ

pikair madana-sārikā-śuka-kaliṅga-pārāvataiḥ |

śata-cchada-śita-cchadaiḥ karaṭa-khañjarīṭādibhiḥ

śakuntibhir akuṇṭhita-dhvanibhir antar udbhāṣitā ||

ābhīrāṇām ānanda-vṛndāni cakoraiś

candrān matvā lālasayā hātum aśakyā |

tāsāṁ labdhaṁ kuntala-sāmyaṁ racayadbhir

nṛtyān uccair matta-mayūra-prakaraiś ca ||

kiṭi-kirīṭibhiḥ śalyair bhalla-plavaṅga-kuraṅgamaiḥ

sṛmara-camarair golāṅgulaiḥ samūrucamūrubhiḥ |

rurubhir urubhiḥ pārīndrādyaiḥ śarāru-bhayojjhitaiḥ

paśubhir aśubhonmuktair muktair iva sthagitāntarā ||

gaḍḍarair jaḍima-ḍāmara-śṛṅgaiḥ

kṣīriṇībhir api ca cchagalībhiḥ |

gaṇḍa-śaila-smṛti-saṅgamābhiḥ

kāsarī-tatibhir apy avaruddhā ||

sthalaiḥ kvacana nisthalaiḥ sphaṭika-kuṭṭima-dyotibhir

harin-maṇi-mayair iva kvacana śādvalair ujjvalā |

nija-pravala-mādhurī-mṛdita-harmya-śriyā

prasūna-bhara-mañjulā vara-nikuñja-puñjena ca ||

ārādhitā kila kalinda-sutāravinda-

syandānubandha-rasikena samīraṇena |

ānanda-tundila-carācara-jīva-vṛndā

vṛndāṭavī prathamam ucca-rucir vicityām || kulakam |

muhur avikala-kala-jhaṅkriyā-kalāpair

ali-nikarasya karambitāṁ smareyam |

iha ghana-makaranda-sikta-mūlāṁ

parimala-digdha-diśaṁ prasūna-vāṭīm ||

iha vidruma-vidrumaṁ harin-maṇi-patraṁ vara-hīra-korakam |

kuruvinda-phalaṁ śravat-sudhā-prasaraṁ kalpa-taruṁ smared budhaḥ ||

ṛtubhir mahitasya tasya nityaṁ prakaṭaṁ hema-taṭī-madhye vicintya—

mahīṣṭam aṣṭapatram udayan-mihirābhaṁ

cintayed iha saroruha-varyam |

maṇi-kuṭṭimam atra visphurantaṁ

paramānanda-ghanaṁ smaren manasvī ||

tatra kuṭṭima-vare sphuṭa-dīptau yoga-pīṭham api vincintya—

tasyojjvalāyām uru-karṇikāyāṁ

virājitāyāṁ sthita-saukhya-bhājau |

navyāmbuda-svarṇa-viḍambi-bhāsau

kṛṣṇaṁ ca rādhāṁ ca vicintayāmi ||

śikhara-baddha-śikhaṇḍa-visphurat-

kuṭila-kuntala-veṇu-kṛta-śriyau |

tilakita-sphurad-ujjvala-kuṅkuma-

mṛgamadācita-cāru-viśeṣakau ||

manojñatara-saurabha-praṇaya-nandad-indindiraṁ

sphurat-kusuma-mañjarī-viracitāvataṁsa-tviṣau |

calan-makara-kuṇḍala-sphurita-phulla-gaṇḍa-sthalaṁ

vicitra-maṇi-karṇikā-dyuti-vilīḍha-karṇāñcalām ||

śarad-abhimuditāra-vinda-dyuti-

damanāyata-lohitāñcalāṅkam

alaghu-caṭula-dīrgha-dṛṣṭi-khelā-

madhurima-kharvita-khañjarīṭa-yuvām

vala-lalāṭa-kṛtārdha-śaśi-prabhuṁ

dvi-kalasīti-kara-sphuritālikām |

kusuma-kārmuka-kārmuka-vibhramo-

ddhati-vidhūnana-dhurya-tara-bhruvo

citra-paṭṭa-ghaṭikopama-sphurat-

pāśa-varya-parivīta-mastakam

nāsikā-śikhara-lambi-vartula-

sthūla-mauktika-rucāñcitānanām

rākā-śārada-śarvarīśa-suṣamā-jaitrānana-śrī-yujau

navydīrṇa-tila-prasūna-damana-śrī-nāsikā-rociśau |

rājad-bimba-viḍambikāvara-rucau gaṇḍasthalī-nyakkṛte

pronmīlan-maṇi-darpaṇoru-mahasau susmeratā-sampadau ||

divya-dundubhi-gabhīra-nisvanaṁ snigdhakaṇṭha-kala-kaṇṭha-jalpitāṁ phullābhinava-vallibhir valayita-skandhaiḥ prasūnāvalī |

suṣṭhu-labdha-paripāka-dāḍimī-

bīja-rāja-vijayi-dvijārciṣe |

kambukaṇṭha-viluṭhan-maṇi-ratna-

ratna-niṣka-pariśobhita-kaṇṭhām |

unnati-prathima-sulalitāṁsaṁ

snigdhayor ucita-rāmavanamrām |

dīprān yugena bhujayor bhujagān hasantaṁ

keyūriṇā vilasatā śriyam ākṣipantīm |

ratnormikā-sphurita-cāru-tarāṅgulibhir

vidyota-kaṅkaṇaka-rañjita-pāṇi-bhājau ||

harinmaṇi-kavāṭikodbhaṭa-kaṭhora-vakṣa-sthalī-

vilāsi-vana-mālikā-milita-hāra-guñjāvalim |

sphuran-niviḍa-dāḍimī-phala-viḍambi-vakṣoruha-

dvaya-śikhara-śekharī-bhavad-amanda-muktā-latām ||

alola-madhupāvali-vijayi-roma-rājīvalad-

valī-tritaya-maṇḍita-pratanu-madhya-ramyākṛtim |

yama-svasari saṁpatat-sura-sarid-varāvarta-jid-

gabhīratara-nābhi-bhāgam uru-tunda-lakṣmī-bhṛtau ||

ghana-jaghana-viḍambita-ratna-kāñcī-

valayita-pīta-dukūla-mañju-lābham |

maṇimaya-rasanāḍhya-śoṇa-paṭṭā-

mbara-parirambhi-nitamba-ramyām ||

atinava-mada-bhara-manthara-sindhura-kara-bandhuroru-vimānau jaṅghābhyāṁ racita-rucau suvartulābhyāṁ gūḍhenāpy anupama-gulpha-yugmakena padbhyām apy aruṇa-nakhojjvalābhyāṁ maṇimaya-nūpurāñcitābhyāṁ |

āmṛṣṭa-pṛṣṭham abhito dayitā-bhujena

tiṣṭhantam utphulikinā kila dakṣiṇena |

kāntasya savya-bhuja-mūla-kṛtottamāṅgāṁ

tad-vaktra-padma-taṭa-valgad-apāṅga-yugmām ||

tiro-nyasta-grīvaṁ kim api dayitā-vaktra-kamale

valad-dīrghāpāṅgaṁ sphurad-adhara-kūjan-muralikam |

bhayan-madhyaṁ savyopari parimilad-dakṣiṇa-padaṁ

calac-cillī-mālaṁ bhuja-taṭa-gatottaṁsa-kusumam ||

rūpe kaṁsaharasya mugdha-nayanāṁ sparśe’tihṛṣyat-tvacaṁ

vāṇyām utkalita-śrutiṁ parimale saṁspṛṣṭa-nāsā-puṭām |

ārajyad-rasanāṁ kilādhara-puṭe nyañcan-mukhāmbhoruhāṁ

dambhodgīrṇa-mahā-dhṛtiṁ bahir api prodyad-vikārākulām ||

mukha-stokodgīrṇānila-vilasitāmṛṣṭa-muralī-

viniṣkrāmad-grāma-glapita-jagatī-dhairya-vibhavam |

priyā-sparśenāntaḥ-paravaśatayā khaṇḍitam api

svarālāpaṁ bhaṅgyā sapadi gamayantaṁ sva-samayam ||

nīvī-bandhe’py atiśithilite sveda-sandoha-maitrī-

ruddha-śroṇī-pulina-rasanām unnatā-raṅga-raṅgām |

ādya-drava-dravad-abhihṛdāṁ vismṛtāśeṣa-bhāvāṁ

gāḍhotkaṇṭhā-nicaya-racitoddāma-vaiklavya-vijñām ||

pulakita-vapuṣau śrutāśru-dhārā

snapita-mukhāmburuhau prakampa-bhājau |

kṣaṇam atigūḍha-gadgadāḍhya-vācau

madana-madonmada-cetasau smarāmi ||

navabhiḥ śuśirair virājitā

guravī-bīja-samāna-varṣmabhiḥ |

aruṇena vibhūṣitādhara-

kara-bhājāṁ saralena veṇunā ||

suślāghyayāntar-nija-muṣṭimeyayā

hasta-trayī-māna-manojña-rūpayā |

bhūyiṣṭayā śyāmala-kānti-juṣṭayā

yaṣṭyādy-avaṣṭambhita-dakṣa-kūrparam ||

asitena vibhaṅgurātmanā

pṛthu-mūlena kṛśena cāgrataḥ |

dhaṭikāñcala-baddha-mūrtinā

vara-śṛṅgena pūro niṣevitam ||

bhṛṅgān suhṛd-vadana-gandha-bhareṇa lolān

līlāmbujena mṛdulena nivārayantyā |

udvīkṣyamāṇa-mukha-candramasau rasaugha-

vistāriṇā lalitayā nayanāñcalena ||

cāmarabha-nava-mañju-mañjarī-

bhrājamāna-karayā viśākhayā |

citrayā ca kila dakṣa-vāmayor

vījyamāna-vapuṣau vilāsataḥ ||

nāga-valli-dala-baddha-vīṭikā-

sampuṭa-sphurita-pāṇi-padmayā |

campakādilatayā sakampayā

dṛṣṭa-pṛṣṭa-taṭa-rūpa-sampadau ||

ramyendulekhā-kala-gīta-miśritair

vaṁśī-vilāsānu-guṇair guṇa-jñayā |

vīṇā-nināda-prasaraiḥ purasthayā

prārabdha-raṅgau kila tuṅgavidyayā ||

taraṅgad-aṅgyā kila raṅga-devyā

savye sudevyā ca śanair asavye |

ślakṣṇābhimarśana-vimṛjyamāna-

svedāśru-dhārau sicayāñcalena ||

**smaraṇa-maṅgala-stotram**

śrī-rādhā-prāṇa-bandhoś caraṇa-kamalayoḥ keśa-śeṣādy-agamyā

yā sādhyā prema-sevā vraja-carita-parair gāḍha-laulyaika-labhyā |

sā syāt prāptā yayā tāṁ prathayitum adhunā mānasīm asya sevāṁ

bhāvyāṁ rāgādhva-pānthair vrajam anucaritaṁ naityikaṁ tasya naumi ||1||

kuñjād goṣṭhaṁ niśānte praviśati kurute dohanānnāśanādyāṁ

prātaḥ sāyaṁ ca līlāṁ viharati sakhibhiḥ saṅgave cārayan gāḥ |

madhyāhne cātha naktaṁ vilasati vipine rādhayāddhāparāhne

goṣṭhaṁ yāti pradoṣe ramayati suhṛdo yah sa kṛṣṇo’vatān naḥ || 2 ||

rātryante trasta-vṛnderita-bahu-viravair bodhitau kīra-śārī-

padyair hṛdyair ahṛdyair api sukha-śayanād utthitau tau sakhībhiḥ |

dṛṣṭau hṛṣṭau tadātvodita-rati-lalitau kakkhaṭī-gīḥ-saśaṅkau

rādhā-kṛṣṇau sa-tṛṣṇāv api nija-nija-dhāmny āpta-talpau smarāmi ||3||

rādhāṁ snāta-vibhūṣitāṁ vraja-payāhūtāṁ sakhībhiḥ prage

tad-gehe vihitānna-pāka-racanāṁ kṛṣṇāvaśeṣāśanām |

kṛṣṇaṁ buddham avāpta-dhenu-sadanaṁ nirvyūḍha-go-dohanaṁ

susnātaṁ kṛta-bhojanaṁ sahacarais tāṁ cātha taṁ cāśraye || 4 ||

pūrvāhne dhenu-mitrair vipinam anusṛtaṁ goṣṭha-lokānuyātaṁ

kṛṣṇaṁ rādhāpti-lolaṁ tad-abhisṛti-kṛte prāpta-tat-kuṇḍa-tīram |

rādhāṁ cālokya kṛṣṇaṁ kṛta-gṛha-gamanāryayārkārcanāyai

diṣṭāṁ kṛṣṇa-pravṛttyai prahita-nija-sakhī-vartma-netrāṁ smarāmi || 5 ||

madhyāhne’nyonya-saṅgodita-vividha-vikārādi-bhūṣā-pramugdhau

vāmyotkaṇṭhātilolau smara-makha-lalitādy-āli-narmāpta-śātau |

dolāraṇyāmbu-vaṁśī-hṛti-rati-madhu-pānārka-pūjādi-līlau

rādhā-kṛṣṇau sa-tṛṣṇau parijana-ghaṭayā sevyamānau smarāmi || 6 ||

śrīrādhāṁ prāptagehāṁ nijaramaṇakṛte k.lptanānopahārāṁ

susnātāṁ ramyaveśāṁ priyamukhakamalālokapūrṇapramodām |

kṛṣṇañcaivāparāhṇe vrajamanucalitaṁ dhenuvṇdairvayasyaiḥ

śrīrādhālokatṛptaṁ pitṛmukhamilitaṁ mātṛmṛṣṭaṁ smarāmi || 7 ||

sāyaṁ rādhā sva-sakhyā nija-ramaṇa-kṛte preṣitāneka-bhojyāṁ

sakhyānīteśa-śeṣāśana-mudita-hṛdaṁ tāṁ ca taṁ ca vrajendum |

susnātaṁ ramya-veśaṁ gṛham anu jananī lālitaṁ prāpta-goṣṭhaṁ

nirvyūḍhosrāli-dohaṁ sva-gṛham anu punar bhuktavantaṁ smarāmi || 8 ||

rādhāṁ sālīgaṇāntāmasitasitaniśāyogyaveśāṁ pradoṣe

dūtyā vṛndopadeśādabhisṛtayamunātīrakalpāgakuñjāṁ |

kṛṣṇaṁ gopaiḥ sabhāyāṁ vihitaguṇikalālokanaṁ snigdhamātrā

yatnādānīya saṁśāyitamatha nibhṛtaṁ prāptakuñjaṁ smarāmi || 9 ||

tāv utkau labdha-saṅghau bahu-paricaraṇair vṛndayārādhyamānau

gānair narma-prahelī-sulapana-naṭanaiḥ rāsa-lāsyādi-raṅgaiḥ |

preṣṭhālībhir lasantau rati-gata-manasau mṛṣṭa-mādhvīka-pānau

krīḍā-cāryau nikuñje vividha-rati-raṇa uddhatya vistāritāntau || 10 ||

tāmbūlair gandha-mālyair vyajana-hima-payaḥ-pāda-saṁvāhanādyaiḥ

premṇā saṁsevyamānau praṇayi-sahacarī-sañcayenāpta-śātau |

vācā kāntairaṇābhir nibhṛta-rati-rasaiḥ kuñja-suptāli-saṅghau

rādhā-kṛṣṇau niśāyāṁ su-kusuma-śayane prāpta-nidrau smarāmi || 11 ||

iti śrī-rūpa-gosvāmi-viracitā smaraṇa-paddhatiḥ |

śrī-rūpo jayati |

iti smaraṇa-maṅgalaṁ samāptam |

### iti caturtha-kakṣā

### pañcama-kakṣā

atha paramaiśvarya-mādhurya-pīyūṣāmṛta-vāridheḥ svayaṁ bhagavataḥ katamaṁ tad-dhāma yatrāsau bhagavān viharati | ity apekṣāyām āhākare—

yasya vāsaḥ purāṇādau khyātaḥ sthāna-catuṣṭaye |

vraje madhupure dvāravatyāṁ goloka eva ca ||

tathā hi skānde—

yā yathā bhuvi vartante puryo bhagavataḥ priyāḥ |

tās tathā santi vaikuṇṭhe tat-tal-līlārtham ādṛtāḥ || ity ādi |

tad-vyavasthām āhākāre (LBhāg 1.4.497-8, 502)—

dhāmāsya dvividhaṁ proktaṁ māthuraṁ dvārvatī tathā |

māthuraṁ ca dvidhā prāhur gokulaṁ puram eva ca ||

yat tu goloka-nāma syāt tac ca gokula-vaibhavam |

tad-ātma-vaibhavatvaṁ ca tasya tan-mahimonnateḥ ||

asyārthaḥ—gokula-vaibhavaṁ goikulaiśvaryaṁ prakāśa-rūpam | tasya gokulasya tad-ātma-vaibhavatvaṁ sa goloka ātmanaḥ svasya vaibhavaṁ yasya | tan-mahimonnates tasmād golokān mahimonnater hetoḥ | anyathā golokasya gokulāprakaṭa-prakāśatve sthāna-catuṣṭayatā-siddhiḥ | yady aprakaṭatvena sthānatvāt tadā madhupurī-dvārakayor aprakaṭa-prakāśābhyāṁ sthāna-ṣaṭtā syāt | tarhi golokasya kutra sthitir ity āha | para-vyomopari sarvordhva-bhāga eva | śrī-brahma-saṁhitāyām—

goloka‑nāmni nija‑dhāmni tale ca tasya

devi maheśa‑hari‑dhāmasu teṣu teṣu |

te te prabhāva‑nicayā vihitāś ca yena

govindam ādi‑puruṣaṁ tam ahaṁ bhajāmi || [BrahmaS 5.43] iti |

śriyaḥ kāntāḥ kāntaḥ parama‑puruṣaḥ kalpa‑taravo | ity ādi |

sa yatra kṣīrābdhiḥ sravati surabhībhyaś ca su‑mahān

nimeṣārdhākhyo vā vrajati na hi yatrāpi samayaḥ |

bhaje śvetadvīpaṁ tam aham iha golokam iti yaṁ

vidantas te santaḥ kṣiti‑virala‑cārāḥ katipaye || ity ādi |

ataeva śrī-bhāgavate (10.2.7) gaccha devi vrajaṁ bhadre iti, śrī-caitanya-caritāmṛte (ādi 4.29) mo-viṣaye gopī-gaṇra upapati-bhāve ity ādi prakaṭa-līlānusāreṇa śrī-goloka-nātha-vākyam |

atra goloke śry-ādayo’nuvāda-rūpāḥ | kāntādayo vidheya-rūpāḥ | param apīti goloke śvetadvīpa-vaikuṇṭhādayo’py anuvāda-rūpāḥ | vṛndāvana-gokulādayo vidheya-rūpāḥ | tataḥ kṛṣṇo’yaṁ nārāyaṇasya vilāsī goloka-para-vyomopari vartata iti dṛṣṭyā janānāṁ jhaṭiti pravṛtti-durghaṭā syāt | ataeva tad-gata parikarāṇām ayaṁ sarveśvaro’smākaṁ prabhur iti sadā sphūrtiḥ |

kiṁ ca, goloka-gata kaiśora-līlāyā aiśvarya-mayatvāt tal-līlā-valitasya goloka-nāthasya bālya-paugaṇḍa-dharmābhāvāt kaiśora-gatatvena līlāyā eka-vidhatvam | tasmiṁś ca sati, ayaṁ parama-puruṣaḥ śaktimān vayam asya śaktayaḥ iti sphūrteḥ pāṇi-grahaṇābhāvāc ca dānābhisārādayo līlā na santi | tatra nimeṣārdhākhyo vā vrajati na hi yatrāpi samayaḥ iti |

dina-rātrer abhāvād rātri-vilāsitvābhāvena tal-līlānām abhāvaḥ | gauṇa-samañjasa rati-matībhis tad-gata-strībhis tad ayogyatvāt | tasmād dvārakāto’pi golokasya nyūnatvam | tathāpi śrī-dāsa-gosvāminaḥ śrī-stavāvalyāṁ (vraja-vilāse 5)—

vaikuṇṭhād api sodarātmaja-vṛtā dvāravatī sā priyā

yatra śrī-śata-nindi-paṭṭa-mahiṣī-vṛndaiḥ prabhuḥ khelati |

prema-kṣetram asau tato’pi mathurā śreṣṭhā harer janmato

yatra śrī-vraja eva rājatitarāṁ tām eva nityaṁ bhaje ||

evaṁ paraspara-sambandhatvena mathurāto’pi dvārakāyā nyūnatvam | atha śruti-smṛti-saṁmataṁ sarvotkṛṣṭaṁ tu māthuram | yathā padma-purāṇe—

aho madhupurī dhanyā vaikuṇṭhāc ca garīyasī |

evaṁ sapta-purīṇāṁ tu sarvotkṛṣṭaṁ tu māthuram |

śrūyatāṁ mahimā devi vaikuṇṭha-bhuvanottamaḥ || iti |

ataeva śrī-bṛhad-bhāgavatāmṛte goloka-gata-gopa-kumārasya tad-gata-parikarāṇāṁ sañjāyamānādara-gaurava-darśanena sva-mano na tṛpyet | tad yathā (2.4.110-113)—

tam eva sarvajña-śiromaṇiṁ prabhuṁ

vaikuṇṭha-nāthaṁ kila nanda-nandanam |

lakṣmyādi-kāntaṁ kalayāmi rādhikā-

mukhāś ca dāsādi-gaṇān vrajārbhakān ||

tathāpy asyāṁ vraja-kṣmāyāṁ prabhuṁ sa-parivārakam |

viharantaṁ tathā nekṣe bhidyate tena manmathaḥ ||

kadāpi tatropavaneṣu līlayā

tathā lasantaṁ niciteṣu go-gaṇaiḥ |

paśyāmy amūṁ karhy api sthitaṁ

nijāsane sva-prabhuvac ca sarvathā ||

tathāpi tasmin parameśa-buddher

vaikuṇṭha-nāthe kila nanda-nandane |

sañjāyamānādara-gauraveṇa

tat-prema-hānyā sva-mano na tṛpyet ||[[11]](#footnote-12)

śrī-stava-mālāyāṁ ca (nandāpaharaṇaṁ 19)—

loko ramyaḥ ko’pi vṛndāṭavīto

nāsti kvāpīty añjasā bandhu-vargam |

yo vaikuṇṭhaṁ suṣṭhu sandarśya bhūyo

ninye goṣṭhaṁ pātu sa tvāṁ mukundaḥ ||

yathā śrī-daśame (10.28.10)—

nandas tv atīndriyaṁ dṛṣṭvā lokapālamahodayam |

kṛṣṇe ca sannatiṁ teṣāṁ jñātibhyo vismito’bravīt ||

atha ṭīkā—vismitaḥ parama-mādhuryāviṣṭatvenaiśvaryānusandhānābhāvāt | ataḥ parama-kāruṇikaḥ śrī-kṛṣṇaḥ sva-bandhu-vargaṁ nandādikaṁ golokaṁ sandarśya punar gokulaṁ nītavān | golokaṁ bhū-vṛndāvanādikaṁ śrī-daśame nandādīnāṁ vaikuṇṭha-darśanānantaraṁ vrajāgamanaṁ vyaktam evāsti | ataeva svayaṁ-prakāśa-bhū-vṛndāvanasya sadā prakaṭāprakaṭatve virājamānatve sasmād gokulākhyād vṛndāvanād golokaya pṛthaktvaṁ nyūnatvaṁ ca spaṣṭam madhuraiśvaryayor abhāvāt | madhuraiśvaryaṁ ca—ye daityā duḥśakā hantuṁ ity ādeḥ | kvacid aiśvarya-sāmyena dhāmnor goloka-goṣṭhayor aikyaṁ darśitam indrādyair mādhuryāṇām akovidaiḥ | aikyaṁ tu golokasya gokula-vaibhava-prakāśa-rūpatvāt | prakāśas tu na bhedeṣu gaṇyate sa hi no pṛthak (LBhāg 1.1.20), tatra ca karoti yāḥ prakāśeṣu koṭiśo’prakaṭeṣv api (LBhāg 1.5.451) |

yadyapi svayaṁ-prakāśa-prakāśyānāṁ madhye bhedo gaṇyate tathāpi caitanya-caritāmṛte (madhya 8.83) taṭastha ha-iyā vicārile āche taratama | tatra ca mahā-rāsa-prasaṅge tāra madhye eka mūrti rahe rādhā-pāśa iti pūrve vicārito’sti | yad vā viśeṣato śrī-caritāmṛte madhya-līlāyāṁ viṁśati-paricchede śrī-sanātana-gosvāmi-śikṣā-prasaṅge vivṛtam asti | athavā acintya-śakti-prabhāveṇa samādheyaḥ |

kiṁ ca—

yathā caturbhujatve’pi na tyajet kṛṣṇa-rūpatvam |

ataḥ prakāśa eva syāt tasyāsau dvibhujasya ca || (LBhāg 1.1.23)

ity-ādi-nyāyāt brahma-mohanādi-kartṛtvābhāvāt mathurā-dvārakā-gata-śrī-kṛṣṇa-prakāśe śrī-gokula-gata-pūrṇatama-rūpa-mādhuryābhāve’pi prakāśatvam, tathā goloke’pi śrī-vṛndāvana-gata-madhuraiśvarya-mādhuryayor abhāve’pi prakāśatvam | aprapañca-prapañca-gocaratvam aprākṛta-prākṛta iva śrī-gokula-bhūrūpo’nuvādatayā cintāmaṇy-ādi-rūpo vidheyatayā, sa tu māthura-bhū-rūpaḥ paricchinno’py athādbhutaḥ ity ādeḥ |

māthuro śrī-gokulaḥ—

māthuraṁ ca dvidhā prāhur gokulaṁ puram eva ca (LBhāg 1.5.497) ity ādeḥ |

atevāsya pādme ca śrūyate nitya-rūpatā |

nityaṁ me mathurāṁ viddhi vanaṁ vṛndāvanaṁ tathā iti |

atraivājāṇḍamālāpi paryāptim upagacchati |

vṛndāvana-pratīke’pi yānubhūtaiva vedhasā ||

ity ato rāsa-līlāyāṁ puline tatra yāmune |

pramadā-śata-koṭyo’pi mamūr yat tat kim adbhutam ||

svaiḥ svair līlā-parikarair janair dṛśyāni nāparaiḥ |

tat-tal-līlādy-avasare prādurbhāvocitāni hi ||

āścaryam ekadaikatra vartamānāny api dhruvam |

parasparam asaṁpṛkta-svarūpāṇy eva sarvathā ||

kṛṣṇa-bālyādi-līlābhir bhūṣitāni samantataḥ |

śaila-goṣṭha-vanādīnāṁ santi rūpāṇy anekaśaḥ ||

līlāḍhyo’pi pradeśo’sya kadācit kila kaiścana |

śūnya evekṣate dṛṣṭi-yogyair apy aparair api ||

ataḥ prabhoḥ priyāṇāṁ ca dhāmnaś ca samayasya ca |

avicintya-prabhāvatvād atra kiṁ ca na durghaṭam ||

(LBhāg 1.5.506-7, 509-515)

caturdhā mādhurī tasya vraja eva virājate |

aiśvarya-krīḍayor veṇos tathā śrī-vigrahasya ca || (LBhāg 1.5.526)

tasmāt yā yathā bhuvi vartante ityādi-diśā dvārakā mathurā-gokula-nāmāni svatanvāṇy eva bhagavato dhāmāni | gokula-tad-vaibhava-prakāśatvena prasiddho goloka iti nāma para-vyomoparīti śāstra-prasiddhaṁ, yathā hari-vaṁśe śakra-vacanam—

svargād ūrdhvaṁ brahma-loko brahmarṣi-gaṇa-sevitaḥ |

tatra soma-gatiś caiva jyotiṣāṁ ca mahātmanām ||

tasyopari gavāṁ lokaḥ sādhyās taṁ pālayanti hi |

sa hi sarva-gataḥ kṛṣṇa mahākāśa-gato mahān ||

upary upari tatrāpi gatis tava tapomayī |

yāṁ na vidmo vayaṁ sarve pṛcchanto’pi pitāmaham |

gatiḥ śama-damāḍhyānāṁ svargaḥ sukṛta-karmaṇām ||

brāhmye tapasi yuktānāṁ brahma-lokaḥ parā gatiḥ |

gavām eva tu yo loko durāroho hi sā gatiḥ ||

sa tu lokas tvayā kṛṣṇa sīdamānaḥ kṛtātmanā |

dhṛto dhṛtimatā vīra nighnatopadravān gavām || [HV 2.19.29-35] iti |

indras tu brahma-mohanādau gokula-paramaiśvaryaṁ jñātvāpi parama-mādhurya-darśanena brahmaṇa iva punar mohitaḥ san tasyaivāścarya-prakāśaṁ golokaṁ varṇayitvā tasyāpi gokulena sahābhedavan nirdeśenāha-- sa tu lokas tvayā kṛṣṇa iti | ataḥ śrī-kṛṣṇa-vākyaṁ śrī-bhāgavate (10.25.18)—

tasmān mac-charaṇaṁ goṣṭhaṁ man-nāthaṁ mat-parigraham |

gopāye svātma-yogena so’yaṁ me vrata āhitaḥ || iti |

tasmād yuktam eva—yasya vāsaḥ purāṇādau khyātaḥ sthāna-catuṣṭaye iti | kiṁ ca— mac-charaṇaṁ man-nāthaṁ mat-parigraham iti viśeṣaṇād atra brahmādīnām apy adhikāro nāsti, kā kathānyeṣām ? dṛśyate cānyatra daśa-yojanātmake śrī-puruṣottama-kṣetre śaṅkākāre krośa-pañcake tad-deśādhipateḥ svatantreṇādhikāro nāsti | kiṁ bahunā, ataḥ svayaṁ-prakāśa-bhū-vṛndāvanasya parama-prāpyatvaṁ parama-rahasyatvaṁ parama-ramaṇīyatvaṁ ca tathā śrī-bhāgavate (10.21.10)—

vṛndāvane sakhi bhuvo vitanoti kīrtiṁ

yad devakī-suta-padāmbuja-labdha-lakṣmi |

punas tatraiva brahma-stave (10.14.34)—

tad bhūri-bhāgyam iha janma kim apy aṭavyāṁ

yad gokule’pi katamāṅghri-rajo’bhiṣekam |

yaj jīvitaṁ tu nikhilaṁ bhagavān mukundas

tv adyāpi yat-pada-rajaḥ śruti-mṛgyam eva ||

punas tatraiva śrīmad-uddhavoktau (10.47.61)—

āsām aho caraṇa-reṇu-juṣām ahaṁ syāṁ

vṛndāvane kim api gulma-latauṣadhīnām | iti |

ādi-purāṇe—

trailokye pṛthivī dhanyā yatra vṛndāvanaṁ purī |

tatrāpi gopikā pārtha yatra rādhābhidhā mama ||

tathā hi—

vraja na gopikā bhinnā mattaḥ paśyanti kevalam |

gopā gāvaś ca tatratyā mamaivānanda-vigrahāḥ ||

ye vrajasthān aho bhinnān mat paśyanti tu kecana |

na teṣāṁ mūḍha-buddhīnāṁ gatir naiva paratra ca ||

brahma-saṁhitāyām (5.56)—

drumā bhūmiś cintāmaṇi‑gaṇa‑mayi toyam amṛtam |

kathā gānaṁ nāṭyaṁ gamanam api vaṁśī priya‑sakhi

cid‑ānandaṁ jyotiḥ param api tad āsvādyam api ca ||

śrī-gopāla-tāpanyāṁ ca (2.36)—tāsāṁ madhye sākṣād brahma gopāla-purī iti |

bṛhad-gautamīye—

idaṁ vṛndāvanaṁ ramyaṁ mama dhāmaiva kevalam |

atra ye paśavaḥ pakṣi-vṛkṣā kīṭā narāmarāḥ |

ye vasanti mamādhiṣṇye mṛtā yānti mamālayam ||

atra yā gopa-kanyāś ca nivasanti mamālaye |

yoginyas tā mayā nityaṁ mama sevā-parāyaṇāḥ ||

pañca-yojanam evāsti vanaṁ me deha-rūpakam |

kālindīyaṁ suṣumnākhyā paramāmṛta-vāhinī ||

atra devāś ca bhūtāni vartante sūkṣma-rūpataḥ |

sarva-deva-mayaś cāhaṁ na tyajāmi vanaṁ kvacit ||

āvirbhāvas tirobhāvo bhaven me 'tra yuge yuge |

tejo-mayam idaṁ ramyam adṛśyaṁ carma-cakṣuṣā ||

vṛndāvanaṁ dvādaśamaṁ vṛndayā parirakṣitam |

hariṇādhiṣṭhitaṁ tac ca brahma-rudrādi-sevitam ||

skānde—

tato vṛndāvanaṁ puṇyaṁ vṛndā-devī-samāśritam |

hariṇādhiṣṭhitaṁ tac ca brahma-rudrādi-sevitam ||

yathā lakṣmīḥ priyatamā yathā bhakti-parā narāḥ |

govindasya priayatamaṁ tathā vṛndāvanaṁ bhuvi ||

tatra śrī-vṛndāvane śrī-govinda-sthalākhyaṁ | yathā śrī-govinda-līlāmṛte (21.28)—

śrī-govinda-sthalākhyaṁ taṭam idam amalaṁ kṛṣṇa-saṁyoga-pīṭhaṁ

vṛndāraṇyottamāṅgaṁ krama-natam abhitaḥ kūrma-pīṭha-sthalābham |

kuñja-śreṇī-dalāḍhyaṁ maṇimaya-gṛha-sat-karṇikaṁ svarṇa-rambhā-

śreṇī-kiñjalkam eṣā daśa-śata-dala-rājīva-tulyaṁ dadarśa ||

ataeva smaraṇa-maṅgale kuñjāt ity atra kuñjād iti kuñja-prādhānyāt śrī-govinda-sthala-gataḥ kuñjo jñeya iti |

skānde mathurā-khaṇḍe (mathurā-māhātmye 399-401)—

tasmin vṛndāvane puṇyaṁ govindasya niketanam

tat-sevaka-samākīrṇaṁ tatraiva sthīyate mayā |

bhuvi govinda-vaikuṇṭhaṁ tasmin vṛndāvane nṛpa |

yatra vṛndādayo bhṛtyāḥ santi govinda-lālasāḥ ||

vṛndāvane mahā-sadma yair dṛṣṭaṁ puruṣottamaiḥ |

govindasya mahī-pāla te kṛtārthā mahītale ||

tatra yoga-pīṭhe śrī-govinda-devasya dhyānaṁ, yathā krama-dīpikāyām (3.1-36)—

atha prakaṭa-saurabhodgalita-mādhvīkotphullasat-

prasūna-nava-pallava-prakara-namra-śākhair drumaiḥ |

praphulla-nava-mañjarī-lalita-vallarī-veṣṭitaiḥ

smarec chiśiritaṁ śivaṁ sita-matis tu vṛndāvanam ||1

vikāśi-sumano-ramāsvādana-mañjulaiḥ sañcarac-

chilimukhodgatair mukharitāntaraṁ jhaṅkṛtaiḥ |

kapota-śuka-śārikāpara-bhṛtādibhiḥ patribhir

virāṇitam itas tato bhujaga-śatru-nṛtyākulam ||2

kalinda-duhituś calal-lahari-vipruṣāṁ vāhibhir

vinidra-sarasī-ruhodara-rajaś cayoddhūsaraiḥ |

pradīpita-manobhava-vraja-vilāsinī-vāsasāṁ

vilolana-parair niṣevitam anārataṁ mārutaiḥ ||3

pravāla-nava-pallavaṁ marakata-cchadaṁ vajra-mau-

ktika-prakara-korakaṁ kamala-rāga-nānā-phalam |

sthaviṣṭham akhila-rtubhiḥ satata-sevitaṁ kāmadaṁ

tad-antaram api kalpakāṅghripam udañcitaṁ cintayet ||4

suhema-śikharāvaler udita-bhānuvad-bhāsvarām

adho’sya kanaka-sthalīm amṛta-śīkarāsāriṇaḥ |

pradīpta-maṇi-kuṭṭimāṁ kusuma-reṇu-puñjojjvalāṁ

smaret punar atandrito vigata-ṣaṭtanaṅgāṁ budhaḥ ||5

tad-ratna-kuṭṭima-niviṣṭa-mahiṣṭha-yoga-

pīṭhe’ṣṭa-patram aruṇaṁ kamalaṁ vicintya |

udyad-virocana-sarocir amuṣya madhye

sañcintayet sukha-niviṣṭham atho mukundam ||6

sūtrāma-ratna-dalitāñjana-megha-puñja-

pratyagra-nīla-jalajanma-samāna-bhāsam |

susnigdha-nīla-ghana-kuñcita-keśa-jālaṁ

rājan-manojña-śiti-kaṇṭha-śikhaṇḍa-cūḍam ||7

āpūrṇa-śārada-gatāṅkuśa-śāṅka-bimba-

kāntānanaṁ kamala-patra-viśāla-netram |

ratna-sphuran-makara-kuṇḍala-raśmi-dīpta-

gaṇḍa-sthalī-mukuram unnata-cāru-nāsam ||8

sidnūra-sundaratarādharam indu-kunda-

mandāra-manda-hasita-dyuti-dīpitāṅgam |

vanya-pravāla-kusuma-pracayāvakḷpta-

graiveyakojjvala-manohara-kambu-kaṇṭham ||9

matta-bhramara-juṣṭa-vilambamāna-

santāna-kapra-sava-dāma-pariṣkṛtāṁsam |

hārāvalī-bhagaṇa-rājita-pīvaroro-

vyoma-sthalī-lasita-kaustubha-bhānumantam ||10

śrīvatsa-lakṣaṇa-sulakṣitam unnatāṁsam

ājānu-pīna-parivṛtta-sujāta-bāhum |

ābandhurodaram udāra-gambhīra-nābhiṁ

bhṛṅgāṅganā-nikara-mañjula-roma-rājim ||11

nānā-maṇi-praghaṭitāṅgada-kaṅkaṇormi-

graiveya-sāra-sana-nūpura-tunda-bandham |

dvyāṅga-rāga-paripañjaritāṅga-yaṣṭim

āpīta-vastra-parivīta-nitamba-bimbam ||12

cārūru-jānum anuvṛtta-manojña-jaṅgha-

kāntonnata-prapada-nindita-kūrma-kāntim |

māṇikya-darpaṇa-lasan-nakharāji-rājad-

ratnāṅguli-cchadan-sundara-pāda-padmam ||13

matsyāṅkuśāradara-ketu-yavābja-vajra-

saṁlakṣitāruṇa-karāṅghri-talābhirāmam |

lāvaṇya-sāra-samudāya-vinirmitāṅga-

saundarya-nirjita-manobhava-deha-kāntim ||14

āsyāravinda-paripūrita-veṇu-randhra-

lolat-karāṅguli-samīrita-divya-rāgaiḥ |

śaśvad-dravī-jṛta-vikṛṣṭa-samasta-jantu-

santāna-santatim ananta-sukhāmbu-rāśim ||15||

atha sulalita-gopa-sundarīṇāṁ

pṛthu-nivivīṣa-nitamba-mantharāṇām |

guru-kuca-bhara-bhaṅgurāvalagna-

trivali-vijṛmbhita-roma-rāji-bhājām ||23||

tad-atimadhura-cāru-veṇu-vādyā-

mṛta-rasa-pallavitāṅgajāṅghri-pānām |

mukula-visara-ramya-rūḍha-romod-

gama-samalaṅkṛta-gātra-vallarīṇām ||24||

tad-atirucira-manda-hāsa-candrā-

tapa-parijṛmbhita-rāga-vāriṇāśeḥ |

taralatara-taraṅga-bhaṅga-vipruṭ-

prakara-sama-śrama-bindu-santatānām ||25||

tad-atilalita-manda-cilli-cāpa

cyuta-niśitekṣaṇa-māra-vāṇa-vṛṣṭyā |

dalita-sakala-marma-vihvalāṅga-

pravisṛta-duḥsaha-vepathu-vyathānām ||26||

tad-atirucira-karma-rūpa-śobhā-

mṛta-rasa-pāna-vidhāna-lālasābhyām |

praṇaya-salila-pūra-vāhinīnām

alasa-vilola-vilocanāmbujābhyām ||27||

viśraṁsat-kavarī-kalāpa-vigalat-phulla-prasūna-śravan-

mādhvī-lampaṭa-cañcarīka-ghaṭayā saṁsevitānāṁ muhuḥ |

māronmāda-mada-skhalan-mṛdu-girām ālola-kāñcy-uchvasan-

nīvī-viślathamāna-cīna-sicayāntāvirnitamba-tviṣām ||28||

skhalita-lalita-pādāmbhoja-mandābhighāta-

kvaṇita-maṇi-tulākoṭyākulāśā-mukhānām |

calad-adhara-dalānāṁ kuḍmalat-pakṣmalākṣi-

dvaya-sarasi-ruhaṇām ullasat-kuṇḍalānām ||29||

drāghiṣṭha-śvasana-samīraṇābhi-tāpa-

pramlānī-bhavad-aruṇoṣṭha-pallavānām |

nānopāyana-vilasat-karāmbujānām

ālībhiḥ satata-niṣevitaṁ samantāt ||30||

tāsām āyata-lola-nīla-nayana-vyākośa-nīlāmbuja-

sragbhiḥ samparipūjitākhila-tanuṁ nānā-vilāsāspadam |

tan-mugdhānana-paṅkaja-pravigalan-mādhvī-rasāsvādanīṁ

bibhrāṇaṁ praṇayonmadākṣi-madhukṛn-mālāṁ manohāriṇīm ||31||

gopī-gopa-paśūnāṁ bahiḥ

smared agrato’sya gīrvāṇa-ghaṭāṁ |

vittārthinīṁ viriñci-trinayana-

śatamanyu-pūrvikāṁ stotra-parām ||32||

tad-dakṣiṇato muni-nikaraṁ

dṛḍha-dharma-vāñcham āmnāya-param |

yogīndrān atha pṛṣṭhe mumukṣa-

māṇān samādhinā sanakādyān ||33||

savye sakāntān atha yakṣa-siddha-

gandharva-vidyādhara-cāraṇāṁś ca |

sakinnarān apsarasaś ca mukhyāḥ

kāmārthino nartana-gīta-vādyaiḥ ||34||

śaṅkhendu-kunda-dhavalaṁ sakalāgamajñaṁ

saudāmanī-tati-piśaṅga-jaṭā-kalāpam |

tat-pāda-paṅkaja-gatām acalāñca bhaktiṁ

vāñchantam ujjhitatarānya-samasta-saṅgam ||35||

nānā-vidha-śruti-gaṇānvita-sapta-rāga-

grāma-trayī-gata-manohara-mūrchanābhiḥ |

saṁprīṇayantam uditābhir amuṁ mahatyā

sañcintayen nabhasi dhātṛ-sutaṁ munīndram ||36||

iha padma-purāṇīyaś cādhyāyo (5.69.4-118) likhyate kramāt—

pārvaty uvāca -

ananta-koṭi-brahmāṇḍa-tad-bāhyābhyantara-sthiteḥ |

viṣṇoḥ sthānaṁ paraṁ teṣāṁ pradhānaṁ varam uttamam ||4||

yat paraṁ nāsti kṛṣṇasya priyaṁ sthānaṁ manoramam |

tat sarvaṁ śrotum icchāmi kathayasva mahā-prabho ||5||

īśvara uvāca -

guhyād guhyataraṁ guhyaṁ paramānanda-kārakam |

atyadbhutaṁ rahaḥ sthānam ānandaṁ paramaṁ param ||6||

durlabhānāṁ ca paramaṁ durlabhaṁ mohanaṁ param |

sarva-śakti-mayaṁ devi sarva-sthāneṣu gopitam ||7||

sātvatāṁ sthāna-mūrddhanyaṁ viṣṇor atyanta-durlabham |

nityaṁ vṛndāvanaṁ nāma brahmāṇḍopari-saṁsthitam ||8||

pūrṇa-brahma sukhaiśvaryaṁ nityam ānandam avyayam |

vaikuṇṭhādi tadaṁśāṁśaṁ svayaṁ vṛndāvanaṁ bhuvi ||9||

golokaiśvaryaṁ yat kiñcid gokule tat-pratiṣṭhitam |

vaikuṇṭha-vaibhavaṁ yad vai dvārikāyāṁ pratiṣṭhitam ||10||

yad brahma paramaiśvaryaṁ nityaṁ vṛndāvanāśrayam |

kṛṣṇa-dhāma paraṁ teṣāṁ vana--madhye viśeṣataḥ ||11||

tasmāt trailokya-madhye tu pṛthvī dhanyeti viśrutā |

yasmān māthurakaṁ nāma viṣṇor ekānta-vallabham ||12||

sva-sthānam adhikaṁ nāma-dheyaṁ māthura-maṇḍalam |

nigūḍhaṁ vividhaṁ sthānaṁ pury-abhyantara-saṁsthitam ||13||

sahasra-patra-kamalākāraṁ māthura-maṇḍalam |

viṣṇu-cakra-paribhrāmād dhāma vaiṣṇavam adbhutam ||14||

karṇikā-parṇa-vistāraṁ rahasya-drumam īritam |

pradhānaṁ dvādaśāraṇyaṁ māhātmyaṁ kathitaṁ kramāt ||15||

bhadra-śrī-loha-bhāṇḍīra-mahā-tāla-khadīrakāḥ |

bakulaṁ kumudaṁ kāmyaṁ madhu vṛndā vanaṁ tathā ||16||

dvādaśaitāvatī saṁkhyā kālindyāḥ sapta-paścime |

pūrve pañca-vanaṁ proktaṁ tatrāsti guhyam uttamam ||17||

mahāraṇyaṁ gokulākhyaṁ madhu vṛndā-vanaṁ tathā |

anyac copavanaṁ proktaṁ kṛṣṇa-krīḍā-rasa-sthalam ||18||

kadamba-khaṇḍanaṁ nanda-vanaṁ nandīśvaraṁ tathā |

nanda-nandana-khaṇḍaṁ ca palāśāśoka-ketakī ||19||

sugandha-mānasaṁ kailam amṛtaṁ bhojana-sthalam |

sukha-prasādhanaṁ vatsa-haraṇaṁ śeṣa-śāyikam ||20||

śyāma-pūrvo dadhi-grāmaś cakra-bhānu-puraṁ tathā |

saṁketaṁ dvipadaṁ caiva bāla-krīḍana-dhūsaram ||21||

kāma-drumaṁ sulalitam utsukaṁ cāpi kānanam |

nānā-vidha-rasa-krīḍā nānā-līlā-rasa-sthalam ||22||

nāga-vistāra-viṣṭambhaṁ rahasya-drumam īritam |

sahasra-patra-kamalaṁ gokulākhyaṁ mahat-padam ||23||

karṇikā tan mahad dhāma govinda-sthānam uttamam |

tatropari svarṇa-pīṭhe maṇi-maṇḍapa-maṇḍitam ||24||

karṇikāyāṁ kramād dikṣu vidikṣu dalam īritam |

yad dalaṁ dakṣiṇe proktaṁ paraṁ guhyottamottamam ||25||

tasmin dale mahā-pīṭhaṁ nigamāgama-durgamam |

yogīndrair api duṣprāpaṁ sarvātmā yac ca gokulam ||26||

dvitīyaṁ dalam āgneyyāṁ tad rahasya-dalaṁ tathā |

saṁketaṁ dvipadaṁ caiva kuṭī dvau tat-kule sthitau ||27||

pūrvaṁ dalaṁ tṛtīyaṁ ca pradhāna-sthānam uttamam |

gaṅgādi-sarva-tīrthānāṁ sparśāc chata-guṇaṁ smṛtam ||28||

caturthaṁ dalam aiśānyāṁ siddha-pīṭhe'pi tat- padam |

vyāyāmanūtanāgopī tatra kṛṣṇaṁ patiṁ labhet ||29||

vastrālaṅkāraharaṇaṁ taddalesamudāhṛtam |

uttarepañcamaṁ proktaṁ dalaṁ sarvadalottamam ||30||

dvādaśādityamatraivadalaṁ cakarṇikāsamam |

vāyavyāṁ tu dalaṁ ṣaṣṭhaṁ tatra kālī-hradaḥ smṛtaḥ ||31||

dalottamottamaṁ caiva pradhānaṁ sthānam ucyate |

sarvottama-dalaṁ caiva paścime saptamaṁ smṛtam ||32||

yajña-patnī-gaṇānāṁ ca tad-īpsita-vara-pradam |

atrāsuro’pi nirvāṇaṁ prāpa tridaśa-durlabham ||33||

brahma-mohanam atraiva dalaṁ brahma-hradāvaham |

nairṛtyāṁ tu dalaṁ proktam aṣṭamaṁ vyoma-ghātanam ||34||

śaṅkhacūḍa-vadhas tatra nānā-keli-rasa-sthalam |

śrutam aṣṭa-dalaṁ proktaṁ vṛndāraṇyāntara-sthitam ||35||

śrīmad-vṛndāvanaṁ ramyaṁ yamunāyāḥ pradakṣiṇam |

śiva-liṅgam adhiṣṭhānaṁ dṛṣṭaṁ gopīśvarābhidham ||36||

tad-bāhye ṣoḍaśa-dalaṁ śriyā pūrṇaṁ tam īśvaram |

sarvāsu dikṣu yat proktaṁ prādakṣiṇyād yathā kramam ||37||

mahat-padaṁ mahad-dhāma sva-dhāmādhāva-saṁjñakam |

prathamaika-dalaṁ śreṣṭhaṁ māhātmyaṁ karṇikā-samam ||38||

tatra govardhana-girau ramye nitya-rasāśraye |

karṇikāyāṁ mahā-līlā tal-līlā-rasa-gahvarau ||39||

yatra kṛṣṇo nitya-vṛndā-kānanasya patir bhavet |

kṛṣṇo govindatāṁ prāptaḥ kim anyair bahu-bhāṣitaiḥ ||40||

dalaṁ tṛtīyam ākhyātaṁ sarva-śreṣṭhottamottamam |

caturthaṁ dalam ākhyātaṁ mahādbhuta-rasa-sthalam ||41||

nandīśvara-vanaṁ ramyaṁ tatra nandālayaḥ smṛtaḥ |

karṇikā-dala-māhātmyaṁ pañcamaṁ dalam ucyate ||42||

adhiṣṭhātā'tra gopālo dhenu-pālana-tat-paraḥ |

ṣaṣṭhaṁ dalaṁ yad ākhyātaṁ tatra nanda-vanaṁ smṛtam ||43||

saptamaṁ bakulāraṇyaṁ dalaṁ ramyaṁ prakīrtitam |

tatrāṣṭamaṁ tāla-vanaṁ tatra dhenu-vadhaḥ smṛtaḥ ||44||

navamaṁ kumudāraṇyaṁ dalaṁ ramyaṁ prakīrtitam |

kāmāraṇyaṁ ca daśamaṁ padhānaṁ sarva-kāraṇam ||45||

brahma-prasādhanaṁ tatra viṣṇu-cchadma-pradarśanam |

kṛṣṇa-krīḍā-rasa-sthānaṁ pradhānaṁ dalam ucyate ||46||

dalam ekādaśaṁ proktaṁ bhaktānugraha-kāraṇam |

nirmāṇaṁ setu-bandhasya nānā-vana-maya-sthalam ||47||

bhāṇḍīraṁ dvādaśa-dalaṁ vanaṁ ramyaṁ manoharam |

kṛṣṇaḥ krīḍā-ratas tatra śrī-dāmādibhir āvṛtaḥ ||48||

trayodaśaṁ dalaṁ śreṣṭhaṁ tatra bhadra-varaṁ smṛtam |

caturdaśa-dalaṁ proktaṁ sarva-siddhi-prada-sthalam ||49||

śrī-vanaṁ tatra ruciraṁ sarvaiśvaryasya kāraṇam |

kṛṣṇa-krīḍā-dala-mayaṁ śrī-kānti-kīrti-vardhanam ||50||

dalaṁ pañcadaśaṁ śreṣṭhaṁ tatra loha-vanaṁ smṛtam |

kathitaṁ ṣoḍaśa-dalaṁ māhātmyaṁ karṇikā-samam ||51||

mahā-vanaṁ tatra gītaṁ tatrāsti guhyam uttamam |

bāla-krīḍā-ratas tatra vatsa-pālaiḥ samāvṛtaḥ ||52||

pūtanādi-vadhas tatra yamalārjuna-bhañjanam |

adhiṣṭhātā tatra bāla-gopālaḥ pañcamābdikaḥ ||53||

nāmnā dāmodaraḥ proktaḥ premānanda-rasārṇavaḥ |

dalaṁ prasiddham ākhyātaṁ sarva-śreṣṭha-dalottamam ||54||

kṛṣṇa-krīḍā ca kiñjalkī vihāra-dalam ucyate |

siddha-pradhāna-kiñjalka-dalaṁ ca samudāhṛtam ||55||

pārvaty uvāca -

vṛndāraṇyasya māhātmyaṁ rahasyaṁ vā kim adbhutam |

tad ahaṁ śrotum icchāmi kathayasva mahā-prabho ||56||

īśvara uvāca -

kathitaṁ te priyatame guhyād guhyottamottamam |

rahasyānāṁ rahasyaṁ yad durlabhānāṁ ca durlabham ||57||

trailokya-gopitaṁ devi deveśvara-supūjitam |

brahmādi-vāñchitaṁ sthānaṁ sura-siddhādi-sevitam ||58||

yogīndrā hi sadā bhaktyā tasya dhyānaika-tat-parāḥ |

apsarobhiś ca gandharvair nṛtya-gīta-nirantaram ||59||

śrīmad-vṛndāvanaṁ ramyaṁ pūrṇānanda-rasāśrayam |

bhūri-cintāmaṇis toyam amṛtaṁ rasa-pūritam ||60||

vṛkṣaṁ guru-drumaṁ tatra surabhī-vṛnda-sevitam |

strīṁ lakṣmīṁ puruṣaṁ viṣṇuṁ tad-daśāṁśa-samudbhavam ||61||

tatra kaiśora-vayasaṁ nityam ānanda-vigraham |

gati-nāṭyaṁ kalālāpa-smita-vaktraṁ nirantaram ||62||

śuddha-sattvaiḥ prema-pūrṇair vaiṣṇavais tad-vanāśritam |

pūrṇa-brahma sukhe magnaṁ sphurat-tan-mūrti-tan-mayam ||63||

matta-kokila-bhṛṅgādyaiḥ kūjat-kala-manoharam |

kapola-śuka-saṅgītam unmattāli-sahasrakam ||64||

bhujaṅga-śatru-nṛtyāḍhyaṁ sakalāmoda-vibhramam |

nānā-varṇaiś ca kusumais tad-reṇu-paripūritam ||65||

pūrṇendu-nityābhyudayaṁ sūryamaṁdāṁśusevitam |

aduḥkhaṁ duḥkha-vicchedaṁ jarā-maraṇa-varjitam ||66||

akrodhaṁ gata-mātsaryam abhinnam anahaṅkṛtam |

pūrṇānandāmṛta-rasam pūrṇa-prema-sukhārṇavam ||67||

guṇātītaṁ mahad-dhāma pūrṇa-prema-svarūpakam |

vṛkṣādi-pulakair yatra premānandāśru-varṣitam ||68||

kiṁ punaś cetanā-yuktair viṣṇu-bhaktaiḥ kim ucyate |

govindāṅghri-rajaḥ sparśān nityaṁ vṛndāvanaṁ bhuvi ||69||

sahasra-dala-padmasya vṛndāraṇyaṁ varāṭakam |

yasya sparśana-mātreṇa pṛthvī dhanyā jagat-traye ||70||

guhyād guhyataraṁ ramyaṁ madhye vṛndāvanaṁ bhuvi |

akṣaraṁ paramānandaṁ govinda-sthānam avyayam ||71||

govinda-dehato'bhinnaṁ pūrṇa-brahma sukhāśrayam |

muktis tatra rajaḥ sparśāt tan-māhātmyaṁ kim ucyate ||72||

tasmāt sarvātmanā devi hṛdi-sthaṁ tad vanaṁ kuru |

vṛndāvana-vihāreṣu kṛṣṇaṁ kaiśora-vigraham ||73||

kālindī cākarod yasya karṇikāyāṁ pradakṣiṇām |

līlā-nirvāṇa-gambhīraṁ jalaṁ saurabha-mohanam ||74||

ānandāmṛta-tan-miśra-makaranda-ghanālayam |

padmotpalādyaiḥ kusumair nānā-varṇa-samujjavalam ||75||

cakravākādi-vihagair mañju-nānā-kala-svanaiḥ |

śobhamānaṁ jalaṁ ramyantaraṁ gāti-manoramam ||76||

tasyobhaya-taṭī-ramyā śuddha-kāñcana-nirmitā |

gaṅgā-koṭi-guṇā proktā yatra sparśa-varāṭakaḥ ||77||

karṇikāyāṁ koṭi-guṇo yatra krīḍā-rato hariḥ |

kālindī-karṇikā kṛṣṇam abhinnam eka-vigraham ||78||

pārvaty uvāca

govindasya kim āścaryaṁ saundaryākṛta-vigraha |

tad ahaṁ śrotum icchāmi kathayasva dayā-nidhe ||79||

īśvara uvāca

madhye vṛndāvane ramye-mañju-mañjīra-śobhite |

yojanāśrita-sad-vṛkṣa-śākhā-pallava-maṇḍite ||80||

tan-madhye mañju-bhavane yoga-pīṭhaṁ samujjavalam |

tad-aṣṭa-koṇa-nirmāṇaṁ nānā-dīpti-manoharam ||81||

tasyopari ca māṇikya-ratna-siṁhāsanaṁ śubham |

tasmin naṣṭa-dalaṁ padmaṁ karṇikāyāṁ sukhāśrayam ||82||

govindasya paraṁ sthānaṁ kim asya mahimocyate |

śrīmad-govinda-mantra-stha-ballavī-vṛnda-sevitam ||83||

divya-vraja-vayo-rūpaṁ kṛṣṇaṁ vṛndāvaneśvaram |

vrajendraṁ santataiśvaryaṁ vraja-bālaika-vallabham ||84||

yauvanodbhinna-kaiśoraṁ vayasādbhuta-vigraham |

anādim ādiṁ sarveṣāṁ nanda-gopa-priyātmajam ||85||

śruti-mṛgyam ajaṁ nityaṁ gopī-jana-manoharam |

paraṁ dhāma paraṁ rūpaṁ dvibhujaṁ gokuleśvaram ||86||

ballavī-nandanaṁ dhyāyen nirguṇasyaika-kāraṇam |

suśrīmantaṁ navaṁ svacchaṁ śyāma-dhāma manoharam ||87||

navīna-nīrada-śreṇī-susnigdhaṁ mañju-kuṇḍalam |

phullendīvara-sat-kānti-sukha-sparśaṁ sukhāvaham ||88||

dalitāṁ jana-puñjābha-cikkaṇaṁ śyāma-mohanam |

susnigdha-nīla-kuṭilāśeṣa-saurabha-kuntalam ||89||

tad-ūrdhvaṁ dakṣiṇe kāle śyāma-cūḍā-manoharam |

nānā-varṇojjvalaṁ rājac-chikhaṇḍi-dala-maṇḍitam ||90||

mandāra-mañju-go-pucchā-cūḍaṁ cāru-vibhūṣaṇam |

kvacid bṛhad-dala-śreṇī-mukuṭenābhimaṇḍitam ||91||

aneka-maṇi-māṇikya-kirīṭa-bhūṣaṇaṁ kvacit |

lolālaka-vṛtaṁ rājat-koṭi-candra-samānanam ||92||

kastūrī-tilakaṁ bhrājan-mañju-go-rocanānvitam |

nīlendīvara-susnigdha-sudīrgha-dala-locanam ||93||

ānṛtyad-bhrū-latāśleṣa-smitaṁ sāci-nirīkṣaṇam |

sucārūnnata-saundarya-nāsāgrāti-manoharam ||94||

nāsāgra-gaja-muktāṁśu-mugdhīkṛta-jagat-trayam |

sindūrāruṇa-susnigdhādharauṣṭha-sumanoharam ||95||

nānā-varṇollasat-svarṇa-makarākṛti-kuṇḍalam |

tad-raśmi-puñja-sad-gaṇḍa-mukurābha-lasad-dyutim ||96||

karṇotpala-sumandāra-makarottaṁsa-bhūṣitam |

śrī-vatsa-kaustubhoraskaṁ muktā-hāra-sphurad-galam ||97||

vilasad-divya-māṇikyaṁ mañju-kāñcana-miśritam |

kare kaṅkaṇa-keyūraṁ kiṅkiṇī-kaṭi-śobhitam ||98||

mañju-mañjīra-saundarya-śrīmad-aṅghri-virājitam |

karpūrāguru-kastūrī-vilasac-candanādikam ||99||

gorocanādi-saṁmiśra-divyāṅga-rāga-citritam |

snigdha-pīta-paṭī-rājat-prapadāṁ dolitāṁ janam ||100||

gambhīra-nābhi-kamalaṁ roma-rājī-nata-srajam |

suvṛtta-jānu-yugalaṁ pāda-padma-manoharam ||101||

dhvaja-vajrāṅkuśāmbhoja-karāṅghri-tala-śobhitam |

nakhendu-kiraṇa-śreṇī-pūrṇa-brahmaika-kāraṇam ||102||

kecid vadanti tasyāṁśaṁ brahma cid-rūpam advayam |

tad-daśāṁśaṁ mahā-viṣṇuṁ pravadanti manīṣiṇaḥ ||103||

yogīndraiḥ sanakādyaiś ca tad eva hṛdi cintyate |

tri-bhaṅgaṁ lalitāśeṣa-nirmāṇa-sāra-nirmitam ||104||

tiryag-grīva-jitānanta-koṭi-kandarpa-sundaram |

vāmāṁsārpita-sad-gaṇḍa-sphurat-kāñcana-kuṇḍalam ||105||

sahāpāṅgekṣaṇa-smeraṁ koṭi-manmatha-sundaram |

kuñcitādhara-vinyasta-vaṁśī-mañju-kala-svanaiḥ ||106||

jagat-trayaṁ mohayantaṁ magnaṁ prema-sudhārṇave |

śrī-pārvaty uvāca -

paramaṁ kāraṇaṁ kṛṣṇaṁ govindākhyaṁ mahat-padam ||107||

vṛndāvaneśvaraṁ nityaṁ nirguṇasyaika-kāraṇam |

tat tad rahasya-māhātmyaṁ kim āścaryaṁ ca sundaram ||108||

tad brūhi devadeveśa śrotum icchāmy ahaṁ prabho |

īśvara uvāca -

yad-aṅghri-nakha-candrāṁśu-mahimānto na gamyate ||109||

tan-māhātmyaṁ kiyad devi procyate tvaṁ mudā śṛṇu |

ananta-koṭi-brahmāṇḍe ananta-triguṇocchraye ||110||

tat-kalā-koṭi-koṭy-aṁśā brahma-viṣṇu-maheśvarāḥ |

sṛṣṭi-sthity-ādinā yuktās tiṣṭhanti tasya vaibhavāḥ ||111||

tad-rūpa-koṭi-koṭy-aṁśāḥ kalāḥ kandarpa-vigrahāḥ |

jagan-mohaṁ prakurvanti tad-aṇḍāntara-saṁsthitāḥ ||112||

tad-deha-vilasat-kānti-koṭi-koṭy-aṁśako vibhuḥ |

tat-prakāśasya koṭy-aṁśa-raśmayo ravi-vigrahāḥ ||113||

tasya sva-deha-kiraṇaiḥ parānanda-rasāmṛtaiḥ |

paramāmoda-cid-rūpair nirguṇasyaika-kāraṇaiḥ ||114||

tad-aṁśa-koṭi-koṭy-aṁśā jīvanti kiraṇātmakāḥ |

tad-aṅghri-paṅkaja-dvandva-nakha-candra-maṇi-prabhāḥ ||115||

āhuḥ pūrṇa-brahmaṇo’pi kāraṇaṁ veda-durgamam |

tad-aṁśa-saurabhānanta-koṭy-aṁśo viśva-mohanaḥ ||116||

tat-sparśa-puṣpa-gandhādi-nānā-saurabha-sambhavaḥ |

tat-priyā prakṛtis tv ādyā rādhikā kṛṣṇa-vallabhā ||117||

tat-kalā-koṭi-koṭy-aṁśā durgādyās tri-guṇātmikāḥ |

tasyā aṅghri-rajasaḥ sparśāt koṭi-viṣṇuḥ prajāyate ||118||

tat-pāda-paṅkaja-sparśād dhanyāsi tvaṁ varānane ||

iti padma-purāṇe śrī-vṛndāvana-māhātmyam |

yathā bṛhad-gautamīye—

devī kṛṣṇamayī proktā rādhikā para-devatā |

sarva-lakṣmī-mayī sarva-kāntiḥ sammohinī parā || iti |

tathā mātsya-skāndābhyām—

vārāṇasyāṁ viśālākṣī vimalā puruṣottame |

rukmiṇī dvāravatyāṁ tu rādhā vṛndāvane vane ||

### [atha puruṣa-bodhinī śrutiḥ]

śrī-śrī-rādhā-govindau jayataḥ |

### prathamaḥ prapāṭhakaḥ

oṁ atha suṣuptau rāmaḥ subodham ādhāya iva kiṁ me devi kvāsau kṛṣṇaḥ, yo’yaṁ mama bhrāteti | tasya kānti-cchāye brūhīti |

sā vaiṣṇavy uvāca—rāma ! śṛṇu | bhūr bhuvaḥ svar mahaḥ janas tapaḥ satyam atalaṁ vitalaṁ sutalaṁ rasātalaṁ talātalaṁ mahātalaṁ pātālam eva pañcāśat-koṭi-yojana-bahulaṁ svarṇāṇḍaṁ brahmāṇḍam iti | ananta-koṭi-brahmāṇḍānām upari kāraṇa-jalopari mahā-viṣṇor nitya-sthalaṁ vaikuṇṭham |

sa pṛcchati—kathaṁ śūnya-maṇḍale nirālambanam |

sāpy uktā—padmāsanāsīnaḥ kṛṣṇa-dhyāna-parāyaṇaḥ śeṣa-devo’sti | tasyānanta-roma-kūpeṣu ananta-koṭi-brahmāṇḍāni ananta-koṭi-kāraṇa-jalāni | tasya mastakopari sahasrāśramitā phaṇāni | phaṇopari rudra-lokaṁ śiva-vaikuṇṭham iti daśa-koṭi-yojana-vistīrṇaṁ rudra-lokam | tad upari viṣṇulokaṁ, sapta-koṭi-yojana-vistīrṇaṁ viṣṇu-lokam | trad-upari sudarśana-cakraṁ tri-koṭi-yojana-vistīrṇaṁ, tad-upari gokulākhyaṁ mathurā-maṇḍalaṁ sudhā-maya-samudreṇāveṣṭitam iti |

tatrāṣṭa-dala-keśara-madhye maṇimaya-saptāvaraṇakaṁ kiṁ rūpaṁ sthānaṁ, kiṁ padmaṁ kiṁ yantraḥ kiṁ sevakāḥ kim āvaraṇāḥ ity ukte sāpy uktā—gokulākhye mathurā-maṇḍale vṛndāvana-madhye sahasra-dala-padma-madhye kalpa-taror mūle aṣṭa-dala-keśare govindo’pi śyāmaḥ pītāmbaro dvibhujo mayūra-piccha-śiro veṇu-vetra-hasto nirguṇaḥ saguṇo nirākāraḥ sākāro nirīhaḥ saceṣṭo virājate iti |

dve pārśve candrāvalī rādhā ceti yasyāṁśena lakṣmī-durgādikā śaktir iti paścime sammukhe lalitā, vāyavye śyāmalā, uttare śrīmati, aiśanyāṁ haripriyā, pūrve viśākhā, cāgnau śraddhā, yāmyāṁ padmā nairṛtyāṁ bhadrā | ṣoḍaśa-dalāgre candrāvalī, tad-vāme citrarekhā, tat-pārśve śrī-śaśirekhā, tat-pārśve kṛṣṇapriyā, tat-pārśve kṛṣṇa-vallabhā, tat-pārśve candrāvatī, tat-pārśve manoharā, tat-pārśve yogānandā, tat-pārśve parānandā, tat-pārśve premānandā citra-karā, tat-pārśve madana-sundarī nandā, tat-pārśve satyānandā, tat-pārśve candrā, tat-pārśve kiśorīvallabhā, karuṇā, kuśalā evaṁ vividhā gopyaḥ kṛṣṇa-sevāṁ kurvantīti veda-vacanaṁ bhavatīti veda-vacanaṁ bhavati |

mānasa-pūjayā japena dhyānena kīrtanena stuti-mānasena sarveṇa nitya-sthalaṁ prāpnoti nānyeneti nānyeneti |

ity atharvaṇīya-puruṣa-bodhinyāṁ prathamaḥ prapāṭhakaḥ ||

||1||

### dvitīyaḥ prapāṭhakaḥ

sāpy uktā—tasya bāhye śata-dala-patreṣu yoga-pīṭheṣu rāma-krīḍānuraktā gopyas tiṣṭhanti | \*\*\* | etac caturdvāraṁ lakṣa-sūrya-samujjvalam | tatra samākīṛṇaḥ | tatra prathamāvaraṇe paścime saṁmukhe svarṇa-maṇḍape gopa-kanyā | dvitīye śrīdāmādiḥ | tṛtīye kiṅkiṇy-ādiḥ | caturthe lavaṅgādiḥ | pañcame kalpataror mūle uṣā-sahito’niruddho’pi | ṣaṣṭhe devāḥ | saptame rakta-varṇo viṣṇur iti dvārapālam | etad bāhye rādhā-kuṇḍam | tatra snātvā rādhāṅgaṁ bhavati, īśvarasya darśana-yogyaṁ bhavati | tatra snātvā nārada īśvarasya nitya-sthala-samīpa-yogyo bhavati | rādhā-kṛṣṇayor ekāsane eka-buddhir ekaṁ mana ekaṁ jñānam eka ātmā eka-padmaikākṛtir ekaṁ brahmatayāsanaṁ hema-muralīṁ vādayan hema-svarūpām anurāga-saṁvalitāṁ kalpa-taror mūle surabhi-vidyām arakṣita-vimalāśrur iva paramā siddhā sāttvikā śuddhā sāttvikī guṇātīta-sneha-bhāva-rahitā | ataeva dvayor na bhedaḥ kāla-māyā-guṇātītaṁ syāt |

tad eva spaṣṭayati atheti | athānantaraṁ maṅgale vā | atra śrī-vṛndāvana-madhye ṛg-yajuḥ-sāma-svarūpaṁ rūpātmako ma-kāraḥ | yajur-ātmaka u-kāraḥ | śrī-rāma-rasātmako’pi a-kāraḥ | śrī-kṛṣṇo’rdhamātrātmako’pi yaśodā iva bidnuḥ para-brahma-saccidānanda-rādhā-kṛṣṇayoḥ paraspara-sukhābhilāṣa-rasāsvādana iva tat saccidānandāmṛtaṁ kathyate | etal-lakṣaṇaṁ yat praṇavaṁ brahma-viṣṇuṁ śivātmakaṁ svecchākhya-jñāna-śakti-niṣṭhaṁ kāyika-vācika-mānasika-bhāvaṁ sattva-rajas-tamaḥ-svarūpaṁ satya-tretā-dvāparānugītaṁ turīyaṁ gokula-mathurā-dvārakāṇāṁ turīyam eva tad divyaṁ vṛndāvanam iti puraivoktaṁ sarva-sampradāyānugataṁ trayam |

ity atharvaṇīya-puruṣa-bodhinyāṁ dvitīyaḥ prapāṭhakaḥ ||

||2||

### tṛtīyaḥ prapāṭhakaḥ

athānantaram—

bhadra-śrī-loha-bhāṇḍīra-mahā-tāla-khadirakāḥ |

bahulā-kumudā-kāmyaṁ madhu-vṛndāvanāni ca ||

dvādaśa-vanāni | kālindyāḥ paścime sapta-vanāni pūrve pañca-vanāni | uttare tu guhyam astīti | mahā-vanaṁ gokulākhyaṁ mathurā madhuvanam iti | khadiravanaṁ bhāṇḍīravanaṁ nandīśvara-vanaṁ nandanānanda-khaṇḍeva vanaṁ palāśāśoka-vanaṁ ketadruma-bhadravana-śeṣa-śāyi-krīḍā-vana utsava-vanāny eteṣu caturaś caturviṁśa vanāni nānā-līlayā nitya-sthalāni kṛṣṇaḥ krīḍati |

tasya vasanta-ṛtu-sevitaṁ nandādy-upavana-yuktam | tatra duḥkhaṁ nāsti, sukhaṁ nāsti, jarā nāsti, maraṇaṁ nāsti, krodhaṁ nāsti | tatra purṇānanda-mayaḥ śrī-kaiśoraḥ kṛṣṇaḥ śikhaṇḍa-dala-lambita-triyugma-guñjāvataṁsa-maṇimaya-kirīṭī-śiro gorocanā-tilakaḥ karṇayor makara-kuṇḍale vanya-sragvī mālatī-dāma-bhūṣita-śarīraḥ kare kaṅkaṇaḥ keyūraṁ kaṭyāṁ kiṅkiṇī-pītāmbara-dharo gambhīra-nābhi-kamalaḥ suvṛtta-nāsā-yugalo dhvaja-vajrādi-cihnita-pāda-padmas tad-aṁśāṁśena koṭi-mahā-viṣṇur iti | evaṁ-rūpaṁ kṛṣṇa-candraṁ cintayen nityaśaḥ sudhīr iti |

tasya ādyā prakṛtiḥ rādhikā nityā nirguṇā sarvālaṅkāra-śobhitā prasannā aneka-lāvaṇya-sundarī | evaṁ bhūtasya siddhi-mahimnā sukha-sindhur aśonotpanna iti mānasa-pūjayā japena dhyānena kīrtanena stuti-mānasena sarveṇa nitya-sthalaṁ prāpnotīti nānyeneti nānyeneti veda-vacanaṁ bhavatīti veda-vacanaṁ bhavatīti veda-vacanaṁ bhavatīti |

ity atharvaṇīya-puruṣa-bodhinyāṁ tṛtīyaḥ prapāṭhakaḥ ||

||3||

### caturthaḥ prapāṭhakaḥ

atha puruṣottamasyāniśaṁ turīyaṁ sākṣād brahma | yatra parama-saṁnyāsa-svarūpaḥ kṛṣṇa-nyagrodhaḥ kalpa-pādapaḥ | yatra lakṣmīr jāmbavatī-rādhikā-vimalā-candrāvalī-sarasvatī-lalitādibhir iti sākṣād brahma-svarūpo jagannāthaḥ | ahaṁ subhadrāśeṣāṁśo jyotīrūpaḥ sudarśano bhaktaś ca | evaṁ brahma pañcadhā vibhūtir yatra mathurā-gokula-dvārakā-vaikuṇṭha-purī-śvetadvīpa-purī-rāmapurī | etāḥ devatās tiṣṭhanti | yatra surasā-pātāla-gaṅgā-śveta-gaṅgā-rohiṇī-kuṇḍam amṛta-kuṇḍam ity ādi nānāpurī | yatrānnaṁ siddhānnaṁ brahma-sparśād doṣa-rahitaṁ śūdrādi-saṁskārāpekṣā-rahitam | yatra śrī-jagannāthasya yogyam ity arthaḥ | anya-varṇodīrita-nānābhyāsī sīdati mantraḥ | annapāt te’nnasya iti mantraḥ | annādyāya vyūhadhvaṁ somo rājāya magaman sa me sukhaṁ pramāyaṁ tejasā ca balena ca ity anena mantraḥ | viśva-karmaṇe svāhā iti mantreśāyojyo raso’mṛtaṁ brahme bhūr bhuvaḥ svar om | pṛthvī te pātrandho’pidhānaṁ brāhmaṇasya mukhe amitaṁ amṛtaṁ juhomi svāhā | ity anena mantreṇa anna-brahmeti śrutir iti vaikalpaṁ muktir ucyate |

yatrānnaṁ brahma paramaṁ pavitraṁ śānto rasaḥ kaivalyaṁ muktiḥ siddhā bhūr buddhir hi tattvam ity ādi | yatra bhārgavī yamunā samudram amṛta-mayaṁ vāso vṛndāvanāni nīla-parvato govardhanaṁ | siṁhāsanaṁ yoga-pīṭha-prāsāda-maṇi-maṇḍapaṁ vimalādi-ṣoḍaśa-caṇḍikā gopī | yatra samudra-tīre niraṁśakā māghano’ṣṭedaṁ | yatra nṛsiṁhādayo devatā āvaraṇāni | yatra na jarā na mṛtyur na kālo na bhaṅgo na yamo na vivādo na hiṁsā na bhrāntir na svapna evaṁ līlā-kāma-bharā svavinodārthaṁ bhaktāḥ sotkaṇṭhitāḥ | asyāṁ krīḍati kṛṣṇaḥ |

eko devo nitya-līlānurakto

bhakta-vyāpī bhakta-hṛdayāntarātmā |

karmādhyakṣaḥ sarva-bhūtādi-vāsaḥ

sākṣī cetāḥ kevalo nirguṇaś ca ||

mānasa-pūjayā japena dhyānena kīrtanena stuti-mānasena sarveṇa nitya-sthalaṁ prāpnotīti nānyeneti nānyeneti veda-vacanaṁ bhavatīti veda-vacanaṁ bhavatīti veda-vacanaṁ bhavatīti |

ity atharvaṇīya-puruṣa-bodhinyāṁ caturthaḥ prapāṭhakaḥ ||

||4||

iti pañcama-kakṣā |

# ṣaṣṭha-kakṣā

śrī-rādhikāyai namaḥ

vande’haṁ śrīla-rādhāyāḥ pada-cintāmaṇiṁ sadā |

śrī-kīrtidā-garbha-khani-prādurbhūtaṁ subhāsvaram ||1||

śrī-govinda-priyatamā vareyaṁ vṛṣabhānujā |

tat sukhaṁ nityam icchantī vapuṣā vacasā dhiyā ||2||

sa yathā gokule sākṣād vrajendra-suta īryate |

tasya kāntā tathā sākṣād vṛṣabhānu-sutā smṛtā ||3||

yadā yathecchā bhavati nija-priyatamasya hi |

tadā tathaiva kurvatī tenaiva saha dīvyati ||4||

mauna-mudrāṁ dhṛte kṛṣṇe vraje’smin prakaṭaṁ gate |

svayā tan-maudrayā yuktā tat pūrvaṁ prakaṭaṁ gatā ||5||

atrāpi śrūyate kācit kathā paurātanī śubhā |

vipro bṛhad-bhānu-nāmā dākṣiṇātyaḥ su-vaiṣṇavaḥ ||6||

oḍra-deśa-nivāsī sa rādhā-nagara-grāmake |

puṁ-strī-bhāvena teneyaṁ kati varṣāṇi sevitā |

yad iyaṁ karuṇā yasyās tatra kiñcin na durghaṭam ||7||

śrī-govinda-sthālāvāsī śrī-gopālo dayāmbudhiḥ |

sākṣyaṁ dātuṁ brāhmaṇasya svapadābhyāṁ yato gataḥ ||8||

adyāpi rājate oḍra-deśe’sau bhakta-vatsalaḥ |

kartuṁ na kartuṁ tat kartuṁ samartho harir īśvaraḥ |

yathā haris tathā seyaṁ tat-priyā parameśvarī ||9||

tataḥ kiyad dinānte’smin brāhmaṇe’prakaṭaṁ gate |

tad-grāma-vāsibhir gūḍhaṁ sevyate vṛṣabhānujā ||10||

tataḥ śrī-rūpa-gosvāmi-dvārāsmin vṛndikā-vane |

govinde prakaṭaṁ gate sākṣād gopendra-nandane ||11||

śrīmat-pratāparudrasya putraḥ parama-sundaraḥ |

mahā-bhāgavato dhīraḥ saṁmataṁ sādhu-maṇḍalaiḥ ||12||

śrīmat-paṇḍita-gosvāmi-śiṣyas tatrādhikāravān |

tasminn ājñābhavad rātrau śrī-govinda-priyā-maṇeḥ ||13||

mat-prāṇanātho govindaḥ sākṣāc chrī-nandanandanaḥ |

rūpa-dvārā vraje tasminn idānīṁ prakaṭaṁ gataḥ ||14||

śīghraṁ yāsyāmi tatrāhaṁ nocitātra sthitir mama |

nāmnā gadādharaḥ khyāto mad-rūpaḥ paṇḍitaḥ sudhīḥ ||15||

prasthāpayatu māṁ yatra śiṣya-dvārā tvarānvitaḥ |

so’pi tad-vacanaṁ śrutvā rājā parama-vismitaḥ ||16||

tadānenaiva rūpeṇa śrīśvarī prāpitā vraje |

rādhā-gadādhara-priya-śiṣya-yugmena dhīmatā ||17||

pathi saṁsevya saṁsevya sānītā parameśvarī |

yadā mad-īśvarī rādhā govinda-vāma-pārśvagā |

bhavet tadaivāsya śobhā-viśeṣo hi vivardhate ||18||

atra pramāṇaṁ śrī-govinda-līlāmṛte (13.32)—

rādhā-saṅge yadā bhāti tadā madana-mohanaḥ |

anyathā viśva-moho’pi svayaṁ madana-mohitaḥ ||

śrī-bhāgavate ca tatrātiśuśubhe tābhiḥ (10.33.6) iti |

asyāḥ saundarya-mādhurya-sauśīlyādikam eva yat |

darśanād eva jñātavyaṁ tasmān nātra vilikhyate ||19||

yathā rādhā tathā viṣṇos tasyāḥ kuṇḍaṁ priyaṁ tathā |

sarva-gopīṣu saivaikā viṣṇor atyanta-vallabhā || iti pādmoktāt |

sattvaṁ tattvaṁ paratvaṁ ca tattva-trayam ahaṁ kila |

tri-tattva-rūpiṇī sāpi rādhikā mama vallabhā ||

prakṛteḥ para evāhaṁ sāpi mac-chakti-rūpiṇī |

iti bṛhad-gautamīye śrī-kṛṣṇa-vacanāt |

kaṛṣṇavan nitya-saundarya-vaidagdhyādi-guṇāśrayā |

gopī-gaṇa-mahiṣī-gaṇa-lakṣmī-gaṇa-prakāśikā ||

sadaiva madhyālakṣaṇākrāntā, tathā kamalāṣṭa-dala-bhāgbhiḥ arva-sakhī-varga-mukhyābhiḥ parameṣṭābhiḥ śrī-lalitādy-aṣṭa-sakhībhiḥ saha virājamānā śrī-rādhikaiva śrī-vṛndāvaneśvarī mahārājñī, yathā bṛhad-gautamīye—

devī kṛṣṇa-mayī proktā rādhikā para-devatā |

sarva-lakṣmī-mayī sarva-kāntiḥ saṁmohinī parā || iti |

yathā mātsya-skāndābhyām—

vārāṇasyāṁ viśālākṣī vimalā puruṣottame |

rukmiṇī dvāravatyāṁ ca rādhā vṛndāvane vane || iti |

śrī-vṛndāvaneśvarī rādhikā | tasyām eva parmotkarṣa-parākāṣṭhāyā darśitatvāt | śrī-prīti-sandarbhe ca—tat prema-vaiśiṣṭyaṁ tad eva mukhyam iti | prema-vaiśiṣṭyaṁ yathā śrīmad-ujjvale (5.98)—

kartuṁ śarma kṣaṇikam api me sādhyam ujjhaty aśeṣaṁ

cittotsaṅge na bhajati mayā datta-khedāpy asūyām |

śrutvā cāntarvidalati mṛṣāpy ārti-vārtā-lavaṁ me

rādhā mūrdhany akhila-sudṛśāṁ rājate sad-guṇena ||

śrī-bhāgavate ca (10.30.28)—

anayārādhito nūnaṁ bhagavān harir īśvaraḥ | iti |

yāṁ gopīm anayat kṛṣṇo vihāyānyāḥ striyo vane |

sā ca mene tadātmānaṁ variṣṭhaṁ sarva-yoṣitām || (10.30.36)

tāpanībhyaś ca (2.12)—

tāsāṁ madhye gāndharvā śreṣṭhā iti ca |

kevalaṁ yo bhajed bhakto mādhavaṁ rādhikāṁ vinā |

mādhavo naiva tuṣṭaḥ syāt sādhanaṁ tad vṛthā bhavet || iti |

evaṁ dāna-keli-kaumudyāṁ (77)—

nāndīmukhī: sahi citte suṇāhi imāe bundāe gadua bhaabadī biṇṇattā “hanta joesari, bundābaṇa-rajje ahisiñcajjau rāhī | (*sakhi citre śṛṇu anayā vṛndayā gatvā bhagavatī vijñaptā “hanta yogeśvari, vṛndāvana-rājye abhiṣicyatāṁ rādhā |”*)

mattaṇḍa-mahisīe bhaṇidaṁ bhaabadi, aṇadikka-maṇijjaṁ tumha-sāsaṇaṁ ṇiccidaṁ kkhu amhehiṁ sire gahīdaṁ, kintu kahiṁ mahiṭṭhā esā bacchā rāhī, kahiṁ bā solaha-kohamettabitthiṇṇaṁ edaṁ bundābaṇa-rajjaṁ tti ṇa suṭṭhu pasīdai me hiaam | (*tataḥ kaniṣṭhayā mārtaṇḍa-mahiṣyā chāyayā bhaṇitaṁ bhagavati anatikramaṇīyaṁ yuṣmat-śāsanaṁ niścitaṁ khalu asmābhiḥ śirasi gṛhītaṁ kintu kva mahiṣṭhā eṣā rādhā kva vā ṣoḍaśa-krośa-mātra-vistīrṇam idaṁ vṛndāvana-rājyam iti | na suṣṭhu prasīdati me hṛdayaṁ | tena sarva-brahmāṇḍādhipatya evābhiṣicyatām iti bhāvaḥ |*)

(iti saṁskṛtena) sakhi savarṇe samākarṇaya—

āmnāyādhvara-tīrtha-mantra-tapasāṁ svargākhila-svargiṇāṁ

siddhīnāṁ mahatāṁ dvayor api tayoś cicchakti-vaikuṇṭhayoḥ |

vīryaṁ yat prathate tato’pi gahanaṁ śrī-māthure maṇḍale

dīvyat tatra tato'pi tundilataraṁ vṛndāvane sundari ||

kiṁ ca śrī-rādhikā-madhyāyām eva (ujjvale 5.42)—

prāyaḥ sarva-rasotkarṣo madhyāyām eva yujyate |
yad asyāṁ vartate vyaktā maugdhya-prāgalbhyayor yutiḥ || iti |

tathā hi (narahari-sarakārasya rādhikāṣṭake, 6)—

bhaktiṁ na kṛṣṇa-caraṇe na karomi cārtiṁ

rādhā-padāmbuja-rajaḥ-kaṇa-sāhasena |

tasyā dṛg-añcala-nipāta-viśeṣa-vettā

daivād ayaṁ mayi kariṣyati dāsa-buddhim ||

punaḥ śrī-kṛṣṇa-sandarbhe (289) ca—-vṛndāvane śrī-rādhikāyām eva svayaṁ-lakṣmītvam | ataeva satīṣv anyāsv api mukhyābhiprāyeṇaiva tasyā eva vṛndāvanādhipatyena nāma-grahaṇam |

tathā śrī-laghu-gaṇoddeśe (135)—

ābhīra-subhruvāṁ śreṣṭhā rādhā vṛndāvaneśvarī |

asyāḥ sakhyaś ca lalitā-viśākhādyāḥ suviśrutāḥ ||

tathā hi pādme kārttika-māhātmye (5.77.39) brahma-nārada-saṁvāde—

vṛndāvanādhipatyaṁ ca dattaṁ tasyai pratyuṣyatā |

kṛṣṇenānyatra devī tu rādhā vṛndāvane vane || iti |

anyatra sādhāraṇa-deśe devy-evādhikāriṇī śrī-vṛndāvanābhidha-vane śrī-rādhikaivety arthaḥ |

atha śrī-ūrdhvāmnāye—

īśvara uvāca—

athātaḥ saṁpravakṣyāmi rādhikāyā manūn śubhān |

yeṣāṁ vijñāna-mātreṇa vaśīkuryād vrajādhipam ||1||

kāmo ramā rādhikā ca ṇetā pāvaka-vallabhā |

aṣṭākṣaro mahā-mantraḥ sarvajñatva-pradāyakaḥ ||2||

agastyo munir etasya chandas tu jagatī smṛtam |

devatā sundarī proktā rādhikā parameśvarī ||3||

māyā-bījaṁ parā śaktiḥ svāhā śaktir udīritā |

kīlakaṁ kāma-bījākhyaṁ ṣaḍ-dīrtha-svara-bhedataḥ ||4||

śrī-bījena ṣaḍ-aṅgāni kuryāt sarvārtha-siddhaye |

dhyānam asyāḥ pravakṣyāmi śrī-kṛṣṇa-prīti-kārakam ||5||

aśoka-vana-madhyasthāṁ sarvāvayava-sundarīm |

gopīṁ ṣoḍaśa-varṣīyāṁ pīnonnata-payodharām ||6||

dakṣa-hasta-samākrānta-kṛṣṇa-kaṇṭhāvalambinīm |

vāma-hastena kamalaṁ bhrāmayantīṁ sulocanām ||7||

nīlāmbara-parīdhānāṁ taḍit-kāñcana-vigrahām |

saṅketa-vaṭa-succhāya-ratna-vedī-paristhitām ||8||

rahasya-ceṭikā-yugma-pṛṣṭha-deśānusevitām |

mithaś cumbanam ālāpa-parīrambha-parāyaṇām ||9||

sampūrṇa-candra-sāhasra-vadanāṁ rucira-smitām |

evaṁvidhāṁ maheśāni bhāvayed vṛṣabhānujām ||10||

śuklā-caturdaśītaḥ kṛṣṇāṣṭamī-paryantaṁ lakṣa-japa-vidhir daśa-divasa-prayogaḥ |

lakṣa-mātraṁ japen mantraṁ śubhe deśe susaṁyutaḥ |

rādhā-kuṇḍe’tha saṅkete śrīmad-govardhanācale ||11||

kiṁ vā mānasa-gaṅgāyāṁ yamunāyās taṭe’thavā |

vṛndāvane mahā-kuñje mādhavī-maṇḍapāntare ||12||

vaiśākhe kārttike vāpi māse caivāgrahāyaṇe |

sarva eva śubhaḥ kālaḥ puraścaryā-japādiṣu ||13||

campakai rakta-padamair vā daśāṁśaṁ juhūyāt tataḥ |

yathokta-vihite kuṇḍe tri-madhv-āktair maheśvari ||14||

bilvī-dalaiḥ kiṁśukair vā śarkarātila-sarpiṣā |

tat-tat-kāmena hotavyaṁ tais tair dravyair vidhānataḥ ||15||

rājya-kāmena hotavyaṁ padmākṣaiḥ pāyasena ca |

vidyā-kāmena hotavyaṁ brahma-vṛkṣa-prasūnakaiḥ ||16||

lakṣmī-kāmena hotavyaṁ viśeṣāt tila-sarpiṣā |

stambhanārthī ca juhuyāt kiṁśukaiś campakais tathā ||17||

vaśyārthī juhuyād devi drākṣayā sitayā punaḥ |

uccāṭe ketakī-patraiḥ sarvatra tila-sarpiṣā ||18||

bhūti-kāmena hotavyaṁ madhunā sarpiṣā tathā |

evaṁ siddha-manur mantrī sādhayet sakalepsitām ||19||

viśeṣād amunā nūnaṁ kṛṣṇa-vaśyatvam āpnuyāt |

yo na jānāti rādhāyā mantraṁ sarvārtha-sādhakam ||20||

tasya koṭi-prajapto’pi gopālo nātra siddhidaḥ |

tasmād yathokta-vidhinā sādhayed vṛṣabhānujām ||21||

### [rādhikāṣṭottara-śata-nāma-stotram]

athaiva sampravakṣyāmi **nāmnām aṣṭottaraṁ śatam** |

yasya saṁkīrtanād eva śrī-kṛṣṇaṁ vaśayed dhruvam ||1||

rādhikā sundarī gopī kṛṣṇa-saṅgama-kāriṇī |

cañcalākṣī kuraṅgākṣī gāndharvī vṛṣabhānujā ||2||

vīṇā-pāṇiḥ smitamukhī raktāśoka-latālayā |

govardhana-carī gopyā gopī-veśa-manoharā ||3||

candrāvalī-sapatnī ca darpaṇāsyā kalāvatī |

kṛpāvatī upratīkā taruṇī hṛdayaṅgamī ||4||

kṛṣṇa-priyā kṛṣṇa-sakhī viparīta-rati-priyā |

pravīṇā surata-prītā candrāsyā cāru-vigrahā ||5||

kekarākṣī hareḥ kāntā mahā-lakṣmīḥ sukelinī |

saṅketa-vaṭa-saṁsthānā kamanīyā ca kāminī ||6||

vṛṣabhānu-sutā rādhā kiśorī lalitā-latā |

vidyudvallī kāñcanābhā kumārī mugdha-veśinī ||7||

keśinī keśava-sakhī navanītaika-vikrayā |

ṣoḍaśābdā kalā-pūrṇā jāriṇī jāra-saṅghinī ||8||

harṣiṇī varṣiṇī vīrā dhīrādhīrā dharādhṛtiḥ |

yauvanasthā vanasthā ca madhurā madhurākṛtiḥ ||9||

vṛṣabhānu-purāvāsā māna-līlā-viśāradā |

dāna-līlā-dāna-dātrī daṇḍa-hastā bhruvonnatā ||10||

sustanī madhurāsyā ca bimboṣṭhī pañcama-svarā |

saṅgīta-kuśalā sevyā kṛṣṇa-vaśyatva-kāriṇī ||11||

tāriṇī hāriṇī hīrlā śīlā-līlā-lalâmikā |

gopālī dadhi-vikretrī prauḍhā mugdhā ca madhyakā ||12||

svādhīnapatikā coktā khaṇḍitā cābhisārikā |

rasikā rasinī rasyā rasa-śāstraika-śevadhiḥ ||13||

pālikā lālikā lajjā lālasā lalanā-maṇiḥ |

bahurūpā surūpā ca suprasannā mahāmatiḥ ||14||

marāla-gamanā mattā mantriṇī mantra-nāyikā |

mantra-rājaika-saṁsevyā mantra-rājaika-siddhidā ||15||

aṣṭādaśākṣara-phalā aṣṭākṣara-niṣevitā |

ity etad rādhikā devyā nāmnām aṣṭottaraṁ śatam ||16||

kīrtayet prātar utthāya kṛṣṇa-vaśyatva-siddhaye |

ekaika-nāmoccāreṇa vaśībhavati keśavaḥ ||17||

vadane caiva kaṇṭhe ca bāhvor urasi codare |

pādayoś ca krameṇārṇān nyasen mantrodbhavān pṛthak ||

klīṁ śrīṁ rādhikāyai svāhā | asya śrī-rādhikā-mantrasyāgastya-ṛṣir jagatī chandaḥ | śrī-rādhikā parameśvarī devatā klīṁ bījaṁ svāhā śaktiḥ klīṁ śrīṁ kīlakaṁ śrī-kṛṣṇavaśyartha-jape viniyogaḥ | agastya-ṛṣaye namaḥ (śirasi) | jagatī-chandase namaḥ (mukhe) | rādhikā-devatāyai namaḥ (hṛdaye) | klīṁ bījāya namaḥ (guhye) | śrīṁ svāhā-śaktaye namaḥ (pādayoḥ) | klīṁ śrīṁ kīlakāya namaḥ (sarvāṅgebhyaḥ) | klīṁ aṅguṣṭhābhyāṁ namaḥ | klīṁ tarjanībhyāṁ namaḥ | klīṁ madhyamābhyāṁ namaḥ | klīṁ anāmikābhyāṁ namaḥ | klīṁ kaniṣṭhābhyāṁ namaḥ | klīṁ śrī-rādhikāyai svāhā kara-tala-pṛṣṭhābhyāṁ namaḥ | klīṁ hṛdayāya namaḥ | śrīṁ śirase svāhā | rādhikāyai svāhā śikhāyai vaṣaṭ | klīṁ kavacāya hūṁ | śrīṁ rādhikāyai svāhā astrāya phaṭ |

dhyātvā japet | lakṣa-mātraṁ puraścaraṇam | kalau catur-lakṣaṁ japtvā ca kuśalībhavet |

śrīṁ rādhikāyai vidmahe klīṁ vṛṣabhānujāyai dhīmahi tan no gopī pracodayāt | priyā gāyatryā brahmā ṛṣir gāyatrī chandaḥ śrī-rādhikā devatā śrī-kṛṣṇa-prītaye jape viniyogaḥ | śrī-śrī-rādhikāyai vidmahe aṅguṣṭhābhyāṁ namaḥ | klīṁ vṛṣabhānujāyai dhīmahi tarjanībhyāṁ svāhā | tan no gopī pracodayāt madhyamābhyāṁ vaṣaṭ | śrīṁ rādhikāyai vidmahe anāmikābhyāṁ huṁ | klīṁ vṛṣabhānujāyai dhīmahi kaniṣṭhābhyāṁ vaṣaṭ | tan no gopī pracodayāt kara-tala-kara-pṛṣṭhābhyāṁ phaṭ | evaṁ hṛdayādiṣv api |

**atha dhyānam |**

sūrya-maṇḍala-madhyasthāṁ lkehanī-pustikānvitām |

śrī-kṛṣṇa-sahitāṁ dhyāyet tri-sandhyaṁ rādhikeśvarīm ||

**athāṣṭādaśākṣara-mahārāja-mantra-prayogaḥ |** oṁ asya śrī-aṣṭādaśākṣara-śrī-rādhikā-mantrasya saṁmohana-ṛṣir anuṣṭup-chandaḥ śrī-rādhā devatā svāhā śaktiḥ klīṁ kīlakaṁ śrī-kṛṣṇa-prīty-arthe jape viniyogaḥ | saṁmohana-ṛṣaye namaḥ (śirasi) | anuṣṭup-chandase namaḥ (mukhe) | śrī-rādhā devatāyai namaḥ (hṛdaye) | rāṁ rādhike kavacāya huṁ | kṛṣṇa-vallabhe śikhāyai vaṣaṭ | gāyatrī sarvāṅge | śrī-rādhikāyai vidmahe kṛṣṇa-vallabhāyai dhīmahi tan no gopī pracodayāt |

**atha aṅga-nyāsaḥ** | śrīṁ aṅguṣṭhābhyāṁ namaḥ | rādhikāyai tarjanībhyāṁ namaḥ | vidmahe madhyamābhyāṁ namaḥ | kṛṣṇa-vallabhāyai anāmikābhyāṁ namaḥ | dhīmahi kaniṣṭhābhyāṁ namaḥ | tan no gopī pracodayāt kara-tala-kara-pṛṣṭhikābhyāṁ namaḥ | śrīṁ hṛdayāya namaḥ | rādhikāyai śirase svāhā | vidmahe kavacāya hūṁ | kṛṣṇa-vallabhāyai dhīmahi netra-trayāya vauṣaṭ | tan no gopī pracodayāt astrāya phaṭ |

atha dhyānam—

tapta-hema-prabhāṁ nīla-kuñcitābaddha-maulikām |

śarac-candra-mukhīṁ nṛtyac cakorī-cāru-locanām ||

sarvāvayava-saundaryāṁ sarvābharaṇa-bhūṣitām |

nīlāmbara-dharāṁ kṛṣṇa-priyāṁ kiśorīm āśraye ||

hrīṁ śrīṁ klīṁ rāṁ rādhikāyai kṛṣṇa-vallabhāyai gopyai svāhā | japa-niyamaṁ lakṣa-mātram | puraścaraṇaṁ kalau caturguṇam | sākṣātkārāya bhaved ity arthaḥ | māyā-bījam antaraṅgā-bahiraṅgā-cic-chakti-svarūpam | lakṣmī-bījaṁ para-brahmānanda-sarva-lakṣmī-sarva-śakti-svarūpam | kāma-bījaṁ sākṣān-manmatha-manmatha-līlā-vilāsa-śrī-kṛṣṇa-svarūpam | ra-kāraḥ śukla-bhāskara-rūpaḥ | ā-kāraḥ samastaiśvarya-rūpaḥ | binduḥ samasta-mādhurya-rūpaḥ | kalā samasta-saṁyoga-rūpaḥ | tatra—

kalāyā nitya-saṁyogo bindur mādhuryam iṣyate |

nārāyaṇon nijaiśvaryaṁ ra-kāraḥ śukla-bhāskaraḥ ||

kiṁ ca, prāṇāyama-vidhiḥ—ekenāpūrayed vāme caturbhiḥ | kumbhayed atha | īḍādi-kramato mantrī tato dvābhyāṁ virecayet |

atha śrī-rādhikāyāḥ priyatama-śrī-pañcākṣarī-mantra-vidhānaṁ pūrvavat |

### atha śrī-gopeśvarī-sādhanam

athāsyāḥ sādhanaṁ vakṣye gopeśvaryā viśeṣataḥ |

rākāyāṁ pūrṇa-candre tu sāyam ārabhya yatnataḥ ||1||

nitya-kṛtyaṁ nirvartya japa-homādikaṁ tathā |

tato madhya-divaṁ gate śīta-bhānau sumaṇḍale ||2||

adhaḥ saṁropayet pātraṁ viśālaṁ rājatādikam |

tan-madhye pūrayet toyaṁ yāmunaṁ gāṅgam eva vā ||3||

dvir-āvṛttyā mātṛkayā ārohād avarohataḥ |

athavā puṣkarādau ca vimale tīrtha-vāriṇi ||4||

prapaśyet sumanā bhūtvā sampūrṇaṁ candra-maṇḍalam |

bimbitaṁ susthirībhūtaṁ pīṭha-buddhyā vibhāvayet ||5||

dig-bandhaṁ vidhinā kṛtvā vighnān utsārayet sudhīḥ |

pīṭha-nyāsaṁ tataḥ kuryāt sampūrṇe candra-maṇḍale ||6||[[12]](#footnote-13)

prakṛtiṁ caiva kūrmaṁ ca sudhā-sindhu-mahoharam |

maṇi-dīpaṁ tathā divyaṁ cintā-maṇi-gṛhaṁ tathā ||7||

pārijātaṁ tasya mūle ratna-vedī suvistarām |

ratna-pīṭhaṁ caturdikṣu gopa-kanyāḥ sv-alaṅkṛtāḥ ||8||

kuraṅga-śāvakāṁś cāpi ratna-daṇḍān manoharān |

dharmaṁ jñānaṁ ca vairāgyam aiśvaryaṁ cāṁsakoruṣu ||9||

adharmādīn nyased vaktre vāma-pārśve ca nābhitaḥ |

dakṣa-pārśve tathā divya-gopī-rḹpān vicintya ca ||10||
ānanda-maya-kandaṁ ca nālaṁ caitanya-rūpakam |

sarvātmakaṁ tathā pādmaṁ parṇān prakṛti-rūpiṇaḥ ||11||

keśarāṁś ca vicārākhyān karṇikāṁ mātṛkā-mayīm |

vahny-arka-candra-bimbāni upary upari vinyaset ||12||

sattvaṁ rajas tamaś caiva nairguṇyāñcāpi vinyaset |

ātmānam antarātmānaṁ paramātmānam eva ca ||13||

lakṣmī-rati-sarasvatyaḥ prītiḥ kīrtiś ca śāntikā |

tuṣṭiḥ puṣṭis tathā caitā vinyaset pīṭha-madhyataḥ ||14||

madhye ca vinyasec chrīmad vṛṣabhānu-purālayam |

tatra saṅketa-kuñjāntar divyāśoka-latā vane ||15||

bhāvayen nīla-vasanāṁ sarvāvayava-śobhitām |

sarvābharaṇa-śobhāḍhyāṁ sahitāṁ nanda-sūnunā ||16||

sāmānyārdhaṁ tataḥ kṛtvā śuddhena tīrtha-vāriṇā |

pādyārghyācamanīyaṁ ca madhuparkātiṣecane ||17||

mūla-mantreṇa saṁsthāpya vikṣepārghyaṁ vidhāpayet |

sītopala-jalenāpi pakvena payasāthavā ||18||

tan-madhye nikṣipej jātī-lavaṅga-ghusṛṇādikam |

elā-bījāni karpūraṁ mūlenaivābhimantrayet ||19||

ādhāre bhojane kṣīre vahny-arka-śaśi-maṇḍalam |

pūjayitvā candanādyais tata āvāhayet priyām ||20||

tulasī-puṣpa-saṁyukta-puṣpāñjalim upādadat |

vahan nāsāpuṭāṁ tejo-rūpāṁ śrī-vṛṣabhānujām ||21||

ānīya pūjā-pīṭhāntaḥ pūjayed upacārakaiḥ |

pādyādiṁ tu tatas tat-tan-mudrayāpy āyayettarām ||22||

viśeṣārghya-stha-sudhayā mūla-mantreṇa saptadhā |

gandha-puṣpaṁ tathā dhūpaṁ dīpaṁ naviedya-bhājanam ||23||

kalpayet parayā bhaktyā tathā śrī-nanda-sūnave |

aṣṭādaśārṇa-mantreṇa upacārān pṛthak pṛthak ||24||

kīrtiṁ ca vṛṣbhānuṁ ca yaśodāṁ nandam eva ca |

anyāś ca mātṛkā gopīs tayoḥ pṛṣṭhe prapūjayet ||25||

saṅketaṁ pūjayed bhaktyā vṛṣabhānupuraṁ tathā |

varasānuṁ prapūjyātha nandī-śailaṁ prapūjayet ||26||

nanda-grāmaṁ ca sampūjya aśoka-vana-vallarīm |

pīyūṣa-vāpikāṁ pūjya pūjet māna-sarovaram ||27||

tato bhānusara iṣṭvā pūjayet puṣpa-vāṭikām |

rādhāyāḥ paritaḥ paścāt pūjayed aṣṭa tāḥ sakhīḥ ||28||

rādhā kṛṣṇā ca lalitā viśākhā cañcalā tathā |

citrā mitrā ca muditā ity etāḥ pūjayet kramāt ||29||

tad-bāhye pūjayed gopīṁ viśālāṁ subhagāṁ tathā |

raṅgavidyāṁ raṅgadevīṁ gāndharvīṁ gāyikāṁ tathā ||30||

sundarīṁ subhagāṁ śobhāṁ paurṇamāsīṁ ca candrikām |

vīrāṁ vṛndāṁ ca viditāṁ vanditāṁ nanditāṁ tathā ||31||

tad-bāhye pūjayed yatnād gopikāḥ sarva-saukhyadāḥ |

candrā candraprabhā kāmyā mādhurī madhurā priyā ||32||

preyasī preṣitā preṣyā modinī śyāmalāmalā |

śyāmā kāmā ramā rāmā ramaṇī ratna-mañjarī ||33||

śṛṅgāra-mañjarī śīlā ratnaśālā rasā ruṣāḥ |

raṅgiṇī māninī manyā dhīrā dhanyā dharā dhṛtiḥ ||34||

bhāmā suvarṇa-vallī ca ity etāḥ kramaśo yajet |

tad-bāhye campakalatā-mālatī-malli-kāruṇāḥ ||35||

aśoka-lalitā lolā mīnākṣī madanāmatiḥ |

sumatiḥ supratīkā ca sukhadā kalikā kalā ||36||

kādambinī kiśorī ca yugmikā yugalā yugā |

vallabhā vallikā velā vellinī ratna-vallarī ||37||

kamalā komalā kulyā kalyāṇī valayāvalā |

dharmā sudharmā sānandā sunandā-sumukhā-mukhāḥ ||38||

suśrīḥ surūpā kumudā kaumudī-susmitāmitāḥ |

kokilā kokilālāpā bhāvanī suprabhā prabhā ||39||

madaneśī mālilkā ca kanakā kanakāvatī |

nīlā lalāmā lalanā mādhavī madhu-vibhramā ||40||

vāsantikā ca sunasā premā premavatī parā |

śṛṅgāriṇī śṛṅganī ca sukacā maṇḍanāvalī ||41||

catuḥṣaṣṭhi ramāḥ pūjyā viśeṣārghya-sudhā-yutaiḥ |

gandhaiḥ puṣpais tathā dhūpair dīpair naivedyakaiḥ pṛthak ||42||

tad-bāhye pūjayed bhūri śrīmad-vṛndāvanaṁ mahat |

govardhanaṁ ratna-śailaṁ hema-śailaṁ sudhācalam ||43||

indrādīn pūjayet paścād uttarottarataḥ sudhīḥ |

evaṁ pūjā-vidhiṁ kṛtvā kuryād ārātrikaṁ mahat ||44||

ātmārpaṇaṁ tataḥ kṛtvā saṁhāra-mudrayā muhuḥ |

rādhikāṁ nanda-sūnuṁ ca nije hṛdi visarjayet ||45||

nijeṣṭa-mantra-japa-pūjayā ardha-rātri-paryantaṁ vidhānam |

iti śrī-ūrdhvāmnāye mahā-tantre śrīmad-gopeśvarī-vidhānaṁ samāptam |

### atha sammohana-tantre pañca-bāṇeśvarī-vidhānam |

vṛṣabhānu-sutā saiva pañca-bāṇeśvarī svayam |

saṁkṣobhaṇaṁ drāvaṇaṁ ca tathaivākarṣaṇaṁ priye ||1||

vaśīkaraṇam evāpi unmādanam anuttamam |

ete pañca mahā-bāṇā nanda-sūnor manaḥ spṛśaḥ ||2||

rādhikāyāḥ kaṭākṣepe manmathasya vyavasthiteḥ |

atrīśa-vahni-pāśaiś ca saṁkṣobhaṇam udāhṛtam ||3||

tad eva vāma-netrāḍhyaṁ drāvaṇaṁ nāma kīrtanam |

ākarṣaṇaṁ kāma-bījaṁ vaśīkaraṇam ucyate ||4||

pa-varga-tṛtīyaṁ pṛthvī vāma-karṇe subhūṣitāḥ |

bhṛguḥ sargī maheśāni unmādanam udāhṛtam ||5||

oṁ namo rādhikāyai ca gopeśvaryai śuci-priyā |

aṣṭādaśākṣaro mantraḥ sarva-siddhi-pradāyakaḥ ||6||

durvāsā ṛṣir etasya chando’nuṣṭup prakīrtitam |

praṇavo bījam etasya svāhā śaktir udāhṛtā |

dhyāna-pūjādikaṁ cāsya pūrvavat parikīrtitam ||7||

atisita-vasanāṁ viśāla-netrāṁ

vividha-vilāsa-parāṁ priyeṇa sākam |

suvipula-maṇi-pīṭhagāṁ kiśorīṁ

hṛdi vṛṣabhānu-sutāṁ smareta nityam ||8||

khaṇḍa-trayeṇa mantrasya dvir-āvṛttyā ṣaḍ-aṅgakam |

imāṁ vidyāṁ samāsādya vyāsādyā ṛṣi-puṅgavāḥ ||9||

brahmādyā devatāś cāpi indrādyāś ca dig-īśvarāḥ |

nārāyaṇas tathaivāhaṁ lakṣmīḥ śeṣas tathā smaraḥ ||10||

anye ca sakalā devāḥ sakalaiśvaryam āpnuvan |

tantreṣu gopitā pūrvaṁ mayā tubhyaṁ prakāśitā ||11||

na deyā yasya kasyāpi putrebhyo’bhipragopayet |

deyā viprāya bhaktāya sādhave śuddha-cetase ||12||

alolupāya puṇyāya bhakti-śraddhāparāya ca |

anyathā siddhi-hāniḥ syāt tasmād yatnena gopayet ||13||

pāṇḍityaṁ sukavitvaṁ ca raṇe vāde jayaṁ tathā |

vaśīkāraṁ vibhūtiṁ ca svargaṁ caivāpavargakam |

anāyāsena deveśi prāpnuvanti na saṁśayaḥ ||15||

tathā hi—

saṁkṣobha-drāvaṇākarṣa-vaśyonmādana-rūpiṇaḥ |

āmbraṁ jambu ca bakulaṁ campakāśoka-pādapāḥ ||16||

puṣpavati vasante ca—iti bījaṁ pratikrāmya ra-yutaṁ tathā mūla-mantra-lakṣa-japena siddhiḥ syāt |

iti sammohana-tantre pañca-bāṇeśvarī-śrī-rādhikā-mantra-kathanam |

### [ūrdhvāmnāya-tantre pañcākṣarī-sādhanam]

athāhaṁ sampravakṣyāmi rādhāṁ pañcākṣarātmikām |

yasyā vijñāna-mātreṇa śrī-kṛṣṇaṁ vaśayen naraḥ ||1||

ramā-bījaṁ samuccārya rādhike param uccaret

rasāntā rādhikā vidyā bhaktānāṁ cintitārthadā ||2||

sanako’sya ṛṣiḥ prokto jagatī cchanda īritam |

śrī-rādhā devatā proktā viniyogo’khilāptaye ||3||

dvir āvṛttyā tu mantrasya ṣaḍ-aṅga-nyāsam ācaret |

dhyāyet padmakarāṁ gaurīṁ kṣīra-sāgara-tīragām ||4||

kṛṣṇa-kaṇṭhārpita-karāṁ smayamāna-mukhāmbujām |

mūrdhni locanayor āsye hṛdaye ca pravinyaset ||5||

ekaika-kramato varṇān pañcākṣaram anūdbhavān |

mūlādhāre ramāṁ nyaset svādhiṣṭhāne ca rām iti ||6||

maṇipūre tṛtīyaṁ ca nyaset tūryam anāhate |

viśuddhe ca ramāṁ nyasyed ājñāyāṁ sarva-mantrakam ||7||

tri-koṇaṁ bindu-saṁyuktamm aṣṭa-koṇaṁ tato likhet |

tato bhūpuram ālikhya pīṭha-pūjāṁ samācaret ||8||

bindau prapūjayet sākṣād vṛṣabhānu-sutāṁ parām |

trikoṇe pūjayec chyāmāṁ viśākhāṁ lalitām api ||9||

karpūra-mañjarīṁ rūpa-mañjarīṁ rasa-mañjarīm |

lavaṅga-mañjarīṁ prema-mañjarīṁ raṅga-mañjarīm ||10||

ānanda-mañjarīṁ caiva tathaiva rati-mañjarīm |

aṣṭa-koṇe samāpūjya bhūpure ca dig-īśvarān ||11||

siddhāṣṭaka-samāyuktāṁs tataḥ puṣpāñjaliṁ kṣipet |

evaṁ kṛtvārcanaṁ mantrī japed ayuta-mātrakam ||12||

yathokta-vihite mantre pañca-varṇa-prapūrite |

dīpa-rajaṁ tu saṁsthāpya saurabheya-ghṛtānvitam ||13||

daśabhiḥ sūtrakair varti saṁyojyākhaṇḍa-rūpiṇīm |

sauvarṇaṁ rājataṁ vāpi tāmraṁ kāṁsya-mayaṁ tathā ||14||

abhāve mārtikaṁ vāpi divyaṁ dīpaṁ prakalpayet |

sādhāraṁ sthāpayed yantraṁ kūrcikāṁ cāpi tan-mayīm ||15||

kanyā-kartita-sūtreṇa vratikāṁ parikalpayet |

yāvat pañca-dinaṁ kuryād evaṁ vidhim anuttamam ||16||

sarvān mano-gatān kāmān avāpnoti na saṁśayaḥ |

saṁgrāme viṣaye caiva vivāde’rtha-sādhane ||17||

amūṁ prayogam ācarya sadyaḥ siddhim avāpnuyāt |

anyeṣv api ca kāryeṣu kuryād evaṁ vidhiṁ naraḥ ||18||

laṁ raṁ maṁ kṣaṁ vaṁ yaṁ saṁ haṁ hrīṁ śrīṁ eka-varṇam |

laṁ indrāya devādhipataye sāyudhāya sa-vāhanāya sa-śaktikāya sa-parivārāya śrī-rādhikā-pārṣadāya namaḥ | indra-pādukāṁ pūjayāmi namas tarpayāmi namaḥ |

ity ūrdhvāmnāye pañcākṣarī-sādhanaṁ samāptam |

**tatra prāṇāyāmaḥ—**

ādāv ṛṣādi-nyāsaḥ syāt kara-śuddhis tataḥ param |

aṅguli-vyāpaka-nyāso hṛd-ādi-nyāsa eva ca ||

tāla-trayaṁ ca dig-bandhaḥ prāṇāyāmas tataḥ param |

dhyāna-pūjā japaś caiva sarva-tantreṣv ayaṁ vidhiḥ ||

prāṇāyāmaḥ—dakṣiṇa-nāsā-puṭaṁ nirudhya vāmanāsā-puṭena caturvāraṁ pūrake, ṣoḍaśa-vāraṁ kumbhake, dvayaṁ nāsā-puṭaṁ nirudhyāṣṭa-vāraṁ dakṣa-nāsayā vāyuṁ recayet |

**atha saṅkalpa-vidhiḥ** – śrī-viṣṇur viṣṇur namo’dya amuka-māsi amuka-tithau amuka-gotro’muka-dāsaḥ śrī-rādhikā-devatā amuka-mantra-siddhi-kāmo’muka-puraścaraṇa-japam ahaṁ kariṣye | asya śrī-rādhikā-pañcākṣarī-mantrasya sanaka-ṛṣiḥ jagatī-cchandaḥ śrī-rādhā devatā akhilāptaye viniyogaḥ | śrīṁ aṅguṣṭābhyāṁ namaḥ | rāṁ tarjanībhyāṁ namaḥ | dhīṁ madhyamābhyāṁ namaḥ | keṁ anāmikābhyāṁ namaḥ | śrīṁ kaniṣṭhābhyāṁ namaḥ | śrī-rādhike śrī-kara-tala-kara-pṛṣṭhābhyāṁ namaḥ | śrīṁ hṛdayāya namaḥ | rāṁ śirase svāhā | dhiṁ śikhāyai vaṣaṭ | keṁ kavacāya hūṁ | śrīṁ netra-trayāya vauṣaṭ | śrīṁ rādhike śrīṁ atrāya phaṭ | iti ṣaḍ-aṅga-nyāsaḥ |

śrīṁ mūrdhni | rāṁ dakṣa-netre | dhiṁ vāma-netre | keṁ mukhe | śrīṁ hṛdaye | iti varṇa-nyāsaḥ |

śrīṁ caturdala-mūlādhāre | vaṁ śaṁ ṣaṁ saṁ | rāṁ ṣaḍ-dale svādhiṣṭhāne kaṁ bhaṁ maṁ yaṁ raṁ laṁ | dhiṁ daśa-dale maṇi-pūre | ḍaṁ ḍhaṁ ṇaṁ taṁ thaṁ daṁ dhaṁ naṁ paṁ phaṁ | keṁ dvādaśa-dale anāhate | kaṁ khaṁ gaṁ ghaṁ ṅaṁ caṁ chaṁ jaṁ jhaṁ ñaṁ ṭaṁ ṭhaṁ | śrīṁ ṣoḍaśa-dale viśuddhe | aṁ āṁ iṁ īṁ uṁ ūṁ ṛṁ ṝṁ ḷṁ ḷḷṁ eṁ aiṁ oṁ auṁ aṁ aḥ | śrī-rādhike śrī-rādhike śrī-dvidale | lakṣaṁ | ājñāyām iti ṣaṭ-cakrātmaka-tan-nyāsaḥ |

**dhyānam—**

dhyāyet padma-karāṁ gaurīṁ kṣīra-sāgara-nīragām |

kṛṣṇa-kaṇṭhārpita-karāṁ smayamāna-mukhāmbujām || iti dhyānam |

iti pūrvaṁ kṛtvā guru-mantra-devatānām aikyaṁ vibhāvya mantra-japaṁ kuryāt | kṛtaitat-tan-mantra-japasya amuka-saṅkhyātmakasya daśāṁśa-homaṁ tad-daśāṁśaṁ tarpaṇaṁ tad-daśāṁśaṁ mārjanam | tad-daśāṁśam abhiṣekam | tad-daśāṁśaṁ brāhmaṇa-bhojana-dānam ahaṁ kariṣye | gandhākṣata-kuśodakam ādāya sarva-nyāsa-jālaṁ vidhāya śrī-rādhikā-devyā vāma-haste ---

guhyātiguhya-goptrī taṁ gṛhāṇāsmat kṛtaṁ japam |

siddhir bhavatu me devi prasīda śrī-rameśvarī ||

iti mantreṇa japādi-dāna-phalaṁ samarpayet |

**atha dīpa-dāna-prayogam āha—**

śiva uvāca—

śṛṇu devi pravakṣyāmi dīpa-dāna-vidhiṁ śubham |

yasmin kṛte bhavet siddhiḥ pañcākṣara-manor dhruvam ||1||

nayayonyātmakaṁ cakraṁ madhye bindu-vibhūṣitam |

tad-agre vilikhet padmam aṣṭa-patraṁ manoharam ||2||

dharaṇī-valayopetaṁ vidikṣv asra-vibhūṣitam |

lalitāyai namaḥ procya maṇḍaleśīṁ prapūjayet ||3|| (4-7)

āvāhanaṁ sthāpanaṁ ca sannidhāpanam eva ca |

sannirodhanam evāpi cakra-devyāḥ prakalpayet ||8||

tat-tan-mudrābhir ācarya puṣpāñjaliṁ vinikṣipet |

atha dīpaṁ samānīya sauvarṇaṁ rājataṁ tathā ||9||

tāmraṁ kāṁsyam ayaṁ cāpi mṛn-mayaṁ śubha-lakṣaṇam |

pañca-tola-mitaṁ vaśye ākarṣe daśa-tolakam ||10||

mohane pañca-daśabhir māraṇe viṁśa-tolakam |

pañca-viṁśati-tolais tu sarva-kārye śubhāvaham ||11||

dharmārtha-kāma-mokṣeṣu saṁgrāme jaya-vādayoḥ |

kārya-gauravam ālakṣya triṁśat-tolādi-mānakam ||12||

astra-mantreṇa saṁkṣālya dhūpayen mūla-mantrataḥ |

pūjayed gandha-puṣpādyair mūlenaivābhimantrayet ||13||

surabhī-ghṛta-dhārābhiḥ pūrayen mūla-mantrataḥ |

ugra-kārye maheśāni tailenāpi prapūrayet ||14||

sugandhibhiḥ prasūnādyair yathāvad upakalpayet |

ṣoḍaśāṅgula-mānena kuñcikāṁ tatra dhārayet ||15||

yad-dravyeṇa kṛto dīpaḥ sāpi tad-dravya-nirmitā |

dīpāntaraṁ vidhāyātha ṣaṭ-koṇa-maṇḍalopari ||16||

hṛdayādikam astrāntaṁ pūjayet tatra maṇḍale |

pradīpe pūjayet tasmin svayaṁ jyotiḥ sanātanam ||17||

sanātanāya svayaṁ jyotiṣe nama ity añjaliṁ kṣipet |

bhūtale jvālayed dīpaṁ pūjayed upacārakaiḥ |

gandhādibhiḥ ṣoḍaśabhis tato dīpaṁ pradīpayet ||18||

vāma-dakṣa-kramād dīpa-vartikāṁ yugalātmikām |

akhaṇḍām eva tāṁ kuryād yāvat pañca-dināvadhi ||19||

vana-kārpāsa-tūlotthāṁ viśadāṁ dṛḍha-vigrahām |

kanyā-kartita-sūtreṇa ākhaṇḍenha balīyasā ||20||

vāmāṁ pañcadaśaiḥ sūtrair dakṣiṇāṁ ṣoḍaśair api |

sarva-kāryaṁ prasiddhy-arthaṁ kartavyaiva tu vartikā ||21||

vaśye’ṣṭādaśabhiḥ sūtrair dakṣiṇā vartikā bhavet |

vāmā caikonaviṁśais tair ākarṣe viṁśa-tārakaiḥ ||22||

dakṣiṇaikādhikair vāmā mohane caikaviṁśakaiḥ |

dakṣiṇaikādhikā vāmā māraṇe ca dvāviṁśakaiḥ ||23||

dakṣiṇaikādhikair vāmā itthaṁ sarvatra kalpayet |

atyāhite gurau kārye vartikāṁ pañcaviṁśakaiḥ ||24||

triṁśaiś catvāriṁśa-saṅkhyaiḥ pañcāśadbhiḥ śatāvadhi |

kṛta-mātre dīpa-rāje sarvaṁ kāryaṁ prajāyate ||25||

yad yad hṛdi sthitaṁ vāpi nālabhyaṁ bhuvana-traye |

rādhā-kṛṣṇa-vaśīkāraṁ tat-kṣaṇāt kurute janaḥ ||26||

ante ca mahatīṁ pūjāṁ kṛtvā dīpaṁ visarjayet |

putrārthī putram āpnoti dhanārthī labhate dhanam ||27|| ity ādi |

**atha yugala-dīpa-dāna-prayogam āha—**

śrī-sanat-kumāra uvāca—

dīpa-dāna-vidhiṁ brahman brūhi vistarato mama |

yasyānuṣṭhāna-mātreṇa rādhā-kṛṣṇau prasīdataḥ ||1||

brahmovāca—

śṛṇu vatsa pravakṣyāmi dīpa-dānaṁ viśeṣataḥ |

rādhā-kṛṣṇa-prasādaika-sādhanaṁ nātra saṁśayaḥ ||2||

kārttike mārgaśīrṣe vā pauṣe vā māgha-māsake |

vaiśākhe vā prakartavyaṁ nitya-snāna-puraḥ saram ||3||

viśuddhaṁ sthānam āśritya siddha-kṣetraṁ manoharam |

nanda-grāmaṁ ca saṅketaṁ vara-sānuṁ giriṁ tathā ||4||

govardhanaṁ ca vimalaṁ yamunā-tīram adbhutam |

eṣām anyatamaṁ sthānaṁ samāśritya vidhir bhavet ||5||

pūrvāhne kṛta-nityādiḥ saṅkalpya vidhivan naraḥ |

maṇḍalaṁ vipulaṁ kuryād dīpa-dānocitaṁ mune ||6||

binduṁ caturasra-yutaṁ tato’ṣṭāraṁ prakalpya ca |

ṣoḍaśāstraṁ vidhāyātha sara-dvātriṁśakaṁ kuru ||7||

catuṣaṣṭhi-mitāsraṁ ca maṇḍalaṁ vipulaṁ kuru |

bhū-bimbaṁ ca pravinyasya pañca-varṇair vidhānataḥ ||8||

tan-madhye sthāpayed dīpaṁ ṣoḍaśārṇena vatsaka |

sauvarṇaṁ rājataṁ caiva yugātmānaṁ vidhāpayet ||9||
mārtikaṁ ced vidhātavyaṁ varasānu-purotthayā |

nandagrāmotthayā caiva mudā dīpaṁ prakalpayet ||10||

dvidhātu-sambhavaṁ dīpaṁ dhātu-janyaṁ prakalpayet |

tatrājya-dhārāṁ surabhī-dvayotthāṁ paripātayet ||11||

kṛṣṇāyāś caiva śuklāyā dhenor ājyaṁ nidhāpayet |

abhimantryaiva mūlena krama-vyutkrama-saṁsthayā ||12||

kṛtvā mātṛkayā cājyaṁ vartikāṁ tatra vinyaset |

grāmotthaṁ ca tulaṁ varṇau kāryārambhe prakalpayet ||13||

sthāpayitvā ghṛte samyak karṣaṇīṁ tatra tan-mayīm |

evaṁ dīpaṁ vinirvartya yantra-rājaṁ prapūjayet ||14||

aṣṭādaśārṇa-mantreṇa nanda-sūnuṁ prapūjayet |

ṣoḍaśārṇena vidhivad rādhikāṁ paripūjayet ||15||

sarvāvaraṇa-pūjānte puṣpāñjaliṁ pravinyaset |

atahvā mūrti-rūpeṇa rādhā-kṛṣṇau prapūjayet ||16||

tataḥ prakāśayed dīpaṁ dīpāntara-vidhānataḥ |

yugalaṁ dīpa-madhyasthaṁ pūjayet sva-sva-mantrataḥ ||17||

caturasre’rcayen nityaṁ lalitāṁ ca viśākhikām |

rādhāṁ caivānurādhāṁ ca vidhivad gandha-puṣpakaiḥ ||18||

gopālī pālikā caiva dhyāna-niṣṭhā tathaiva ca |

somābhā tārakā caiva śaivyā padmā ca bhadrikā ||19||

aṣṭāsre pūjayed aṣṭau vidhivad gandha-puṣpakaiḥ |

yonimudrāṁ tato vadhvā praṇamet sādaraṁ mune ||20||

ṣoḍaśāsre’rcayec chyāmāṁ mādhavīṁ kamalāṁ tathā |

kalāṁ candrakalāṁ candrāṁ tathā capalatāṁ punaḥ ||21||

pramodāṁ padminīṁ pūrṇāṁ paramāṁ subhagāṁ śubhām |

capalāṁ vipulāṁ vāmāṁ kramato gandha-puṣpakaiḥ ||22||

dvātriṁśāsre’rcayed veṇīṁ vaśinīṁ suprabhāṁ prabhām |

mālinīṁ śālinīṁ śālāṁ viśālāṁ kanaka-prabhām ||23||

maṇḍinīṁ maṇḍalā-mukhyāṁ jyeṣṭhāṁ śreṣṭhāṁ ca bhāminīm |

tvaritāṁ prārijāteśīṁ sukalāṁ surasāṁ rasām ||24||

veśinīṁ keśinīṁ keśāṁ sukeśāṁ mañjaghoṣiṇīm |

śubhāvatīṁ kāntimatīṁ kāntāṁ bhānumatīṁ mudām ||25||

vasudhāṁ vasudhāmāṁ ca kramato gandha-puṣpakaiḥ |

catuḥṣaṣṭhi-mitāsre ca paddhī-puṣṭāṁ ca poṣiṇīm ||26||

kañja-prabhāṁ kañja-hastāṁ varṣiṇīṁ harṣiṇīṁ harām |

hāriṇīṁ kāriṇīṁ dhārāṁ dhāriṇīṁ citra-lepinīm ||27||

lalāmāṁ lulitāṁ lobhadāṁ ca sulocanām |

rocinīṁ suruciṁ śobhāṁ śubhrāṁ śobhāvatīṁ sabhām ||28||

rohitāṁ lohitāṁ līlāṁ śīlāṁ caiva saśīlikām |

patriṇīṁ pallavābhāsāṁ viśuddhāṁ viśadāṁ balām ||29||

sudatīṁ sumukhīṁ vyomāṁ somāṁ sāmāṁ tvarāturām |

ratnāvalīṁ ratnanibhāṁ ratnadhāmāṁ dayāvatīm ||30||

prabhāvatīṁ premagāṁ ca kṣemāṁ kṣemāvatīṁ kṣamām |

mañjarīṁ khañjarīṭāṁ ca lakṣaṇāṁ ca sulakṣaṇām ||31||

kāmāṁ kāmavatīṁ vīṇāṁ hīnāṁ vīṇākarāṁ talām |

triyugāṁ śoṇacaraṇāṁ cāriṇīṁ cārudantinīm ||32||

vicitrabhāṣiṇīṁ caiva kramataḥ paripūjayet |

gandhaiḥ puṣpais tathā dūpair dīpair naivedyakais tathā ||33||

bhū-bimbe pūjayed gopa-bālakān kramato’ṣṭa ca |

subalaṁ ca subāhuṁ śrīdāmaṁ śrī-madhumaṅgalam |

mādhavaṁ citralekhaṁ ca śāradaṁ ca vibhāvasum ||34||

tataḥ prapūjayec citrāṁ prathmāvaraṇeśvarīm |

dvitīyāvaraṇe vṛndāṁ vīrāṁ ca paripūjayet ||35||

tṛtīyāvaraṇśīṁ ca paurṇamāsīṁ prapūjayet |

caturthāvaraṇe pālīṁ śrīmad-gāndharvikā-sakhīm ||36||
pañcamāvaraṇeśīṁ ca śyāmalāṁ paripūjayet |

ṣaṣṭhāvaraṇa-rājñīṁ ca padmā-devīṁ prapūjayet ||37||

saptamāvaraṇeśīṁ ca śrīmaj-jyotsnāvatīṁ śubhām |

dīpasya dakṣa-bhāge tu nandaṁ caiva yaśodikāṁ ||38||

vāme sampūjayet kīrtiṁ vṛṣabhānuṁ ca gopakam |

maṇḍalaṁ paripūjyātha puṣpāñjaliṁ parikṣipet ||39||

dīpaṁ pañca-dinaṁ vāpi kuryād daśa-dinaṁ tathā |

pakṣaṁ vā rakṣayed dīpaṁ māsaṁ vāpi munīśvara ||40||

tato visarjayed dīpaṁ kṛta-nitya-kriyo budhaḥ |

sampūjya dīpa-rājaṁ tu puṣpāñjalim upakṣipet ||41||

yamunādau śubhe nīre dīparājaṁ pravāhayet |

evaṁ kṛtvā vidhiṁ sadyaḥ sarvān kāmān avāpnuyāt ||42||

sākṣāt karoti yugalaṁ dīparāja-prabhāvataḥ |

pūjanād eva dīpasya nāsādhyaṁ vidyate kvacit ||43||

iti sanat-kumāra-saṁhitāyāṁ yugala-dīpa-dāna-vidhiḥ |

pañcama-paṭalaḥ |

pañca-bāṇaiḥ puṭīkṛtya yo japed rādhikā-manum |

tasya sarvārtha-siddhiḥ syāt kṛṣṇaṁ paśyati tat-kṣaṇāt ||

hrīṁ hrīṁ klīṁ brūṁ saḥ kṛṣṇa-priye hrāṁ hrīṁ klīṁ svāhā | iti ṣoḍaśākṣaro mantraḥ | catuḥṣaṣṭhi-yantra-dīpa-dāna-prayogam āha |

**atha stavaḥ |**

# [śrī rādhā-kṛpā-kaṭākṣa-stava-rājaḥ]

munīndra-vṛnda-vandite tri-loka-śoka-hāriṇī

prasanna-vaktra-paṇkaje nikuñja-bhū-vilāsini

vrajendra-bhānu-nandini vrajendra-sūnu-saṅgate

kadā kariṣyasīha māṁ kṛpā-kaṭākṣa-bhājanam ||1||

aśoka-vṛkṣa-vallarī-vitāna-maṇḍapa-sthite

pravāla-vāla-pallava prabhā ruṇāṅghri-komale

varābhaya-sphurat-kare prabhūta-sampadālaye

kadā kariṣyasīha māṁ kṛpā-kaṭākṣa-bhājanam ||2||

anaṅga-raṇga maṅgala-prasaṅga-bhaṅgura-bhruvāṁ

savibhramaṁ-sasambhramaṁ dṛganta-bāṇa-pātanai

nirantaraṁ vaśī-kṛta-pratīti-nanda-nandane

kadā kariṣyasīha māṁ kṛpā-kaṭākṣa-bhājanam ||3||

taḍit-suvarṇa-campaka-pradīpta-gaura-vigrahe

mukha-prabhā-parāsta-koṭi-śāradendu-maṇḍale

vicitra-citra-sañcarac-cakora-śāva-locane

kadā kariṣyasīha māṁ kṛpā-kaṭākṣa-bhājanam ||4||

madonmadāti-yauvane pramoda-māna-maṇḍite

priyānurāga-rañjite kalā-vilāsa-paṇḍite

ananya-dhanya-kuñja-rājya-kāma keli-kovide

kadā kariṣyasīha māṁ kṛpā-kaṭākṣa-bhājanam ||5||

aśeṣa-hāva-bhāva-dhīra-hīra-hāra-bhūṣite

prabhūta-śāta-kumbha-kumbha-kumbhi kumbha-sustani

praśasta-manda-hāsya-cūrṇa-pūrṇa-saukhya-sāgare

kadā kariṣyasīha māṁ kṛpā-kaṭākṣa-bhājanam ||6||

mṛṇāla-vāla-vallarī taraṅga-raṅga-dor-late

latāgra-lāsya-lola-nīla-locanāvalokane

lalal-lulan-milan-manojña mugdha-mohanāśrite

kadā kariṣyasīha māṁ kṛpā-kaṭākṣa-bhājanam ||7||

suvarṇa-mālikāñcita-tri-rekha-kambu-kaṇṭhage

tri-sūtra-maṅgalī-guṇa-tri-ratna-dīpti-dīdhiti

salola-nīla-kuntala prasūna-guccha-gumphite

kadā kariṣyasīha māṁ kṛpā-kaṭākṣa-bhājanam ||8||

nitamba-bimba-lambamāna-puṣpa-mekhalā-guṇe

praśasta-ratna-kiṅkiṇī-kalāpa-madhya mañjule

karīndra-śuṇḍa-daṇḍikā-varoha-saubhagoruke

kadā kariṣyasīha māṁ kṛpā-kaṭākṣa-bhājanam ||9||

aneka-mantra-nāda-mañju-nūpurā-rava-skhalat

samāja-rāja-haṁsa-vaṁśa-nikvaṇāti-gaurave

vilola-hema-vallarī-viḍambi-cāru-caṅkrame

kadā kariṣyasīha māṁ kṛpā-kaṭākṣa-bhājanam ||10||

ananta-koṭi-viṣṇu-loka-namra-padmajārcite

himādrijā-pulomajā-viriñcajā-vara-prade

apāra-siddhi-ṛddhi-digdha-sat-padāṅgulī-nakhe

kadā kariṣyasīha māṁ kṛpā-kaṭākṣa-bhājanam ||11||

makheśvari! kriyeśvari svadheśvari sureśvari

triveda-bhāratīśvari pramāṇa-śāsaneśvari

rameśvari! kṣameśvari pramoda kānaneśvari

vrajeśvari vrajādhipe śrī rādhike namo’stu te ||12||

itī mam adbhutaṁ-stavaṁ niśamya bhānu-nandinī

karotu santataṁ janaṁ kṛpā-kaṭākṣa-bhājanam

bhavet tadaiva-sañcita-tri-rūpa-karma-nāśanaṁ

bhavet tadā-vrajendra-sūnu-maṇḍala-praveśanam ||13||

rākāyāṁ ca sitāṣṭamyāṁ daśamyāṁ ca viśuddha-dhīḥ |

ekādaśyāṁ trayodaśyāṁ yaḥ paṭhet sa svayaṁ śivaḥ ||14||

yaṁ yaṁ kāmayate kāmaṁ taṁ tam āpnoti sādhakaḥ |

rādhā-kṛpā-kaṭākṣeṇa bhuktvānte mokṣam āpnuyāt ||15||

ūru-daghne nābhi-daghne hṛd-daghne kaṇṭa-daghnake |

rādhā-kuṇḍa-jale sthitā yaḥ paṭhet sādhakaḥ śatam ||16||

tasya sarvārtha-siddhiḥ syād vāk-sāmarthyaṁ tathā labhet |

aiśvaryaṁ ca labhet sākṣād dṛśā paśyati rādhikām ||17||

tena sa tat-kṣaṇād eva tuṣṭā datte mahāvaram |

yena paśyati netrābhyāṁ tat-priyaṁ śyāmasundaram ||18||

nitya-līlā-praveśaṁ ca dadāti śrī-vrajādhipaḥ |

ataḥ parataraṁ prārthyaṁ vaiṣṇavasya na vidyate ||19||

iti śrīmad-ūrdhvāmnāye śrī-rādhikāyāḥ kṛpā-kaṭākṣa-stotraṁ sampūrṇam |

**atha saṁmohana-tantroktaṁ trailokya-vikrama-kavacaṁ likhyate—**

śrī-pārvaty uvāca—

yad gopitaṁ tvayā pūrvaṁ tantrādau yāmalādiṣu |

trailokya-vikramaṁ nāma rādhā-kavacam adbhutam ||1||

tan mahyaṁ brūhi deveśa yady ahaṁ tava vallabhā |

sarva-siddhi-pradaṁ sākṣāt sādhakābhīṣṭa-dāyakam ||2||

śrī-mahādeva uvāca—

śṛṇu priye pravakṣyāmi kavacaṁ deva-durlabham |

yac ca kasmaicid ākhyātuṁ gopitaṁ bhuvana-traye ||3||

yasya prasādato devi sarva-siddhīśvaro’smy aham |

vāgīśaś ca hayagrīvo devarṣiś caiva nāradaḥ ||4||

yasya prasādato viṣṇus trailokya-sthiti-kārakaḥ |

brahmā yasya prasādena trailokyaṁ racayet kṣaṇāt ||5||

ahaṁ saṁhāra-sāmarthyaṁ prāptavān nātra saṁśayaḥ |

trailokya-vikramaṁ nāma kavacaṁ mantra-vigraham ||6||

tac chṛṇu tvaṁ maheśāni bhakti-śraddhā-samanvitā |

trailokya-vikramasyāsya kavacasya ṛṣir hariḥ ||7||

chando’nuṣṭup devatā ca rādhikā vṛṣabhānujā |

śrī-kṛṣṇa-prīti-siddhy-arthaṁ viniyogaḥ prakīrtitaḥ ||8||

rādhikā pātu me śīrṣaṁ vṛṣabhānu-sutā śikhām |

bhālaṁ pātu sadā gopī netre govinda-vallabhā ||9||

nāsāṁ rakṣatu ghoṣeśī vrajeśī pātu karṇayoḥ |

gaṇḍau pātu rati-krīḍā oṣṭhau rakṣatu gopikā ||10||

dantān rakṣatu gāndharvī jihvāṁ rakṣatu bhāminī |

grīvāṁ kīrtisutā pātu mukha-vṛttaṁ haripriyā ||11||

bāhū me pātu gopeśī pādau me gopa-sundarī |

dakṣa-pārśvaṁ sadā pātu kuñjeśī rādhikeśvarī ||12||

vāma-pārśvaṁ sadā pātu rāsakelivinodinī |

saṅketasthā pātu pṛṣṭhaṁ nābhiṁ vana-vihāriṇī ||13||

udaraṁ nava-tāruṇyā vakṣo me vraja-sundarī |

aṁsa-dvayaṁ sadā pātu parakīya-rasa-pradā ||14||

kakudaṁ pātu gopālī sarvāṅgaṁ gokuleśvarī |

candrānanā pātu guhyaṁ rādhā sarvāṅga-sundarī ||15||

mūlādhāraṁ sadā pātu śrīṁ klīṁ saubhāgya-vardhinī |

aiṁ klīṁ śrī-rādhike svāhā svādhiṣṭhānaṁ sadāvatu ||16||

klāṁ klīṁ namo rādhikāyai maṇipūraṁ sadāvatu |

lakṣmī māyā smaro rādhā pātu cittam anāhatam ||17||

klāṁ klīṁ kāmakalā rādhā viśuddhaṁ sarvadāvatu |

ājñāṁ rakṣatu rādhā me haṁsaḥ klīṁ vahni-vallabhā ||18||

oṁ namo rādhikāyai svāhā sahasrāraṁ sadāvatu |

aṣṭādaśākṣarī rādhā sarva-deśe tu pātu mām ||19||

navārṇā pātu mām ūrdhvaṁ daśārṇāvatu saṁsadi |

ekādaśākṣarī pātu dyūte vāda-vivādayoḥ ||20||

sarva-kāle sarvadeśe dvādaśārṇā sadāvatu |

pañcākṣarī rādhikeśī vāsare pātu sarvadā ||21||

aṣṭākṣarī ca rādhā māṁ rātrau rakṣatu sarvadā |

pūrṇā pañcadaśī rādhā pātu māṁ vraja-maṇḍale ||22||

ity evaṁ rādhikāyās te kavadaṁ kīrtitaṁ mayā |

gopanīyaṁ prayatnena sva-yonir iva pārvati ||23||

na deyaṁ yasya kasyāpi mahā-siddhi-pradāyakam |

abhaktāyāpi putrāya dattvā mṛtyuṁ labhen naraḥ ||24||

nātaḥ parataraṁ divyaṁ kavacaṁ bhuvi vidyate |

paṭhitvā kavacaṁ paścād yugalaṁ pūjayen naraḥ ||25||

puṣpāñjaliṁ tato dattvā rādhā-sāyujyam āpnuyāt |

aṣṭottara-śataṁ cāsya puraścaryā prakīrtitā ||26||

aṣṭottara-śataṁ japtvā sākṣād devo bhavet svayam |

kṛṣṇa-premāṇam apy āśu durlabhaṁ labhate dhruvam ||27||

iti śrī-saṁmohana-tantre śrī-rādhāyās trailokya-vikramaṁ nāma kavacaṁ sampūrṇam |

śrī-rādhā-govindau jayataḥ

tathā hi—

govinda-sahitāṁ bhūri-hāva-bhāva-parāyaṇām |

yoga-pīṭheśvarīṁ rādhāṁ praṇamāmi nirantaram ||

atha **caraṇa-dhyānam—**(GLA 11.51)

śaṅkhārdhendu-yavābja-kuñjara-rathaiḥ sīrāṅkuśeṣu-dhvajaiś

cāpa-svastika-matsya-tomara-mukhaiḥ sal-lakṣaṇair aṅkitam |

lākṣā-varmita-māhavopakaraṇair ebhir vijityākhilaṁ

śrī-rādhā-caraṇa-dvayaṁ sukaṭakaṁ sāmrājya-lakṣmyā babhau ||

atha **kara-cihnam —**(GLA 11.66)

bhṛṅgārāmbhoja-mālā-vyajana-śaśikalā-kuṇḍala-cchatra-yūpaiḥ

śaṅkha-śrī-vṛkṣa-vedyāsana-kusuma-latā-cāmara-svastikādyaiḥ |

saubhāgyāṅkair amībhir yuta-kara-yugalā rādhikā rājate’sau

manye tat-tan-miṣāt sva-priya-paricaraṇasyopacārān bibharti ||

atha **mada-hāsyam—**(GLA 11.88)

harer guṇālī-vara-kalpa-vallyo

rādhā-hṛdārāmam anu praphullāḥ |

lasanti yā yāḥ kusumāni tāsāṁ

smita-cchalāt kintu bahiḥ skhalanti ||

atha **śṛṅgāraḥ**—(UN 4.9)

snātā nāsāgra-jāgran-maṇi-rasita-paṭā sūtriṇī baddha-veṇī

sottaṁsā carcitāṅgī kusumita-cikura sragviṇī padma-hastā |

tāmbūlāsyoru-bindu-stavakita-cibukā kajjalākṣī sucitrā

rādhālaktojjvalāṅghriḥ sphuriti tilakinī ṣoḍaśā-kalpinīyam ||

atha **ābharaṇam**—(UN 4.10)

divyaś cūḍā-maṇīndraḥ puraṭa-viracitāḥ kuṇḍala-dvandva-kāñci-

niṣkāś cakrī-śalākā-yuga-valaya-ghaṭāḥ kaṇṭha-bhūṣormikāś ca |

hārās tārānukāra bhuja-kaṭaka-tulākoṭayo ratna-kḷptās

tuṅgā pādāṅgurīya-cchavir iti ravibhir bhūṣaṇair bhāti rādhā ||

anyac ca— (ViM 1.10)

so’yam vasanta-samayaḥ yasmin

purṇaṁ tam iśvaram upoḍha-navānurāgam |

guḍha-grahā rucirayā saha rādhayāsau

raṅgāya saṅgamayitā niśi paurṇamāsi ||

kiṁ ca—(UN 15.4)

pūrva-rāgas tathā mānaḥ prema-vaicittyam ity api |

pravāsaś ceti kathito vipralambhaś catur-vidhaḥ ||

(15.191)—

jātān saṁkṣipta-saṅkīrṇa-sampanna-rddhimato viduḥ ||

tatra **saṅkṣiptaḥ** (15.192)—

yuvānau yatra saṁkṣiptān sādhvasa-vrīḍitādibhiḥ |

upacārān niṣevete sa saṁkṣipta itīritaḥ ||

atha **saṅkīrṇaḥ** (15.195)—

yatra saṅkīryamāṇāḥ syur vyalīka-smaraṇādibhiḥ |

upacārāḥ sa saṅkīrṇaḥ kiñcit taptekṣu-peśalaḥ ||

atha **sampannaḥ** (15.198)—

pravāsāt saṅgate kānte bhogaḥ sampanna īritaḥ |

dvidhā syād āgatiḥ prādurbhāvaś ceti sa saṅgamaḥ ||

atha **samṛddhimān** (15.206)—

durlabhālokayor yūnoḥ pāratantryād viyuktayoḥ |

upabhogātireko yaḥ kīrtyate sa samṛddhimān ||

yathā—

vande śrī-rādhikādīnāṁ bhāva-kāṣṭhām ahaṁ parām |

vinā viyogaṁ saṁyogaṁ yā tūryam udagād yataḥ ||

tatra śrī-bhāgavate (10.31.15)—

aṭati yad bhavān ahni kānanaṁ

truṭir yugāyate tvām apaśyatām |

kuṭila-kuntalaṁ śrī-mukhaṁ ca te

jaḍa udīkṣitāṁ pakṣma-kṛt dṛśām ||

### iti śrīmad-rādhā-govinda-deva-sevādhipati-śrī-haridāsa-gosvāmī-caraṇānujīvi-śrī-rādhā-kṛṣṇa-dāsodīritā bhakti-sādhana-dīpikāyāṁ ṣaṣṭha-kakṣā |

||6||

(7)

# saptama-kakṣā

atha—

śrī-rādhā-prāṇa-bandhoś caraṇa-kamalayoḥ keśa-śeṣādy-agamyā

yā sādhyā prema-sevā vraja-carita-parair gāḍha-laulyaika-labhyā |

yad-vāñchayā śrīr lalanācarat tapo vihāya kāmān suciraṁ dhṛta-vratā ity ādeḥ śrī-kṛṣṇa-līlāyāṁ śrī-rādhāyā anugatve śrīmad-rādhā-govinda-caraṇa-sevanaṁ sarvotkṛṣṭam | tat tu madhura-rasaṁ vinā na sambhavati | tato madhura-rasasya śreṣṭhatvam | yathā bhakti-rasāmṛta-sindhau (2.5.38)—

yathottaram asau svāda-viśeṣollāsamayy api |

ratir vāsanayā svādvī bhāsate kāpi kasyacit ||

śrīmad-ujjvala-nīlamaṇau (1.2) ca—

mukhya-raseṣu purā yaḥ saṁkṣepeṇodito rahasyatvāt |

pṛthag eva bhakti-rasa-rāṭ sa vistareṇocyate madhuraḥ ||

iti hetor gaura-līlāyām api tathaiva śrī-rādhā-gadādharasyaivānugatye śrī-gaura-govindasya bhajanaṁ sarvotkṛṣṭam |

nanu śrī-gadādharasya rādhātve śrī-gaurasya govindatve kiṁ pramāṇam iti cet tatrāha—yathā svayaṁ bhagavataḥ śrī-kṛṣṇasya para-brahmatvaṁ, gūḍhaṁ paraṁ brahma manuṣya-liṅgam ity ādeḥ, tato’pi gūḍhataraṁ śacīnandanasya, tato gūḍhatamaṁ preyasīnām | parama-śaktitvaṁ pārṣadānāṁ, tathā śrī-śacīnandanasya śrī-kṛṣṇatve ārṣa-pramāṇāni bahūni santi | yathā—kṛṣṇa-varṇaṁ tviṣākṛṣṇaṁ sāṅgopāṅgāstra-pārṣadam, śrī-bhāgavate saptama-skandhe (7.9.78)—

itthaṁ nṛ-tiryag-ṛṣi-deva-jhaṣāvatārair

lokān vibhāvayasi haṁsi jagat pratīpān |

dharmaṁ mahā-puruṣa pāsi yugānuvṛttaṁ

channaḥ kalau yad abhavas tri-yugo’tha sa tvam ||

kalau prathama-sandhāyāṁ lakṣmīkānto bhaviṣyati | tathā, suvarṇa-varṇa-hemāṅgo varāṅgaś candanāṅgadī | tathā, sannyāsa-kṛc chamaḥ śānto niṣṭhā-śānti-parāyaṇaḥ iti tu saṅkṣepato likhitam | viśeṣatas tu smaraṇa-maṅgala-daśa-ślokī-bhāṣye vivṛtam asti ity ādīni |

preyasīnāṁ parama-śaktitvam atīva-gūḍhatvāt muninā tatra tatra noktaṁ āptaiḥ khalu svāntaraṅgān prati tad-dvārātidhanyān prati kṛpayā prakaṭitam eva | tad yathā prākṛta-saṁskṛteṣu ca | tatra śrī-karṇapūra-gosvāmino śrī-gaura-gaṇoddeśe (147)—

śrī rādhā prema-rūpā yā purā vṛndāvaneśvarī |

sā śrī-gadādharo gaura-vallabhaḥ paṇḍitākhyakaḥ ||

tasyaiva tasyaiva śrī-caitanya-candrodaya-nāṭake (3.44)—

iyam eva lalitaiva rādhikālī

na khalu gadādhara eṣa bhūsurendraḥ |

harir ayam athavā svayaiva śaktyā

tritayam abhūt sva-sakhī ca rādhikā ca ||

tatraiva gaṇoddeśe (152)—

dhruvānanda-brahmacārī lalitety apare jaguḥ |

sva-prakāśa-vibhedena samīcīnaṁ mataṁ tu tat ||

athavā bhagavān gauraḥ svecchayāgātri-rūpatām |

ataḥ śrī-rādhikā-rūpaḥ śrī-gadādhara-paṇḍitaḥ ||

śrī-caitanya-caritāmṛte (1.1.41)—

gadādhara paṇḍitādi prabhura nija śakti |

tāṅ sabāra caraṇe mora sahasra praṇati ||

punas tatraiva (1.12.90)—

paṇḍita gosāñira gaṇa bhāgavata dhanya |

prāṇa-vallabha yāṅra śrī-ka-caitanya || ity ādi |

yad uktaṁ (1.10.15)—

teṅho lakṣmī-rūpā tāṅra sama keho nāñi ||

tat tu mūla-lakṣmy-abhiprāyeṇa, yathā bṛhad-gautamīye—

devī kṛṣṇa-mayī proktā rādhikā para-devatā |

sarva-lakṣmī-mayī sarva-kāntiḥ saṁmohinī parā || iti |

śrī-brahma-saṁhitāyām ca—

śriyaḥ kāntāḥ kāntaḥ parama‑puruṣaḥ kalpa‑taravo

drumā bhūmiś cintāmaṇi-gaṇa-mayī toyam amṛtam |

kathā gānaṁ nāṭyam iti |

lakṣmī‑sahasra‑śata‑sambhrama‑sevyamānaṁ iti |

tatraiva—

śrī-vāsudeva-rati-keli-kathā-sametam etaṁ karoti iti |

sandarbhe ca (kṛṣṇa-sandarbhe 189)—śrī-vṛndāvane śrī-rādhikāyām eva svayaṁ-lakṣmītvam iti |

śrī-jagannātha-vallabha-nāṭake śrī-rāmānanda-rāya-caraṇaiḥ (1.20)—yato gopāṅganā-śatādhara-madhu-pāna-nirbhara-keli-klamālasāpaghanaḥ kvacit prauḍha-vadhūs tatnopadhānīya-maṇḍita-hṛdaya-paryaṅka-śāyī pītāmbaro nārāyaṇaḥ smāritaḥ | ity ādi |

evaṁ śrī-vidagdha-mādhave (4.52)—sundari ! nāham kevalaṁ tavādhīnaḥ | kintu mama daśāvatārāś ca | ity ādi | evaṁ śrī-govinda-līlāmṛte ca (18.10)—

guṇa-maṇi-khanir udyat-prema-sampat-sudhābdhis

tribhuvana-vara-sādhvī-vṛnda-vandyehita-śrīḥ |

bhuvana-mahita-vṛndāraṇya-rājādhi-rājñī

vilasati kila sā śrī-rādhikeha svayaṁ śrīḥ ||

saundarya-lakṣmīr ihakādhya lakṣmīḥ

saṅgīta-lakṣmīś ca harer mude’sti ||

sva-niyama-daśake (10) śrī-dāsa-gosvāmibhiś ca—

sphural-lakṣmī-vraja-vijayi-lakṣmī-bhara-lasad-

vapuḥ-śrī-gāndharvā-smara-nikara-dīvyad-giri-bhṛtoḥ |

vidhāsye kuñjādau vividha-varivasyāḥ sarabhasaṁ

rahaḥ śrī-rūpākhya-priyatama-janasyaiva caramaḥ ||

śrī-svarūpa-gosvāmi-kaḍacāyām—

avani-sura-varaḥ śrī-paṇḍitākhyo yatīndraḥ

sa khalu bhavati rādhā śrīla-gaurāvatāre |

narahari-sarakārasyāpi dāmodarasya

prabhu-nija-dayitānāṁ tac ca sāraṁ mataṁ me || ity ādi |

śrī-sārvabhauma-bhaṭṭācāryaiḥ śata-nāma-stotre (14)—

gadādhara-prāṇanātha ārtihā śaraṇa-pradaḥ | ity ādi |

śrī-sarakāra-ṭhakkureṇa bhajanāmṛte—iha mataṁ me, yathā kali-yuga-pāvanāvatāra-karuṇāmaya-śrī-śrī-caitanya-candraḥ vrajarājakumāras tatahiva niḥsīma-śuddha-praṇaya-sāra-ghanībhūta-mahābhāva-svarūpa-rasamaya-parama-dayitaḥ śrī-gadādhara eva rādhā |

vaiṣṇavābhidhāne (4) ca—

gadādhara-prāṇanāthaṁ lakṣmī-viṣṇu-priyā-patim iti |

śrī-madhu-paṇḍita-gosvāminokta-paramānanda-gosvāmi-pādānām aṣṭake ca—

gopīnātha-padābje bhramati mano yasya bhramara-rūpatayā |

taṁ karuṇāmṛta-jaladhiṁ paramānandaṁ prabhuṁ vande ||

śrī-paramānanda-gosvāmi-pādair yathā—

kalinda-naga-nandinī-taṭa-nikuñja-puñjeṣu yas

tatāna vṛṣabhānujākṛtir analpa-līlā-rasam |

nipīya vraja-maṅgalo’yam iha gaura-rūpo’bhavat

sa me diśatu bhāvukaṁ prabhu-gadādharaḥ śrī-guruḥ ||

śrī-caitanya-carita-kāvye (6.12-14)—

śrīmān gadādhara-mahāmatir atyudāra-

śrīlaḥ svabhāva-madhuro bahu-śānta-mūrtiḥ |

ucce samīpa-śayitaḥ prabhuṇā rajanyāṁ

nirmālyam etad urasi prasāryam ebhyaḥ ||

itthaṁ sa yad yad adadāt pramadena yasmai

yasmai janāya tad idaṁ sa gadādharo’pi |

prātar dadau satatam ullasitāya tasmai

tasmai mahāprabhu-vimukta-mahā-prasādam ||

saṅgrathya mālaya-nicayaṁ paricarya yatnāt

sad-gandha-sāra-ghanasāra-varādi-paṅkam |

aṅgeṣu tasya parito jayati sma nityaṁ

sotkaṇṭham atra sa gadādhara-paṇḍitāgrataḥ ||

tatra hi (5.55)—

śrīvāsas tad anu gadādharaṁ babhāṣe

bhaṭṭādyaṁ sakalam amutra nīyatāṁ tat |

ity uktaḥ sa ca sakalaṁ nināya tatra

premārdro niravadhi vismṛtātma-ceṣṭaḥ ||

tatra hi (5.128-9)—

sa tu gadādhara-paṇḍita-sattamaḥ

satatam asya samīpa-susaṅgataḥ |

anudinaṁ bhajate nija-jīvata-priya-

tamaṁ tam atispṛhayā yutam ||

niśi tadīya-samīpa-gataḥ sthiraḥ

śayanam utsuka eva karoti saḥ |

viharaṇāmṛtam asya nirantaraṁ

sad-upabhuktam anena nirantaram ||

tatra hi (11.22-24)—

nivṛtte’smin tais taiḥ kalita-lalanā-bhūmika-rucir

gadādhṛk-saṁjño’sau dhṛta-valaya-śaṅkhojjvala-karaḥ |

praviṣṭo gāyadbhir laghu laghu mṛdaṅge mukharite

tathā tālair mānair naṭana-kalayā tatra vibhavau ||

tadā nṛtyaty asmin dhṛta-madhura-veśojjvala-rucau

mṛdaṅgālī-bhaṅgīśata-madhura-saṅgīta-kalayā |

janair bhūyo bhūyaḥ sukha-jaladhi-magnair vinimiṣaiḥ

samantād āsede jaḍima-jaḍimāṅgaiḥ kim amṛtam ||

vṛṣabhānu-sutā rādhā śyāmasundara-vallabhā

kalau gadādharaḥ khyāto mādhavānanda-nandanaḥ |

mādhavasya gṛhe jāto mādhavasya kuhū-tithau

śrī-rādhādbhuta-rūpeṇa paṇḍitaḥ śrī-gadādharaḥ ||

atha śrī-vāsudeva-ghoṣa-ṭhakkuraḥ—

akhila brahma-para veda upara, nā jāne pāṣaṇḍī mati-bhorā ||

nitya nityānanda caitanya govinda paṇḍita gadādhara rādhe |

caitanya yugala-rūpa kevala rasera kūpa avatāra sadā-śiva sādhe ||

antare nava-ghana bāhire gaura-tanu yugala-rūpa parakāśe |

kahe vāsudeva ghoṣa yugala-bhajana-rase janame janame rahu āśe ||

gaurāṅga vihara-i parama ānande

nityānanda kari saṅge gaṅgā-pulina-raṅge hari hari bole nija-vṛnde |

kāṅcā kāñcana-maṇi gorā-rūpa tāhe jini ḍagamagi-prema-taraṅga |

o nava kusuma-dāma gale dole anupāma helana narahari aṅga ||

bhāve bharala tanu pulaka kadamba janu garaha-i yaichana siṁhe |

priya gadādhara dhariyā se bāma kara nija-guṇa-gāna govinde ||

aruṇa-nayana-koṇe īṣat hāsiyā khene royata kibā abhilāṣa |

soṅari se saba khelā śrī-vṛndāvana-rasa-līlā ki bolaba vāsudeva ghoṣe ||

atha vāsaka-sajjā-rasaḥ (356)—

aruṇa-nayane dhārā bahe | aruṇita māla māthe gora rahe ||

ki bhāva paḍiyāche mane | bhūmi gaḍi paḍe kṣaṇe kṣaṇe ||

kamala pallava bichāiyā | rahe gorā dheyāna kariyā ||

vāsaka-sajjāra bhāva kari | virale basiyā ekeśvarī ||

vāsudeva ghoṣa tā dekhiyā | bole kichu caraṇe dhariyā ||

atha dāna-līlā (gaurapada)—

ājura gorā-cāṅdera ki bhāva paḍila |

nadīyāra bāṭe gorā dāna sirajila ||

ki rasera dāna cāhe gorā dvija-maṇi |

beta diyā āguliyā rākhaye taruṇī ||

dāna deha bali ghane ghane ḍāke |

nagara-nāgarī yata paḍila vipāke ||

kṛṣṇa-avatāra āmi sādhiyāchi dāna |

se bhāva paḍila mane vāsudeva gāna ||

atha jala-krīḍā (2649)—

jala-krīḍā gorācāṅdera manete paḍila |

saṅge laiyā pariṣada jalete nāmbila ||

gorā-aṅge keho keho jala pheli māre |

gaurāṅga pheliyā jala māre gadādhare ||

jala-krīḍā kare gorā haraṣita mane |

hulāhuli tulātuli kari jane jane ||

gaurāṅga cāṅdera līlā kahana nā yāya |

vāsudeva ghoṣa ai gorā-guṇa gāya ||

atha pāśā-khelā (2671)—

pāśā-khelā gorācāṅdera mane ta paḍila |

pāśā laiyā gorā khelā sirajila ||

priya gadādhara saṅge gorā khele pāśā sāri |

khelite lāgila pāśā hāri jini kari ||

duyācāri bali dāna phele gadādhara |

pañca tina baliyā ḍāke gaurāṅga-sundara ||

dui jane magana bhela nava pāśā rase |

jaya jaya diyā gāya vāsudeva ghoṣe ||

atha candanam (gaurapada)—

aguru candana lepiyā gorā gāya |

priya pāriṣada gaṇa gorā guṇa gāya ||

āni salila keha dhari nija kare |

manera mānase ḍhāle gorāra upare ||

cāṅda jiniyā mukha adhika kari sāje |

mālatī-phulera mālā gorā-aṅge sāje ||

aruṇa vasana sāje nānā ābharaṇe |

vāsudeva gorā-rūpa kare nirīkṣaṇe ||

atha phula-līlā (1525)—

phula-vana gorā cāṅda dekhiyā nayane |

phulera samara gorāra paḍi gela mane ||

\*\*\*

priya gadādhara saṅge āra nityānanda |

phulera samare gorāra ha-ila ānanda ||

gadādhara saṅge pahuṁ karaye vilāsa |

vāsudeva kahe rasa karala prakāśa ||

atha holikā-khelā –

sahacara mili phāgu māre gorā gāya |

candana picakā bhari keho keho dhāya ||

nānā yantra sumeli kariyā śrīnivāsa |

gadādhara ādi saṅge karaye vilāsa ||

hari buli bhuja tuli nāce haridāsa |

vāsudeva ghoṣe rasa karila prakāśa ||

āre more dvija-maṇi

rādhā rādhā bali gaurā loṭāya dharaṇī ||

rādhā nāma jape gorā parama-yatane |

sulalita dhārā bahe aruṇa nayane |

kṣaṇe kṣaṇe gorā cāṅda bhūme gaḍi yāya |

rādhikāra vadana heri kṣeṇe muruchāya ||

pulaka pūrala tanu gadagada bola |

kahe vāsu gorā mora baḍa utarola ||

gaurāṅga viraha jvara hiyā chaṭa phaṭa kare

jīvane nā bāṅdhaye thehā |

nā heriyā cāṅda mukha vidarite cāhe buka

 kemana karite cāhe nehā ||

prāṇera hari hari kaha more jīvana upāya |

e dukhe dukhita ye e dukha jānaye se

āra āmi nivediba kāya ||

gaurāṅga mukhera hāsi sudhā khase rāśi rāśi

 tāhā āmi nā pāi dekhite |

yata chila bandhu gaṇa sabhe bhela nikaruṇa

 āmi jīye ki sukha khāite ||

gadādhara ādi kari nā dekhiyā prāṇe mari

 ma-ila ma-ilu madhumatī nā dekhiyā |

ye more karita dayā se gela niṭhura hañā

 vāsu kene nā gela mariyā ||

yathā svayaṁ bhagavān śrī-vrajendra-nandanaḥ svasya kāya-vyūha-prakāśa-vilāsa-parāvastha-prābhava-vaibhava-rūpaiḥ śrī-baladeva-śrī-mathurā-dvārakā-goloka-paravyoma-nātha-nṛsiṁha-raghunāthādibhiḥ svāvatārāvalībhis tat tat pārṣadaiś ca śrīman-nityānandādvaita-śrīvāsaṁ kṛtvā kalau śrī-kṛṣṇa-caitanya-mahāprabhuḥ san kṛpayā prakaṭo’bhūt | tathā tena rasika-maṇḍala-śekhareṇa svasya mahā-śakti-hlādinī-sāra-rūpā sarva-lakṣmī svarūpā-śrī-vṛṣabhānu-nandinī śrīmatī rādhaiva śrī-gopī-gaṇa-mahiṣī-gaṇa-lakṣmī-gaṇaiḥ svaysa kāya-vyūha-prakāśa-rūpaiḥ sahitā śrī-gadādhara-paṇḍita-rūpeṇāvatāritābhūt | prabhutvāt tasyaiva |

śaktiś ca aghaṭana-ghaṭanā-paṭīyasī yogamāyā vaibhavena yadā yad icchāṁ karoti tat kim api durghaṭaṁ na bhavati avatīrya saṅkīrtanānandāveśena tat tat pūrva-bhāvaṁ sva-sva-vilāsa-śakti-pārṣadaṁ prati darśitavān | etat tu śrī-karṇapūra-śrī-vṛndāvana-dāsa-śrī-vāsudeva-śrī-narahari-ṭhakkurādi-śrī-rūpa-sanātana-śrī-kṛṣṇadāsa-śrī-kavirāja-śrī-locanadāsa-prabhṛtibhiḥ sva-sva-granthe likhitvā sthāpitam asti | tasmāt sarveṣāṁ śrī-kṛṣṇa-caitanya-pārṣadānāṁ mate śrī-gadādhara-paṇḍita eva śrī-vṛṣabhānu-nandinī śrī-rādhā | kiṁ bahu-vicāritena |

kiṁ ca, adyāpi śrī-vṛndāvane upāsanā-prāpti-sthāne śrīmad-rādhā-govinda-śrī-rādhā-madana-gopāla-sevādhikārī śrī-rūpa-sanātanānugatye rādhā-gadādhara-caritram eva dṛśyate | śrī-caitanya-bhāgavate śrī-ṭhakkura-vṛndāvana-varṇane madhya-khaṇḍe (18.101-119)—

prathama prahare ei kautuka viśeṣa |

dvitīya prahare gadādhara paraveśa ||

suprabhā tāhāna sakhī kari nija-saṅge |

brahmānanda tāṅhāra baḍāi buḍī raṅge ||

hāte laḍi kāṅkhe ḍāli neta paridhāna |

brahmānanda ye hena baḍāi vidyamāna ||

ḍāki bole haridāsa ke saba tomarā |

brahmānanda bole yāi mathurā āmarā ||

śrīnivāsa bole tui kāhāra banitā |

brahmānanda bole kene jijñā vāratā ||

śrīnivāsa bole jānibāre nā juyāya |

haya bali brahmānanda mastaka ḍhulāya ||

gaṅgādāsa bole āji kothāya rahibā |

brahmānanda bole sthānakhāni tumi dibā ||

gaṅgādāsa bole tumi jijñāsile baḍa |

jijñāsāra kāja nāhi jhāṭa tumi naḍa ||

advaita bolaye eta vicāra ki kāja |

mātṛ-samā para-nārī kene deha lāja ||

nṛtya gīte pīta baḍa āmāra ṭhākura |

ethāya nācaha dhana pāibe pracura ||

advaitera vākya śuni parama hariṣe |

gadādhara nṛtya kare prema parakāśe ||

rasāveśe gadādhara nāce manohara |

samaya-ucita gīta gāya anucara ||

gadādhara nṛtya dekhi āche kona jana |

vihvala haiyā nāhi karaye krandana ||

prema-nadī bahe gadādharera nayane |

pṛthivī ha-iyā sikta dhanya hena māne ||

gadādhara hailā yena gaṅgā mūrtimatī |

satya satya gadādhara kṛṣṇera prakṛti ||

āpane caitanya baliyāchena bāra bāra |

gadādhara mora vaikuṇṭhera parivāra ||

ye gāya ye dekhe sabhe bhāsilena prema |

caitanya prasāde keho bāhya nāhi jāne ||

hari hari boli kāṅde saba vaiṣṇava maṇḍala |

sarva-gaṇa la-iyā govinda kolāhala ||

caudike śuniye kṛṣṇa-premera krandana |

gopikāra veśe nāca mādhava-nandana ||

tathā hi—

eka dina tāmbūla la-iyā gadādhara |

santoṣa āilā prabhu prabhura gocara ||

gadādhare dekhi prabhu karena jijñāsā |

kothā kṛṣṇa āchena śyāmala pīta-vāsā ||

se ārti dekhite sarva hṛdaya vidare |

ke ki balibeka prabhu bādha nāhi sphure ||

saṁbhrame bolena gadādhara mahāśaya |

niravadhi āchena kṛṣṇa tomāra hṛdaya ||

hṛdaye āchena kṛṣṇa vacana śuniyā |

āpana hṛdaya prabhu cire naka diyā ||

āste vyaste gadādhara prabhu-hasta dhare |

ārti dekhi gadādhara mane ta vicāre ||

ei āsibena kṛṣṇa sthira hao khāni |

gadādhara bole āi dekhaye āpani ||

baḍa tuṣṭa hailā āi gadādhara prati |

emata śiśura buddhi nāhi āra kati ||

muñi bhaye nāhi pāro sammukha ha-ite |

śiśu ha-i kemane prabodhilā bhāla mate ||

āi bole bāpa tumi sarvadā thākibā |

chāḍiyā uhāra saṅga kothāha nā yābā ||

tathā hi madhya-khaṇḍe –

prabhu bole kon jana gṛhera bhitara |

brahmacārī bolena tomāra gadādhara ||

heṅṭa māthā kari kāṅdena gadādhara |

dekhiyā santoṣe prabhu bole viśvambhara ||

prabhu bole gadādhara tomarā sukṛti |

śiśu haite kṛṣṇete ha-ilā dṛḍha-mati ||

āmāra se hena janma gela vṛthā rase |

nā pāila amūlya nidhi dīna-hīna doṣe ||

tathā hi madhya-khaṇḍe –

ei saba adbhuta sei navadvīpe haye |

tathāpi o bhakta ba-i anya nā jānaye ||

madhya-khaṇḍera parama adbhuta saba kathā |

mṛta-dehe tattva-jñāna kahilena kathā ||

hena matae navadvīpe śrī-gaurasundara |

biharaye saṅkīrtana sukhe nirantara ||

prema-rase prabhura saṁsāra nāhi sphure |

anyera ki dāya viṣṇu pūjite nā pāre ||

snāna kari baise prabhu śrī-viṣṇu pūjite |

prema jale sakala śrī-aṅga vastra tite ||

bāhira ha-iyā prabhu se vastra chāḍiyā |

puna anya vastra pari viṣṇu pūje giyā ||

puna premānanda jale tite se vasana |

puna bāhirāi aṅga kari prakṣālana ||

ei mata vastra parivarta kare mātra |

preme viṣṇu pūjite nā pāre tila mātra ||

śeṣe gadādhara prati balilena vākya |

tumi viṣṇu pūja mora nāhika saubhāgya ||

ei mata vaikuṇṭha nāyaka bhakti-rase |

bihara-i navadvīpa rātrite divase ||

tathā hi—

nityānanda-svarūpa sabhāre kari kole |

siñcilā sabhāra aṅga nayanera jale ||

tabe jagannātha dekhi harṣe sarva-gaṇe |

ānande calilā gadādhara daraśane ||

nityānanda- gadādhare ye prīti antare |

ihā kahibāre śakti īśvare se dhare ||

gadādhara-bhavane mohana gopīnātha |

āchena ye hena nanda-kumāra sākṣāt |

āpane caitanya tāṅre kariyāchena kole |

atibaḍa pāṣaṇḍī se vigraha dekhi bhule ||

dekhi śrī-muralī mukha aṅgera bhaṅgimā |

nityānanda ānanda-aśrura nāhi sīmā ||

nityānanda vijaya jāniyā gadādhara |

bhāgavata-pāṭha chāḍi āilā satvara ||

duṅhe mātra dekhi doṅhāra śrī-vadana |

galā dhari lāligena karite krandana ||

anyonya duṅhu prabhu karena namaskāra |

anyonya duḥhe bole mahimā doṅhāra ||

duṅhu bole āji haila locana nirmala |

duṅhu bole janma āji āmāra saphala ||

bāhya jñāna nāhi duṅhu prabhura śarīre |

duṅhu prabhu bhāse nija ānanda sāgare ||

hena se haila prema-bhaktira prakāśa |

dekhi caturdike paḍi kāṅde sarva-dāsa ||

ki adbhuta prīti nityānanda-gadādhare |

ekera apriya āre sambhāṣā nā kare ||

gadādhara devera saṅkalpa ei rūpa |

nityānanda nindakera nā dekhena mukha ||

nityānanda svarūpere prīti yāra nāi |

dekhā jo nā dena tāre paṇḍita gosāñi ||

tabe dui prabhu sthira ha-i eka-sthāne |

basilena caitanya-maṅgala-saṅkīrtane ||

atha śeṣa-khaṇḍe—

hena mate sindhu-tīre śrī-gaurasundara |

sarva-rātri nṛtya kare ati manohara ||

niravadhi gadādhara thākena saṁhati |

prabhu gadādharera biccheda nāhi kati ||

ki bhojane ki śayane kibā paryaṭane |

gadādhara prabhure sevena anukṣaṇe ||

gadādhara sammukhe paḍena bhāgavata |

śuni haya prabhu prema-rase mahā-matta ||

gadādhara vākye mātra prabhu sukhī haya |

bhrame gadādhara saṅge vaiṣṇava ālaya ||

tathā hi –

ei mata prabhu priya gadādhara saṅge |

tān mukhe bhāgavata kathā śune raṅge ||

gadādhara paḍena svamukhe bhāgavata |

prahlāda-carita āra dhruvera carita ||

śatāvṛtti kariyā śunena sāvahita |

para-kārya prabhura nāhika kadācit ||

bhāgavata-pāṭha gadādharera viṣaya |

dāmodara-svarūpera kīrtana sadāya ||

ekeśvara śrī-dāmodara-svarūpa gāya |

vihvala hañā nāce vaikuṇṭhera rāya ||

aśru kampa hāsya mūrcchā pulaka huṅkāra |

yata kichu āche prema-bhaktira vikāra ||

mūrtimanta sabhe thāke īśvarera sthāne |

nāceta caitanya-candra ihāṁ sabha-sane ||

dāmodara svarūpera ucca saṅkīrtane |

śunile nā thāke bāhya nāce sei kṣaṇe ||

tathā hi –

ye nā māne bhāgavata se yavana sama |

tāra śāstā āche prabhu janme janme yama ||

tathā hi tatraiva –

sei rātri tathāha thāki tabe āra dine |

gṛhe āilena prabhu lakṣmī devī sane ||

śrī-lakṣmī sahite prabhu caḍhiyā dolāya |

nadīyāra loka saba dekhibāre dhāya ||

gandha-mālā alaṅkāra mukuṭe candana |

kajjale ujjvala doṅhe lakṣmī nārāyaṇa ||

tathā hi tatraiva –

kāśīnātha dekhi rāja-paṇḍita āpane |

basite āsana āni dilena sambhrame ||

parama-gaurave vidhi kari yathocita |

ki kārye āile jijñāsilena paṇḍita ||

kāśīnātha bolena āchaye kichu kathā |

citte laya yadi tabe karaha sarvathā ||

viśvambhara paṇḍitere tomāra duhitā |

dāna kara sambandha ucita sarvathā ||

tomāra kanyāra yogya sei divya pati |

tāhāne ucita patnī ei mahāsatī ||

yena kṛṣṇa rukmiṇīye anyonya ucita |

sei mata viṣṇu-priyā nimāi paṇḍita ||

śuni vipra patnī ādi āpta-varga sahe |

lāgila karite yukti ke budhi ki kahe ||

sabhe bulilena āra ki kārya vicāre |

sarvathā e karma giyā karaha satvare ||

tathā tatraiva—

bhojana kariyā sukha-rātri sumaṅgale |

lakṣmī-kṛṣṇa ekatra rahilā kutūhale ||

sanātana paṇḍitera goṣṭhīra sahite |

ye sukha pāilā tāhā ke pāre barṇite ||

nagna-jita janaka bhīṣmaka jāmbūvanta |

pūrve yena tāṅrā ha-ilā bhāgyavanta ||

sei bhāgya goṣṭhīra sahita sanātana |

pāilena pūrva-viṣṇu-sevāra kāraṇa ||

tathā hi tatraiva –

nṛtya-gīta vādya puṣpa varṣite varṣite |

parama ānande āilena sarva pathe ||

tabe śubha kṣaṇe prabhu sakala maṅgale |

putra vadhū gṛhe ānilena harṣa ha-iyā ||

gṛhe āsi basilena lakṣmī nārāyaṇa |

jaya jaya mahā-dhvani ha-ila takhana ||

atha śrī-caitanya-caritāmṛte ca—

bhagavānera bhakta yata śrīvāsa pradhāna

tāṅ'-sabhāra pāda-padme sahasra praṇāma

advaita ācārya prabhura aṁśa-avatāra

tāṅra pāda-padme koṭi praṇati āmāra

nityānanda-rāya prabhura svarūpa-prakāśa

tāṅra pāda-padma vando yāṅra muñi dāsa

gadādhara-paṇḍitādi prabhura nija-śakti

tāṅ'-sabāra caraṇe mora sahasra praṇati

śrī-kṛṣṇa-caitanya prabhu svayaṁ-bhagavān

tāṅhāra padāravinde ananta praṇāma

tathā hi tatraiva –

pañca-tattvātmakaṁ kṛṣṇaṁ

bhakta-rūpa-svarūpakam

bhaktāvatāraṁ bhaktākhyaṁ

namāmi bhakta-śaktikam

tathā hi tatraiva –

antaraṅgā bahiraṅgā taṭasthā kahi yāre |

antaraṅgā svarūpa-śakti sabāra upare ||

śrī-gadādhara-paṇḍita gosāñi śakti-avatāra |

antaraṅga-svarūpa śakti gaṇana yāṅhāra ||

tathā hi ādikhaṇḍe dvādaśa-paricchede—

śrī-gadādhara paṇḍita śākhāte mahottama

tāṅra upaśākhā kichu kari ye gaṇana

paṇḍitera gaṇa saba bhāgavata dhanya

prāṇa-vallabha sabāra śrī-kṛṣṇa-caitanya

ei tina skandhera kailuṅ śākhāra gaṇana

yāṅ-sabā-smaraṇe bhava-bandha-vimocana

yāṅ-sabā-smaraṇe pāi caitanya-caraṇa

yāṅ-sabā-smaraṇe haya vāñchita pūraṇa

ataeva tāṅ-sabāra vandiye caraṇa

caitanya-mālīra kahi līlā-anukrama

tathā hi madhya-khaṇḍe –

caṇḍī-dāsa vidyāpati rāyera nāṭaka gīti

karṇāmṛta śrī gīta govinda

mahāprabhu rātri dine svarūpa-rāmānandera sane

nāce gāya parama ānanda

purī gosāñira vātsalya mukhya rāmānandera śuddha sakhya

govindādyera śuddha dāsya rase

gadādhara jagadānanda svarūpera mukhya rasānanda

ei cāri bhāve prabhu vaśa

ataḥ śrī-bhagavat-kṛṣṇa-caitanya-devasyāntaraṅga-śakti-varga-mukhyatamaḥ śrī-gadādhara-paṇḍitaḥ | ataḥ śrī-nīlācale sva-sevādhi-kāritvena śrī-bhāgavata-kathā-kathanādhikāritvena ca tena sa ca nirūpitaḥ | evaṁ gauḍa-deśa-mukhya-pradeśa-sva-prakaṭa-sthala-navadvīpe tayā sarva-dhāma-pravara-śrī-vṛndāvane’pi | iti tu śrī-caitanya-bhāgavate śrī-caitanya-caritāmṛtādau prasiddhaṁ vartate | tatra śrī-caitanya-bhāgavate śrī-navadvīpa-līlāyāṁ śrīmahāprabhor ājñā –

śeṣe gadādhara prati bulilena vākya |

tumi viṣṇu pūja mora nāhika se bhāgya ||

tathā cātra nīlācale—

bhāgavata-pāṭha gadādharera viṣaya |

dāmodara svarūpera kīrtana sadāya ||

tatra ca śrī-vṛndāvane śrī-śrī-sevādhikāras tu pūrvaṁ likhito’sti | tathā hi ṣoḍaśa-paricchede śrī-vṛndāvana-gamane (CC 2.16.130-144)–

gadādhara-paṇḍita yabe saṅgete calilā

kṣetra-sannyāsa nā chāḍiha prabhu niṣedhilā

paṇḍita kahe yāhāṅ tumi sei nīlācala

kṣetra-sannyāsa mora yāuka rasātala

prabhu kahe iṅhā kara gopīnātha sevana

paṇḍita kahe koṭi-sevā tvat-pāda-darśana

prabhu kahe sevā chāḍibe āmāya lāge doṣa

iṅhā rahi sevā kara āmāra santoṣaṛ

paṇḍita kahe saba doṣa āmāra upara

tomā-saṅge nā yāiba yāiba ekeśvara

āike dekhite yāiba nā yāiba tomā lāgi

pratijā-sevā-tyāga-doṣa tāra āmi bhāgīṛ

eta bali paṇḍita-gosāi pṛthak calilā

kaṭaka āsi prabhu tāṅre saṅge ānāilā

paṇḍitera gaurāṅga-prema bujhana nā yāya

pratijā śrī-kṛṣṇa-sevā chāḍila tṛṇa-prāya

tāṅhāra caritre prabhu antare santoṣa

tāṅhāra hāte dhari kahe kari praṇaya-roṣa

pratijā sevā chāḍibe e tomāra uddeśa

se siddha ha-ila chāḍi āilā dūra deśa

āmāra saṅge rahite cāha vācha nija-sukha

tomāra dui dharma yāya āmāra haya duḥkha

mora sukha cāha yadi nīlācale cala

āmāra śapatha yadi āra kichu bala

eta bali mahāprabhu naukāte caḍilā

mūrcchita hañā paṇḍita tathāi paḍilā

paṇḍite laā yāite sārvabhaume ājā dilā

bhaṭṭācārya kahe uṭha aiche prabhura līlā

tumi jāna kṛṣṇa nija-pratijā chāḍilā

bhakta kṛpā-vaśe bhīṣmera pratijā rākhilā

tathā hi sva-nigamam apahāya mat-pratijñāmṛtam adhikartum (BhP 1.9.37) ity ādi | tathā hi saptama-paricchede (CC 3.7.148-173)—

vallabha-bhaṭṭera haya vātsalya-upāsana

bāla-gopāla-mantre teṅho karena sevana

paṇḍitera sane tāra mana phirigela

kiśora-gopāla-upāsanāya mana dila

paṇḍitera ṭhāñi cāhe mantrādi śikhite

paṇḍita kahe ei karma nahe āmā haite

āmi paratantra āmāra prabhu gauracandra

tāṅra ājñā vinā āmi nā ha-i svatantra'

tumi ye āmāra ṭhāñi kara āgamana

tāhātei prabhu more dena olāhanaṛ

ei-mata bhaṭṭera katheka dina gela

śeṣe yadi prabhu tāre suprasanna haila

nimantraṇera dine paṇḍite bolāilā

svarūpa jagadānanda govinde pāṭhāilā

pathe paṇḍitere svarūpa kahena vacana

parīkṣite prabhu tomāre kailā upekṣaṇa

tumi kene āsitāṅre nā dilā olāhana

bhīta-prāya hañā kāṅhe karilā sahana

paṇḍita kahena prabhu svatantra sarvajña-śiromaṇi

tāṅra sane’haṭhakari bhāla nāhi māni

yei kahe sei sahi nija-śire dhari

āpane karibena kṛpā guṇa-doṣa vicāri

eta balipaṇḍita prabhura sthāne āilā

rodana kariyā prabhura caraṇe paḍilā

īṣat hāsiyā prabhu kailā āliṅgana

sabāre śunāñā kahena madhura vacana

ṛāmi cālāiluṅ tomā tumi nā calilā

krodhe kichu nā kahilā sakala sahilā

āmāra bhaṅgīte tomāra mana nā calilā

sudṛḍha sarala-bhāve āmāre kinilāṛ

paṇḍitera bhāva-mudrā kahana nā yāya

gadādhara-prāṇa-nāthanāma haila yāya

paṇḍite prabhura prasāda kahana nā yāya

gadāira gaurāṅgabaliyāṅre loke gāya

caitanya-prabhura līlā ke bujhite pāre

eka-līlāya vahe gaṅgāra śata śata dhāre

paṇḍitera saujanya brahmaṇyatā-guṇa

dṛḍha prema-mudrā loke karilā khyāpana

abhimāna-paṅka dhuñā bhaṭṭere śodhilā

sei-dvārā āra saba loke śikhāilā

antare anugraha bāhye upekṣāra prāya

bāhyārtha yei laya sei nāśa yāya

nigūḍha caitanya-līlā bujhite kā'ra śakti

sei bujhe gauracandre yāṅra dṛḍha bhakti

dināntare paṇḍita kaila prabhura nimantraṇa

prabhu tāhāṅ bhikṣā kaila lañā nija-gaṇa

tāhāṅi vallabha-bhaṭṭa prabhura ājñā laila

paṇḍita-ṭhāñi pūrva-prārthita saba siddhi haila

ei takahiluṅ vallabha-bhaṭṭera milana

yāhāra śravaṇe pāya gaura-prema-dhana

śrī-rūpa-raghunātha-pade yāra āśa

caitanya-caritāmṛta kahe kṛṣṇadāsa

śrī-caitanya-maṅgale madhya-khaṇḍe— rāga—baroḍī (dhulā-khelā-jāta)

āra aparūpa kathā śuna gorā-guṇa-gāthā

 loke vede agocara vāṇī

aveśera veśe kara bhakti-yoga paracāre

 karuṇā vigraha guṇa-maṇi

śuna kathā mana diyā āna kathā pāsariyā

 aparūpa kahibāra belā

nija jana saṅge kari śrī-viśvambhara hari

 śrī candraśekhara bāḍi gelā

kathā parasaṅge kathā gopikāra guṇa-gāthā

 kahite se gadagada bhāṣa

aruṇa varuṇa bhela du-nayane bhare jala

 sei rasāveśera vilāsa

kamalā yāhāra pada sevā kare avirata

 hena pahuṅ bhāve gopikāre

parasaṅge haya bhorā hena bhakti kaila tārā

 kathā mātre se āveśa dhare

tabe viśvambhara hari gopikāra veśa dhari

 śrī candraśekharācārya ghare

nācaye ānande bhorā śrīnivāsa hena belā

 nārada āveśe bhela tāre

prabhure praṇāma kare vinaya vacane bole

 dāsa kari jāniha āmāre

e bola boliyā vāṇī tabe sei mahā-muni

 gadādhara paṇḍitere bole

śunaha gopikā tumi ye kichu kahiye āmi

 āpanā marama kichu jāna

apūrva kahiye āmi jagate durlabha tumi

 tora kathā śuna sāvadhāne

āmi to sabhāra kathā kahi śuna guṇa-gāthā

 gokule janmila jane jane

chāḍi nija pati suta sevā kara avirata

 abhimata pāñā vṛndāvane

aichana karili bhakti keho nā jānaye yukti

 parama nigūḍha tina loke

brahmā maheśvara kibā lakhimī ananta-devā

 tatodhika parasāda toke

prahlāda nārada śuka sanātana sa-sanaka

 keho nā jānaye bhakti-leśa

trailokya lakhimī pati tore māge pirīti

 aṅge baraye vara-veśa

lakhimī jāhāra dāsī tora prema prati āśī

 hṛdaye dharaye anurāga

sakala bhuvana pati bhulāili pirīti

 dhani dhani bhāva to svabhāva

torā se jānili tattva prabhura marma mahattva

 priīte bāṅdhili bhāla-mate

uddhava akrūra ādi saba tora pada sādhi

 anugraha nā chāḍiha cite

eteka kahila vāṇī śrīnivāsa dvijamaṇi

 śuni ānandita saba jana

sakala vaiṣṇava mili kari kare kolākuli

 dekhi viśvambharera caraṇa

āchaye ānande bhorā preme garagara tārā

 hena bele āilā haridāsa

daṇḍa eka kari kare sammukhe dāṇḍāyā bole

 guṇa gāya parama ullāsa

hari guṇa kīrtana kara bhāi anukṣaṇa

 ihā buli aṭṭa aṭṭa hāse

hari guṇa gāne bhorā du-nayane bahe dhārā

 ānande phiraye cāri diśe

śuni haridāsa vāṇī sakala vaiṣṇava maṇi

 amṛta siñcila yena gāya

haraṣite nāce gāya mājhe kari gorā rāya

 kāṅdiyā dharaye rāṅgā pāya

tabe sarva-guṇa-dhāma advaita ācārya nāma

āilā sarva vaiṣṇavera rājā

rūpe ālo kari mahī sammukhe dāṅḍāiyā rahi

 prabhu aṁśe janma mahā-tejā

hari hari bali ḍāke camaka paḍila loke

 ānande nācaye prema-bhare

pulakita saba gāya āpāda mastaka yāya

 prema-vāri du-nayane jhare

viśvambhara caraṇe neharaye ghane ghane

 huhuṅkāra māre mālasāṭa

sakala vaiṣṇava mili premera pasarā ḍāli

 pasārila aparūpa hāṭa

gaura-pada—

holi khelata gaura kiśora

rasavatī nārī gadādhara kora

sveda-bindu mukhe pulaka śarīra

bhāva bhare galatahi locana nīra

vraja rasa gāota narahari saṅge

mukunda murāri vāsu nācata raṅge

kṣaṇe kṣaṇe muruccha-i paṇḍita kora

hera-ite sahacarī sukhe bhela bhora

nikuñja mandire pahuṅ karala bithāra

bhūme paḍi kahe kāṅhā muralī hāmāra

kāṅhā govardhana āra yamunāra kula

nikuñja mādhavī yuthī mālatīka phula

śivānanda kahe pahuṅ śuni rasa vāṇī

yāṅhā pahuṅ gadādhara tāṅhā rasa khāni

atha ṭhakkura-vṛndāvanasya—

gaurāṅga nāce āpanāra sukhe

yāṅhāra anubhava se se jānaye

 kahane nā yāya śata mukhe

gaurāṅga aṅge śobhe kanayā kadamba

 aichana pulaka ābhā

ānande bhulala ṭhākura nityānanda

 dkehiyā bhāiyāra śobhā

ke jāne kemana o cāṅda vadana

 niśi diśi parakāśe

vāme rahala paṇḍita gadādhara

 ḍāhine narahari dāse

hena avatāre ye jana vañcita

 tāre kṛpā karu nāthe

śrī-kṛṣṇa caitanya ṭhākura nityānanda

 guṇa gāna vṛndāvana dāse

priya gadādhara saṅge kari kautuke kaupīna pari

 veda nigūḍha avatāra

ha-ila ākāśa vāṇī avatāra śiromaṇi

 tribhuvane deya jaya jayakāra

prakāśila ṣaḍ-bhuja dekhila pratāparudra

 o rase vañcita sārvabhaume

saṅge nityānanda rāya vṛndāvana dāsa gāya

 muñi se vañcita gora-preme

tathā narottama-ṭhakkura-kṛta-prārthanāyām—

dhana mora nityānanda pati mora goracandra

 deva mora yugala kiśora

advaita ācārya bala gadādhara mora kula

 narahari vilāa ye mora

parama kāruṇya dhāma nitya japa harināma

 śrī-guru vaiṣṇava kari dhyāna

śrī-vaiṣṇava pada-dhuli tāhe mora snāna keli

 tarapaṇa tāṅ sabhāra nāma

hena anumāni mane bhakti rasa āsvādane

 madhyastha purāṇa bhāgavata

vaiṣṇavera ucchiṣṭa tāhe mora ha-u nīṣṭhā

 kuṭumbitā tā sabhāra sātha

vṛndāvane ca-utarā tāṅhā yāṅu nitya tvarā

 mane rahuṅ sevā abhilāṣa

muñi atihīna-jana mora ei nivedana

 kahe dīna narottama dāsa

atha śrī-govinda-kavirājasya phāguyā-vasanta-ākhyāne (1465)—

nīlācale kanakācala gorā govinda phāgu-raṅge bhela bhorā

deva kumārī nārī gaṇa saṅga pulaka kadamba karambita aṅga

phāguyā khelata gaura tanu prema sudhā sindhu murati janu

phāgu aruṇa tanu aruṇahi cīra aruṇa nayāne bahe aruṇahiṅ nīra

kaṇṭhahiṅ lolata aruṇita māla aruṇa bhakata saba gāoye rasāla

kata kata bhāva vitharala aṅga nayana ḍhulāota prema taraṅga

heri gadādhara lahu lahu hāsa so nāhi samujhala govinda dāsa

atha vraje yaḥ svayaṁ bhagavataḥ śrī-nanda-nandanasya kāyavyūhya [?] śrī-balarāmaḥ, yaś ca jagat-kartā mahā-viṣṇuḥ, sarve śrī-prabhoḥ saṅginaḥ śrī-nityānandādvaitādi-rūpeṇa jātā vartante | tatra pramāṇaṁ śrī-vṛndāvana-dāsādīnāṁ śrī-caitanya-bhāgavate śrī-caitanya-caritāmṛte ca prasiddham | tatra śrī-caitanya-bhāgavate—

ei mata nityānanda bālaka jīvana

vihvala karite lāgilena śiśu gaṇa

māse keo śiśu gaṇa nā kare āhāra

dekhite lokera citte lāge camatkāra

ha-ilena vihvala sakala bhakta vṛnda

sabhāra rakṣaka ha-ilena nityānanda

putra prāya kari prabhu sabhāre dhariyā

karāyena bhojana āpane hasta diyā

kāreo vā bāṅdhiyā rākhena nija pāśe

mārena bāṅdhena mahā aṭṭa aṭṭa hāse

eka dina gadādhara dāsera mandire

āilena tāṅra prīti karibāra tare

gopī bhāve gadādhara dāsa mahāśaya

ha-iyāchena vihvala parānanda maya

mastake kariyā gaṅgā jalera kalasa

niravadhi ḍākena ki kinibe go rasa

śrī-bāla gopālera mūrti tāna devālaya

sarva gaṇe hari dhvani viśāla karaya

huṅkāra kariyā nityānanda malla rāya

karite lāgilā nṛtya gopāla līlāya

dāna khaṇḍa gāyena mādhavānanda ghoṣa

śuni avadhūta siṁha parama santoṣa

bhāgyavanta mādhavera hena divya dhvani

śunite āviṣṭa hana avadhūta maṇi

sukṛti śrī gadādhara dāsa kari saṅge

dāna khaṇḍa nṛtya prabhu kare nija raṅge

gopī bhāve bāhya nāhi gadādhara dāse

niravadhi āpanāre gopī hena vāse

dāna khaṇḍa līlā śuni nityānanda rāya

ye nṛtya karena tāhā varṇana nā yāya

prema bhakti vikārera yata āche nāma

sarva prakāśiyā nṛtya kare anupāma

vidyutera prāya nṛtya gatira bhaṅgimā

kibā se adbhuta bhuja cālana mahimā

kibā se nayana bhaṅgī ki sundara hāsa

kibā se adbhuta saba kemana vilāsa

eke eke kari dui caraṇa sundara

ki se jāḍe jāḍe lampha dena manohara

ye dike cāhena nityānanda prema rase

sei dike kṛṣṇa rase strī puruṣa bhāse

hena se karen kṛpā dṛṣṭi atiśaya

parānande deha smṛti kāro nā thākaya

ye bhakti vāñchaye yogīndrādi muni gaṇe

nityānanda prasāde tāhā bhuñje jane jane

hasti sama jala nā khāila tina dina

calite nā pāre deha haya ati kṣīṇa

eka māsa eka śiśu nā kare āhāra

tathāpi siṁhera prāya sarva vyavahāra

hena śakti prakāśe śrī-nityānanda rāya

tathāpi nā bujhe keho caitanya māyāya

ei mata katho dina premānanda rase

gadādhara dāsera mandire prabhu baise

tathā hi śrī-caitanya-caritāmṛte (1.1.7)—

saṅkarṣaṇaḥ kāraṇa-toya-śāyī

garbhoda-śāyī ca payobdhi-śāyī |

śeṣaś ca yasyāṁśa-kalāḥ sa nityā-

nandākhya-rāmaḥ śaraṇaṁ mamāstu ||

sei vīrabhadra-gosāñira la-inu śaraṇa

yāṅhāra prasāde haya abhīṣṭa-pūraṇa

śrī-rāmadāsa āra gadādhara dāsa

caitanya-gosāñira bhakta rahe tāṅra pāśa

nityānande ājñā dila yabe gauḍe yāite

mahāprabhu ei dui dilā tāṅra sāthe

ataeva dui-gaṇe duṅhāra gaṇana

mādhava-vāsudeva ghoṣerao ei vivaraṇa

gadādhara dāsa gopībhāve pūrṇānanda

yāṅra ghare dānakeli kaila nityānanda

tathā hi tatraiva –

mahā-viṣṇur jagat-kartā māyayā yaḥ sṛjaty adaḥ |

tasyāvatāra evāyam advaitācārya īśvaraḥ ||

tatraiva –

acyutānanda baḍa śākhā ācārya-nandana

ājanma sevilā teṅho caitanya-caraṇa

yei yei bhakta-gaṇa la-ila acyutānandera mata

sei ācāryera gaṇa mahā-bhāgavata

sei sei ācāryera kṛpāra bhājana

anāyāse pāila sei caitanya caraṇa

evaṁ śrī-caitanya-bhāgavate śeṣa-khaṇḍe (3.4.xx)

kṣaṇeke acyutānanda advaita kumāra

prabhura caraṇe āsi haila namaskāra

prema-jale dhuilena tāṅra kalevara

acyutere prabhu nā dhāḍena vakṣa haite

acyuto praviṣṭa hailā caitanya dehete

acyutere dekhi dekhi sarva-bhakta-gaṇa

preme sabhe lāgilena karite krandana

caitanyera yata priya pāriṣada-gaṇa

nityānanda svarūpera prāṇera samāna

gadādhara paṇḍitera śiṣyete pradhāna

ihāṅre se bali yogya advaita nandana

yena pitā yena putra ucita milana

kiṁ ca yathā vraje pañca-vidha-sakhī-varga-mukhyābhiḥ śrī-lalitā-viśākhādyābhiḥ sihitayā śrī-rādhayā saha sukham āsvādyate, tathā śrī-gaura-govinda-devaḥ śrī-svarūpa-śrī-rāmānanda-rāya-śrī-narahari-sarakāra-prabhṛtibhiḥ saha tat sukham āsvādyate | tat tu śrī-caitanya-caritāmṛtādau prasiddham eva | tataḥ keṣāṁcit pārṣadānāṁ pūrva-nāmāni yathā-śrutābhiprāyeṇa prakāśyate | tad yathā—

prāṇa-preṣṭha-sakhī-madhye yā viśākhā purā vraje |

sādya svarūpa‑gosvāmī śrī-caitanya-priyo varaḥ ||

yathā śrī-gaura-gaṇoddeśe (160)—

kalām aśikṣayad rādhāṁ yā viśākhā vraje purā |

sādya svarūpa‑gosvāmī tat‑tad‑bhāva‑vilāsavān ||

tatraiva (120, 122)—

priya-narma-sakhā kaścid arjuno yaḥ purā vraje |

idānīṁ samabhūd rāmānanda-rāyaḥ prabhoḥ priyaḥ ||

lalitety āhur eke yat tad eke nānumanyante |

tatraiva (177)—

purā madhumatī prāṇa-sakhī vṛndāvane sthitā |

adhunā narahary-ākhyaḥ sarakāraḥ prabhoḥ priyaḥ ||

yathā śrī-rūpa-kṛta-padyam—

śrī-vṛndāvana-vāsinī rasavatī rādhā-ghana-śyāmayoḥ |

rāsollāsa-rasātmikā madhumatī siddhānugā yā purā ||

so’yaṁ śrī-sarakāra-ṭhakkura iha pramārtithaḥ premadaḥ |

premānanda-mahodadhir vijayate śrīkhaṇḍa-bhūkhaṇḍake ||

yathā śrī-karṇapūra-kṛta-padyam—

śrī-caitanya-mahāprabhor atikṛpā-mādhvīka-sad-bhājanaṁ

sāndra-prema-paramparāa-kavalitaṁ vāci praphullaṁ mudā |

śrīkhaṇḍe racita-sthitiṁ niravadhi śrīkhaṇḍa-carcārcitaṁ

vande śrī-madhumaty-upādhi-valitaṁ kaṁcin mahā-premajam ||

gadādhara-prāṇa-tulyo naraharis tasya so’dyataḥ |

ubhayoḥ prāṇanāthaḥ śrī-kṛṣṇa-caitanya īśvaraḥ ||

idam eva rahasyam—

premāmṛtamaya-stotraiḥ paṇḍitaḥ śrī-gadādharaḥ |

svarūpa-guṇam utkīrtya vraja-rāja-sutasya hi ||

patre vilihya tad dhīmān prabhoḥ pārśvam upāgataḥ |

lajjā-bhaya-yutaṁ taṁ tu jñātvā sarvajña-śekharaḥ ||

tad-dhastāt patram ānīya stavarājaṁ vilokya saḥ |

āśvāsa-yuktayā vāṇyā paṇḍitaṁ cāvadat prabhuḥ ||

tvayi kṛto mayā pūrvaṁ śakteḥ saṁcāra eva yat |

stavarājas tato’yaṁ te mukha-dvārā prakāśitaḥ ||

ity uktvā śrī-stavasyānte sva-nāmāpy alikhat prabhuḥ || iti |

[śrī-raghunandana-ṭhakkurasya—

gopīnāṁ kuca-kuṅkumena nicitaṁ vāsaḥ kim asyāruṇaṁ

nindat-kāñcana-kānti-rāsa-rasikāśleṣeṇa gauraṁ vapuḥ |

tāsāṁ gāḍha-karābhibandhana-vaśāl lomodgamo dṛśyate

āścaryaṁ sakhi paśya lampaṭa-guroḥ sannyāsa-veṣaṁ kṣitau ||

tathā hi vāyu-purāṇe—

purā yoṣid-gaṇaḥ sarva idānīṁ puruṣo’bhavat |

iti yasmāt kalau viṣṇus tad-arthe puruṣaṁ gataḥ ||]

### iti śrīmad-rādhā-govinda-deva-sevādhipati-śrī-haridāsa-gosvāmī-caraṇānujīvi-śrī-rādhā-kṛṣṇa-dāsodīritā bhakti-sādhana-dīpikā-saptama-kakṣā sampūrṇa |

||7||

(8)

# aṣṭa-kakṣā

śrī-śrī-rādhā-kṛṣṇābhyāṁ namaḥ

śrīmad-rūpa-padāmbhoja-dvandvaṁ vande muhur muhuḥ |

yasya prasādād ajño’pi tan-mata-jñāna-bhāg bhavet ||

yas tu śrī-kṛṣṇa-caitanyasyājñayā sva-gṛhaṁ hareḥ |

tyaktvā svargopamaṁ sadya prayāge taṁ dadarśa ha ||

taṁ dṛṣṭvā parama-prītaḥ śrī-śacīnandano hariḥ |

snehāt taṁ śikṣayāmāsa bhakti-siddhānta-mādhurīm ||

kṛṣṇa-tattvaṁ bhakti-tattvaṁ rasa-tattvaṁ pṛthak pṛthak |

sañcārya śaktiṁ svāṁ tasmin kṛpayā karuṇā-nidhiḥ ||

punas taṁ kathayāmāsa gaccha tvaṁ vṛndikā-vanam |

sevāṁ prākāśayas tatra śrī-govindasya mohinīm ||

svayaṁ bagavatas tasya mauna-mudrā-dharasya tu |

darśanāder janādīnāṁ prema-bhaktir bhaviṣyati ||

lupta-tīrtha-prakaṭanaṁ bhakti-śāstrasya tat tathā |

akiñcanānāṁ bhaktānāṁ pālanaṁ sarvathāpi ca ||

mahāprabhor vacaḥ śrutvā śrī-rūpo virahāturaḥ |

patitvā daṇḍavad bhūmau nanāma ca punaḥ punaḥ ||

prabhor ājñā-pālanārthaṁ gatvā vṛndāvanāntare |

na dṛṣṭvā śrī-vapus tatra cintitaḥ svāntare sudhīḥ ||

vraja-vāsi-janānāṁ tu gṛheṣu ca vane vane |

grāme grāme na dṛṣṭvā tu roditaś cintito budhaiḥ ||

ekadā vasatas tasya yamunāyās taṭe śucau |

vrajavāsi-janākāraḥ sundara kaścid āgataḥ ||

taṁ dṛṣṭvā kathitaṁ tena he yate duḥkhito nu kim |

tac chrutvā vacanaṁ tasya sneha-karṣita-mānasaḥ ||

prema-gambhīrayā vācā dūrīkṛta-manaḥ-klamaḥ |

kathayāmāsa taṁ sarvaṁ nideśaṁ śrī-mahāprabhoḥ ||

sa śrutvā sarva-vṛttāntam āgaccheti dhruvann amum |

gumāṭilā iti khyāte tatra nītvābravīt punaḥ ||

atra kācid gavāṁ śreṣṭhā pūrvāhne samupāgatā |

dugdha-śrāvaṁ vikurvāṇāpy ahany ahani yāti bhoḥ ||

sva-manasi vimṛśyaitad ucitaṁ kuru yāmy aham |

śrī-rūpas tad-vacaḥ śrutvā rūpaṁ dṛṣṭvā ca mūrcchitaḥ ||

punaḥ kṣaṇāntare dhīraḥ dhairyaṁ dhṛtvopacintayan |

jñāta-sarva-rahasyo’pi lokānukṛta-ceṣṭitaḥ ||

vraja-vāsi-janān āha śrī-govindo’tra vidyate |

etac chrutvā tu te sarve prema-sambhinna-cetasaḥ ||

militvā bāla-vṛddhaiś ca tāṁ bhūmiṁ samaśodhayat |

yoga-pīṭhasya madhyasthaṁ paśyan taṁ kṛṣṇam īśvaram ||

sākṣād vrajendra-tanayaṁ koṭi-manmatha-mohanam |

rurudhus tāṁ dharāṁ yatnād rāmasyājñānusārataḥ ||

brahma-kuṇḍa-taṭopāntād vṛndā-devī prakāśitā |

prabhor ājñā-balenāpi śrī-rūpeṇa kṛpābdhinā |

gurau me hari-dāsākhye śrī-śrī-sevā samarpitā ||

tathā hi śrī-caitanya-caritāmṛte –

paṇḍita gosāñira śiṣya ananta ācārya

kṛṣṇa-prema-maya-tanu udāra mahā ārya

tāṅhāra ananta guṇa ke karu prakāśa

tāṅhāra priya śiṣya paṇḍita haridāsa

tatraiva –

sevāra adhyakṣa śrī-paṇḍita haridāsa

yāṅra yaśa guṇa srava-jagate prakāśa

tatraiva hi –

pāñā yāṅra ājñā-dhana vrajera vaiṣṇava-gaṇa

vando tāṅra mukhya haridāsa

śrīmad-rūpa-pada-dvandve hṛdi me sphuratāṁ sadā |

rāgānugādhikārī syād yat kṛpālava-mātrataḥ ||

śrī-rūpa-mañjarī kuryād atulāṁ karuṇāṁ mayi |

vṛṣabhānu-sutā-pāda-padma-prāptir yayā bhavet ||

svarūpo haridāsaś ca rūpādyo raghunāthakaḥ |

rūpaḥ sanātanaḥ śrīmān janma-janmani me gatiḥ ||

tatra akhila-bhagavad-dhāmasu mukhyatama-brahmādi-vandya-lakṣmyādy-aprāpya-śruty-ādy-anveṣaṇīya-śrīmad-rādhā-govinda-caraṇaika-nilaya-śrīmad-vraja-maṇḍalācāryaḥ śrī-rūpa eva śrī-rādhikāyāḥ priya-narma-sakhī-vargeṣu śrī-rūpa-rati-mañjary-ādiṣu mukhyā śrī-rūpa-mañjarī | asyā evānugatye śrī-rādhā-prāṇa-bandhoś caraṇa-kamalayoḥ keśa-śeṣādy-agamyā iti yā prema-sevā saiva syāt | atra pramāṇāni śrī-raghunātha-dāsa-gosvāmi-pādānāṁ manaḥ-śikṣāyām—

manaḥ-śikṣā-daikādaśaka-varam etan madhurayā

girā gāyaty uccaiḥ samadhigata-sarvārthayati yaḥ |

sa-yūthaḥ śrī-rūpānuga iha bhavan gokula-vane

jano rādhā-kṛṣṇātula-bhajana-ratnaṁ sa labhate ||

śrī-vaiṣṇava-toṣaṇyām (10.1)—

śrīmac-caitanya-rūpas te prītyai guṇavato’khilam |

bhūyād idaṁ yad ādeśa-balenaiva vilikhyate ||

śrīmad-bṛhad-bhāgavatāmṛte (1.1.11)—

bhagavad-bhakti-śāstrāṇām ahaṁ sārasya saṅgrahaḥ |

anubhūtasya caitanya-deve tat-priya-rūpataḥ ||

tatraiva pūrva-khaṇḍe ṭīkāyāṁ (1.1.1)—

namaś caitanya-devāya sva-nāmāmṛta-sevine |

yad rūpāśrayaṇād yasya bheje bhakti-mayaṁ janaḥ ||

tatraiva ṭīkāyāṁ śeṣe—

svayaṁ pravartitaiḥ kṛtsnair mamaital likhana-śramaiḥ |

śrīmac-caitanya-rūpo’sau bhagavān prīyatāṁ sadā ||

asya ṭīkā—śrīmān caitanyaś caitanya-saṁjñayā prasiddhaḥ śrī-śacīnandanas tat-svarūpas tan-mūrtir vā bhagavān śrī-kṛṣṇa-devaḥ | pakṣe śrīmān caitanyasya tasyaiva priya-sevako rūpas tat-saṁjñako vaiṣṇava-varaḥ | tataś ca bhagavān iti |

āyatiṁ niyatiṁ caiva bhūtānām āgatiṁ gatim |

vetti vidyām avidyāṁ ca sa vāco bhagavān iti || ity abhiprāyeṇeti dik |

yathā bhrātṛ-sambandhe śrī-kṛṣṇa-līlāyāṁ kṛṣṇa-baladevau ca gaura-līlāyāṁ caitanya-nityānandau ca virājataḥ, tat-tat-parikaratve tat-tad-anusāreṇa rūpa-sanātanau prasiddhāv eva | yadyapi teṣāṁ madhye bhedaḥ ko’pi nāsti, tathāpi līlā-śakty-anusāreṇa śrī-kṛṣṇa-caitanya-rūpa-pādānāṁ mukhyaṁ matam idaṁ jñeyam | tathā hi caitanya-caritāmṛte śrī-mahāprabhor ājñā—

āji ha-ite nāma duṅhāra rūpa sanātana

dainya chāḍi tomāra dainye phāṭe mora mana

śrī-sandarbhādye—

tau santoṣayatā santau śrīla-rūpa-sanātanau |

dākṣiṇātyena bhaṭṭena pnuar etad vivicyate ||

śrī-dāsa-gosvāminaḥ sva-niyama-daśake (1)—

gurau mantre nāmni prabhu-vara-śacī-garbhaja-pade

svarūpe śrī-rūpe gaṇa-yuji tadīya-prathamaje | ity ādi |

tathā hi, śrī-sandarbha-śeṣe—śrī-śrī-bhagavat-kṛṣṇa-caitanya-deva-caraṇānucara-viśva-vaiṣṇava-rāja-sabhājana-bhājana-śrī-rūpa-sanātanety ādi |

tatra śrī-kṛṣṇa-dāsa-kavirāja-mahānubhāvānāṁ—

hā rādhe kva nu kṛṣṇa kva lalite kva tvaṁ viśākhe’si hā

hā caitanya-mahāprabho kva nu bhavān hā śrī-svarūpa kva vā |

hā śrī-rūpa-sanātanety anudinam ity ādi |

tatra—

śivānanda senera putra kavi karṇapūra

duṅhāra milana granthe likhiyāchena pracura

tasya caitanya-candrodaya-nāṭake dvayor milanaṁ, yathā (9.38)—

kālena vṛndāvana-keli-vārtā

lupteti tāṁ khyāpayituṁ viśiṣya |

kṛpāmṛtenābhiṣiṣeca devas

tatraiva rūpaṁ ca sanātanaṁ ca ||

tatraiva śrī-rūpe viśeṣato, yathā (9.29)—

yaḥ prāg eva priya-guṇa-gaṇair gāḍha-baddho’pi mukto

gehādhyāsād rasa iva paro mūrta evāpy amūrtaḥ |

premālāpair dṛḍhatara-pariṣvaṅga-raṅgaiḥ prayāge

taṁ śrī-rūpaṁ samam anupamenānujagrāha devaḥ ||9.29||

tatraiva śakti-saṁcāro, yathā (9.30)—

priya-svarūpe dayita-svarūpe

prema-svarūpe sahajābhirūpe |

nijānurūpe prabhur eka-rūpe

tatāna rūpe svavilāsa-rūpe ||

tathā hi caitanya-caritāmṛte ca—

loka-bhiḍa-bhaye gosāñi daśāśvamedha yāñā

rūpa-gosāñike śikṣā karān śakti sañcāriyā

kṛṣṇa-tattva bhakti-tattva rasa-tattva prānta

saba śikhāilā prabhu bhāgavata-siddhānta

punas tatraiva madhya-līlānuvāda-kathane –

tāra madhye śrī-rūpera śakti-sañcāraṇa |

viṁśati-paricchede sanātanera milana ||

tatraiva śrīla-rūpa-pāda-kṛta-ślokaḥ—

priyaḥ so’yaṁ kṛṣṇaḥ sahacari kurukṣetra-militas

tathāhaṁ sā rādhā tad idam ubhayoḥ saṅgama-sukham |

tathāpy antaḥ-khelan-madhura-muralī-pañcama-juṣe

mano me kālindī-pulina-vipināya spṛhayati ||

mūḍha mora hṛdaya tumi jānilā kemane

eta buli rūpe kailā premāliṅgane

sei śloka prabhu la-iyā svarūpe dekhāilā

rūpera parīkṣā lāgi tāhāre puchilā

mora antara vārtā rūpa jānila kemane

svarūpa kahe tumi kṛpā kariyācha āpane

anyathā e artha kāro nāhi haya jñāna

tumi pūrve kṛpā kariyācha kari anumāne

prabhu kahe mohe ihoṅ prayāge mililā

yogya-pātra jāni ihāṅya mora kṛpā hailā

tabe śakti sañcāriyā kailuṅ upadeśa

tumiha kahiya ihāra rasera viśeṣa

svarūpa kahe yabe ei śloka dekhila

tumi kṛpā kariyācha tavahiṅ jānila ity ādi |

śrīmaj-jīva-gosvāmi-caraṇaiḥ (śrī-mādhava-mahotsave 2.106)—

nikhila-jana-kupūyaṁ māṁ kṛpā-pūrṇa-cetā

nija-caraṇa-saroja-prānta-deśaṁ ninīya |

nija-bhajana-padavyair vartayed bhūriśo yas

tam iha mahita-rūpaṁ kṛṣṇa-rūpaṁ niṣeve ||

śrī-vaiṣṇava-toṣaṇyām (10.19.16)—

gopīnāṁ paramānanda āsīd govinda-darśane iti ṭīkāyām—bhāva-prema-sneha-praṇaya-māna-rāgānurāga-mahābhāvākhyatayā saptama-kakṣām ārūḍhāyā rateḥ prapākaḥ śrīmad-anuja-varair viracitojjvala-nīlam anāvalokanīyaḥ |

tatraiva kṛtvā tāvantam ātmānaṁ yāvatīr gopa-yoṣitaḥ iti ṭīkāyāṁ etac ca śrī-lalita-mādhavādau mad-anuja-varaiḥ spaṣṭaṁ likhitam | ṭippaṇī ca—so’sau krama-janmato’nujaḥ paramārthato varaḥ | tathā hi manuḥ—

janmadaḥ brahma-dātā ca garīyān brahma-daḥ pitā |

rudra-yāmale ca—

janmadaś ca guruḥ prokto brahmadaḥ paramo guruḥ |

parātpara-gurus tasmāt parameṣṭhī tataḥ param || ity ādi |

śrī-hari-bhakti-vilāse (1.2)—

bhakter vilāsāṁś cinute prabodhā-

nandasya śiṣyo bhagavat-priyasya |

gopāla-bhaṭṭo raghunātha-dāsaṁ

santoṣayan rūpa-sanātanau ca ||

prāmāṇikair apy uktam—

na rādhāṁ na ca kṛṣṇaṁ vā na gaurāṅgam ahaṁ bhaje |

śrīmad-rūpa-padāmbhoje dhūlir bhūyāṁ bhave bhave ||

ye kecid vṛṣabhānujā-caraṇayoḥ sevā-parāḥ sajjanāḥ

śrī-nandātmaja-sevane’tirasikāś caitanya-pādāśritāḥ |

te rūpānugatiṁ sadā vidadhatas tiṣṭhanti vṛndāvane

śrī-gopāla-sanātana-prabhṛtayo hṛṣyanti cāsyājñayā ||

saṁskāra-pañcakair yukto’nya-devān na pūjayet |

jñāna-karmādi-rahitaḥ sa hi rūpānugaḥ sudhīḥ ||

gāyatrī-mantro rādhāyāṁ mantraḥ kṛṣṇasya tat-param |

mahāprabhor mantra-varo hari-nāma tathaiva ca |

mānasī vara-sevā ca pañca-saṁskāra-saṁjñakaḥ ||

gopāla-bhaṭṭo raghunātha-dāsaḥ

śrī-lokanātho raghunātha-bhaṭṭaḥ |

rūpānugās te vṛṣabhānu-putrī-

sevā-parāḥ śrīla-sanātanādyāḥ ||

kiṁ ca—

śrī-sanātana-pādābja-dvandvaṁ vande muhur muhuḥ |

yat prasāda-lavenāpi kṛṣṇe bhakti-raso bhavet ||

śrī-ujjvala-nīlamaṇau ca (1.1)—

nāmākṛṣṭa-rasajñaḥ śīlenoddīpayan sadānandam |

nija-rūpotsava-dāyī sanātanātmā prabhur jayati ||

tatra bhakti-rasāmṛta-sindhau (1.1.3)—

viśrāma-mandiratyā tasya sanātana-tanor mad-īśasya |

bhakti-rasāmṛta-sindhur bhavatu sadāyam pramodāya ||

anyatra—

govinda-pāda-sarvasvaṁ vande gopāla-bhaṭṭakam |

śrīmad-rūpājñayā yena pṛthak sevā prakāśitā ||

śrī-rādhā-ramaṇo devaḥ sevāyā viṣayo mataḥ |

kṛtinā śrīla-rūpeṇa so’yaṁ yo’sau vinirmitaḥ ||

ājñāyāḥ kāraṇaṁ prāmāṇika-mukhāc chrutam | tat tu prasiddham eva |

śrīmat-prabodhānandasya bhrātuṣputraṁ kṛpālayam |

śrīmad-gopāla-bhaṭṭaṁ taṁ naumi śrī-vraja-vāsinam ||

śrī-rūpa-caraṇa-dvandva-rāginaṁ vraja-vāsinam |

śrī-jīvaṁ satataṁ vande mandeṣv ānanda-dāyinam ||

rādhā-dāmodaro devaḥ śrī-rūpa-kara-nirmitaḥ |

jīva-gosvāmine dattaḥ śrī-rūpeṇa kṛpābdhinā ||

śrīmad-bhūgarbha-gosvāmi-pādā iha jayanti hi |

lokanāthena sva-bhrātuṣputreṇa vraja-maṇḍale ||

śrīmad-rūpa-priyaṁ śrīla-raghunāthākhya-bhaṭṭakam |

yena vaṁśī-kuṇḍalaṁ ca śrī-govinde samarpitam ||

etat śrī-caitanya-caritāmṛte varṇitam asti—

rūpādvaita-tanuṁ vande dāsa-gosvāminaṁ varam |

yat prāṇārbuda-sarvasvaṁ śrī-govinda-pada-dvayam ||

tathā—

vande śrī-paramānandaṁ bhaṭṭācāryaṁ rasāśrayam |

rāmabhadraṁ tathā vāṇīvilāsaṁ copadeśakam ||

vṛndāvana-priyān vande śrī-govinda-padāśritān |

śrīmat-kāśīśvaraṁ loka-nāthaṁ śrī-kṛṣṇa-dāsakam || iti śrī-vaiṣṇava-toṣaṇyām |

śrī-caitanya-priyatamaḥ śrīmad-rādhā-gadādharaḥ |

tat-parivāra-rūpasya śrī-govinda-prasevanam ||

tayoḥ sat-prema-sat-pātraṁ śrī-rūpaḥ karuṇāmbudhiḥ |

tat-pāda-kamala-dvandve ratir me syād vraje sadā ||

śrīmad-gaurī-dāsa-nāmā paṇḍitaḥ pārṣado hareḥ |

caitanyasya praṇayavān paṇḍite śrī-gadādhare ||

ataḥ śrī-hṛdayānanda-caitanyaṁ tasya sevakam |

yācitvā tu svayaṁ ninye tat-sauhārda-prakāśayan ||

svasya sevādhikāraṁ taṁ dattavān karuṇāmbudhiḥ |

yaṁ śrīmad-gaurīdāsaṁ śrī-subalaṁ pravadanti hi ||

śrī-karṇapūra-gosvāmināṁ (ārya-śatake 1)

śravasoḥ kuvalayam akṣṇor

añjanam uraso mahendra-maṇi-dāma |

vṛndāvana-ramaṇīnām

akhila-maṇḍanaṁ harir jayati ||

śrī-muktā-carite (4)—

yasya saṅga-balato’dbhutā mayā

mauktikottama-kathā pracāritā |

tasya kṛṣṇa-kavi-bhūpater vraje

saṅgatir bhavatu me bhave bhave ||

śrī-karṇapūra-gosvāminām—iha vilasati rādhā-kṛṣṇa-kuṇḍādhikārī ity ādi |

śrī-premi-kṛṣṇa-dāsākhyam anantaṁ paramaṁ gurum |
yat-kṛpā-lava-mātreṇa śrī-govinde matir bhavet ||

prabhor ājñā-balenāpi śrī-rūpeṇa kṛpābdhinā |

gurau me hari-dāsākhye śrī-śrī-sevā samarpitā ||

yat-sevāyā vaśaḥ śrīmad-govindo nanda-nandanaḥ |

payasā saṁyutaṁ bhaktaṁ yācate karuṇāmbudhiḥ ||

kiṁ cāsmin kadācid vasanta-vāsarāvasare rātrau rāsa-maṇḍale bhramati sati saṁcāriṇyāḥ śrī-vṛṣabhānu-sutāyā āścarya-rūpaṁ dṛṣṭvā tamālasya mūle mūrcchitavān iti prasiddhiḥ |

tasyaiva kāntā-paricārako’sau

tayoś ca dāsaḥ kila ko’pi nāmnā |
svakīya-lokasya tadīya-dāsye

mati-praveśāya karoti yatnam ||

śrīmān pratāpī govinda-pāda-bhakti-parāyaṇaḥ |

bhaktaś caitanya-pādābje māna-siṁho narādhipaḥ ||

pratāparudras tv aiśvarya-sevā-lagna-manā hareḥ |

ayaṁ mādhurya-sevāyāṁ lobhākrānta-manā nṛpaḥ ||

mahā-mandira-nirmāṇaṁ kāritaṁ yena yatnataḥ |

adyāpi nṛpa-tad-vaṁśyāḥ prabhu-bhakti-parāyaṇāḥ ||

śrī-raghunātha-gosvāmi-pādānāṁ (prārthanāmṛte)—

śrī-rūpa-rati-mañjaryor aṅghri-sevaika-gṛdhnunā |

asaṅkhyenāpi januṣā vraje vāso’stu me’niśam ||

kiṁ śrī-karṇapūra-gosvāminokta-gaura-gaṇoddeśānusāreṇa keṣāṁcit pūrva-nāmāni likhyante (180-184)—

śrī-rūpa-mañjarī khyātā yāsīd vṛndāvane purā |

sādya rūpākhya-gosvāmī bhūtvā prakaṛatām iyāt ||

yā rūpa-mañjarī-preṣṭhā purāsīd rati-mañjarī |

sādya gaurābhinna-tanuḥ sarvārādhyaḥ sanātanaḥ |

taṁ śrī-lavaṅga-mañjarīty abravīt kaścana paṇḍitaḥ |

anaṅga-mañjarī yāsīt sādya gopāla-bhaṭṭakaḥ |

bhaṭṭa-gosvāminaṁ kecit āhuḥ śrī-guṇa-mañjarī ||

raghunāthākhyako bhaṭṭaḥ purā yā rāga-mañjarī |

kṛta-śrī-rādhikā-kuṇḍa-kuṭīra-vasateḥ prabhoḥ ||

dāsa-raghunāthasya pārvākhyā rasa-mañjarī |

bhūgarbha‑ṭhakkurasyāsīt pārvākhyā prema‑mañjarī.|

lokanāthākhya‑gosvāmī śrī‑līlā‑mañjarī purā ||

śivānanda-cakravartī lavaṅga-mañjarī purā ||

śrī-rādhā-kṛṣṇa-gaṇoddeśe—

kalāvatī rasollāsā guṇatuṅgā vrajasthitāḥ |

śrī-viśākhā-kṛtaṁ gītaṁ gāyanti smādyatā matāḥ ||

govinda-mādhavānanda-vāsudevā yathākramam |

rāga-lekhā kalākelau rādhā-dāsyau purā sthite ||

etāḥ khalu pūrvāparair dehair abhinnāḥ śrī-vṛṣabhānujāyāḥ priya-narma-sakhyo’pi pāda-mardana-payodānābhisārādikaṁ paricārikā iva kurvanti yathā stavāvalyāṁ (vraja-vilāsa-stave)—svābhilaṣita-paricaraṇa-viśeṣa-lābhāya raṅgaṇa-vallī-raṅgaṇa-mālā-prabhṛtayaḥ | etāḥ parama-praṇayi-sakhyo’pi paricārikā iva vyavaharanti |

śrī-govinda-līlāmṛte—(1.86)

talpa-prāntād upādāya kañculīṁ rūpa-mañjarī |

priya-narma-sakhī sakhyai nirgatya nibhṛtaṁ dadau ||

yat tu śrī-gaṇoddeśa-dīpikādau dāsītvenoktam asti | tat tu svayaṁ grantha-kṛtatvād dainyenoktiḥ smaraṇa-maṅgala-daśa-ślokī-vaiṣṇava-raṅga-bhāṣye dhṛtā | śrī-govinda-līlāmṛte varṇanaṁ yathā (23.89-91)—

śrī-rūpa-rati-mañjaryau pāda-saṁvāhanaṁ tayoḥ |

cakratuś cāparā dhanyā vyajanais tāv avījayan ||

kṣaṇaṁ tau paricaryetthaṁ nirgatāḥ keli-mandirāt |

sakhyas tāḥ suṣupuḥ sve sve kalpa-vṛkṣa-latālaye ||

śrī-rūpa-mañjarī-mukhyāḥ sevā-para-sakhī-janāḥ |

tal-līlā-mandira-bahiḥ kuṭṭime śiśyire sukham ||

kiṁ ca—

śrī-rādhā-prāṇa-tulyā priya-sahacarī mañjarī rūpa-pūrvā

tasyāḥ prāṇādhika-priyatayā viśrutānaṅga-pūrvā |

vikhyātā yā kila hari-priyā-tat-pādābjānugātve

tat-pādābje spṛhayatitarāṁ mañjarī rāsa-pūrvā ||

śrī-rūpa-mañjarī tasyā anugānaṅga-mañjarī |

haripriyāś ca tāḥ santu rāsa-mañjarikā hṛdi ||

**atha śrī-rūpa-mañjary-aṣṭakam**

aiśa-buddhi-vāsitātma-loka-vṛnda-durlabhā

vyakta-rāga-vartma-ratna-dāna-vijña-vallabhā |

sa-priyāli-goṣṭha-pāli-keli-kīra-pañjarī

mām urīkarotu nitya-deha-rūpa-mañjarī ||1||

bhakti-hīna-mānuṣeṣu sānukampa-cintayā

śaśvad-unnacittatā-nisarga-visphurad-dayā |

goṣṭha-candra-ceṣṭitāmṛtāvagāli-nirjharī

mām urīkarotu nitya-deha-rūpa-mañjarī ||2||

śīla-sīdhu-sikta-vārṣabhānavī-sakhī-gaṇā

nitya-tat-tad-ānukūlya-kṛtya ucchalan-manāḥ |

mādṛśīṣu mūḍha-dhīṣu sarvataḥ śubhaṅkarī

mām urīkarotu nitya-deha-rūpa-mañjarī ||3||

gauracandra-śāsanād upetya vṛndikā-vanaṁ

rāga-mārga-pāntha-sādhu-maṇḍalaika-jīvanam |

viśva-varti-bhakta-kāma-pūrti-kalpa-vallarī

mām urīkarotu nitya-deha-rūpa-mañjarī ||4||

dhīratā-gambhīratādi-sadguṇaika-sat-khaniḥ

svānurāga-rañjita-vrajendra-sūnu-hṛṇ-maṇiḥ |

rādhikā-girīndra-dhāri-nitya-dāsikā-carī

mām urīkarotu nitya-deha-rūpa-mañjarī ||5||

svāṅghri-paṅkajāśayātra ye vasanti sajjanās

tan-nijeṣṭa-dāna-kāma-nitya-viklavan-manāḥ |

svāsṛ-tulyatā-pratīta-sarva-gopa-sundarī

mām urīkarotu nitya-deha-rūpa-mañjarī ||6||

prauḍha-bhāva-bhāvitāntar-udbhramāli-kampitā

sarvadā tathāpi loka-rītim etya lajjitā |

kunda-vṛnda-nindi-kṛṣṇa-kīrti-vādi-jhallarī

mām urīkarotu nitya-deha-rūpa-mañjarī ||7||

sarva-guhya-ramya-keli-rūpaṇādi-sampadā

tuṣṭa-sakhya-vairi-gopikābhir ātta-sampadā |

tābhir iṣṭa-kṛṣṇa-saṅga-nṛtya-raṅga-carcarī

mām urīkarotu nitya-deha-rūpa-mañjarī ||8||

rūpa-mañjarī-guṇaika-leśa-mātra-sūcakaṁ

yaḥ paṭhed idaṁ nijārtha-sāravit sad-aṣṭakam |

sa-priyeṇa rādhikā-suvallabhena tuṣyatā

dīyate’tra svāṅghri-padma-sevane’sya yogyatā ||9||

kiṁ ca—

matād bahiṣkṛtā ye ca śrī-rūpasya kṛpāmbudheḥ |

teṣu saṅgo na kartavyo rāgādhva-pathikaiḥ khalu ||

teṣām annaṁ phalaṁ mūlam anya-dānādikaṁ ca yat |

nāśitavyaṁ na pātavyaṁ prāṇaiḥ kaṇṭha-gatair api ||

niṣṭhābhāvāt svādhikāre itare’pi ca kevalāt |

yeṣāṁ kāpi gatir nāsti śrī-bhāgavata-tatpare ||

rupeti nāma vada bho rasane sadā tvaṁ

rūpaṁ ca saṁsmara manaḥ karuṇā-svarūpam |

rūpaṁ namaskuru śiraḥ sadayāvalokaṁ

tasyādvitīya-sutanuṁ raghunātha-dāsam ||

yadi janma hy anekaṁ syāt śrī-rūpa-caraṇāśayā |

tac ca svīkṛtam asmābhir nānyat śīghram ihāpi ca ||

śrī-rūpānaṅga-mañjaryoḥ kṛpā-pūrṇā hari-priyā |

mamānanya-gateḥ svānte kṛpayā sphuratāṁ sadā ||

iti śrī-govinda-deva-sevādhipati-śrī-haridāsa-gosvāmi-caraṇānujīvi-

rādhākṛṣṇadāsodīritā sādhana-dīpikā

### ity aṣṭa-kakṣā

||8||

(9)

# navama-kakṣā

atha mukhyaṁ tattvaṁ nirūpyate | śrī-bhāgavate (1.2.11)—

vadanti tat tattva-vidas tattvaṁ yaj jñānam advayam |

brahmeti paramātmeti bhagavān iti śabdyate ||

atra tat-tattva-trayeṣu bhagavān eva mukhyaḥ | bhagavān svayaṁ bhagavān | sa tu śrī-kṛṣṇo vrajendra-nandano govinda eva | tatra pramāṇam—

īśvaraḥ paramaḥ kṛṣṇaḥ saccidānanda-vigrahaḥ |

anādir ādir govindaḥ sarva-kāraṇa-kāraṇam ||1||

yat tu brahma, tad asyaiva prabhā-rūpam, yathā—

yasya prabhā prabhavato jagad‑aṇḍa‑koṭi‑

koṭiṣv aśeṣa‑vasudhādi vibhūti‑bhinnam |

tad brahma niṣkalam anantam aśeṣa‑bhūtaṁ

govindam ādi‑puruṣaṁ tam ahaṁ bhajāmi ||40||

tatra bhagavad-gītā brahmaṇo hi pratiṣṭhāham ity ādi |

yaś ca paramātmā sa tu asya bhagavato’ṁśāṁśa-rūpaḥ, yathā dvitīye (2.2.8)—

kecit sva-dehāntar-hṛdayāvakāśe

prādeśa-mātraṁ puruṣaṁ vasantam |

catur-bhujaṁ kañja-rathāṅga-śaṅkha-

gadā-dharaṁ dhāraṇayā smaranti ||

kṛṣṇa-brahmaṇor aikyam (BRS 2.3.218) kiraṇārokopamājuṣoḥ ity ādeḥ | atas tat-tattva-trayeṣu parama-tattva-rūpasya svayaṁ-bhagavato mukhyatvaṁ dṛśyate | tasmād yoga-trayeṣu bhakti-yoga eva mukhyaḥ | sa tu anyābhilāṣitā-śūnyam ity ādua uttamatvena gṛhītaḥ | yathā śrī-bhāgavate (11.11.48)—

prāyeṇa bhakti-yogena sat-saṅgena vinoddhava |

nopāyo vidyate samyak prāyaṇaṁ hi satām aham || ity ādeḥ |

[bhakti-rasāmṛta-sindhau 1.2.1,5]—

sā bhaktiḥ sādhanaṁ bhāvaḥ premā ceti tridhoditā |

vaidhī rāgānugā ceti sā dvidhā sādhanābhidhā ||

tatra rāgānugāyā mukhyatvam, yathā (BRS 1.2.281)—

rāga-bandhena kenāpi taṁ bhajanto vrajanty amī |
aṅghri-padma-sudhāḥ prema-rūpās tasya priyā janāḥ ||

vaiśiṣṭyaṁ pātra-vaiśiṣṭyād ratir eṣopagacchati | iti (BRS 2.5.1)

yathāvidha-svarūpānugatya-lakṣaṇaṁ śrīmat-prabhu-caraṇaiḥ (BRS 1.2.270)—

virājantīm abhivyaktāṁ vraja-vāsī janādiṣu |
rāgātmikām anusṛtā yā sā rāgānugocyate ||

iti pūrvaṁ vicāritam asti | śrībhāgavate ca (10.14.32)—

aho bhāgyam aho bhāgyaṁ nanda-gopa-vrajaukasām |

yan-mitraṁ paramānandaṁ pūrṇaṁ brahma sanātanam ||

atha rāgānugā sā dvidhā sambandhānugā kāmānugā ca | tatra kāmānugā mukhyā | sā dvidhā sambhogecchāmayī tat-tad-bhāvecchāmayī ca |

keli-tātparyavaty eva sambhogecchā-mayī bhavet |
tad-bhāvecchātmikā tāsām bhāva-mādhurya-kāmitā || (BRS 1.2.299)

tatrādhikārī—

śrī-mūrter mādhurīṁ prekṣya tat-tal-līlāṁ niśamya vā |
tad-bhāvākāṇkṣiṇo ye syus teṣu sādhanatānayoḥ | (BRS 1.2.3)

matto’sya sukhaṁ bhḷād iti sambhogecchāmayī | matto’nayoḥ sukhaṁ bhūyād iti tat-tad-bhāvecchāmayīti dvayor bhedaḥ | yathā śrī-bhāgavate (10.44.14)

gopyas tapaḥ kim acaran yad amuṣya rūpaṁ

lāvaṇya-sāram asamordhvam ananya-siddham |

dṛgbhiḥ pibanty anusavābhinavaṁ durāpam

ekānta-dhāma yaśasaḥ śriya aiśvarasya ||

trailokye pṛthivī dhanyā yatra vṛndāvanaṁ purī |

tatrāpi gopikāḥ pārtha tatra rādhābhidhā mama ||

śrī-bhakti-rasāmṛta-sindhau (2.5.38) ca—yathottaram asau ity ādi, ity uddhavādayo’py etaṁ vāñchati bhagavat-priyāḥ | (1.2.286) iti | tad yathā (BhP 10.47.61)—

āsām aho caraṇa-reṇu-juṣām ahaṁ syāṁ

vṛndāvane kim api gulma-latauṣadhīnām |

yā dustyajaṁ sva-janam ārya-pathaṁ ca hitvā

bhejur mukunda-padavīṁ śrutibhir vimṛgyām ||

brahma-stutiḥ (10.14.34)—

tad bhūri-bhāgyam iha janma kim apy aṭavyāṁ

yad gokule’pi katamāṅghri-rajo’bhiṣekam | ity ādi |

ato vraja-vāsi-janādiṣu virājamānāyā rāgātmikāyā mukhyatvena rāgānugāyā mukhyatvam | tad-anusāratvāt | asyām eva rāgānugāyāṁ gṛhasthodāsīna-bhedenādhikāriṇo dvividhā dṛśyante | tatra udāsīnā mukhyāḥ | tad yathā śrī-nārada-vākye (BhP 1.5.5)—

tat sādhu manye’sura-varya dehināṁ

sadā samudvigna-dhiyām asad-grahāt |

hitvātma-pātaṁ gṛham andha-kūpaṁ

vanaṁ gato yad dharim āśrayeta || ity ādi |

kiṁ vāsanaṁ te garuḍāsanāya

kiṁ bhūṣaṇaṁ kaustubha-bhūṣaṇāya |

lakṣmī-kalatrāya kim asti deyaṁ

vāgīśa kiṁ te vacanīyam āste || ity ādeḥ |

aiśvarya-mādhuryānubhavi-bhaktānāṁ divivdhatve’pi punaś caturvidhā bhaktāḥ śrī-laghu-bhāgavatāmṛte (2.5.39)—

yasya vāsaḥ purāṇādau khyātaḥ sthāna-catuṣṭaye |

vraje madhupure dvāra-vatyāṁ goloka eva ca ||

tatraiva (1.5.488-9)—

vrajeśāder aṁśa-bhūtā ye droṇādyā avātaran |

kṛṣṇas tān eva vaikuṇṭhe prāhiṇod iti sāmpratam ||

preṣṭhebhyo’pi priayatamair janair gokula-vāsibhiḥ |

vṛndāraṇye sadaivāsau vihāraṁ kurute hariḥ ||

bṛhad-gaṇoddeśa-dīpikāyām (125)—sarvā evākhilaṁ karma jānante ity ādeḥ | tathā hi laghu-bhāgavatāmṛte (1.5.498)—yat tu goloka-nāma syāt tac ca gokula-vaibhavam iti | tathāpi stava-mālāyāṁ (nandāpaharaṇam) ca—vaikuṇṭhaṁ yaḥ suṣṭhu sandarśya ity ādi |

śrī-kṛṣṇa-sandarbhe (116) śrī-vṛndāvane śrī-goloka-darśanaṁ tu tasyaivāparicchinnasya golokākhya-vṛndāvanāprakaṭa-prakāśa-viśeṣaḥ paryavasyatīti māhātmyāvalambanena bhajatāṁ sphuratīti jñeyam | tat tu na kevalam upāsanā-sthānam evedaṁ prāpti-sthānam idam eva |

tatropāsakāś caturvidhāḥ—kevalaiśvaryānubhavinaḥ, mādhurya-miśraiśvaryānubhavinaḥ, aiśvarya-miśra-mādhuryānubhavinaḥ, kevala-mādhuryānubhavinaś ca | tatra kevalaiśvaryānubhavināṁ sthānaṁ vaikuṇṭhaṁ mādhurya-miśraiśvaryānubhavināṁ mahā-vaikuṇṭha-para-vyoma-golokam | aiśvarya-miśra-mādhuryānubhavināṁ pura-dvayam | kevala-mādhuryānubhavināṁ tu śrī-vṛndāvanam (BRS 1.2.303)—

riraṁsāṁ suṣṭhu kurvan yo vidhi-mārgeṇa sevate |
kevalenaiva sa tadā mahiṣītvam iyāt pure ||

kiṁ ca svakīyā-parakīyayor madhye parakīyāyām eva mukhyo raso jāyate iti pūrvaṁ vicārito’sti | ato ratis tridhā—sādhāraṇī samañjasā samarthā ca | tatra sādhāraṇī sambhogecchā-nidānā kubjādiṣu | samañjasā tu patnībhāvābhimāna-mayī kvacid bhedita-sambhogecchā-sāndrā rukimṇy-ādiṣu | samarthā khalu sva-svarūpa-jātā śrī-kṛṣṇa-sukha-svarūpā sāndratamā śrī-rādhikādiṣu | yathā (UN 14.53)—

sva-svarūpāt tadīyād vā jātā yat-kiṁcid-anvayāt |

samarthā sarva-vismāri-gandhā sāndratamā matā ||

kiṁ ca mantra-mayī svārasikyor madhye svārasikī śreṣṭhā | svārasikī cātra śrī-rādhā-prāṇa-bandhor ity atra māsayām api sevāyāṁ sad-bhāvāt | ataeva gītāyāṁ (12.10)—

abhyāse’py asamartho’si matkarmaparamo bhava |

madartham api karmāṇi kurvan siddhim avāpsyasi ||

abhyāso nāma mano-yogo mat-karma śravaṇa-kīrtanādi |

śrī-hari-bhakti-vilāse (20.382)—

evam ekāntināṁ prāyaḥ kīrtanaṁ smaraṇaṁ prabhoḥ |

kurvatāṁ parama-prītyā ity ādi |

evaṁ bhakti-sandarbhe[[13]](#footnote-14)--

sad-dharma-śāsako nityaṁ sadācāra-niyojakaḥ |

sampradāyī kṛpā-pūrṇo virāgī gurur ucyate ||

ṭīkā—virāgī viśiṣṭa-rāgavān | tasmād doṣa-dṛṣṭyā viṣaya-parityāgaḥ sutarāṁ labhyate |

tathā hi—

viṣayāviṣṭa-cittānāṁ viṣṇv-āveśaḥ sudūrataḥ |

vāruṇī-dig-gataṁ vastu vrajann aindrīṁ kim āpnuyāt ||[[14]](#footnote-15)

gṛhārambho hi duḥkhāya na sukhāya kadācana | iti ca |

śrī-prahlāda-vākye (7.5.5) ca—

tat sādhu manye’sura-varya dehināṁ

sadā samudvigna-dhyām asad-grahāt |

hitvātma-pātaṁ gṛham andha-kūpaṁ

vanaṁ gato yad dharim āśrayeta ||

śrī-bhāgavate bhagavad-uktau (11.7.6)—

tvaṁ tu sarvaṁ parityajya snehaṁ sva-jana-bandhuṣu |

mayy āveśya manaḥ samyak sama-dṛg vicarasva gām ||

tyaktvā sva-dharmaṁ caraṇāmbujaṁ harer

bhajann apakvo’tha patet tato yadi |

yatra kva vābhadram abhūd amuṣya kiṁ

ko vārtha āpto’bhajatāṁ sva-dharmataḥ || iti |

(gītā 18.65)—

sarva-dharmān parityajya mām ekaṁ śaraṇaṁ vraja |

(gītā 9.30)—

api cet sudurācāro bhajate mām ananya-bhāk |

sādhur eva sa mantavyaḥ samyag vyavasito hi saḥ ||

(gītā 9.22)—

ananyāś cintayanto māṁ ye janāḥ paryupāsate |

teṣāṁ nityābhiyuktānāṁ yoga-kṣemaṁ vahāmy aham ||

ity ādeḥ bahuśaḥ |

viśeṣato rāgānugādhikāri-lakṣaṇaṁ darśayati (BRS 1.4.7)—

na patiṁ kāmayet kañcid brahmacarya-sthitā sadā |

tam-eva mūrtiṁ dhyāyantī candrakantir-varānanā ||

smaraṇaṁ kīrtanaṁ keliḥ prekṣaṇaṁ guhya-bhāṣaṇam |

saṅkalpo’dhyavasāyaś ca kriyā-nirvṛtir eva ca ||

etan-maithunam aṣṭāṅgaṁ pravadanti manīṣiṇaḥ |

viparītaṁ brahmacaryam etad evāṣṭa-lakṣaṇam || ity ādi |

ye tu bhagavat-parikarāṇāṁ viṣayā dṛśyante | te tu siddhānāṁ teṣāṁ bhava-bandhanāya na bhavanti | nitya-siddhā mukundavat ity ādeḥ | kiṁ ca śrī-svāmi-caraṇaiḥ gṛha-sthitasya punar āsakti-sambhavāt ity ādeḥ |

prasaṅgāt śiṣya-lakṣaṇam (HBV 1.59-62, mantra-muktāvalyām)—

śiṣyaḥ śuddhānvayaḥ śrīmān vinītaḥ priya-darśanaḥ |

satya-vāk puṇya-carito’dabhra-dhīr dambha-varjitaḥ ||

kāma-krodha-parityāgī bhaktaś ca guru-pādayoḥ |

devatā-pravaṇaḥ kāya-mano-vāgbhir divā-niśam ||

nīrujo nirjitāśeṣa-pātakaḥ śraddhyānvitaḥ |

dvija-deva-pitṝṇāṁ ca nityam arcā-parāyaṇaḥ ||

yuvā viniyatāśeṣa-karaṇaḥ karuṇālayaḥ |

ity ādi-lakṣaṇair yuktaḥ śiṣyo dīkṣādhikāravān || ity ādi |

nanv anukārya-jñānaṁ vinā katham anusaraṇa-jñānam | ity ata āha—

rāgānugā-vivekārtham ādau rāgātmikocyate || (BRS 1.2.271)

ṭīkā—atha svarūpa-lakṣaṇa-taṭastha-lakṣaṇābhyāṁ tām evopapādayati |

iṣṭe svārasikī rāgaḥ paramāviṣṭatā bhavet |
tan-mayī yā bhaved bhaktiḥ sātra rāgātmikoditā || (BRS 1.2.272)

ṭīkā—iṣṭe svābhīpsita-prema-viṣaye śrī-nanda-nandane iti yāvat | svārasikī svābhāvikī paramāviṣṭatā kāyikī vācikī mānasī ceṣṭā | sā rāgo bhavet | tan-mayī tan-mātra-preritā yā bhaktiḥ sā rāgātimkoditeti yojanā | iṣṭe premamaya-gāḍha-tṛṣṇeti svarūpa-lakṣaṇam | iṣṭe svārasikī paramāviṣṭateti taṭastha-lakṣaṇam |

atha tasyā vibhāgam āha (BRS 1.2.273)—

sā kāmarūpā sambandha-rūpā ceti bhaved dvidhā ||

yadyapi kāma-rūpāyām api sambandha-viśeṣo’sty eva, tathāpi pṛthag-upādānaṁ vaiśiṣṭyāpekṣayā |

tatra kāma-rūpam āha (BRS 1.2.283)—

sā kāmarūpā sambhoga-tṛṣṇāṁ yā nayati svatām |
yad asyāṁ kṛṣṇa-saukhyārtham eva kevalam udyamaḥ ||

atha sambandha-rūpā (BRS 1.2.288)–

sambandha-rūpā govinde pitṛtvādy-ābhimānitā |
atropalakṣaṇatayā vṛṣṇīnāṁ vallavā matāḥ ||

atra śuddha-sambandha-rūpāyāṁ sambandhād vṛṣṇayaḥ (7.1.20) ity atra vṛṣṇīnām upalakṣaṇatayā ye vallavāḥ prāptās ta evātra matāḥ | na tu mahima-jñāna-yuktā dvārakādi-nitya-siddha-bhaktā ity arthaḥ | tad vettum evopapādayati (1.2.288)—

yadaiśya-jñāna-śūnyatvād eṣāṁ rāge pradhānatā ||

atha pūrvokta-rāgānugā-bhakter vibhāgam āha (1.2.290)—

rāgātmikāyā dvaividhyād dvidhā rāgānugā ca sā |
kāmānugā ca sambandhānugā ceti nigadyate ||

tatra adhikāri-lakṣaṇam (1.2.291)—

rāgātmikāika-niṣṭhā ye vraja-vāsi-janādayaḥ |
teṣāṁ bhāvāptaye lubdho bhaved atrādhikāravān ||

nanu rāgānugāyāṁ lubdhaś ced adhikāravān tarhi lobha-jñānaṁ vinā kathaṁ pravṛttir ity ata āha lobha-svarūpam (BRS 1.2.292)—

tat-tad-bhāvādi-mādhurye śrute dhīr yad apekṣate |
nātra śāstraṁ na yuktiṁ ca tal-lobhotpatti-lakṣaṇaṁ ||

ṭīkā—tat-tad-bhāvādi-mādhurye śrute śrī-kṛṣṇa-bhakta-mukhāt śrī-bhāgavatādiṣu śravaṇa-dvārā yat kiñcid anubhūte sati dhīr yan-mādhuryādikam apekṣate kadā mama tad-bhāva-mādhurya-ceṣṭā mādhuryaṁ ca bhavet iti tad eva lobhotpatter lakṣaṇaṁ svarūpam | ata āśrayiṣyamāṇe gurau tad-bhāva-mādhuryam āyātam | yataḥ (BhP 11.2.21) tasmād guruṁ prapadyeta jijñāsuḥ śreya uttamam ity ekādaśa-skandha-padya-ṭīkāyāṁ śrī-śrīdhara-svāmibhir apy uktam | anyathā nyāyato bodha-saṁcārābhāvāt |

vikrīḍitaṁ vraja-vadhūbhir idaṁ ca viṣṇoḥ

śraddhānvito yaḥ śṛṇuyād atha varṇayed vā |

bhaktiṁ parāṁ bhagavati parilabhya kāmaṁ

hṛd-rogam āśv apahinoty acireṇa dhīraḥ || (BhP 10.33.39)

ṭīkā--hṛd-rogaṁ kāmādikam api śīghram eva tyajati | atra sāmānyato’pi paramatva-siddhes tatrāpi parama-śreṣṭha-śrī-rādhā-saṁvalita-līlā-maya-tad-bhajanaṁ tu paramatamam eveti svataḥ sidhyati | kintu rahasya-līlā tu pauruṣa-vikāravad indriyaiḥ pitṛ-putra-dāsa-bhāvaiś ca nopāsyā svīya-bhāva-virodhāt | rahasyatvaṁ ca tasyāḥ kvacid alpāṁśena kvacit tu sarvāṁśeneti jñeyam | (Bhakti-sandarbhe 338)

tatratya-bhakti-mārgā darśitāḥ | tathā hi—sva-puṁstva-bhāvanāyāṁ tu naiva rāgānugāṁ gatā śrī-daśame śruty-adhyāye striya uragendra-bhoga-bhuja-daṇḍa-viṣakta-dhiyo [BhP 10.87.23] ity ādiḥ | śruta-mātro’pi yaḥ strīṇāṁ prasahyākarṣate manaḥ (BhP 10.90.26) | na patiṁ kāmayet kañcid brahmacarya-sthitā sadā (BRS 1.4.7) | evaṁ veda-stutau (!0.87.21)—

duravagamātma-tattva-nigamāya tavātta-tanoś

carita-mahāmṛtābdhi-parivarta-pariśramaṇāḥ |

na parilaṣanti kecid apavargam apīśvara te

caraṇa-saroja-haṁsa-kula-saṅga-visṛṣṭa-gṛhāḥ || (10.87.21)

ṭīkā—yāni kulāni śiṣyopaśiṣyatayā teṣāṁ saṅgena visṛṣṭa-gṛhāḥ |

atha rāgānugāṅgāny āha (BRS 1.2.294-5, 309, 300-2, 307)—

kṛṣṇaṁ smaran janaṁ cāsya preṣṭhaṁ nija-samīhitam |
tat-tat-kathā-rataś cāsau kuryād vāsaṁ vraje sadā ||

sevā sādhaka-rūpeṇa siddha-rūpeṇa cātra hi |
tad-bhāva-lipsunā kāryā vraja-lokānusārataḥ ||

kṛṣṇa-tad-bhakta-kāruṇya-mātra-lābhaika-hetukā |
puṣṭi-mārgatayā kaiścid iyaṁ rāgānugocyate ||

purāṇe śruyate pādme puṁsam api bhaved iyam ||

purā maharṣayaḥ sarve daṇḍakāraṇya-vāsinaḥ |
dṛṣṭvā rāmaṁ hariṁ tatra bhoktum aicchan suvigraham ||
te sarve strītvam āpannāḥ samudbhūtāś ca gokule |
hariṁ samprāpya kāmena tato muktā bhavārṇavāt ||

tathāpi śruyate śāstre kaścit kurupurī-sthitaḥ |
nanda-sūnor adhiṣṭhānaṁ tatra putratayā bhajan |
nāradasyopadeśena siddho’bhūd vṛddha-vardhakiḥ ||

ṭīkā—siddhi’bhūd iti bālavatsa-haraṇa-līlāyāṁ tat-pitṝṇām eva siddhir jñeyā | evaṁ ca sati śruit-kanyā-candrakānti-prabhṛtīnāṁ nitya-siddha-parkarānugatyābhāvāt śrī-nanda-nandanasya prakāśa-rūpasyaiva prāptir na tu tādṛśa-svarūpasya | ataeva prāmāṇikair apy uktam dhāmno’bhede’pi parikara-bhede prakāśaḥ | yathā tāsāṁ madhye dvayor dvayoḥ (10.77.7) iti | nitya-siddhānugatānāṁ tu śrī-nanda-nandanasya tādṛśa-svarūpasyaiva prāptir ity ānugatyāpekṣāvaśyakīti bhūyān viśeṣo’stīti vibhāvanīyam |

atha candrakānti-prabhṛtiṣu rāgānugīya-guru-caraṇāvalambanasyādṛṣṭatvād rāgānugāyām etasya kāraṇatā na sambhavati cen na | sāmānyatas tādṛśa-guru-caraṇāvalambanasya kāraṇatāyāḥ sākṣāt paramparayā svīkārāt | yatra sākṣātkāraṇatā na sambhavati tatra janmāntarīṇa-kāraṇa-kalpanam phala-balāt | ataevālaṅkārikair bālaksaya kavitāyāṁ tathaiva kalpyate | ataḥ svayam eva vakṣyate (BRS 1.3.57)—

sādhanekṣāṁ vinā yasminn akasmād bhāva īkṣyate |

vighna-sthagitam atrohyaṁ prāg-bhavīyaṁ susādhanaṁ ||

ataeva gopālopāsakāḥ pūrvam aprāptābhīṣṭa-siddhayaḥ ity ādikaṁ ca |

atha bhāvaḥ (BRS 1.3.1)—

śuddha-sattva-viśeṣātmā prema-sūryāṁśu-sāmya-bhāk |

rucibhiś citta-māsṛṇya-kṛd asau bhāva ucyate ||

yathā tantre --

premṇas tu prathamāvasthā bhāva ity abhidhīyate |

sāttvikāḥ svalpa-mātrāḥ syur atrāśru-pulakādayaḥ ||

atha premā (BRS 1.4.1)—

samyaṅ-masṛṇita-svānto mamatvātiśayāṅkitaḥ |

bhāvaḥ sa eva sāndrātmā budhaiḥ premā nigadyate ||

yathā pañcarātre—

ananya-mamatā viṣṇau mamatā prema-saṅgatā |

bhaktir ity ucyate bhīṣma-prahlādoddhava-nāradaiḥ ||

(BRS 1.4.15-16)—

ādau śraddhā tataḥ sādhu-saṅgo’tha bhajana-kriyā |

tato’nartha-nivṛttiḥ syāt tato niṣṭhā rucis tataḥ ||

athāsaktis tato bhāvas tataḥ premābhyudañcati |

sādhakānām ayaṁ premnaḥ prādurbhāve bhavet kramaḥ ||

(BRS 2.1.4-6, 10)

athāsyāḥ keśava-rater lakṣitāyā nigadyate |

sāmagrī-paripoṣena paramā rasa-rūpatā ||

vibhāvair anubhāvaiś ca sāttvikair vyabhicāribhiḥ |

svādyatvaṁ hṛdi bhaktānām ānītā śravaṇādibhiḥ |

eṣā kṛṣṇa-ratiḥ sthāyī bhāvo bhakti-raso bhavet ||

prāktany ādhunikī cāsti yasya sad-bhakti-vāsanā |

eṣa bhakti-rasāsvādas tasyaiva hṛdi jāyate ||

kṛṣṇādibhir vibhāvādyair gatair anubhavādhvani |

prauḍhānanda-camatkāra-kāṣṭhām āpadyate parām ||

tathā hi śrutiḥ—raso vai saḥ | rasaṁ hy evāyaṁ labdhvānandī bhavati iti |

upapatau parakīyāyām eva rasotkarṣaḥ | ataeva ujjvala-nīlamaṇau (1.19)

atraiva paramotkarṣaḥ śṛṅgārasya pratiṣṭhitaḥ ||

ṭīkā—atraiva upapatau | tathā ca bharatena (UN 1.20-21)—

bahu vāryate khalu yatra pracchanna-kāmukatvaṁ ca |

yā ca mitho durlabhatā sā manmathasya paramā ratiḥ ||

laghutvam atra yat proktaṁ tat tu prākṛta-nāyake |

na kṛṣṇe rasa-niryāsa-svādārtham avatārini ||

punas tatraiva (UN 3.19)—

kanyakāś ca paroḍhāś ca parakīyā dvidhā matāḥ |

vrajeśa-vrajavāsinya etāḥ prāyeṇa viśrutāḥ |

tathā hi rudraḥ (UN 3.20)—

vāmatā durlabhatvaṁ ca strīṇāṁ yā ca nivāraṇā |

tad eva pañca-bāṇasya manye paramam āyudham ||

viṣṇu-gupta-saṁhitāyāṁ ca (UN 3.21)—

yatra niṣedha-viśeṣaḥ sudurlabhatvaṁ ca yan mṛgākṣīṇām |

tatraiva nāgarāṇāṁ nirbharam āsajjate hṛdayam ||

(UN 3.22)—

āḥ kiṁ vānyad yatas tasyām idam eva mahāmuniḥ

jagau pāramahaṁsyāṁ ca saṁhitāyāṁ svayaṁ śukaḥ ||

yathā śrī-daśame (10.33.19)—

kṛtvā tāvantam ātmānaṁ yāvatīr gopayoṣitaḥ |

reme sa bhagavāṁs tābhir ātmārāmo’pi līlayā ||

ṭīkā—gopīnāṁ yoṣita iti tāsāṁ spaṣṭam eva parakīyatvam |

tā vāryamāṇāḥ patibhiḥ pitṛbhir bhātṛ-bandhubhiḥ | (BhP 10.33.19)

yat patyapatyasuhṛdām anuvṛttir aṅga

strīṇāṁ svadharma iti dharmavidā tvayoktam | (BhP 10.29.32)

tad yāta mā ciraṁ goṣṭhaṁ śuśrūṣadhvaṁ patīn satīḥ |

krandanti vatsā bālāś ca tān pāyayata duhyata || (10.29.22)

bhartuḥ śuśrūṣaṇaṁ strīṇāṁ paro dharmo hy amāyayā | (10.29.24)

asvargyam ayaśasyaṁ ca kṛcchraṁ bhayāvaham |

jugupsitaṁ ca sarvatra aupapatyaṁ kula-striyāḥ || (10.29.26)

tatraiva—

sa kathaṁ dharma-setūnāṁ vaktā kartābhirakṣitā |

pratīpam ācarad brahman para-dārābhimarśanam || (10.33.27)

tathā śrī-ekādaśe (11.12.13)—

mat-kāmā ramaṇaṁ jāram asvarūpa-vido’balāḥ ||

padma-purāṇe ca—

gopa-nārībhir aniśaṁ yatra krīḍati kaṁsahā ||

krama-dīpikāyāṁ ca—

go-gopa-gopa-vanitā-nikaraiḥ paritam iti |

bṛhad-gautamīya-tantre ca—

atra yā gopa-patnyaś ca nivasanti mamālaye |

śrī-gopāla-stave—

vicitrāmbara-bhūṣābhir gopa-nārībhir āvṛtam || iti |

bṛhad-vāmane ca—

jāra-dharmeṇa susnehaṁ sarvato’dhikam uttamam |

mayi samprāpya sarvo’pi kṛtakṛtyo bhaviṣyati || iti |

atha śrī-rāsa-pañcādhyāyī-śrī-bṛhad-vaiṣṇava-toṣaṇyāṁ śrī-sanātana-gosvāmi-caraṇair uktam (10.22.21)—

yātābalā vrajaṁ siddhā mayemā raṁsyatha kṣapāḥ |

yad uddiśya vratam idaṁ cerur āryārcanaṁ satīḥ ||

ṭīkā—bharjitāḥ kvathitā dhānāḥ prāyo bījāya phalāntarotpādanāya neśate | kintu svayaṁ bhogyatāpattyā sadya eva parama-sukhāya samarthā bhavantīty arthaḥ | ity evaṁ patitvena prema-viśeṣāsiddher upapatitvenaiva tat saṁsiddher iti bhāvaḥ | tad evāha yāteti | he abalā ity ātibālyaṁ sūcayati | ato’dhunā raty-ayogyā iti bhāvaḥ | yad vā pūrvokta-nyāyena sarvato’dhika-śaktimatya ity arthaḥ | prakāra-viśeṣeṇa mad-vaśīkāra-viśeṣāt | yataḥ siddhāḥ sampanna-kāmitvāt tad-atīta-phalā ity arthaḥ | imā nikaṭa evaiṣyac charatkālīnā iti tāsāṁ vidūravartitve’pi imā iti sannihitatayā uktiḥ sāntvanārthā | anyat samānam |

yad vā, hemantasyottara-māsa-sambandhinīr āgaminīḥ kṣapāḥ mayā saha ramaṇaṁ prāpsyatha iti |

nanu asmat-saṅkalpitaṁ tvayodvahana-sukhaṁ sidhyatu, tena rāsa-krīḍādiṣu sukhaṁ ca sampadyatām | tatrāha yad iti | yad uddiśya āryāyāś cic-chakteḥ kātyāyanyā arcanaṁ vrataṁ cerur bhavatyaḥ, tad idaṁ mayoktam aupapatyena rāsa-krīḍādi-sukham evety arthaḥ | vivāhena patitve rāsa-krīḍādi-sukha-viśeṣo na sampadyata iti bhāvaḥ | satīḥ he satya iti aupapatye’pi yūyaṁ sarvathā sādhvya eva | mad-eka-mātra-niṣṭhatvād iti bhāvaḥ | tattvato’naupapayāt vivāhitābhyo’py adhika-priyatvāt |

yad vā satīr iti kṣapā-viśeṣaṇam | uttamā rāsānandāvirbhāvikāḥ śāradāḥ śītoṣṇādi-rahitā jyotsnāś cety arthaḥ |

yad vā tat krīḍā-māhātmyam evāha yad yasmāt satyo lakṣmī-dharaṇādayaḥ | idaṁ rāsa-krīḍādi-sukham uddiśya āryārcana-vrataṁ cerur eva, na tu tat sukhaṁ prāpur ity arthaḥ | yad ramaṇam idaṁ vratam | anyat samānam |

śrīmaj-jīva-gosvāmi-caraṇaiḥ—atha vraje prakaṭāyāṁ ca śrī-kṛṣṇasyaupapatyaṁ nityam | śrī-rādhikādīnāṁ ca parakīyātvaṁ nityam | tayoḥ svarūpeṇa dvaividhyaṁ nāsti | kintu aprākṛta-dvāpare prākṛta-dvāparasya milane svayaṁ-rūpe śrī-nanda-nandane vasudeva-nandanādiṣu prakāśeṣu militeṣu satsu līlāyāḥ prākaṭyaṁ bhavati | yathoktam ākare (LBhāg 1.5.438)—

prapañca-gocaratvena sā līlā prakaṭā smṛtā |

anyās tv aprakaṭā bhānti tādṛśyas tad-agocarāḥ ||

kiṁ ca śrī-kṛṣṇasyaupapatyābhāve rasotkarṣābhāvaḥ syāt | yathākare (UN 1.19,21)—

atraiva paramotkarṣaḥ śṛṅgārasya pratiṣṭhitaḥ ||

laghutvam atra yat proktaṁ tat tu prākṛta-nāyake |

na kṛṣṇe rasa-niryāsa-svādārtham avatārini ||

ataeva ekādaśe (11.12.13)—

mat-kāmā ramaṇaṁ jāram asvarūpa-vido 'balāḥ |

brahma māṁ paramaṁ prāpuḥ saṅgāc chata-sahasraśaḥ ||

asya vyākhyā sva-daśa-ślokī-bhāṣye kṛtaiva | tatredaṁ bījam | yatraupapatye loka-viruddhaṁ dharma-viruddhaṁ ca | tatraiva laghutvam | yatra tu tad-ubhayābhāvas tatra bahu-nivāraṇādi-hetubhiḥ śṛṅgārasya paramotkarṣatā | tatra laukikaupapatye—paradārān na gacchec ca manasāpi kadācana iti śāstra-viruddhatvena pāpa-sambhavāt | dharma-viruddham ata eva nindāsambhavāt lajjākaratvena loka-viruddhatvaṁ ca | ataḥ svayaṁ śrī-kṛṣṇenāpi (BhP 10.29.26) |

asvargyam ayaśasyaṁ ca kṛcchraṁ bhayāvaham |

jugupsitaṁ ca sarvatra aupapatyaṁ kula-striyāḥ ||

ity anena tasyaivāsvargyādikam uktam | śrī-vraja-devībhir api niḥsvaṁ tyajanti gaṇikā jārā bhuktvā ratāṁ striyam (10.47.7) iti tasyaivollekhaḥ kṛtaḥ | śrī-kṛṣṇe tu śāstra-virodhābhāvena pāpāsambhavān na dharma-viruddhatvam | ataevānindyatvena lajjādy-asambhavān na loka-viruddhaṁ ca | pratyuta loke suṣṭhūpādeyatvam eveti bahu-nivāraṇādi-hetubhiḥ śṛṅgārasya paramotkarṣateti tāsāṁ parama-duḥsaha-loka-lajjānādareṇa tad-eka-prītyā pravṛtter avagamāt | tat-prīteś ca sarva-śāstra-phala-rūpatvāt | tatra (10.33.29)—

dharma-vyatikramo dṛṣṭa īśvarāṇāṁ ca sāhasam |

tejīyasāṁ na doṣāya vahneḥ sarva-bhujo yathā ||

ity ādi | vacana-prāmāṇyāt na dharma-viruddham api, yathā—

go-cāraṇāyānucaraiś carad vane

yad gopikānāṁ kuca-kuṅkumāṅkitam

ity atra yad akrūreṇa śrī-kṛṣṇasyaupapatyasyollekhaḥ kṛtaḥ | tat khalu pitṛvyatvena dāsatvena cety ubhayathā na yujyate | kintu upādeyatvenaiva | na ca prīti-viśeṣollekha eva kṛta iti vaktavyam | tad-vācaka-śabdayānupādānāt | yat khalu śrī-bhāgavatādi-purāṇeṣu nānā-jātīya-muni-rāja-sabhādiṣu tad-aupapatya-pratipādikā rāsa-līlā gīyate tat tu suṣṭhūpādeyatvenaiva, nānyathā | tāsāṁ tad-eka-sukhārtha-pravṛttis tu yat te sujāta ity ādi-śrī-bhāgavatokteḥ | tat-prīteḥ sarva-śāstra-phala-rūpatvaṁ yathā tatraiva kurvanti hi tvayi ratiṁ kuśalāḥ iti | kuśalāḥ śāstra-nipuṇāḥ iti ṭīkā ca |

parakīyātvaṁ codāharati cākare (UN 3.18)—

rāgollāsa-vilaṅghitārya-padavī-viśrāntayo’py uddhura-

śraddhā-rajyad-arundhatī-mukha-satī-vṛndena vandyehitāḥ |

āraṇyā api mādhurī-parimala-vyākṣipta-lakṣmī-śriyas

tās trailokya-vilakṣaṇā dadatu vaḥ kṛṣṇasya sakhyaḥ sukham || iti |

kās tā ity apekṣāyām āha (UN 3.19)—

kanyakāś ca paroḍhāś ca parakīyā dvidhā matāḥ |

paramotkarṣam āha (UN 3.19)—

pracchanna-kāmatā hy atra gokuendrasya saukhyatā ||

atra parakīyātva-viśeṣe iti | tasmāt śrī-kṛṣṇa-tad-dhāma-samaya-parikara-līlādīnāṁ sarva-laukikātītatve’pi yathā lokaval līlāyāṁ sac-cid-ānanda-maya-śrī-vigrahe mutra-purīṣotsargādikaṁ svīkriyate tathā tal-līlā-parikara-rūpābhir manvādibhiḥ pāṇi-grahaṇe ko doṣaḥ | saṅgame tu doṣa eva, sa ca nāsti | yathā

(UN 3.32)--

na jātu vraja-devīnāṁ patibhiḥ saha saṅgamaḥ ||

ataeva (BhP 10.33.27)—

manyamānāḥ svapārśvasthān svān svān dārān vrajaukasaḥ ||

iti pārśvasthān na tu saṅgamocita-śayyā-sthānāni | tathāpi yogamāyayā vivāhocitaṁ laukika-vaidikaṁ karma kārayitvā pāṇi-grahaṇaṁ pratyāyitam |

kiṁ ca gokulasya prakaṭāprakaṭa-rūpeṇa prakāśa-dvaividhya-svīkāre sati līlāyā dvaividhyaṁ syāt | tayoḥ svarūpeṇa dvaividhyasyābhāvaḥ | ataḥ śrī-rādhikādibhiḥ sārdhaṁ prakaṭa-vihāre’pi śrī-kṛṣṇasyādhokṣajatvāt tat parivāra-samaya-līlādīnāṁ tat-svarūpa-śaktivilāsatvena tat-samāna-dharmatvāc ca tasya teṣāṁ ca prapañcendriyāviṣayatvam aprākaṭyam | tataḥ svayaṁ prakāśatva-śaktyā svecchā-prakāśayā so’bhivyaktyo bhaven netre na netra-viṣayas tv ataḥ iti nirdhāraṇāt tasya teṣāṁ ca prapañcendriya-viṣayatvaṁ prākaṭyam | ataeva śrī-laghu-bhāgavatāmṛte (1.5.391-2)—

yad adyāpi didṛkṣeran utkaṇṭhārtā nija-priyāḥ |

tāṁ tāṁ līlāṁ tataḥ kṛṣṇo darśayet tān kṛpā-nidhiḥ ||

kair api prema-vaivaśya-bhāgbhir bhāgavatottamaiḥ |

adyāpi dṛśyate kṛṣṇaḥ krīḍan vṛndāvanāntare ||

ity atraiva vṛndāvane līlāyāḥ prapañcāgocarāyāḥ sākṣād-darśanam | aprakaṭa-vṛndāvana-sattā-pakṣe tu brhama-hrada-nītāḥ itivad atra tasya sākṣād-darśanānupapattiḥ |

kiṁ cāprakaṭa-vṛndāvanasya sattve (utkalikā-vallarī 66)—

prapadya bhavadīyatāṁ kalita-nirmala-premabhir

mahadbhir api kāmyate kim api yatra tārṇaṁ januḥ |

kṛtātra kujaner api vraja-vane sthitir me yayā

kṛpāṁ kṛpaṇa-gāminīṁ sadasi naumi tām eva vām ||

tathā śrī-gāndharva-samprārthanāṣṭake (1) vṛndāvane viharator iha keli-kuñje ity ādy-anupapattiḥ | evaṁ ca sati kalpa-vṛkṣādi-rūpāṇāṁ nimbādi-rūpeṇa yat pratītiḥ | tat tu (naiṣadhīya-carite 3.94) pittena dūne rasane sitāpi tiktāyate itivat | nayana-doṣāt śaṅkhaṁ pītam iva paśyatītivat | prakāśaika-rūpāyāḥ sūrya-kānter ulūkeṣu tamo’bhivyañjakatā itivac ca sāparādheṣv ayogyeṣu teṣu tasya svarūpāprakāśa-prāyikatvāc ca | anena śrī-kṛṣṇasyaupapatye śrī-rādhikādīnāṁ parakīyātve kecit punar evam āhuḥ—yaḥ khalūpapatyādy-utkarṣo varṇitaḥ śrīmadbhir grantha-kṛdbhiḥ sa tu parecchayaiva na tu svābhimataḥ | tan na teṣāṁ prārthanā-virodhāt | yathā hy utkalikā-vallaryāṁ (45)—

ālībhiḥ samam abhupetya śanakair gāndharvikāyāṁ mudā

goṣṭhādhīśa-kumāra hanta kusuma-śreṇīṁ harantyāṁ tava |

prekṣiṣye purataḥ praviśya sahasā gūḍha-smitāsyaṁ balād

ācchindānam ihottarīyam urasas tvāṁ bhānumatyāḥ kadā ||

ity atra hi svakīyatvena tayā tayā tasya puṣpa-haraṇam | tena ca tat-tat-sakhyā | uttarīyākarṣaṇaṁ na sambhavatīti | tathā kārpaṇya-pañjikāyāṁ (35) ca—

gaveṣayantāv anyo'nyaṁ kadā vṛndāvanāntare |

saṅgamayya yuvāṁ lapsye hāriṇaṁ pāritoṣikam ||

tathā (34)—

gurvāyattatayā kvāpi durlabhānyonya-vīkṣaṇau |

mithaḥ sandeśa-sīdhubhyāṁ nandayisyāmi vāṁ kadā ||

atrāpi parasparānveṣaṇaṁ dulrabhānyo’nya-vīkṣaṇaṁ ca parakīyāyām eva sambhavatīti | evaṁ śrīman-mahāprabhoḥ paramāntaraṅga-bhakta-śrī-raghunātha-dāsa-gosvāmi-pādair yathā vilāpa-kusumāñjalyām (88)—

bhrātrā goyutam atra mañju-vadane snehena dattvālayaṁ

śrīdāmnā kṛpaṇāṁ pratoṣya jaṭilāṁ rakṣākhya-rākā-kṣaṇe |

nītāyāḥ sukha-śoka-rodana-bharais te saṁdravantyāḥ paraṁ

vātsalyāj janakau vidhāsyata itaḥ kiṁ lālanāṁ me’grataḥ ||

ity ādi bahuśaḥ |

kiṁ ca vraje śrī-kṛṣṇasya nava-yauvane samṛddhimān śṛṅgāro jñeyaḥ | sa ca mahābhāva-svabhāvena cira-pravāsaṁ vinā nikaṭa-pravāse’pi tat-sphūrtyā sambhavati | truṭir yugāyate tvām apaśyatām ity ādi nyāyena brahma-rātra-tativad virahe’bhūt ity ādi nyāyena śaraj-jyotsnā-rāse vidhi-rajani-rūpāpi nimiṣādi-nyāyena ca | ataeva śrīmad-ujjvaja-nīlamaṇau (15.203) sampannasyodāharaṇe śrī-haṁsadūtasya padyaṁ dattam | ato vidagdha-mādhave (1.36) paugaṇḍatvena bhāsamānatvaṁ darśitam | yathā duddha-muhassa vacchassa dāṇiṁ ko kkhu uvvāhā-osaro | ity ādau |

nava-yauvanasyaiva sadāsthāyitvena dhyeyatvam | yathā stava-mālāyāṁ (utkalikā-vallarī 17) śyāmayor nava-vayaḥ-suṣamābhyām ity ādau | ataḥ śrī-kṛṣṇa-dugdha-mukhatvasya sadā sphūrtyā śrī-vrajeśvaryādibhis tasya pariṇayodyamaḥ kvāpi na kṛtaḥ | kim uta mahā-bhāva-prabhedādhirūḍha-viśeṣa-mādana-bhāva-svabhāve | sa ca taṁ vinā sambhavatīti vaktavyam | yathā śrī-ārṣa-vacanam—

vande śrī-rādhikādīnāṁ bhāva-kāṣṭhām ahaṁ param |

vinā viyogaṁ sambhogaṁ yā turyam udapādayat ||

atra bhāva-kāṣṭhāṁ mādana-rūpām | mādanasya lakṣaṇam (UN 14.219, 226, 229)—

sarva-bhāvodgamollāsī mādano’yaṁ parāt paraḥ |

rājate hlādinī-sāro rādhāyām eva yaḥ sadā ||

na nirvaktuṁ bhavec chakyā tenāsau munināpy alam |||

sphuranti vraja-devīṣu parā bhāva-bhidāś ca yāḥ |

tās tarkāygocaratyā na samyag iha varṇitāḥ ||

ity ādeś ca cira-nikaṭa-pravāse cira pravāsa sphūrtyā samṛddhimān sambhogo bhavatīti kim āścaryam |

nanu tarhi kathaṁ śrī-gosvāmi-pādaiḥ samṛddhimān sambhogo nava-vṛndāvane udāhṛtaḥ ? tat tu spaṣṭa-līlāyāṁ nandanandana-vasudeva-nandanayor ektavābhimānāt | tad yathā (11.12.13) mat kāmā ramaṇaṁ jāram asvarūpa-vido’balāḥ | tathā (10.46.3) gacchoddhava vrajaṁ saumya pitror naḥ prītim āvahan ity ādi | ataeva śrīmad-ujjvala-nīlamaṇau (15.185-6)

harer līlā-viśeṣasya prakaṭasyānusārataḥ |

varṇitā virahāvasthā goṣṭha-vāma-bhruvām asau ||

vṛndāraṇye viharatā sadā rāsādi-vibhramaiḥ |

hariṇā vraja-devīnāṁ viraho’sti na karhicit ||

ataeva śrī-rasāmṛta-sindhau (2.5.128) śrī-bhāgavatādi-gūḍhārthaḥ śrī-gosvāmi-pādair darśitaḥ | yathā—

prokteyaṁ virahāvasthā spaṣṭa-līlānusārataḥ |

kṛṣṇena viprayogaḥ syān na jātu vraja-vāsinām ||

yathā hi yāmala-vacanaṁ—

kṛṣṇo’nyo yadu-sambhūto yaḥ pūrṇaḥ so’sty ataḥ param |

vṛndāvanaṁ parityajya sa kvacit naiva gacchati || iti |

spaṣṭa-lkīlā śrī-nandanandana-vasudeva-nandanayor ekātma-vyañjikāḥ | aspaṣṭa-līlā gūḍha-līlā tayor bheda-vyañjikā | ataeva śrī-nanda-yaśodādīnāṁ parikaraiḥ saha dvāravatyādi-gamanaṁ vrajeśāder aṁśabhūtā ye droṇādyā ity ādivat jñeyam | śrī-lalita-mādhave (10.36) śrī-rādhā-prārthanā--

yā te līlā-rasa-parimalodgāri-vanyāparītā

dhanyā kṣauṇī vilasati vṛtā māthurī mādhurībhiḥ |

tatrāsmābhiś caṭula-paśupī-bhāva-mugdhāntarābhiḥ

saṁvītas tvaṁ kalaya vadanollāsi-veṇur vihāram || 38 ||

kṛṣṇaḥ – priye tathāstu |

rādhikā – kadhaṁ bia ?

(kṛṣṇaḥ sthagitam ivāpasavyato vilokate |)

(praviśya gārgyā sahāpaṭīkṣepeṇa ekānaṁśā |)

ekānaṁśā—sakhi rādhe ! mātra saṁśayaṁ kṛthāḥ | yato bhavatyaḥ śrīmati gokule tatraiva vartante kintu mayaiva kāla-kṣepaṇārtham anyathā prapañcitam | tad etan manasy uanbhūyatām | kṛṣṇo’py eṣa tatra gata eva pratīyatām |

gārgī (svagatam)—phalidaṁ me tāta-muhādo sudena |

śrī-bhāgavate yathā śrī-nandanandana-vasudeva-nandanayor ekatva-vyañjikā spaṣṭā | tathā śrī-lalita-mādhave vindhyādāra-prasūtā-kīrtidā-prasūtayor ekatva-vyañjikā līlā spaṣṭā | yathā gūḍha-līlāyāṁ śrī-kṛṣṇo vasudeva-nandana-rūpeṇa gatas tathā śrī-rādhā satyabhāmā-rūpeṇa gatā | yathā spaṣṭa-līlāyāṁ vasudeva-nandane nanda-nandanāveśas tathā śrī-satyabhāmāyāṁ śrī-rādhāveśa iti |

nanv aprakaṭa-līlāyāṁ pūrva-rāgo nāstīti prakaṭa-līlā-viśeṣo’pekṣyaḥ | prakaṭa-līlāyāṁ samṛddhimān sambhogo nāstīty aprakaṭa-līlā-viśeṣo’pekṣyaḥ | ataeva gokulasya prakaṭāprakaṭa-prakāśayoḥ svarūpeṇa dvaividhyaṁ syāt | evaṁ līlāyāś ca ? tatrāha samṛddhimān sambhogas tatra prakaṭa-līlāyāṁ na jātaś cet, tad artham aprakaṭa-līlā-viśeṣo’pekṣyaḥ | sa tatra jāta eva yathā dantavakra-vadhānantaraṁ ramya-keli-sukhenātra māsa-dvayam uvāsa ha iti |

kiṁ ca svakīyāsu samañjasā ratiḥ, sā cānurāgāntāḥ | tatra jāti-bhedena samṛddhimān sambhogo rasa-niryāsatvena na kathyate | parakīyāsu samarthā ratiḥ | sā ca bhāvāntā | vaiśiṣṭyaṁ pātra-vaiśiṣṭyād ratir eṣopagacchati (BRS 2.5.1) iti samarthā-rati-sthāyikaḥ samṛddhimān sambhogo rasa-niryāsatvena kathyate | ataeva prakaṭa-līlāyāṁ pūrva-rāga-samṛddhimantau jātau | a prakaṭa-līlā-viśeṣa-svīkāreṇa kiṁ prayojanam ? kiṁ ca jāta-prākaṭyāḥ pūrva-rāgādi-gatā līlā aprakaṭā adhunā vartante tāsāṁ punaḥ prākaṭye kiṁ punaḥ pūrvarāgādi-rūpaṁ nija-prayojanaṁ bhavati | līlāyāḥ prakaṭāyāṁ samṛddhimata āsvādanam asty eva | tad arthaṁ prakaṭa-līlā-viśeṣa ity asaṅgatir iti | kintu rasa-śāstre sambhogasya rātri-prādhānyatvāt | sa ca samṛddhimān rātrāv eva jāyate yathā nikaṭa-dūretyādi-pūrvavat |

kecit tu dantavakra-vadhānantaraṁ prauḍha-yauvane ##[[15]](#footnote-16) prauḍha-yauvanaṁ vicāryate | ānukramikī līlā nityā | sā ca janma karma ca me divyam ity ādeḥ | tasyāṁ śrī-nandanandanasya vayo-gaṇanaṁ śrī-vaiṣṇava-toṣaṇyām nirṇītam eva | tat tu pañcaviṁśaty-adhika-śata-varṣa-paryantam | tad-vyavasthā | vraje ekādaśa-samāḥ | tatra sāvitrya-janmābhāvena dharma-śāstra-virodhād vivāho nāsti | rāsa-krīḍā-sukha-sambhoge parakīyātvam evety arthaḥ | mathurāyāṁ caturviṁśatiḥ varṣāḥ | tatrāpi nāsti vivāhaḥ | tataḥ sambhogād anantaraṁ satyabhāmādīnāṁ | tataḥ ṣoḍaśa-sahasra-kanyānām | tataḥ putra-pautrādayo bahavo jātāḥ | tato dantavakra-vadhānantaraṁ līlāvasāne vrajāgamanam | tatrāpi keṣāṁcin mate vivāhaḥ śrī-rādhādibhiḥ sammataḥ | tad asaṅgatam | śrī-bhāgavate kutrāpy avarṇitatvāt | bandhu-vargāer niṣedhābhāvena rasotkarṣābhāvāc ca | ataeva gocāraṇādi-janya-virahābhāvas tato rāsa-dāna-mānādi-līlāder abhāvena dūtī preṣaṇāder abhāvaḥ syāt | ataeva śrī-rūpa-pādair navayauvanasya sadādheyatvena varṇitatvāt śrī-mahāprabhoḥ pārṣada-vṛndair vivāhasya kutrāpy avarṇitatvāc ca | śrī-padma-purāṇa-mate lalita-mādhave vivāha-varṇanaṁ kalpa-bhedena samādheyam |

tasmāt sarveṣāṁ mate prakaṭāprakaṭa-līlāyāṁ parakīyaiva nityatvāt | vivāhaṁ svīkṛtya tenaiva līlāyā aparakaṭatvaṁ matvā svakīyāyā nityatvaṁ manyate | tad asaṅgatam | pūrva-hetoḥ śrī-vrajeśvarādīnāṁ śrī-kṛṣṇasya sadā dugdha-mukhatva-sphūrtyā sāvitra-janyābhāvena vivāhābhāvāt | nava-yauvana-saṁvalita-pūrṇatamatvasya śrī-rūpa-gosvāmy-ādibhiḥ sadā dhyeyatvāc ca | tat tu śrī-kṛṣṇasya mathurādi-gamanābhāvāt | sa ca kṛṣṇo’nyo yadu-sambhūtaḥ ity ādi | mathurādi-gamane tu pūrṇataratvādipātāt | nava-yauvanasya sadā dhyeyatvaṁ yathā stavamālāyāṁ (utkalikā-vallarī 17)—

śyāmayor nava-vayaḥ-suṣamābhyāṁ

gaurayor amala-kānti-yaśobhyām |

kvāpi vām akhila-valgu-vataṁsau

mādhurī hṛdi sadā sphuratān me || ity ādeś ca |

asman-mate tu śrī-vasudeva-nandana-rūpeṇa mathurā-dvārakādau gatvā dantavakra-vadhānantaraṁ punar vrajam āgatya tatra tu svayaṁ-prakāśa-rūpeṇa śrī-vrajendra-nandanena līlāyāḥ prakaṭanaṁ kṛtam | tat tu trimāsyāḥ paratas tāsāṁ sākṣāt kṛṣṇena saṅgatiḥ iti jātam | asya tu prakaṭāprakaṭe jātatvaṁ pūrvam eva likhitam | tataḥ śrīmad-vrajendra-nandane pūrṇatarādi-prakāśe | na tu mathurā-dvārakādau ca | ataḥ prakaṭāprakaṭe parakīyāyāḥ sad-bhāvena nityatvāt | tat tu jayati jananivāsa ity āder vartamāna-prayogā bahavaḥ santi | ataḥ śrī-kṛṣṇa-caitanya-mahāprabhoḥ parivāreṣu śrīman-nityānandādvaitādibhiḥ śrī-bhāgavatānusāreṇa prakaṭāprakaṭe vraja-līlāyāṁ śrī-kṛṣṇasyaupapatyaṁ nityatvena svīkṛtya sva-sva-parivāre pravartitaṁ dṛśyate | teṣu ca śrī-gadādhara-svarūpa-rūpa-sanātana-bhaṭṭa-raghunātha-dāsa-karṇapūrādibhis tat-tan-matānusāreṇa tatra tatraiva parakīyātvaṁ sva-sva-grantha-gaṇe varṇayitvā pravartitaṁ dṛśyate | līlā-mātrasya nityatvāt | tat tu jayati jananivāsaḥ ity ādeḥ |

tathā śrī-rāmānujācārya-madhvācārya-prabhṛtibhiś ca līlā-mātrasya nityatvaṁ sthāpyate | ato līlā-mātrasya nityatvenānukramikyā līlāyā nityatve na doṣas tasmāt prakaṭāprakaṭe parakīyāyā nityatvam |

tat tu punaḥ paripāṭyā vicāryate | svayaṁ bhagavān śrī-vrajendra-nandanaḥ śrī-kṛṣṇa-caitanyaḥ | sa ca saptottara-caturdaśa-śata-śakābde prakaṭitaḥ | jagad-gurutvād ācāryatvam aṅgīkṛtavān | avatāre tu mukhya-kāraṇam āha (CC 1.1.6)—

śrī-rādhāyāḥ praṇaya-mahimā kīdṛśo vānayaivā-

svādyo yenādbhuta-madhurimā kīdṛśo vā madīyaḥ |

saukhyaṁ cāsyā mad-anubhavataḥ kīdṛśaṁ veti lobhāt

tad-bhāvāḍhyaḥ samajani śacī-garbha-sindhau harīnduḥ || ity ādi |

gauṇa-kāraṇaṁ tu bhū-bhāra-rūpa-mahā-pāpinām asura-svabhāvaṁ dūrīkṛtya kalau mukhya-dharma-nāma-saṅkīrtana-pravartanam | tasya pramāṇaṁ anugrahāya bhaktānām (10.33.36) ity ādi | ataeva śrī-nityānadādvaita-gadādhara-svarūpa-rūpa-sanātanādīn nija-pārṣadān prakaṭayya tad-dvāreṇa yuga-dharmaṁ pravartayitvā taiḥ saha punar aṣṭa-catvāriṁśad-varṣa-paryantaṁ prakaṭa-mukhya-kāraṇaṁ mukhya-rasāsvādanaṁ kṛtavān | āsvādanaṁ tu sarva-vedānta-sāra-śrī-bhāgavata-saṁmatam | tat tu prakaṭāprakaṭe nityatvāt | tatra ca (10.33.19)—

kṛtvā tāvantam ātmānaṁ yāvatīr gopayoṣitaḥ |

reme sa bhagavāṁs tābhir ātmārāmo 'pi līlayā ||

ity ādi bahuśaḥ | tasmād vrajendra-nandanasya gopa-strīṣūpapatitvaṁ tāsāṁ tu tasmin parakīyātvaṁ krama-līlāvasāne prakaṭaṁ nityam eva | yataḥ śrīman-mahāprabhuḥ śrī-kṛṣṇa-caitanyaḥ sarva-bhaktān tad evāsvādanaṁ kārayitvā svayam evāsvādanaṁ kṛtavān | tatra svayam āsvādanaṁ yathā śrī-caitanya-caritāmṛte (2.1.11)—

caṇḍī-dāsa vidyāpati rāyera nāṭaka gīti

karṇāmṛta śrī gīta govinda

mahāprabhu rātri dine svarūpa-rāmānandera sane

nāce gāya parama ānanda

etad-abhāve hṛdi yasya preraṇayā pravartito’haṁ varāka-rūpo’pi iti vacanāt | śrī-mahāprabhunā nija-prākaṭyasya prayojanasya śrīmad-rūpa-gosvāmi-kṛta-śrīmad-ujjvala-nīlamaṇy-ādibhiḥ sampāditatvāt | prākaṭya-mukhya-prayojanasya hānyā śrī-mahāprabhoḥ prākaṭyam aprayojakam | tasmāt śrī-mahāprabhoḥ kṛtāsvādanasya parama-vijña-sevyatvam | yathā tatra śrī-dāsa-gosvāmi-kṛta-stavāvalyāṁ (śrī-caitanyāṣṭake 4)

anāvedyāṁ pūrvair api muni-gaṇair bhakti-nipuṇaiḥ

śruter gūḍhāṁ premojjvala-rasa-phalāṁ bhakti-latikām |

kṛpālus tāṁ gauḍe prabhu atikṛpābhiḥ prakaṭayan

śacī-sūnuḥ kiṁ me nayana-saraṇīṁ yāsyati padam ||

ataeva śrī-mahāprabhoḥ śakti-rūpaiḥ śrī-rūpa-gosvāmi-caraṇaiḥ śrīmad-ujjvala-nīlamaṇi-śrī-vidagdha-mādhava-dāna-keli-kaumudy-ādi-granthānāṁ samarthā-rati-vilāsa-rūpāṇāṁ sūtra-rūpe śrī-smaraṇa-maṅgale pratijñātam—śrī-rādhā-prāṇa-bandhoḥ iti | evaṁ laghu-bhāgavatāmṛte (1.5.448, 451)—

prapañcāgocaratvena sā līlā prakaṭā matā || iti |

atha prakaṭatāṁ labdhe vrajendra-vihite mahe |

tatra prakaṭayaty eṣa līlā bālyādikā kramāt |

karoti yāḥ prakāśeṣu koṭiśo’prakaṭeṣv api ||

evaṁ stava-mālā-stavāvalī-gaṇoddeśa-dīpikādiṣu prakaṭāprakaṭe vartamānāḥ parakīyā līlāḥ prārthanīyā vartante | evaṁ śrī-mahāprabhu-pārṣada-vargaiḥ kṛteṣu saṁskṛta-prākṛta-maya-grantha-nicayeṣu bahu-vidhāni pramāṇāni vartante| tatra śrī-mahāprabhu-parama-guru-śrī-mādhavendra-purī-gosvāmi-pādiaḥ śrī-śrī-bhagavat-prāpti-kāle prārthitavān—

ayi dīnadayārdra nātha he,

mathurānātha kadāvalokyase |

hṛdayaṁ tvad-aloka-kātaraṁ

dayita bhrāmyati kiṁ karomy aham || ity ādi |

tat tu pārṣadāḥ śrī-kṛṣṇa-caitanyasya prakaṭāprakaṭe sabhāsu svayam āsvāditavantas teṣāṁ śiṣya-praśiṣyādayas tad-grantha-dvāreṇedānīm apy āsvādayanti – jayati jananivāsa ity ādi-vartamāna-prayogair līlā-mātrasya nityatvāt | tatra pramāṇāni yathā śrī-rāmānanda-rāya-gosvāmi-pādānāṁ jagannātha-vallabhākhyaṁ nāṭakam, śrī-svarūpa-gosvāmi-pādānāṁ karacā, śrī-gadādhara-paṇḍita-gosvāmi-pādānāṁ premāmṛta-stotrādi, śrī-narahari-ṭhakkura-pādānāṁ śrī-kṛṣṇa-bhajanāmṛtādi, śrī-vāsudeva-ghoṣa-pādānāṁ padāvaly-ādi, śrī-rāghava-paṇḍita-gosvāmi-pādānāṁ śrī-bhaktiratna-prakāśādi, śrī-viṣṇu-purī-gosvāmi-pādānāṁ bhakti-ratnāvaly-ādi, śrī-sārvabhauma-bhaṭṭācārya-pādānāṁ śrīman-mahāprabhoḥ śata-nāma-stotrādi, śrī-prabodhānanda-sarasvatī-pādānāṁ pādānāṁ śrī-vṛndāvana-śatakādi, śrī-sanātana-gosvāmi-pādānāṁ śrī-vaiṣṇava-toṣaṇy-ādi, śrī-rūpa-gosvāmi-pādānāṁ śrī-bhakti-rasāmṛta-sindhuḥ, śrī-ujjvala-nīlamaṇiḥ, śrī-vidagdha-mādhavādi, śrī-gopāla-bhaṭṭa-gosvāmi-pādānāṁ śrī-bhāgavata-sandarbha-śrī-kṛṣṇa-karṇāmṛta-ṭīkādiḥ, śrī-raghunātha-bhaṭṭa-gosvāmi-pādānāṁ tat-śiṣya-dvāreṇa śrībhāgavatādi-bhakti-śāstra-paṭhana-pāṭhanādikam, śrī-raghunātha-dāsa-gosvāmi-pādānāṁ muktā-carita-stava-mālādi, śrī-karṇapūra-gosvāmi-pādānāṁ śrī-ānanda-vṛndāvana-campū-śrī-kṛṣṇāhnika-kaumudī-śrī-gaura-gaṇoddeśa-śrī-caitanya-candrodaya-nāṭakādi, śrī-bhāgavatācārya-pādānāṁ śrī-kṛṣṇa-prema-taraṅginī, tatra śrīmad-anantācārya-pāda-śrī-nayanānanda-pādādīnāṁ padāvaly-ādi |

evaṁ ca śrī-mahāprabhos tāmbūla-carvita-janma-śrī-nityānanda-prabhu-sevaka-śrī-nārāyaṇī-putra-śrī-vṛndāvana-ṭhakkura-varṇita-śrī-caitanya-bhāgavatādi | tat tu śrī-nityānanda-prabhunā sākṣāt preraṇayā likhitaṁ bhavati | tathā hi śrī-caitanya-caritāmṛte (1.8.) caitanya-līlāra vyāsa vṛndāvana dāsa ity ādi |

evaṁ śrī-mahāprabhor mata-virodhinaḥ śrīmad-acyutānandādi vinā śrīmad-advaita-prabhu-putrāḥ śrīmad-advaitācārya-pādais tyaktāḥ | tat tu śrī-caitanya-caritāmṛtādau prasiddham | evam upamahatsu śrī-locana-dāsa-ṭhakkura-kṛta-śrī-caitanya-maṅgala-durlabha-sārādi, śrī-kṛṣṇadāsa-kavirāja-mahānubhāva-kṛta-śrī-govinda-līlāmṛta-śrī-caitanya-caritāmṛta-śrī-kṛṣṇa-karṇāmṛta-ṭīkādi | śrīnivāsācārya-kṛta-catuḥ-ślokī-ṭīkādi, śrī-narottama-dāsa-ṭhakkura-śrī-govinda-kavirāja-kṛta-padāvaly-ādayaḥ sarvatra prasiddhāḥ | evam utkala-nivāsi-śrī-śyāmānandādīnāṁ padāvalī prasiddhā |

kiṁ ca śrīman-mahāprabhor mantra-sevakaḥ sākṣāt ko’pi śrī-rūpa-sanātanādīnāṁ ca | tatra śakti-sañcāra-kṛta-sevakatve pramāṇaṁ manaḥ-śikṣāyāṁ (7,12) yadīccher āvāsaṁ vraja-bhuvi sa-rāgaṁ pratijanuḥ ity atraiva, sa-yūtha-śrī-rūpānuga iha bhavan gokula-vane ity ādi | śrī-bṛhad-bhāgavatāmṛta-pūrva-khaṇḍe (1.1.1)—

namaś caitanya-devāya sva-nāmāmṛta-sevine |

yad rūpāśrayaṇād yasya ity ādi |

atha śrī-jīva-gosvāmi-pādaḥ śrīmad-rūpa-pādasya bhrātuṣputras tasmāt taṁ mantra-sevakaṁ kṛtavān | tasya tu śrīman-mahāprabhor darśanaṁ nāsti śrīmad-rūpādīnām aprakaṭe parakīyātvaṁ svakīyātvaṁ ca mataṁ sva-granthe likhitaṁ tena | tatra svakīyātvaṁ śrīmad-raghunātha-dāsa-prabhṛtayaḥ śrī-caitanya-pārṣadāḥ śrī-rūpādi-saṅgino’naṅgī-kṛtavantaḥ | śrī-jīva-pādasya tat tu svecchā-likhanaṁ na bhavati | kintu parecchā-likhanam | tat-pāṇḍitya-balāt likhana-paripāṭī-darśanena paṇḍita-janās tat svīkurvanti | ye ca labdha-śrī-mahāprabhu-kṛpā labdha-śrī-rūpādi-kṛpās te tu sarvathā nāṅgīkurvanti | etan-mata-pravartanaṁ tu kāla-kṛtam eva | tat tu sarvaṁ kāla-kṛtam manye ity ādi | śreyāṁsi bahu-vighnāni ity ādi ca |

atas tu kecid evaṁ vadanti śrī-jīva-pādas tu bhrātuṣputra eva śiṣyaś ca | tan-mataṁ svakīyātvam eva | tasmāt brūyuḥ snigdhasya śiṣyasya guravo guhyam apy uta (1.1.8) ity-ādi-nyāyena śrīmad-rūpa-pāda-mataṁ svakīyātvam eva | evaṁ cet śrīman-mahāprabhoḥ pārṣadeṣu viruddhaṁ jātam | śrīman-mahāprabhuṇā tu śrīmad-rūpa-sanātanau prati svakīyātvam upadiṣṭam | anyeṣu tu parakīyātvam upadiṣṭam iti gurutaraṁ viruddhaṁ syāt | śrīmad-rūpa-gosvāmi-pādānāṁ śakti-sañcāropadiṣṭa-śrīmaj-jīva-pādādi-śiṣyāṇāṁ sarveṣāṁ parakīyaiva | kevalaṁ śrī-jīva-gosvāmi-pāda-gaṇa-madhye kvacit kvacid guru-viruddham āścaryaṁ dṛśyate | yato’dyāpi teṣu santāneṣu evaṁ śiṣyeṣu sva-sva-grantheṣu prakaṭe’prakaṭe ca parakīyātvaṁ dṛśyate | tasmāt śrīman-mahāprabhos tat-pārṣadādīnāṁ ca parakīyātvam eva matam | śrīmaj-jīva-pādena tu yat svakīyātvaṁ likhitam tat parecchayaiva | ataeva śrī-kṛṣṇa-sandarbhe svakīyā-siddhāntānantaraṁ tad-doṣaḥ prārthanayā svayam eva kṣamāpitaḥ | tathā hi—

yad etat tu mayā kṣudratareṇa taralāyitaṁ |

kṣamatāṁ tat kṣamā-śīlaḥ śrīmān gokula-vallabhaḥ ||

tatra śiṣya-paramparā-śravaṇam āha—gopāla-dāsa-nāmā ko’pi vaiśyaḥ śrī-jīva-gosvāmi-pādānāṁ priya-śiṣyaḥ | tat-prārthanā-paravaśena tena svakīyātvaṁ siddhāntitam | ataeva śrīmad-rūpa-sanātana-pādādīnāṁ grantheṣu kutra kutrāpi chedanādikaṁ kṛtam | kṛtvāpi tatra tatrāpi sva-doṣa-kṣamāpaṇaṁ kṛtam | yathā śrī-kṛṣṇa-sandarbhe yad etat tu mayā kṣudratameṇa taralāyitam | śrī-laghu-vaiṣṇava-toṣaṇyāṁ ca (sarvāntime)—

līlā-stavaṣ ṭippaṇī ca seyaṁ vaiṣṇava-toṣaṇī |

yā saṁkṣiptā mayā kṣudratareṇāpi tad-ājñayā ||

abuddhyā buddhyā vā yad iha mayakālekhi sahasā

tath¸a yad vācchedi dvayam api saheran param api |

aho kiṁ vā yad yan manasi mama visphoritam abhūd

ambhobhis tan mātraṁ yadi balam alaṁ śaṅkita-kulaiḥ ||

harināmāmṛte tan-nāma spaṣṭam evoṭṭaṅkitam | tad yathā—

harināmāmṛta-saṁjñaṁ yad artham etat prakāśayāmāse |

ubhayatra mama mitraṁ sa bhavatu gopāla-dāsākhyaḥ ||

śrī-gopāla-campū-maṅgalācaraṇe ca (GCP 1.5)—

śrī-gopāla-gaṇānāṁ gopālānāṁ pramodāya |

bhavatu samantād eṣā nāmnā gopāla-campūr yā ||

śrīmad-ujjvala-nīlamaṇi-ṭīkāyāṁ ca—

svecchayā likhitaṁ kiñcit kiñcid atra parecchayā |

yat pūrvāpara-sambandhaṁ tat pūrvam aparaṁ param ||

śrī-bhāgavata-sandarbhe ca—

tau santoṣayatā santau śrīla-rūpa-sanātanau |

dākṣiṇātyena bhaṭṭena punar etad vivicyate ||o||

tasyādyaṁ granthanālekhaṁ krāntam utkrānta-khaṇḍitam |

paryālocyātha paryāyaṁ kṛtvā likhati jīvakaḥ ||o||

ity ādikaṁ ca |

śrī-kṛṣṇa-dāsa-nāmā brāhmaṇo gauḍīyaḥ śrīmaj-jīva-vidyādhyayane śiṣyaḥ, na tu mantra-śiṣyaḥ | teṣāṁ śiṣyākaraṇāt | śiṣya-karaṇe pravṛttiś cet tarhi śrīnivāsa-narottamādīnāṁ śiṣyatvaṁ śrī-jīvena katham atyāji | tasmāt teṣv aprakaṭeṣu svādhikārecchayā tan-mantra-śiṣyatva-prakaṭanaṁ kṛṣṇa-dāsena svenaiva kṛtam | teṣāṁ grantheṣu chedanādi kutra kṛtaṁ, kutrāpi pallavitam |

ataeva śrī-vaiṣṇava-toṣaṇy-ādiṣu kutra kutrāpi saṁśayāspadatvena na sarva-saṁmatam | tasmād ekasyāprāmāṇyenāny asyāprāmāṇyam iti nyāyāt svakīyātva-siddhānte sarveṣāṁ śrī-caitanya-pārṣadānām asaṁmatatvena śrīmaj-jīva-pādena tu parāpekṣā-kṛtena ca parakīyātvaṁ sarva-saṁmataṁ matam iti saṅgatam |

### iti śrīmad-rādhā-govinda-deva-sevādhipati-śrī-haridāsa-gosvāmī-caraṇānujīvi-śrī-rādhā-kṛṣṇa-dāsodīritā bhakti-sādhana-dīpikā-navama-kakṣā

### ||9||

(10)

### daśama-kakṣā

(BRS 1.1.10-17)

tatrādau suṣṭhu vaiśiṣṭyam asyāḥ kathayituṁ sphuṭam |

lakṣaṇaṁ kriyate bhakter uttamāyāḥ satāṁ matam ||

tad yathā—

anyābhilāṣitā-śūnyaṁ jñāna-karmādy-anāvṛtam |

ānukūlyena kṛṣṇānuśīlanaṁ bhaktir uttamā ||

yathā śrī-nārada-pañcarātre --

sarvopādhi-vinirmuktaṁ tat-paratvena nirmalam |

hṛṣīkeṇa hṛṣīkeśa-sevanaṁ bhaktir ucyate ||

śrī-bhāgavatasya tṛtīya-skandhe ca (3.29.11-13) --

lakṣaṇaṁ bhakti-yogasya nirguṇasya hy udāhṛtam |

ahaituky avyavahitā yā bhaktiḥ puruṣottame ||

sālokya-sārṣṭi-sāmīpya-sārūpyaikatvam apy uta |

dīyamānaṁ na gṛhṇanti vinā mat-sevanaṁ janāḥ ||

sa eva bhakti-yogākhya ātyantika udāhṛtaḥ |

yenātivrajya triguṇaṁ mad-bhāvāyopapadyate ||

sālokyetyādi-padyastha-bhaktotkarṣa-ṇirūpaṇam |

bhakter viśuddhatā-vyaktyā lakṣaṇe paryavasyati ||

kleṣaghnī śubhadā mokṣa-laghutā-kṛt sudurlabhā |

sāndrānanda-viśeṣātmā śrī-kṛṣṇākarṣiṇī ca sā ||

(BRS 1.1.44-47)

agrato vakṣyamāṇāyās tridhā bhakter anukramāt |

dviśaḥ ṣaḍbhiḥ padair etan māhātyaṁ parikīrtitam ||

kiṁ ca -

svalpāpi rucir eva syād bhakti-tattvāvabodhikā |

yuktis tu kevalā naiva yad asyā apratiṣṭhatā ||

tatra prācīnair apy uktam -

yatnenāpādito’py arthaḥ kuśalair anumātṛbhiḥ |

abhiyuktatarair anyair anyathaivopapādyate ||

(BRS 1.2.1-2)

sā bhaktiḥ sādhanaṁ bhāvaḥ premā ceti tridhoditā ||

tatra sādhana-bhaktiḥ -

kṛti-sādhyā bhavet sādhya-bhāvā sā sādhanābhidhā |

nitya-siddhasya bhāvasya prākaṭyaṁ hṛdi sādhyatā ||

(BRS 1.2.5-7)—

vaidhī rāgānugā ceti sā dvidhā sādhanābhidhā ||

tatra vaidhī --

yatra rāgānavāptatvāt pravṛttir upajāyate |

śāsanenaiva śāstrasya sā vaidhī bhaktir ucyate ||

yatha, dvitīye (2.1.6)—

tasmād bhārata sarvātmā bhagavān īśvaro hariḥ |

śrotavyaḥ kīrtitavyaś ca smartavyaś cechatābhayam ||

tatra adhikārī (BRS 1.2.15-16)--

yaḥ kenāpy atibhāgyena jāta-śraddho’sya sevane |

nātisakto na vairāgya-bhāg asyām adhikāry asau ||

yathaikādaśe (11.20.28) --

yadṛcchayā mat-kathādau jāta-śraddho’stu yaḥ pumān |

na nirviṇṇo nātisakto bhakti-yogo’sya siddhidaḥ ||

atha rāgānugā (BRS 1.2.270)–

virājantīm abhivyaktāṁ vraja-vāsī janādiṣu |
rāgātmikām anusṛtā yā sā rāgānugocyate ||

ṭīkā—abhivyaktaṁ suvyaktaṁ yathā syāt tathā vraja-vāsi-janādiṣu virājantīṁ rāgātmikāṁ bhaktim anusṛtā yā bhaktiḥ | yā rāgānugā ucyate iti yojanā | vraja-vāsi-janādiṣv ity atra jana-padena manuṣya-mātraṁ bodhitam | ādi-padena paśu-pakṣy-ādayo gṛhyante | ataevoktaṁ—

trailokya-saubhagam idaṁ ca nirīkṣya rūpaṁ

yat go-dvija-druma-mṛgāḥ pulakāny abibhran | iti |

virājantīm iti viśeṣeṇa rājamānām, na tu dhāmāntara-parivāra-bhaktivad aiśvarya-jñānādinābhibhūtām | anusṛtety atrānusaraṇaṁ nitya-siddha-vraja-vāsi-jana-bhāva-ceṣṭānugamanātmakānukaraṇam | tac ca śrī-kṛṣṇa-preṣṭhānugata-niṣṭhaṁ tad evānugatyam iti phalitārthaḥ | tac ca tad-anugatatve sati tādṛśa-kāya-vāṅ-mānasīya-sevā-kartṛtvaṁ ceti |

śrī-kṛṣṇa-preṣṭhādhīnatvaṁ yathaikādaśe (11.3.21)—

tasmād guruṁ prapadyeta jijñāsuḥ śreya uttamam |

śābde pare ca niṣṇātaṁ brahmaṇy upaśamāśrayam ||

ṭīkā ca—uttamaṁ śreyo jijñāsuḥ | śābde brahmaṇi vedākhye niṣṇātaṁ, anyathā saṁśaya-nirāsakatvāyogyatvād dhetoḥ | pare brahmaṇi aparokṣānubhave ca niṣṇātam | anyathā yato bodha-saṁcārābhāvāt | pare brahmaṇi niṣṇātatve dyotakam āha upaśamāśrayam iti |

tatraiva śrīmad-uddhavaṁ prati śrī-bhagavān (11.10.12)—

ācāryo’raṇir ādyaḥ syād ante-vāsy uttarāraṇiḥ |

tat-sandhānaṁ pravacanaṁ vidyā-sandhiḥ sukhāvahaḥ ||

ṭīkā—ādyo’dharaḥ | tat-sandhānaṁ ca tayor madhyamaṁ manthana-kāṣṭhāṁ pravacanam upadeśaḥ | vidyā śāstrotthaṁ jñātam | tatra sandhau bhavo’gnir iva | tathā ca śrutiḥ—ācāryaṁ pūrva-rūpaḥ antevāsy uttara-rūpaḥ ity ādi | ataeva tad-vijñānārthaṁ sa gurum evābhigacchet iti | ācāryavān puruṣo veda iti | naiṣā tarkeṇa matir āpaneyā ity ādi ca |

tathā śrī-kṛṣṇa-preṣṭha-guru-saṁsargeṇaiva tad-bhāvotpattiḥ syāt | nānyatheti bhāvaḥ | ataeva śrī-bhāgavate (11.17.27)—

ācāryaṁ māṁ vijānīyān nāvamanyeta karhicit |

na martya-buddhyāsūyeta sarva-deva-mayo guruḥ ||

nitya-siddhasya bhāvasya prākaṭyaṁ hṛdi sādhyatā (BRS 1.2.2) iti nitya-siddhasya bhāvasya sādhaka-bhaktānāṁ hṛdi svayaṁ prakaṭanaṁ sādhyatā | tat-tad-bhāvādi-mādhurye śrute dhīr yad apekṣate (BRS 1.2.292) ity āśrayiṣyamāṇe gurau tad-bhāva-mādhuryaṁ sutarāṁ dṛśyate | etādṛśe śrī-kṛṣṇa-rūpa-gurau dṛṣṭe sati lobhaḥ svataḥ eva utpadyate | yathā (BRS 1.2.241)—

dṛg-ambhobhir dhautaḥ pulaka-patalī maṇḍita-tanuḥ

skhalann antaḥ-phullo dadhad atipṛthuṁ vepathum api |

dṛśoḥ kakṣāṁ yāvan mama sa puruṣaḥ ko’py upayayau

na jāte kiṁ tāvan matir iha gṛhe nābhiramate ||

atha śravaṇa-guru-bhajana-śikṣā-gurvoḥ prāyikam ekatvam iti | yathā tathaivāha śrī-bhakti-sandarbhe (206)—

tatra bhāgavatān dharmān śikṣed gurv-ātma-daivataḥ |

amāyayānuvṛttyā yais tuṣyed ātmātma-do hariḥ || (BhP 11.2.21) iti |

tatraiva bhagavān devaḥ |

śikṣā-guror apy āvaśyakatvam āha śrī-daśame (10.87.33)—

vijita-hṛṣīka-vāyubhir adānta-manas tura-gaṁ

ya iha yatanti yantum ati-lolam upāya-khidaḥ |

vyasana-śatānvitāḥ samavahāya guroś caraṇaṁ

vaṇija ivāja santy akṛta-karṇa-dharā jaladhau ||

ṭīkā—ye guroś caraṇaṁ samavahāān āśrityātilola-madāntam adamitaṁ mana eva turagaṁ durgama-sāmyād vijitair indriyaiḥ prāṇaiś ca yantuṁ bhagavad-antarmukhīkartuṁ prayatante | te upāya-khidas teṣu teṣūpāyeṣu khidyante | ato vyasana-śatānvitā bhavanti | ataeva iha saṁsāra-samudre santi tiṣṭhanti duḥkham eva prāpnuvantīty arthaḥ | jaladhau akṛta-karṇadharā asvīkṛta-nāvikā vaṇijo yathā tadvat |

śrī-guru-pradarśita-bhagavad-bhakti-bhajana-prakāreṇa bhagavad-dharma-j¸iāne sati tat-kṛpayā vyasanānabhibhūtau ca satyāṁ śīghram eva mano niścalaṁ bhavatīti bhāvaḥ |

atha brahma-vaivarte—

guru-bhaktyā sa milati smaraṇāt sevyate budhaiḥ |

milito’pi na labhyate jīvair ahamikā-paraiḥ ||

ataeva nārada-pañcarātre tat-pūjanasyāvaśyakatvam uktaṁ, yathā—

vaiṣṇavaṁ jñāna-vaktāraṁ yo vidyād viṣṇuvad gurum |

pūjayed vāṅ-manaḥ-kāyaiḥ sa śāstrajñaḥ sa vaiṣṇavaḥ ||

śloka-pādasya vaktāpi yaḥ pūjyaḥ sa sadaiva hi |

kiṁ punar bhagavad-viṣṇoḥ svarūpaṁ vitanoti yaḥ || ity ādi |

tasmāt śrī-guror āvaśyakatvam | tac-caraṇāvalambanaṁ vinā premotpattir na bhavatīti niṣkarṣārthaḥ |

śrī-raghunātha-dāsa-gosvāmi-pādenokta-manaḥ-śikṣāyāṁ, yathā—

śacī-sūnuṁ nandīśvara-pati-sutatve guru-varaṁ

mukunda-preṣṭhatve smara ity ādi |

kālikā-purāṇe śyāmā-rahasye—

madhu-lobhād yathā bhṛṅgaḥ puṣpāt puṣpāntaraṁ vrajet |

jñāna-lobhāt tathā śiṣyo guror gurv-antaraṁ vrajet ||

stavāvalyāṁ ca (manaḥ-śikṣā 3,12)—

yadīccher āvāsaṁ vraja-bhuvi sa-rāgaṁ pratijanur

yuva-dvandvaṁ tac cet paricartium ārād abhilaṣeḥ |

svarūpaṁ śrī-rūpaṁ sa-gaṇam iha tasyāgrajam api

sphuṭaṁ premṇā nityaṁ smara nama tadā tvaṁ śṛṇu manaḥ ||

sa-yūthaḥ śrī-rūpānuga iha bhavan gokula-vane

jano rādhā-kṛṣṇātula-bhajana-ratnaṁ sa labhate ||

(vilāpa-kusumāñjalī, 14)—

yad-avadhi mama kācin mañjarī rūpa-pūrvā

vraja-bhuvi bata netra-dvandva-dīptiṁ cakāra |

tad-avadhi tava vṛndāraṇya-rājñi prakāmaṁ

caraṇa-kamala-lākṣā-sandidṛkṣā mamābhūt || iti |

ata etādṛśānugatyaṁ vinā śrī-nandanandanasya tathāvidha-svarūpa-prāptir na bhavati tatrāpi śrī-rūpānugatyaṁ vinā śrī-rādhā-kṛṣṇātula-bhajana-ratnaṁ na labhata iti niṣkarṣārthaḥ |

prasaṅgāt ācārya-lakṣaṇaṁ, yathā vāyu-purāṇe—

ācinoti yaḥ śāstrārthān svācāraiḥ sthāpayaty api |

svayam ācarate yasmāt tasmād ācārya ucyate ||

yathā viṣṇu-smṛtau (HBV 1.45-46)—

paricaryā-yaśo-lābha-lipsuḥ śiṣyād gurur nahi |

kṛpā-sindhuḥ susampūrṇaḥ sarva‑sattvopakārakaḥ ||

niḥspṛhaḥ sarvataḥ siddhaḥ sarva‑vidyā‑viśāradaḥ |

sarva‑saṁśaya‑saṁchettā nālaso gurur āhṛtaḥ ||

gautamīye—

na japo nārcanaṁ naiva dhyānaṁ nāpi vidhi-kramaḥ |

kevalaṁ satataṁ kṛṣṇa-caraṇāmbhoja-bhāvinām || iti |

kiṁ ca—

nāyikānāṁ ca sarvāsāṁ madhyā śreṣṭhatamā matā |

prāyaḥ sarva-rasotkarṣo madhyāyām eva yujyate || ity ādi |

darśitam eva | kiṁ ca—tvadīyatā-madīyatā-madhyayor madhye madīyatā śreṣṭhā |

iyaṁ śrī-kṛṣṇa-līlā ca śreṣṭhā sarva-pradāyikā |

na dātavyā na prakāśyā jane tv anadhikāriṇi ||

tathā hi (pādme)—

māṁ ca gopaya yena syāt sṛṣṭir eṣottarottarā | iti |

śrī-bhāgavate prathama-skandhe (1.1.8) brūyuḥ snigdhasya śiṣyasya guravo guhyam apy uta iti bṛhad-gautamīye ca |

### iti śrīmad-rādhā-govinda-deva-sevādhipati-śrī-haridāsa-gosvāmī-caraṇānujīvi-śrī-rādhā-kṛṣṇa-dāsodīritā bhakti-sādhana-dīpikā-daśama-kakṣā sampūrṇa |

śrī-sādhan-dīpikā samāptā |

śrī-śrīmad-gurave samarpitam astu |

1. Not found in my edition. [↑](#footnote-ref-2)
2. viśākhe ! idam api alpam etat tat śṛṇu | sa kila aśruta-cara-sādharmaḥ sammohana-mādhurī-bhara-navyaḥ sarvopari-virājamāno priya-vayasyasya sakala-gokula-patitvena govindābhiṣeka-mahotsavaḥ kasya vā garvaṁ na khalu kharvayati ? ||326|| [↑](#footnote-ref-3)
3. The actual lines from *Mukundāṣṭakam* are *priyam iva kila varṇaṁ rāga-yuktaṁ priyāyāḥ praṇayatu mama netrābhīṣṭa-pūrtiṁ mukundaḥ* || [↑](#footnote-ref-4)
4. These are two lines of a śārdūla-vikrīḍita verse. The rest is not found in the text. The source of these verses is unknown at this time. [↑](#footnote-ref-5)
5. This is a half-śārdūla.. [↑](#footnote-ref-6)
6. Obscure meter. [↑](#footnote-ref-7)
7. Another half-śārdūla. [↑](#footnote-ref-8)
8. Again an obscure metre. [↑](#footnote-ref-9)
9. HBV 15.257, quoted from *Bhaviṣyottara-purāṇa.* [↑](#footnote-ref-10)
10. These verses have been quoted in Vishnu Das's commentary to *Ujjvala-nīlamaṇi* (10.88), where he introduces them as Rupa Goswami's-- śrī-vṛndāvana-dhyāna-prasaṅge grantha-kāra-caraṇaiḥ kiñcid asya svarūpaṁ prapañcitaṁ, yathā | [↑](#footnote-ref-11)
11. The readings on these verses are at quite great variance from the edition of *Bṛhad-bhāgavatāmṛtam* I have in my possession. [↑](#footnote-ref-12)
12. Haridas Shastri cites the following verse interpolated here:

upavāsaṁ tīrtha-yātrāṁ sannyāsaṁ vrata-dhāraṇam |

varṇāśramācāra-karma rādhāyāṁ ṣa vivarjayet || [↑](#footnote-ref-13)
13. This verse is not found in BhaktiS. Padma-purāṇa 5.82.8. [↑](#footnote-ref-14)
14. Credited in Bhaktisandarbha 147 to Viṣṇu-purāṇa. [↑](#footnote-ref-15)
15. Text missing here? [↑](#footnote-ref-16)